
Mamei mele, ANA I. POPESCU-BĂJENARU, de la 
care am auzit cele dintîi şi cele mai frumoase legende 
istorice, îi închin cu dragoste şi recunoştinţă această 
povestire de străveche şi aleasă vitejie românească. 



Ni se arată cum o grozavă întunecime de soare dintr-o zintîi de 
Ghenar, de-acum aproape şase sute de ani , tulbură multe minţi care 
pînă atunci păreau limpezi şi luminate. 


E RA ZINTÎI DE GHENAR, 1386, sărbătoarea sfîntului ierarh 
Vasile cel Mare şi oamenii se aflau în întreaga Ţară Românească 
strînşi la petrecere, cînd, deodată, în liniştea desăvîrşită ce 
cuprinsese întreaga fire, se porni o adiere primăvăratecă, neobişnuită şi 
ciudat de dulce pentru luna aceea de la mijlocul iernii. 

Trecuseră aproape trei ceasuri şi jumătate de la nămiezi. La palatul 
domnesc de la Cetatea de Argeş, copiii de casă, la porunca lui Dan-Vodă, 
domnitorul ţării, deschiseră ferestrele, ca să pătrundă aerul tare, curat, 
rece, de afară şi să alunge duhoarea grea, rîspîndită de vin şi răsuflare 
omenească. 

încăperea în care se dădea ospăţul era mare; sfeşnice groase de argint 
cu luminări de ceară curată erau prinse în pereţi. 

Sala avea o intrare largă cu uşi de tisă, bătute în fier, şi două ieşiri în 
părţi; patru ferestre mari străjuiau cei doi pereţi ce se aflau faţă în faţă. 

După o bună şi chibzuită rînduială, femeile nu luau parte la oaspeţele 
bărbaţilor. Şi pe bună dreptate aceasta: de la cîteva pahare de vin în sus 
limbile mesenilor prindeau a spune vorbe de măscară ce nu se cuvenea a fi 
auzite de urechiuşile femeieşti. 

Dar dacă gingaşa făptură a semenului bărbătesc nu se arăta la 
petrecere, dibăcia, hărnicia şi priceperea ei se vădeau cu prisosinţă în tot ce 
se pregătise din belşug la acest ospăţ. 

Mircea-Vodă, fratele vitreg al domnului, se ridică şi rosti cu multă 
bucurie în glas: 

— Rugăm pe măria sa Dan-Vodă, prea iubitul nostru frate şi domn, 
precum şi pe cinstiţii oaspeţi ai mesei noastre să binevoiască a gusta acum 
dintr-o aleasă şi dulce mîncare, întru înfăptuirea căreia îndelung s-a stră¬ 
duit prea cinstita şi mult iubita noastră mamă Calinihia-Doamna. 

— Să gustăm... să gustăm! strigară oaspeţii cu bucurie, dornici de a-şi 
îndulci gura după atîtea fripturi de iepuri şi mistreţi ardeiate şi stropite cu 
sosuri drese cu piper ce le pişcaseră limba. 

Dan-Vodă zîmbi cu mîhnire şi-i şopti fratelui său mai mic: 

— O, cît te fericesc, Mirceo, că Dumnezeu ţi-a ajutat să te bucuri de 
viaţa mamei tale. A mea m-a părăsit pe cînd mergeam de-a buşilea. 

— Dar şi măria ta te-ai bucurat de îngrijirea Doamnei Calinihia, 
răspunse Mircea zîmbind cu dragoste. Doar ea te-a crescut, împreună cu 
mine. 

— Şi pentru aceasta am să-i port recunoştinţă toată viaţa mea. Dar 
porunceşte acum să se aducă cele făgăduite mesenilor. 

Mircea-Vodă făcu semn către una din uşile ce duceau spre cuhniile 
domneşti şi-ndată se iviră slujitori cu tăvi mari de argint în mîini din care 
se ridicau aburii plini de dulci miresme îmbietoare. 

— Iată, iubiţi oaspeţi, aci aveţi mere creţeşti coapte în aluat. Poftiţi, 
gustaţi şi, de vă plac, nu vă sfiiţi a mai cere, că în cuptoare se mai află din 
belşug. 

într-adevăr că această gustoasă şi dulce mîncare de încheiere a 
ospăţului plăcu mai mult decît toate celelalte. Era de o bunătate 
nemaiîntîlnită pînă atunci. Mărului i se scosese cu dibăcie, spre a nu fi 
stricat cumva în rotunjimea lui, miezul cu sîmburi şi-n loc fuseseră puse 
stafide cu miere şi scorţişoară. Apoi, se acoperise mărul cu aluat de făină 
frămîntată cu lapte, unt alb de bivoliţă şi ouă. Iar merele, astfel învelite, la 
scosul lor din cuptor, fuseseră opărite din belşug cu miere fierbinte. 

La această deosebită mîncare, se aduse un vin dulce cu iz de 
tămăioasă. 

Feţele tuturor erau pline de surîs şi voie bună, cînd deodată, lumina 
zilei, puternică şi aurie pînă atunci, începu să pălească, acoperită de o 
umbră ce se lăsa uşor, învăluind totul parcă într-o pătură cenuşie. 

Adierea prinse apoi putere, se-ntări şi brusc se preschimbă-ntr-un vînt 
tăios, aspru, şuierător, care-ţi da fiori de nelinişte. 

Orătăniile curţii domneşti începură a sburătăci de colo-colo, fără 
astîmpăr, negăsindu-şi locul, cotcodăcind şi îndreptîndu-se spre coteţe la 
culcare; caii, cuprinşi de o grozavă tulburare băteau cu copitele în 
duşumele, nechezînd speriaţi şi lovind uşile grajdului cu capul, spre a ieşi 
afară; pisicile miorlăiau înebunite de spaimă; iar cîinii, cu ochii aţintiţi pe 
cer, urlau a pustiu, prelung şi înfiorător. 

Şi astfel, în toiul zilei, se lăsă o noapte grea, întunericul se făcuse de 
nepătruns. 

Un murmur de groază se ridică din mijlocul mesenilor care săriră în 
picioare, punînd mîna pe mînerele spadelor, ca şi cum acestea ar fi putut 
înlătura grozava primejdie ce credeau că-i paşte. 

— Sfîrşitul lumii! — îngăimară boierii înspăimîntaţi. Pedeapsa lui 
Dumnezeu pentru păcatele noastre! Se văd stelele strălucind mai aprig ca-n 
toiul nopţii. Priviţi pe fereastră! 

Şi-atunci, se auzi glasul lui Mircea-Vodă: 

— închideţi ferestrele şi aprindeţi făcliile. Staţi liniştiţi, boieri 
dumneavoastră, precum mă vedeţi că sînt şi eu şi măria sa Dan-Vodă. 

— Dar cum am putea sta nepăsători, măria ta, cînd soarele a pierit de 
pe cer, iar noi ne-am cufundat în întuneric, grăi cu obidă boierul Alăman, 
cel mai bătrîn dintre toţi şi cu o barbă mare ca de patriarh. 

în vremea aceasta, făcliile fuseseră aprinse şi aruncau o lumină 
tremurătoare pe pereţii înnegriţi de vreme şi fum. Acum grăi Dan-Vodă, 
ridicînd mîna a tăcere: 

— Boieri dumneavoastră, nu-i nici o price de teamă şi nelinişte. Să-l 
rugăm pe prea cinstitul Filos-Logofăt, boierul nostru cel mai învăţat, să ne 
aducă lămurirea de cuviinţă, aşa cum o ştie şi domnia lui de la dascălii ce i- 
au luminat mintea cînd va prin alte părţi de lume. 

Atunci Filos-Logofăt spuse cu glas liniştit şi sigur de sine: 

— Pînă voi isprăvi de vorbit ce am a vă spune, cinstiţi boieri, lumina 
soarelui se va revărsa iarăşi asupra pămîntului. De mă veţi asculta cu luare 
aminte, vă veţi da seama că nu aveţi pricină să vă neliniştiţi. De cîte ori n- 
aţi văzut nori negri care trec prin faţa soarelui şi-l întunecă, aruncînd 
totodată umbră asupra pămîntului. Asta înseamnă oare că a pierit soarele 
de pe cer şi nu mai are putere să ne lumineze? Nu! Domniile voastre aţi 
văzut că soarele nu stă pe loc pe bolta cerească, ci de la răsărit se ridică în 
crugul cerului şi-apoi coboară spre apus. Asemenea şi luna îşi are mersul 

ei. Dar uneori luna se aşază în dreptul soarelui şi aruncîndu-şi umbra 
asupra lui, îl întunecă pentru scurtă vreme, adică atîta cît îi stă în faţă. Aşa 
s-au petrecut şi acum lucrurile. 

— Oare aşa să fie...? rostiră boierii neîncrezători. 

— Aşa şi necum altfel! Aceasta, în limba greacă a ţării mele de baştină 
se numeşte „eklipsis”, adică întunecime, şi nu prevesteşte nimic rău. 

— Ba eu, după cîte am aflat din bătrîni, ştiu că asemenea semne 
tocmai sînt prevestitoare de mari nenorociri! se scutură ca de friguri boierul 
Coman. 

— Da, da, încuviinţă şi jupînul Baldovin. Ne aşteaptă molime, războaie 
şi omoruri! Mai bine să ne ferească Dumnezeu de ce va urma! 

— Acestea nu-s semne bune, boieri dumneavoastră, se căina şi 
vistierul Manciu. Cine ştie ce vremuri grele vom mai întîmpina? 

— Şi ce se va mai abate peste capetele noastre nenorocite! oftă din 
adîncul rărunchilor pitarul Ghinea. 

La care vorbe, Mircea-Vodă prinse a rîde cu poftă şi spuse înveselit: 

— Dar nu băgaţi de seamă, boieri dumneavoastră, că-n timp ce vă 
văicăriţi ca nişte babe neputincioase, întunericul s-a şi risipit? 

Ca la o poruncă, toţi boierii îşi întoarseră capetele spre ferestre , unde 
lumina se arăta aidoma ca-n revărsatul zorilor, şi scoaseră un oftat prelung 
de uşurare: 

— ... Aşa e! 

— Întîmplatu-vi-s-a ceva, cinstiţi boieri? — zice Mircea-Vodă, privindu- 
1 cu coada ochiului pe Filos-Logofăt, prea bunul său prieten. 

— Ba, măriile voastre şi prea cinstite Logofete Filos, dădu răspuns 
boierul Alăman, — ba, acum; dar nu se ştie ce va fi mai tîrziu. 

— Ce va fi — spuse cu glas tare Filos — vă-ncredinţez că nu va fi din 
pricina acestor eklipsis, cum v-am spus că se numesc, ci pentru că nu vom 
fi noi chibzuiţi şi nu vom şti să ne călăuzim paşii cum se cuvine. 

— Şi-acum, boieri dumneavoastră, spuse Dan-Vodă, să mai grăim şi 
despre trebile domniei, că doar de aceea ne-am adunat la această cinstită 
masă. Pohtiţi de vă aşezaţi, rogu-vă, din nou, în jilţuri. Nădăjduim că luna 
n-a izbutit să ne întunece şi nouă dreapta judecată şi că vom găsi calea cea 
mai bună de urmat, în sfatul ce v-am rugat să binevoiţi a mi-1 da. Să-l 
ascultăm dară pe banul Radu Berivoescu. 

Boierul numit de către Dan-Vodă să-şi spună părerea se ridică 
sprinten din jilţul care parcă-1 lenevise. Era un bărbat tînăr încă, falnic la 
înfăţişare şi bine legat. 

Privi înainte-i la cei doi fraţi vitregi şi strînse puţin ochii-i vioi, 
încruntîndu-şi sprîncenele, parcă spre a-i vedea mai bine. 

Dan şi Mircea erau cam de-o vîrstă şi crescuseră împreună la curtea 
răposatului Radu Negru-Vodă, fiul domnului de strălucită amintire Nicolae- 
Alexandru-Vodă. 

Banul Radu Berivoescu nu se miră că, dintre toţi boierii, Dan-Vodă îi 
ceruse lui să-şi spună părerea mai întîi. Nu se prea înţelegea cu tînărul 
domn, care i se părea grăbit întotdeauna a-şi aduce la îndeplinire gîndurile, 
fără a judeca mai adine asupra lor. 

Cumpănit, Banul Radu se lăsa greu, ceea ce nu-i era pe placul 
voievodului care, în cele din urmă, făcea tot ce-şi pusese el în gînd, fără a 

tine seamă de sfatul boierilor. 

» 

„Cită deosebire între aceşti doi fraţi”, cugetă boierul, „amîndoi din 
acelaşi tată, dar avînd mame deosebite.” 

îşi aminti de stingerea din viaţă a Doamnei Ana, cea dintîi soţie a lui 
Radu-Negru-Vodă, îndată după naşterea lui Dan. Apoi, de căsătoria 
domnului văduv cu Calinihia Doamna, o grecoaică bizantină, frumoasă şi 
harnică fără pereche. Aceasta îi dărui doi feciori: pe Mircea şi pe Staicu, om 
cucernic şi de o mare bunătate, care trăia singuratec prin părţile Buzăului. 

„Bine că lingă Dan-Vodă se află Mircea”, se gîndi Banul Radu 
Berivoescu, „şi-l mai domoleşte uneori, că altminteri ar lua-o razna de tot. 
Ciudat! N-au pic de asemănare, nici la fire şi nici la înfăţişare”, îşi spuse el, 
privindu-i pe amîndoi fraţii, ce-i stăteau în faţă: „cel dintîi, plin de 
neastîmpăr, iar al doilea, liniştit şi cu zîmbetul pe buze”. 

Dan-Vodă era bălan şi cu ochi albaştri, scurt şi îndesat, de parcă ar fi 
cărat saci la moară toată viaţa; o bărbuţă rară şi o mustaţă pe oală îi 
încadrau faţa palidă, trasă şi îmbătrînită înainte de vreme. 

Lîngă el, sta zvelt şi respirînd sănătate Mircea-Vodă: cu părul 
castaniu, lung, revărsat pe umeri în plete? cu ochii căprui, arătînd isteţime 
şi dîrzenie, cu o mustaţă lungă adusă în jur şi frumos răsucită, după portul 
unguresc. 

Dar gîndurile fugare ale banului ţinură cîteva frînturi de clipă; glasul 
lui se auzi limpede: 

— Măriile voastre şi cinstiţi boieri, în ţara vecină nouă, a Bulgariei, se 
petrec lucruri triste şi toate vin de la nepotolita sete de mărire, care, după 
cum spune jupîn Staicu, fratele mai mic al măriilor voastre, este cel mai 
mare rău din lume! 

— Fii ceva mai lămurit, rogu-te, bane, îi ceru Dan-Vodă. 

— Adică, măria ta, acolo se luptă între ei, pentru cîştigarea puterii, doi 
fraţi de acelaşi tată şi de alte mame. Cel mai vîrstnic, ţarul Straţimir, 
unchiul măriilor voastre şi stăpîn în părţile Vidinului, e hărţuit şi duşmănit 
de frate-său mai mic Sişman, domn peste Tîrnova, fosta cetate a împăraţilor 
Asăneşti, şi pînă-n Balcani. 

— Acestea le ştim cu toţii, măre, bane, vorba e care-i părerea domniei 
tale: pe cine se cade să ajutăm noi, românii, în această luptă? 

— De bună seamă că pe ţarul Straţimir, care e nepotul de fiică al lui 
Basarab-Vodă cel Mare, şi poartă-n vine acelaşi sînge ca măriile voastre. 

— Atunci? 

— Mă-ntreb eu pe bună dreptate: au de ce nu se înţeleg şi ei doi, 
precum măria ta cu Mircea-Vodă, şi să domnească în pace împreună, că 
sfîntă vorba: „Unde-s doi puterea creşte”. 

— Ce-ai face domnia ta, bane, în locu-mi? Moşul nostru Straţimir ne-a 
cerut ajutor. Şi fiică-sa, prea frumoasa mea vară Dragodana, mi-a trimis 
carte călduroasă, în care mă roagă ca pe Christos să nu-i părăsesc în 
această grea izbelişte în care se află ei, cu toţi ai lor. 

Aci, boierii prinseră a zîmbi furiş pe sub mustaţă, întrucît ştiau că 
Dan-Vodă ţine foarte mult la vară-sa Dragodana, care era o tînără de o rară 
frumuseţe, vestită în Balcani, o adevărată domnită din basme. 

Şi banul Radu nu întîrzie cu răspunsul plin de ascuns tîlc: 

— De-ar fi numai să zăreşti chipul gingaş şi plin de farmec al 
Dragodanei şi tot ar merita să mergem la Vidin, măria ta, numai că... 

— Numai că... ce? Isprăveşte, bane, odată ce-ai început, grăi parcă 
ceva mai apăsat Dan-Vodă. 

— Ţi-o spun cinstit, doamne, mi-e teamă de viaţa măriei tale... 
Uzurpatorul acela de Sişman e mai tare decît Straţimir; se are bine acum cu 
otomanii, care au năpădit ţinuturile balcanice. Au nu ştiţi că Sişman a 
mers pînă acolo, încît, ca să se ia bine cu turcii i-a dat-o pentru haremul 
sultanului Amurat chiar pe soră-sa, prea frumoasa ţariţă Tamara? Şi cînd i- 
a venit bine, s-a întors iarăşi împotriva păgînilor. Şişman se pleacă după 
cum bate vîntul. 

— Vreau să ştiu cuvîntul domniei tale hotărît, bane. Pe al celorlalţi 
boieri îl ştiu de mult. Mergi sau nu mergi cu mine? 

La această întrebare, banul Radu îşi umflă pieptul şi-nălţîndu-se pe 
călcîie, de-i trosniră oasele, spuse răguşit: 

— Dar oare s-ar putea altfel, măria ta? Numai că zarea lumii se arată 
tare tulbure... şi din fundul ei năvălesc ca un puhoi de ape mari ce fac 
prăpăd în calea lor, otomanii. Noi n-avem nici aşa prea mulţi prieteni 
adevăraţi, ca să ne facem alţi duşmani. Şi-apoi, nu de viaţa mea mi-e 
teamă, ţi-am mai spus-o doar. 

— De-ar fi ca eu să mă pierd pe-acolo, spuse Dan-Vodă, aci va să 
rămînă măria sa Mircea-Vodă pe deplin în scaunul domnesc. Dar cînd o 
rudă a mea de sînge îmi cere ajutor, eu nu pot face altcum. 

Se pune la cale o bătălie şi se pregăteşte o nunta. 


N IŢU, COPILUL DE CASĂ cel mai iubit al lui Mircea-Vodă, făcu o 
plecăciune în faţa domnului şi spuse cu sfiala-i dintotdeauna: 

— Măria ta, a venit pisarul şi... aşteaptă şi boierii chemaţi. 

— Să vină cu toţii deodată — grăi Mircea-Vodă cu blîndeţă, 
încruntîndu-se ca de-o dureroasă amintire ce-i fulgeră gîndurile adormite o 
clipită. 

Uşa grea de stejar se deschise larg, scîrţîind prelung şi răguşit, ca 
neunsă de un veac, şi în pragul ei se iviră: banul Radu Berivoescu, marele 
spătar Boian şi Filos-logofăt, boierii cei mai de credinţă ai lui Mircea-Vodă, 
urmaţi de pisarul domnesc, care se opri lingă pervaz, aşteptînd cu mîinile 
încrucişate. 

— Să trăieşti, măria ta! răsunară puternic glasurile celor trei boieri. 

— Fiţi bine veniţi, boieri dumneavoastră. Mai înainte de a vă grăi, însă 
îngăduiţi-mi, rogu-vă, să stau puţin de vorbă cu pisarul. Apropie-te, Vîlcule. 
— La porunca măriei tale. 

— Ai vorbit cu meşterul pietrar? 

— Aşteaptă cuvintele ce trebuie să le cioplească în marmora aleasă de 
măria ta. 

— Scrie dară, pisare: 

Vodă îşi ridică privirea în tavanul înnegrit de fumul luminărilor şi tăria 
vremii, căutînd parcă cuvintele ce avea să le rostească. Spuse apoi în 
şoaptă cu multă cucernicie: „Aici odihneşte robul lui Dumnezeu, sfînt 
răposatul Dan-Voievod, ce a pierit în luptă vitejească, pentru dreptate, 

credinţă şi prietenie, în ţară străină, în luna lui septembrie a anului de la 
Christos 1386. Şi de-a pururea fie pomenit cu tot neamul lui trecut la cele 
veşnice 

Un oftat adînc încheie epitaful domnului. Pisarul abia îndrăzni să 
îngăimeze: 

— Am scris întocmai, măria ta. 

— Să văd. Aşa... Numele măriei sale Dan-Vodă, Domnul să-l 
odihnească cu drepţii, să fie scris cu slove mai mari decît celelalte. Şi cînd 
va fi asupra lucrului, să mă cheme meşterul pietrar şi pe mine, că nu mă 
supăr. Mergi sănătos. 

Pisarul închise uşa încet după el, iar Mircea-Vodă îngîndurat îşi 
pierdu privirea pe fereastra largă ce dădea în grădină, unde se răsfăţau în 
bătaia soarelui de vară tot soiul de trandafiri. 

Oftînd din nou domnul îşi mîngîie fruntea cu mina dreaptă, parcă spre 
a-şi alunga mîhnirea ce-1 stăpînea încă; apoi se-nturnă uşor către boierii 
care-1 aşteptau în picioare, cu smerenia cuvenită. 

— Aţi zice că au trecut de-atuncea patru ani, boieri dumneavoastră? 
întrebă Vodă, clătinîndu-şi capul. Am cugetat că se cuvine a-i pune altă 
piatră pe locul său de veşnică odihnă, întrucît pe cea veche am aflat-o prea 
ştearsă de vînturi şi ploi. 

— Măria ta, într-adevăr Dan-Voievod şi-a încheiat viaţa mult prea 
devreme, dar ca un viteaz de frunte, măcar că Sişman a biruit — spuse cu 
năduf banul Radu Berivoescu. Dar îi va sosi şi lui vremea, fiţi fără grijă, aşa 
precum le-a venit întotdeauna văleatul tuturor acelora ce-au semănat 
vrajba, nedreptatea şi asuprirea. 

Vodă dete din cap a încuviinţare şi spuse cu glasul obosit: 

— Iubiţilor mei boieri şi cei mai de credinţă ai mei prieteni, aşezaţi-vă 
pe aceste laviţe ale odăii mele de veghe şi socotiţi-vă ca la domniile voastre 
acasă. Aşa! Şi-acum să vă grăiesc pe şleau, aşa cum ne-au deprins 
străbunii. 

— Apăi, îl întrerupse spătarul Boian, mai marele oştirii, măria ta ştii 
că nouă nu ne-au plăcut niciodată ocolişurile şi vorbele meşteşugite, care- 
ntotdeauna vor să ascundă ceva de primejdie. 

— Dragul meu Boiane, continuă Mircea-Vodă, eu ştiu că mulţi boieri 
ce mi se arată binevoitori în faţă, şoşotesc în spate şi, dacă li s-ar ivi 
prilejul, nu s-ar trage înapoi de la un rău ce ar putea să mi-1 facă. 

— Să nu se mai mire atunci şi nici să nu se mai văicărească — sări 
Filos-logofăt cu aprinderea-i de grec, ce nu şi-o putea stăpîni mai niciodată 
— să nu se mai mire, doamne, că, fără a fi pedepsiţi, precum ar merita, sînt 
ţinuţi mai la o parte şi priviţi doar cu neîncredere. 

— Noi îi ştim, mărite stăpîne, întări banul Radu, şi-i ţinem sub tainică 
supraveghere. 

— Vă mulţămesc şi-n inima mea să ştiţi că vă socotesc drept bunii mei 
fraţi şi cei mai de nădejde bărbaţi ai ţării, împreună cu vărul meu Dan, 
carele, fiind bolnav, n-a putut veni şi el. 

Iată acum pentru ce v-am chemat la acest sfat de taină. Am a vă 
spune mai multe lucruri tare deosebite unele de altele. 

— Ascultăm, măria ta! — rostiră într-un glas tustrei boierii deodată şi 
îşi pironiră privirile asupra lui Mircea-Vodă, aşteptîndu-i cu vie nerăbdare 
cuvîntul. 

Deşi trecuseră numai patru ani de la suirea sa în scaunul Ţării 
Româneşti, Mircea-Vodă îşi schimbase mult înfăţişarea. Era acum mai 
legat, mai tare parcă, şi chipul său, deşi blînd, arăta mai plin de bărbăţie, 
mai dîrz, poate unde-şi lăsase barbă, aşa precum se cuvenea să poarte un 
voievod în plină putere. 

— Iubiţii mei prieteni, cunoaşteţi cu toţi la fel de temeinic ca şi mine 
greutăţile cu care-am avut de luptat pînă acum şi cele ce ne stau în faţă 
încă. Gîndindu-mă că după marea bătălie de la Cîmpia Mierlei, Baiazid 
Sultan nu ne va lăsa liniştiţi, întrucît am cutezat a trimite şi noi atunci 
oaste românească împotrivă-i, am făcut înţelegerea de ajutor cu maiestatea 
sa Vladislav Iagelo al Poloniei. 

— Prea bine au fost chibzuite şi aduse la îndeplinire toate acestea, 
încuviinţară boierii. 

— Am împărţit întreaga ţară în judeţe, spre a-i purta de grijă mai bine 
şi mai îndeaproape; iar în fruntea lor am pus să privegheze ca judeţi, boieri 
de seamă, adevăraţi oameni de nădejde. 

— Şi acestea se cunosc, mărite doamne! 

— Ştiu, boieri dumneavoastră, ştiu! Dar aşa e vorba românească: spre 
a ajunge la locul ce-1 ţintesc va să vă spun,... să vă reamintesc la început 
toate acestea. Am cătat să grijesc şi de oaste, precum bine ştiţi, întrucît 
sînteţi cu toţii printre cele dintîi căpetenii ale ei. 

— Aşa este, slăvite stăpîne, şi aceasta! 

— Şi-acum am ajuns unde doream. Am aflat că Baiazid Ilderim 
plănuieşte să ne calce ţara în curînd. Oamenii mei de la Brusa şi 
Adrianopol mi-au trimis veste că-ndată ce-şi va isprăvi trebile ce le mai are 
cu vecinii, sultanul va porni spre noi cu mare urgie. 

— N-are decît, măria ta! sări de pe laviţă spătarul Boian, ridicînd 
pumnii, îl aşteptăm cu braţele deschise, ca să-l îmbrăţişem ca ursul din 
codrii noştri pre vînătorul său. 

— Pesemne c-a uitat năbădăiosul Ilderim ce-a păţit tată-său Amurat 
Sultan cu sîrbii! — mîrîi Filos-logofăt. El nu ştie poate că românii nu sînt 

mai prejos ca vitejie şi dragoste de ţară şi gata la orice jertfă, cînd e vorba 
să-şi apere pămîntul strămoşesc! 

Mircea surise cu plăcere la înflăcărarea logofătului şi spuse liniştit: 

— Pesemne, Filos, precum domnia-ta bine zici. Dar noi cată a fi 
pregătiţi, ca să-l primim cum se cuvine unui mare sultan cu faima lui 
Ilderim. 

— Ne vom pregăti, măria ta! se auzi şi banul Radu Berivoescu. Şi 
poate fi el cît de fulger o pohti, precum îi place a i se spune, că şi fulgerul 
ceresc cel mai puternic străluceşte şi trăzneşte doar atîta vreme cît ţine 
ploaia; dar cînd soarele răzbeşte norii şi stăpîneşte seninul, fulgerul s-a 
mistuit în genunile fără de fund ale cerului. 

— Bine-ai grăit, bane Radule, şi tare aş dori să ţi se împlinească 
proorocirea, surîse domnul. 

Şi iată că deodată înfăţişarea acestuia se schimbă şi mai mult. îşi miji 
ochii, încreţindu-i la colţuri, într-un zîmbet de şiretenie, şi spuse, cam cu 
sfială parcă, ceea ce nu-1 prindea pe Mircea-Vodă: 

— Şi-acum alta, la care n-aş dori să vă aud că-mi răspundeţi că „ţara 
piere şi baba se piaptănă”. 

Boierii se clătinară în jilţuri şi îşi ridicară sprîncenele a nedumerire; 
apoi ridicară şi din umeri, aşteptînd nerăbdători. Domnul îi privea surîzînd 
înveselit şi spuse mai departe: 

— Întrucît, prea iubiţii mei boieri, eu nu sînt babă, ci om în putere 

încă. 

— Iacă, măria-ta, că de astă dată nu mai pricepem o iotă. Binevoieşte, 
rogu-te, a ne lămuri — dădu răspuns Filos, ca cel mai apropiat domnului. 

— Dragii mei, socot că a sosit timpul să-mi iau doamnă, spre a lăsa şi 
eu ţării vrednici urmaşi, precum înaintaşii mei de cinstită pomenire. 

— Asta de mult am cugetat-o noi, luminate stăpîne, şi ne miram foarte 
că nu te mai hotărăşti odată. Dar n-am îndrăznit a-ţi spune, spre a nu te 
supăra, răspunse banul Radu. 

— Şi cine va fi, măria ta, cinstita noastră stăpînă şi fericita Doamnă a 
Ţării Româneşti? — voi să afle mai degrabă Filos-logofăt. 

Mircea-Vodă însă, îşi mîngîie barba-i castanie, oftă şi grăi de astă dată 
în şoaptă, de parcă i-ar fi fost teamă să nu-1 audă cineva din afară: 

— Vă rog să fiţi încredinţaţi, boieri dumneavoastră, că m-am gîndit 
îndelung la prea frumoasele noastre domniţe şi jupîniţe, şi vă spun cinstit, 
curat, că tare mi-ar mai fi dat inima brînci la unele dintre ele; însă treburile 
tării îmi cer să-mi iau de soţie o domnită dintre acelea ale vecinilor noştri. 

— Ah, ah, ah, luminate doamne, se căina Filos, nu mi-ar fi ruşine cu 
măria ta nici la filozofeştile adunări, unde cred că ai ţine tot fruntea, ca şi la 

cele politiceşti. Ci spune-ne o dată cine este aceea... şi-ntru mulţi ani să ne 
trăiască! 

— E domniţa Mara de la sîrbi, boieri dumneavoastră, fiica despotului 
Dobromir şi bună rudă a răposatului rege Lazăr, care a pierit la Cîmpia 
Mierlei. E o fată crescută la curtea lui, în frica lui Dumnezeu. 

— Aha, făcu Boian, prea frumoasa şi buna prietenă a domniţei 
Dragodana. 

— Chiar ea, Boiane, încuviinţă Mircea-Vodă. Şi aş dori să ştiţi că la 
alegerea acestei domniţe cel mai greu cuvînt l-a avut, după inima mea, prea 
cinstita femeie ce mi-a dat viaţă, buna şi iubita mea maică, Doamna 
Calinihia. 

— Şiii, lungi cuvîntul Filos, spre a chibziui bine cum să spună mai 
cuviincios... atunci... mărite doamne, pe cînd nunta? 

— îndată ce va sosi domniţa-n ţară! răspunse Mircea încet, de parc-ar 
fi rostit o taină. 

— Şiii, făcu la fel Filos, cînd soseşte-n ţară domniţa Mara? 

— Cînd va fi adusă! spuse rîzînd de astă dată Mircea-Vodă. 

— Şi cine-o va aduce, doamne? 

— Aceia dintre prietenii mei care vor fi în stare să facă aceasta! 

Aci, Boian izbucni, prefăcîndu-se supărat: 

— Că doar n-o trebui s-o furăm de la părinţi, aşa cum se obişnuieşte 
pe la noi cîte-odată, şi nici n-o fi cine ştie ce mare scofală să aduci o 
mireasă la mirele ei!? 

— Ba iată că de-astă dată, Boiane, este — întări Mircea-Vodă. 

— Cum aşa? — se burzului mai marele oştilor. 

— Vezi că vară-mea, Dragodana, cunoscîndu-mi gîndurile mi-a trimis 
răvaş, precum că sînt mulţi: atît dintre boierii sîrbi, cît şi dintre ai noştri, ce 
nu doresc să se facă această cununie. 

— Şi-atunci? 

— Şi-atunci, călătoria domniţei Mara spre noi nu va fi lipsită de unele 
primejdii. Şi cum mie nu-mi dau răgaz trebile ţării să plec... 

— Plecăm noi — strigă Boian cu înflăcărarea unui flăcău de douăzeci 
de ani. 

— Aceasta e marea mea rugăminte, boieri dumneavoastră. Cîţiva 
oameni de nădejde, însoţiţi de oşteni aleşi pe sprinceană şi... 

— Eu o aduc, doamne, îi luă din nou cuvîntul din gură Boian, eu o 
aduc pe măria sa Mara, viitoarea doamnă a Ţării Româneşti. 

— De-i aşa, Boiane, atunci o socotesc ca şi adusă, grăi Mircea-Vodă 
rîzînd cu poftă şi deplină încredinţare. 

— Numai că am o mică rugăminte, adaogă Boian, să îngădui a ne 
însoţi la această gingaşă şi totuşi grea treabă, credinciosul măriei tale, 
căpitanul de oaste Petrovan, care ne va fi de mare ajutor. 

— De bună seamă, Boiane, eşti liber să-ţi alegi pe cine pofteşti dintre 
cei mai buni oşteni ai mei încuviinţă Mircea-Vodă. Apoi bătu de trei ori din 
palme şi-i porunci lui Niţu care se ivise de îndată în pragul uşii: 

— Niţule, spune-i, rogu-te, pivnicerului să aducă patru cupe şi o 
carafă din vinul păstrat de la naşterea mea. 

— Două! strigă Boian, ridicîndu-şi degetul arătător şi cel mijlociu ale 
mîinii drepte. Două carafe, Niţule! 

Şi întorcîndu-şi capul spre dreapta, spuse şăgalnic, cu oarecare sfială: 

— Iartă-mă că îndrăznii, stăpîne! 

— Ba nu te iert de loc, i-o întoarse Mircea-Vodă. Domnia ta să mă ierţi 

' ■> 

pe mine că am uitat cu ce băutor de seamă am de-a face. Şi-acum, boieri, 
să stăm de vorbă mai cu de-amănuntul despre călătoria domniţei Mara, 
care de pe acum vă aşteaptă nerăbdătoare la cetatea Niş. 

Apele nu se revarsă mari numai primăvara. 


E RA ACEST STRĂVECHI ORAŞ, Niş, una din cele mai întărite 
cetăţi ale Serbiei, o adevărată fortăreaţă. Ridicat pe rîul Nişova, 
cu zid gros împrejmuitor şi turnuri înalte cu creneluri şi 
foişoare de observaţie, avînd şi apă din belşug, precum şi subterane 
cunoscute doar de către localnici şi care răspundeau în păduri bătrîne de 
nepătruns, era cu neputinţă să fie cucerit de cineva, oricît de îndelungat ar 
fi fost asediul. 

Dar dacă pe dinafară era de o cutremurătoare măreţie, aşa cum 
românii nu mai văzuseră cetăţi decît poate la Curtea de Argeş şi la Giurgiu, 
pe dinăuntru oraşul era şi mai grozav cu străzile lui drepte de piatră, cu 
casele înalte avînd două şi trei caturi, cu foişoarele de apă şi cu grădinile cu 
felurite soiuri de pomi roditori şi flori rare de toate culorile curcubeului. 

* 

Pe calea cea mare a Nişului, ce străbătea cetatea de la răsărit la apus 
în linie dreaptă, mergeau agale, scîrţîind din greu, trei care încărcate cu 
sare. 














16 


Sărarii, mergînd pe jos, îndemnau caii scunzi, dar vîrtoşi, mai mult 
din gură decît cu biciul; iar cînd îl foloseau îi îmboldeau cu codiriştea, nu-i 
plezneau cu şfichiul înflorat, spre a nu-i obosi şi mai mult. 

— Mai văzurăţi vreodată asemenea cetate măreaţă, fraţilor? grăi cel 
mai vîrstnic, că iată eu, măcar că m-apropiu de cincizeci de ani, 
mărturisesc cinstit că nu... şi-am colindat ceva la viaţa mea! Zău că nu vă 
mint, dar parc-aş merge printr-o cetate din basme, aşa cum se spune, de pe 
tărîmul celălalt! 

— Nici nu-i de mirare, măre Dobre! îi răspunse un bărbat în putere, 
foarte plăcut la înfăţişare, cu ochii negri ca tăciunele şi mustaţa în 
furculiţă. Nu-ţi aminteşti ce ne-a spus stăpînul, cînd am pornit la drum...: 
că aci, la Niş, e locul de naştere al aceluia care, mai tîrziu a fost Constantin 
cel Mare împărat? 

— Aşa e, vere. Acum venii eu acasă! 

— Hei, bată-te norocul, — rîse cel de-adinioară, — ba de mult 
plecarăm noi cu toţii de-acasă, să vedem însă cum ne-om înapoia! Şi-acu, 
ca să nu-mi uit vorba, era firesc ca marele împărat Constatin să aibă grijă 
de locul său de baştină. 

— Atunci are ceva ani, nea Boiane, ai? 

— Ceva, măi,nepricopsitule?! Păi cetatea asta e rămasă de la romani, 
răspunse rîzînd cu poftă acela căruia-i spuneau Boian. Pe-atunci i se zicea 
Naissus, aşa să ştii. Numai de la Constantin împărat şi au trecut o mie şi 
mai bine de ani. Auzi, colo! Dar ian să mai lăsăm vorba; îmi pare c-am 
ajuns. 

— Şi mie, încuviinţă unul din sărari ce părea mai isteţ. După spusele 
celor de la straja porţii, aci trebuie să fie casa cu pricina. 

Boian, care mergea în fruntea carelor, ridică biciul, fluturîndu-1 o clipă 
şi strigă: 

— Ppptttrrruuu, caii! Hoo, zmeii tatii! 

— Ppttrruu! se auzi repetat îndemnul de oprire de către ceilalţi. 

Dinaintea lor se vedea o împrejmuire de zid de un stat de om înalt, iar 
înăuntru se ridica falnică o casă mare cu un cat, avînd tencuiala portocalie, 
iar ferestrele largi şi luminoase, vopsite-n verde, ca şi acoperişul de şindrilă 
măruntă. Casa era aşezată în mijlocul curţii, lăsînd în faţă loc pentru 
grădina cu flori. 

Boian îşi sumese iţarii, strîngîndu-şi brîul mai bine, tuşi spre a-şi 
drege glasul, apoi prinse ciocanul de aramă şi bătu cu tărie în poartă de trei 
ori. Aşteptă răbdător şi, cînd auzi zgomot dinapoia zidului, îi spuse lui 
Petrovan: 

— Dă tu o gură pe sîrbeşte c-a sosit sarea. Petrovan se trase doi paşi 
înapoi şi punîndu-şi miinile pîlnie la gură, strigă umflîndu-şi bucile 
obrazului, de parc-ar fi suflat într-o trîmbiţă: 

— A sosit sarea! Deschideţi poarta mare! Dar nu se deschise decît un 
căpăcel la poarta cea mică, prin care priviră doi ochi iscoditori. Abia apoi 
scîrţîi din ţîţîni poarta cea mică şi-n cadrul ei se arătă un slujitor tînăr cu 
spanga-n mină. 

— Fiu! Fiu! Fiu! ... măăă, să fie-a naibii de treabă! — fluieră Boian cu 
adîncă mirare. Ăştia se ferecă mai dihai ca la o monastire de maici. Mai 
strigă-i o dată, Petrovane, că poate e surd, sărmanul! Nu vezi cum se 
zgîieşte la noi? 

Petrovan îi grăi mai tare decît s-ar fi cuvenit, fiind încredinţat că 
vorbind într-o limbă străină va fi mai bine înţeles astfel: 

— Fii bun, prietene, şi spune-i domniţei Mara că a sosit sarea! Atît! 
Dar ceva mai repejor! şi-i trase o înjurătură pe româneşte în hohotul de rîs 
al tovarăşilor săi de drum. 

Omul le trînti poarta-n nas şi se duse grăbit. Şi îndată după aceea se 
auziră răpăind pe treptele scării de sus nişte picioruşe repezi, ce mergeau 
mai grăbite decît vorbele ce le rostea stăpîna şi din care nimeni nu-nţelegea 
nimic. 

Poarta mică se dete-n lături şi-n faţa sărarilor se ivi o fată aşa de 
frumoasă cum cei sosiţi cu carele credeau că putea fi numai Ileana 
Cosînzeana din basmele româneşti. 

Boian abia-şi stăpîni un fluierat de admiraţie şi se uită la Petrovan 
care înţelese şi spuse din nou în sîrbeşte, de astă dată molcom: 

— Sărutăm dreapta, măria ta. Am sosit cu sarea după porunca ştiută 
şi, de s-ar putea, am voi să stăm puţin de vorbă. 

— Poftiţi de intraţi! spuse fata cu un glas de parcă ar fi sunat o salbă 
de clopoţei de argint. 

Sărarii intrară fără a-şi lua ochii de la ea. Şi-ntr-adevăr că aveau ce 
privi. Era ca la şaptesprezece ani, înăltuţă, împlinită; avea faţa albă, părul 
castaniu şi ochii albaştri cum e cerul în cea dintîi zi senină de primăvară; 
mijlocul, cît să-l cuprinzi în două palme. 

Mara o luase înainte şi spuse ceva în şoaptă slujitorului care aştepta 
cu gura căscată, neştiind ce să creadă că e cu cei nouă căruţaşi plini de 
praf şi sudoare. 

Iar sărarii, după dînsa. 

Ajunseră într-o odaie spaţioasă, cu ferestrele ca nişte mari ochi de 
lumină la care se vedeau în ghivece flori gingaşe din ţări străine. Pe de 
margini, laviţe cu scoarţe înflorate. Peretele din spre răsărit era străjuit de 
icoana sfîntului ierarh Nicolae, făcătorul de minuni, cu o candelă aprinsă 

dedesubt. în mijloc, o masă mare şi grea de stejar afumat, la care-ar fi 
putut mînca peste treizeci de oameni. 

Fata întinse mînuţa-i subţire şi albă ca de crin spre laviţe, făcîndu-le 
semn să şadă, ceea ce sărarii, obosiţi de mersul pe jos, făcură de-ndată, 
fără să aştepte a mai fi rugaţi a doua oară. Apoi, auziră că i se dă 
slujitorului o poruncă şi se bucurară foarte cînd Petrovan, tălmaciul lor, le 
spuse scurt: „Ne-aduce de băut, fraţilor!” 

Şi-ntr-adevăr, că slujitorul se-ntoarse cu două femei tinere, frumos şi 
curat îmbrăcate, ce purtau două tăvi cu două carafe mari cît nişte 
donicioare şi nouă cupe, atîtea cîţi oaspeţi erau, întrucît unei fete nu-i era 
îngăduit a bea sau a mînca laolaltă cu bărbaţii ce nu-i erau nici rude şi nici 
prieteni. 

Dar nici nu apucară căruţaşii să bea pînă-n fund cupele ce le fuseseră 
umplute, că în odaie intră cu paşi grei şi apăsaţi un munte de om între 
două vîrste, care le grăi cu multă bunăvoinţă: 

— Fiţi bine veniţi, cinstiţi oaspeţi! Spuneţi-mi, rogu-vă, cine e mai 
marele domniilor voastre? 

Atunci se ridică Boian, punînd pocalul pe masă, şi grăi întinzînd mîna- 
i aspră şi arsă de soare: 

— Eu, măria ta, marele spătar Boian, şi... aci se opri zîmbind şi privi 
la fată cu nespus drag, acum peţitorul domniţei Mara pentru măria sa 
Mircea-Vodă, domnul Ţării Româneşti. 

Uriaşul strînse mina întinsă cu atîta voie bună şi grăi din nou: 

— încă o dată, fiţi bine veniţi! Apoi strigă cu un glas ca de tunet: 

— O cupă şi pentru mine, spre a bea cu aceşti prea cinstiţi oaspeţi! 

Slujitorul îndeplini de îndată porunca stăpînului şi rămase neclintit 
lîngă uşă, spre a fi gata la alte porunci. El privea ţintă la domniţa Mara şi 
tresări cînd îl auzi pe despotul Dobromir că grăieşte încruntat: 

— Cunoaştem totul dinainte cum se cuvine şi ştim că sînt mulţi rău 
voitori ce nu văd cu ochi buni această legătură. 

— Le-om veni noi de hac, măria ta, răspunse hotărît Boian, dar ne e 
tare degrabă. Cu cît vom sfîrşi mai repede treaba ce ni s-a încredinţat, cu 
atît mai bine pentru 
toti. Dacă dormim 
cumsecade în această 
noapte, noi mîine 
sîntem gata de 
întoarcere. Că, de venit, 
venirăm noi bine chiar, 
părînd a fi nişte bieţi 
negustori de sare; dar 
la înapoiere n-o să mai 
meargă la fel de uşor. 

Aşa că să le facem pe 
toate cît mai degrabă, 
după cum spusei. 

— Prea bine, 
încuviinţă bătrînul. Şi 

vă-ntoarceti tot cu 

» 

carele? 

— Dar ce 
Dumnezeu să mai 
ducem în ele, mărită 
gazdă? — se uimi 
Boian. 

— Cum ce? — fu 
de astă dată rîndul 
uriaşului să se mire. 

Cîte ceva din zestrea 
miresei şi darurile de 
nuntă pentru prea 
cinstitul şi măritul meu 
ginere. 

Aci, Boian izbucni într-un hohot de rîs de zornăiră ferestrele şi cupele 
de pe masă. Şi cum tatăl fetei îl privea cu adîncă nedumerire, el îl lămuri 
de-ndată: 

— Păi s-ar putea să facem asemenea greşeală de neiertat? Dacă vom fi 
cumva opriţi în drum, ce vom spune, avînd cu noi aceste care pline de toate 
minunăţiile? Că sîntem neguţători de mărunţişuri atît de deosebite unele de 
altele?! Las-că măria sa Mircea-Vodă este multămit să-i sosească mai bine 
mireasa fără zestre, decît zestrea fără mireasă. Şi-apoi, de vreţi, le puteţi 
aduce mai uşor măriile voastre, cînd o să veniţi la nuntă. Măcar că Mircea- 
Vodă are el destule şi de toate din belşug. Eu sînt încredinţat că vom fî 
urmăriţi, dacă nu pas cu pas, cel puţin pe-aproape. Doar se ştie, după cum 
spuseşi şi măria ta, că sînt mulţi potrivnici acestei căsătorii domneşti. 

Aci, slujitorul de lîngă uşă îşi muşcă fără de voie buzele şi schimbă, 
fără pricină, dintr-o mînă în cealaltă, tava pe care adusese cupa pentru 
stăpînul său. 

Despotul îngăimă cu adîncă uimire şi grijă: 

— Şi-atunci? 

— Porunca măriei sale Mircea-Vodă e alta pentru înapoiere. 

— Care? — întrebă de astă dată cu nerăbdare Mara. 

— Spre a da cît mai puţin de bănuit vrăjmaşilor şi spre a ne apăra cît 
mai bine cu putinţă comoara de mare preţ ce o ducem cu noi..., (aci, fata îl 
privi pe tată-său cu coada ochiului şi-l văzu că zîmbeşte cu plăcere, ca şi ea 
de altfel), vom merge spre ţară pe alte căi decît la venire. Şi iată cum a 
chibzuit măria sa domnul nostru că e mai bine să facem spre a ne pierde 
urma de fiecare dată, de ne-ar fi cumva calea atinută sau de se va lua 
cineva după noi. 

Şi spătarul Boian îşi desfăşură pe de-a-ntregul planul de înapoiere, 
întocmit cu dibăcie, ca să le înlăture cît mai mult cu putinţă primejdiile la 
care se aşteptau şi care nu aveau să-i ocolească în această grea călătorie. 

* 

De astă dată, peţitorii domniţei Mara, din sărari, se preschimbaseră în 
cinstiţi neguţători de cai ce mergeau în Ţara Românească spre a vedea 
cîteva herghelii şi cîţiva armăsari tretini, tare preţioşi pentru întrecerile la 
fugă, dar mai cu seamă pentru prăsilă. 

în spatele convoiului venea trasă de doi cai înalţi, o căruţă acoperită 
cu două rogojini bine prinse de loitre, de n-ar fi putut ghici nimeni cam ce 
se află înăuntru. Minatorul de pe capră plesnea de mama focului cu un bici 
înflorat, fără să-i pese de cutia pe roţi care sărea, troznind din încheieturi 
pe drumul plin de pietre, praf şi noroi. 

Acum, călătorii erau în număr de treisprezece, cu patru mai mulţi ca 
la venire. 

De la Niş, ei hotărîseră să meargă călare de-a lungul Timocului, în 
sus, pînă la Zaiciar; iar de aci, de va fi apa rîului mare, cu pluta pînă în 
dreptul Negotinului, unde urmau să facă popas mare, înainte de a trece 
Dunărea, spre a intra în Ţara Românească. 

Aceasta era socotită de ei calea cea mai scurtă şi mai lipsită de 
primejdii. Dar dacă ar fi bănuit cîte peripeţii aveau să întîmpine, ar fi ales, 
de bună seamă, un drum cît mai lung, numai să fie scutiţi de atîtea 
neaşteptate şi primejdioase întîmplări. 


* 


Pe la jumătatea drumului, între Niş şi Zaiciar, într-o luncă deasă, 
udată de apa Timocului, poposi în amurg un pîlc de şase călăreţi cu caii 
înspumaţi şi leoarcă de năduşeală. Oamenii erau şi ei toţi asudaţi de parcă 
i-ar fi muiat o ploaie grozavă, însă gurile le erau uscate şi abia mai puteau 
înghiţi în sec. 

— Trage plosca aia de la oblînc, Mihailo, şi trece-o-ncoace, spuse unul 
din ei că ni s-au uscat gîtlejurile de-atîta goană! 

Acel pe care-1 numise Mihailo le-ntinse o ploscă pîntecoasă, zugrăvită 
cu flori albastre şi roşii răspunzîndu-i: 

— De n-ar fi fost goana asta, n-am fi putut să le-o luăm înainte ... 

Bătrînul puse plosca la gură, gîlgîi de cîteva ori cu poftă, o şterse cu 
podul palmei şi-o-ntinse tovarăşului său de-alături, oftînd din adînc: 

— Apoi că nici aşa nu se ştie încă de ne-o fi truda cu vreun cîştig. 

Rămîne de văzut. Românii sînt mai mulţi. 

» 

— Da noi sîntem mai aprigi şi mai iscusiţi ca ei, moş Petro! îi răspunse 
Mihailo înciudat. 

— Cu românii nu se ştie niciodată de unde sare iepurele! Rămîne de 
văzut — îi repetă Petro. Şi-acum, jos de pe cai şi la pîndă, că nu mai au nici 
ei mult pînă să se apropie. Dacă cele ce ni le-ai spus sînt întocmai, de bună 
seamă. 

— întocmai aşa cum le-ai auzit. 

— Om vedea, oftă din nou Petro şi sărind de pe cal îşi îndemnă 
tovarăşii să fie gata. 

Dar cei aşteptaţi nu erau chiar atît de departe cum ar fi voit poate 
urmăritorii lor din luncă, spre a se odihni în tihnă, a-şi mai trage sufletul şi 
a chibzui ce aveau să facă. 

Cam la jumătate de ceas de la popasul pe malul Timocului, urechea 
lui Mihailo prinse îndepărtat tropot de copite şi uruit de căruţă. 

— Auzi, moş Petro... ei sînt! Noroc că s-a lăsat întunericul. Nu pot 
trece decît prin vîlceaua asta de mesteceni şi sălcii. Parcă s-au ivit la 
porunca noastră ulmii ăştia subţiri din părţi. 

— Bine, bine... prea multă vorbă acum! Hai să ne-ascundem iute. 

— Nu ştiu ce e cu mine, se vaită Mihailo, de m-apucă un tremur al 
naibii. 

— Apăi de-om face aşa şi-n faţa lor, mai bine-i să ne lăsăm păgubaşi. 
Nu ştiu de n-am făcut eu rău că m-am luat după gura ta. 

— Ai să vezi, moş Petro, c-o să-ţi pară bine. Urma alege. 

Bătrînul dădu din cap fără să mai răspundă. Apoi trecu în spatele 
unor aluni cu frunza deasă şi le strigă celorlalţi să facă la fel. 

* 

Petrovan se simţea în al nouălea cer şi-l binecuvînta pe tată-său că în 
copilărie îl dăduse ucenic la un grădinar, sîrb, unde stătuse trei ani 
încheiaţi. Acum vorbea sîrbeşte aproape ca un om de baştină. Călărea 
alături de un flăcăiaş cu faţa smeadă şi zîmbitoare care nu mai înceta cu 
întrebările despre Ţara Românească. 

După ei, veneau călare Boian şi alt flăcăiaş care parc-ar fi fost frate 
geamăn cu cel dintîi. 

în faţa convoiului mergeau cu ochii în patru, doi oşteni sîrbi, atît de 
voinici, încît abia li se găsiseră cai pe măsura lor. Dar nici aceştia nu li se 
potriveau prea bine. Ţi se părea că le atîrnă picioarele pe păimînt, măcar că 

ei le ţineau în scări. 

» 

După Boian şi tovarăşul său, veneau românii, în număr de şapte, 
sporovăind şi glumind cu multă voie bună, de parcă s-ar fi simţit chiar de 
pe acum vornicei de nuntă domnească. 

Cei doi sîrbi, oamenii despotului Dobromir, fuseseră într-adins aleşi să 
meargă în frunte, atît pentru că erau bărbaţi puternici şi încercaţi în lupte, 
cît şi pentru că ştiau bine drumul. 

Convoiul mergea lin, în trap uşor. Drumul era neted de-a lungul rîului 
şi bine bătut, fără bolovani şi hîrtoape. Dar iată că flăcăiaşul, tovarăş de 
drum al lui Petrovan, izbucni deodată într-un rîs grozav, dar frumos, 
subţire şi gingaş, ca gîlgîitul unui izvor de munte. Iar Petrovan rîdea şi el de 
mama focului. 

Atunci, tînărul de lîngă Boian îşi îndemnă calul cu pintenii înstelaţi şi 
se apropie de înaintaşi: 

— Hei, Muşato, spune-mi şi mie, rogu-te, de ce rîzi cu atîta poftă, ca 
să rîd şi eu?! 

Muşata, buna prietenă şi însoţitoare a domniţei Mara, răspunse, 
icnind sub straiele bărbăteşti, ce-o prindeau de minune: 

— Auzi ce-i trece prin minte lui Petrovan? Cică-ndată ce-ajungem la 
Cetatea de Argeş, vrea să mă ceară măriei sale Mircea-Vodă, că el fără mine 
nu mai poate să trăiască! 

— Ce spui? Amarnic l-a mai fulgerat dragostea! Nici nu-i de minune cu 
o fată ca tine. Nu degeaba te-au botezat Muşata! Şi tu ce răspuns i-ai dat? 

— Că să mă ceară de la tine, că tu-mi eşti stăpînă şi nu Mircea-Vodă. 

Aci, Petrovan îşi întoarse capul, rîzînd şi el pe sub mustaţă şi grăi: 

— Iară eu, mărită domniţă, i-am întors vorba, spunîndu-i că odată ce 
vei fi cinstita doamnă a lui Mircea-Vodă, tot măria sa e stăpînul cel mare... 
şi tot lui va să-i fie cerută. 

Mara răspunse rîzînd şi ea: 

— Toate bune şi cum nu se poate mai adevărate, Petrovane, dar 
gînditu-te-ai adine şi nu crezi că ar fi bine ca totuşi doamna lui Mircea- 
Vodă să pună o vorbă bună pe lingă cinstitul ei soţ? 

Muşata ciripi iarăşi de astă dată, mai sigură: 

— Văzuşi, măre, Petrovane, că tot femeia e mai iscusită la astfel de 
treburi? 

Boian rabdă ce rabdă şi-n cele din urmă izbucni, prefăcîndu-se 
supărat: 

— Da' spuneţi-mi şi mie despre ce e vorba, oameni buni? 

Cînd tocmai deschisese gura să-i răspundă, Petrovan nu mai apucă 
să-i spună ce voia. Se auziră două urlete îngrozitoare şi cei doi oşteni sîrbi, 
parcă săltaţi din şei de-o putere nevăzută, se treziră aruncaţi în faţa cailor 
ce căzuseră în genunchi unul lingă celălalt. 

Convoiul se opri deodată, iar cei doi sîrbi uriaşi ce fuseseră azvîrliţi de 
pe cai, se ridicară fulger de la pămînt, înfiorători la vedere şi cu spadele-n 
mîini, gata de luptă. 

Şi iarăşi se auziră două urlete de mare mînie şi mai îngrozitoare decît 
cele dintîi. 

Românii nici n-avură timp să se dezmeticească sau să se avînte şi ei în 
luptă, că totul se terminase în cîteva clipite. 

Patru dintre tîlhari erau la pămînt, iar ceilalţi doi se zbăteau cu 
grumazul prins ca-n cleşte în degetele de fier ale sîrbilor. 

— Staţi! ţipă Mara ridicînd dreapta. Păstraţi-i vii! Vreau să vorbesc cu 
ei, să aflu din partea cui ne vine atîta mîrşăvie. Aduceţi-i la mine. Ce s-a- 
ntîmplat? 

— Au retezat de la pămînt doi copaci şi i-au aşezat de-a lungul locului 
pe unde trebuia să trecem. Caii nu i-au văzut, s-au împiedecat şi ne-au 
aruncat din şa, spuse unul. 

— Numai că ei n-au avut de unde şti că noi oricum am cădea, de pe 
cal, tot în picioare cădem, adaogă celălalt, rîzînd. 

Românii prinseră a rîde cu poftă, cu mare uşurare. Straşnici bărbaţi 
sîrbii aceştia, nu glumă! 

— Aduceţi-mi-i mai aproape, spuse Mara, încruntîndu-şi sprîncenele 
ce-i străjuiau cele două mici ape albastre ale frumoşilor ei ochi. Cine eşti 
tu? Ridică-ţi privirea spre mine! Cum se poate? strigă ea aproape îngrozită. 
Nu-mi vine a crede ochilor! Mihailo? Tu, tîlhar de drumul mare? 

Şi-atunci, cu adîncă uimire, văzură românii că-n faţa lor, tremurînd, 
se află slujitorul ce le deschisese poarta şi le adusese vin la casa din Niş. 
Nimănui dintre cei de faţă nu-i veni a crede că gura ca un potir de floare 
rară şi scumpă a domniţei Mara poate glăsui atît de tăios şi înfiorător: 

— Cum de-ai îndrăznit să-mi aţii calea, asemenea unui tîlhar, şi mai 
ales pentru ce? 

Mihailo, însă, îşi frămînta mîinile în neştire şi, fără să poată rosti o 
vorbă, se prăbuşi în genunchi, dinaintea fetei ce clocotea de mînie. 

— Cine te-a plătit să faci asta? — îl întrebă Petrovan cu scîrbă. 

— Nu m-a plătit nimeni! strigă Mihailo grozav de tulburat şi cu ochii 
scăldaţi în lacrimi. 

— Atunci? — strigă domniţa Mara. 

Slujitorul se-ncruntă ca de-o mare durere şi grăi cu glasul sugrumat: 

— Nu puteam suferi gîndul că pleci de la noi pentru totdeauna. 

— Cum as a? 

— Stăpînă,.. . lumina ochilor mei, gemu flăcăul, am crescut împreună, 
te-am văzut zi de zi şi... şi..., dar nu-ndrăzni să-şi sfîrşească gîndul. 

Sîrbul care-1 prinsese şi-l ţinea învierşunat întrebă cu glasul şuierător: 

— Să-i iau capul, stăpînă? 

Domniţa stete o toană pe gînduri, bătînd pămîntul cu piciorul încălţat 
în cizmă şi spuse moale: 

— Nu, Vasili! îi iert de moarte pe-amîndoi: şi pe cel tînăr şi pe cel 
bătrîn. Dar lui Mihailo i se cuvine totuşi o pedeapsă care să-l facă să cugete 
mai adînc la fapta-i nelegiuită... 

— La temniţă pe toată viaţa, măria ta? 

— Nu, se cade să-şi sfîrşească zilele într-o mînăstire şi să se căiască 
de marea-i îndrăzneală. 

Aci, Boian spuse binevoitor: 

— Măria ta,... de ţi-e voia a-1 trimite la o mînăstire, bine-ar fî să-l 
ducem în dar preasfîntului părinte Nicodim, de la noi, de la Tismana, carele 
tot sîrb este de neam, şi va face ascultare la acest minunat călugăr, vestit 
peste hotare, în Balcani şi Ungaria, li va prinde mai bine ca oriunde în altă 
parte. 

Aci, Mihailo grăi cu adîncă tristeţe: 

— Şi aşa mă simt ca şi mort, măcar că mi-aţi lăsat viaţa. De aci 
înainte, nu mai am ce face cu ea. 

— Nu vorbi aşa! îl mustră Mara, poate că noi vom avea ce face cu viaţa 
ta, cîndva, Mihailo! 

* 

în seara aceea, doamna Calinihia se simţea neliniştită, încercase să-şi 
alunge această neplăcută stare sufletească, lucrînd pentru masa de la 
mînăstirea Cozia, la un sfînt aer cu alese înflorituri din fire de aur, argint şi 
mătase, dar tot nu izbuti să-şi recapete liniştea mult dorită. 

Atunci, lăsă de-o parte lucrul şi porunci: 

— Zamfiro, apă proaspătă, rogu-te! 

Şi-ndată se-nfăţişă o codană bălaie cu ochii verzi, cu o carafă pe o tavă 
de argint, o aşeză pe masă şi se-nclină, aşteptînd cu smerenie. 

— Fii bună acum şi adă-mi puţin fagure. Mi-e gura amară ca de 
sabur. 

Zamfira plecă cu paşi uşori, de nici nu se simţi, şi se-ntoarse la fel cu 
o bucată de fagure galben-auriu într-o strachină mică de pămînt. 

Dar în aceeaşi clipă se auziră bătăi puternice în uşă şi intră, fără a 
mai aştepta să audă încuviinţarea, oşteanul de pază: 

— Iartă, luminată doamnă, graba înfăţişării mele; dar o bătrînă cere a 
intra la măria voastră, avînd a vă încredinţa, zice ea, o mare taină, ce nu 
suferă întîrziere! 

— Cine e? 

— N-am mai văzut-o, înaltă stăpînă; am întrebat-o, dar nu vrea să 
spună. De cum a tocat de vecernie s-a ivit în faţa palatului, foindu-se de 
colo-colo, pînă să se hotărască a intra. 

— Să vină. 

— Prea bine, mărită doamnă. 

Cînd oşteanul se aşeză în dreptul uşii, punîndu-şi amîndouă mîinile 
pe spadă, bătrîna, ce nu era o femeie de rînd, spuse în şoaptă: 

— Prea cinstită doamnă Calinihia, eu numai cu măria ta am a grăire. 

— Fie! îi răspunse doamna, după cîteva clipe de gîndire. Rogu-te treci 
dincolo, Ispase, şi aşteaptă chemarea mea. Acum te ascult. 

— Mărită stăpînă, începu cu glasul stins femeia, lucrul e fără zăbavă. 
Sînt femeie bătrînă, mamă şi bunică de fete mari şi nu mint, că m-ar bate 
Dumnezeu şi Maica Precista. Am prins, fără să vreau, firul unei grozave 
mîrşăvii, care trebuie împiedecată cu orice preţ şi care ar zdrobi poate 
sufletul şi-ntreaga viaţă a fiului măriei tale, prea vrednicul nostru domn 
Mircea-Vodă. 

— Şezi pe jilţ, rogu-te, şi linişteşte-te. Iar mai înaintea tuturor, spune- 
mi cine eşti şi cum ai ajuns să descoperi toate aceste fapte de care-mi 
vorbeşti? 

Bătrîna oftă ca de-o grea suferinţă: 













26 

— Mărită doamnă Calinihia, află că eu de-aici nu mai plec la casa 
mea, pînă nu se limpezesc apele. Atît pentru ca să ai măria ta încredere în 
mine, cît şi pentru că, aflîndu-se de la cine a pornit pîra, viaţa mi-ar fi în 
primejdie. Şi-acum, ascultă-mă. 


Cînd femeia isprăvi ce-avusese de spus, doamna Calinihia era galbenă 
ca ceara şi tremura toată. Abia mai avu putere să-ngaime către oşteanul pe 
care-1 chemă: 

— Ispase, mergi acum chiar la măria sa Mircea-Vodă. Spune-i că mă 
simt tare bolnavă, că-1 rog să lase tot la pămînt, orice-ar fi, şi să vină 
grabnic la mine. De cumva este Filos-logofăt cu măria sa, spune-i să vină şi 
domnia lui. Te-ntorci cu dînşii! 

— Am înţeles, mărită stăpînă. 

Apoi, doamna Calinihina, îndreptîndu-se către femeia ce o privea cu 
mihnire îi spuse: 

— îţi mulţămesc din suflet şi-ţi voi purta recunoştinţă, jupăneasă 
Saftă. Eu n-aş fi putut să mă duc la Mircea-Vodă, aşa m-a pălit de cumplit 
vestea îngrozitoare ce mi-ai dat. Şi-apoi, am socotit că e mai bine să audă 
totul chiar din gura doamnei tale. Iar pînă vine fiul meu, gustă, rogu-te, din 
acest fagure proaspăt şi bea o gură de apă rece, aşa precum voi face şi eu. 
Mierea e cel mai bun liniştitor din lume, s-o ştii asta de la mine. 

* 

— A cutezat a spune toate acestea boierul Vlad despre viitoarea 
doamnă a Ţării Româneşti?! întrebă Mircea-Vodă, scrîşnindu-şi dinţii, cu 
ochii flăcări de mînie. 

— Da... şi-a mai adăogat că Baiazid Sultan va fi bucuros să aibă în 
haremu-i pe lîngă Olivera, fiica regelui Lazarevici al sîrbilor, pe care i-a dat- 
o însăşi doamna Miliţa maică-sa, şi pe domniţa Mara, nepoata aceluiaşi 
rege. 

— Şi-acum? 

— Au şi pornit-o la drum, ca să le iasă-n cale, după ce vor pleca din 
cetatea Severinului, oftă jupîneasa Safta cu lacrimile-n ochi. 

Mircea-Vodă se-ncruntă o clipă, îşi aruncă privirea pe fereastra mare 
şi-apoi, întorcîndu-se brusc, îi repezii femeii altă întrebare: 

— Dar cum de ţi-au ajuns la cunoştinţă toate acestea, jupîneasă 
Saftă? Prin ce împrejurări anume? Nu zic că pun la îndoială ce mi-ai spus, 
dar spre a fi şi mai încredinţat, şi a nu avea nici fir de bănuială, răspunde- 
mi, rogu-te. 

— Luminate stăpîne,... ţi le spun ca părintelui ţării şi te rog să-i iei 
sub ocrotirea măriei tale pe acela ce mi le-a spus şi mie, că altminteri un 
ban nu mai face viaţa lui. Am aflat totul de la finul meu de botez şi de 

cununie, carele mă iubeşte mai presus de maica lui, că eu l-am crescut şi 1- 
am făcut om: e Costea-armăşel, în slujbă la boierul Vlad. 

— Aha..., dar de ce n-a venit el a-mi spune, că doar intrarea la curte e 
slobodă pentru oricine-? 

— I-a fost teamă, măria ta. Aşa,... o bătrînă ca mine, ... venind la 
doamna ţării, nu putea isca prepusuri. 

— Şi va merge şi Costea-armăşel cu ceata netrebnicului de Vlad? 
întrebă Mircea-Vodă. 

— Aşa a rămas, slăvite doamne, dar el se va face nevăzut; n-o să-şi 
păteze cinstea în această faptă tîlhărească! 

— Dar cum se face, jupîneasă Saftă, de ştiu ei aşa de bine pe unde va 
trece domnita Mara cu convoiul său? 

— Şi-au răspîndit oamenii prin sate, măria ta, şi-aceştia trimit cu ştiri 
porumbeii călători primiţi de la Vlad cu mult înainte. 

— Ah, ah, ah! se căina Mircea aşa de furios cum nu-1 mai văzuse 
niciodată nici maică-sa şi nici Filos-logofăt, care rămăsese încremenit. Le 
voi răspunde la toate acestea cu vîrf şi-ndesat, aşa precum nu se aşteaptă 
nici unul dintre ei. Să-i ferească Dumnezeu de mînia mea! Adică, nu, se 
scutură Mircea-Vodă, nu,... să nu-i ferească! îţi mulţămesc din suflet, 
jupîneasă Saftă, şi te voi răsplăti la timpul cuvenit. Rămîi aci, precum ai 
spus că vroieşti, şi adastă întoarcerea mea, a noastră, apăsă domnul pe 
cuvinte. Avem timp să le ieşim înainte pe drum tăiat. Să mergem, Filos! 
Sărutăm dreapta şi noapte bună, maică. Şi, rogu-te, fii liniştită; ştiindu-te 
astfel, le voi face pe toate mai bine. 

Dar şi revărsate , apele pot fi silite de către oamenii destoinici să 
intre în matca lor şi să-şi urmeze cursul liniştit. 

C ONVOIUL CE-O ADUCEA PE DOMNIŢA MARA în Ţara 
Românească îşi pierduse voioşia. Acum călărea în faţă, 
împreună cu cei doi sîrbi, spătarul Boian, adine îngrijorat de ce 
li s-ar mai putea întîmpla pe drum din partea răufăcătorilor. Era nu numai 
îngrijorat, dar şi nespus de îndîrjit, că nu-şi putea da drumul obişnuitei 
sale mînii, ca atunci cînd se afla în mijlocul tovarăşilor săi de arme. Nu 
îndrăznea să-şi lase slobozenie gurii, din pricina domniţei Mara şi a 
prietenei acesteia, Muşata, şi, ca să-şi verse focul, bombănea şi suduia pe 
sub mustaţă, aşa de unul singur. 

După ei veneau Dobre şi cele două domniţe, avîndu-i în părţi pe Stan 
şi Petrovan. în urma lor mergea Mihailo cu doi români. Tînărul sîrb călărea 
cu mîinile libere, cu stingă ţinea frîul, iar cu dreapta îşi mîngîia într-una 
gîtul care îl ustura şi-l furnica de parcă l-ar fi străpuns mii de ace înroşite-n 
foc. 

Domniţa Mara dăduse poruncă să i se lase spada şi-i spuse cu 
blîndete: 

— Trag nădejde, Mihailo, că vei răspunde aşa precum se cuvine 

încrederii oarbe ce-ti arăt. 

î 

Tînărul sîrb îşi dusese dreapta la inimă şi se-nclinase cu smerenie, dar 
de rostit nu putuse rosti nici un cuvînt; un nod i se pusese-n gîtul ce i se 
zbătea ca o vrabie prinsă-n pumn şi era încredinţat că, de-ar fi spus o 
vorbuliţă măcar, ar fi izbucnit într-un hohot de plîns asemenea unui copil. 

Trecuse o zi de la întîmplarea din lunca Timocului, unde bătrînul 
Petro rămăsese să-i privegheze fără luminare şi să-i îngroape pe cei morţi, şi 
să-i oblojească pe cei răniţi. 

Acum, călăreţii noştri se-ndreptau de sîrg către cetatea Severinului ce- 
şi arăta din depărtare înaltele-i clădiri de piatră şi turnurile cu cîte două şi 
trei caturi de strajă şi apărare, fiind totodată şi foişoare de foc. 


Decum pusese piciorul pe pămînt românesc, spătarului Boian parcă-i 
venise inima la loc. De unde să ştie el ce primejdii îl aşteptau chiar aci, 

acasă? 

Grozav de mîndru îi grăi domniţei Mara, avîndu-1 pe Petrovan lingă 
sine ca tălmaci: 

— Slăvită domnită, ne aflăm într-una din marile noastre cetăti: a 
Severinului, care, dacă nu-i asemenea aceleia de la Niş, e totuşi bine 
întărită şi bine apărată. Iată turnul ei cel mare dinspre miazănoapte, cu trei 
caturi, de unde străjerii privesc pînă hăt, în depărtare, şi dau de veste la 
ivirea vreunei primejdii. 

— E-ntr-adevăr un turn măreţ! răspunse fata privind cu încîntare, şi 
cred că mi-ar veni ameţeală, dacă m-aş uita din vîrful lui, unde se vede acel 
oştean cu suliţa-n mînă. 

— Spre marginile cetăţii se zăresc celelalte două turnuri, ceva mai 
mici, care străjuiesc: unul spre răsărit şi celălalt spre miazăzi, de-a lungul 
Dunării, la corăbiile şi luntrile ce-i străbat apa: în sus spre Marea, şi-n jos, 
către Ungaria şi celelalte ţări pe care le udă. De aci, cînd îţi va fi dor de- 
acasă, măria ta, poţi veni să-ţi pierzi privirea pe-ntinsul Serbiei, pînă-n 
zarea cea mai îndepărtată. 

— Numai să-mi dea răgaz trebile, boierule! îi răspunse rîzînd domniţa 
Mara. Apoi adaogă: îmi place tare mult această mică biserică din cuprinsul 
cetăţii şi-mi pare rău că n-am nimerit nici la slujba de utrenie şi nici ia cea 
de vecernie. 

— Mărită stăpînă, colea unde se simte puternic valul de căldură se 
făuresc: spade şi lănci, suliţe şi platoşe, precum şi coifuri şi scuturi, de care 
ne slujim în luptele noastre cu vrăjmaşii ţării. 

— Frumoase şi mai ales vrednice de ţinut în seamă lucruri îmi arăţi, 
boierule, şi-ţi mulţămesc. 

— Slăvită domniţă, grăi mai departe Boian cu mîndrie nestăpînită, 
fiindcă vei fi cinstita noastră doamnă, îţi pot spune fără de nici o oprelişte 
că, în afară de oaste, marea putere a ţării noastre, de care se minunează 
străinii, în cetăţile ei de apărare stă. 

— Mai aveţi multe asemenea cetăti ca aceasta de la Severin, boierule? 

— Luminată domniţă, mai avem răspîndite pe întreg cujarinsul Ţării 
Româneşti, nu prea multe, că nici aceasta n-ar fi bine, dar atîtea cîte ne 
trebuie! Şi măcar că ele par împrăştiate aşa cum îţi spusei, fără nici o 
noimă, fiecare îşi are rostul ei bine chibzuit acolo unde se află. Aşa, cea mai 

puternică şi mai mare este la Giurgiu, ridicată pe un ostrov al Dunării şi 
zidită din piatră tare de munte, nu din bolovani de rîu ca Severinul. Cetatea 
de la Giurgiu a fost clădită din temelii de către Mircea-Vodă, căruia de 
multe ori îi place să şadă într-însa şi să cugete la trebile ţării, tot aşa 
precum îi place foarte în foişorul său de la sfînta mînăstire Cozia. 

— Mă bucur să aflu toate acestea, răspunse Mara. 

— He, hei,... şi cum spune stăpînul nostru, flecare piatră din cetatea 
Giurgiului a fost plătită de noi cu cîte-un drob mare de sare românească de 
la Slănic. 

— Ce spui? se minună Mara. 

— întocmai, măria ta! Şi-acum, pentru că ne aflăm la Dunăre, în afară 
de cetatea Giurgiului, de care-ţi spusei, şi de aceasta a Severinului, se mai 
află şi cetatea de la Brăila şi de la Turnu. Mai avem apoi la Milcov, la 
hotarul cu Moldova, numita cetate Crăciuna; iar la hotarul dinspre Ardeal 
avem cetatea Dîmboviţei, către izvoarele rîului Dîmboviţa; şi-apoi către 
izvoarele Argeşului în sus, cetatea Căpăţîneni. Dar vei avea prilejul să le 
vezi pe toate cu timpul şi să te minunezi de frumuseţea şi măreţia lor. 

— O doresc din tot sufletul, boierule! 

— Aceste cetăţi sînt, luminată domniţă, tăria Ţării Româneşti, iar 
izbînzile le datorăm şi lor în bună parte, s-o ştii de la mine! 

* 

Din apa învolburată a Dunării prinseră a se-nălţa nişte trîmbe de fum 
plumburiu ce se ridicară repede în tăria cerului. Şi dinspre miazănoapte, 
nori vineţi luaţi de o adiere neaşteptată se-ngemănară cu cei dintîi. 
Deodată, suflarea uşoară a vîntului se-nteţi pe negîndite şi-aruncă 
tulburare în frunzele copacilor ce se treziră fremătînd şi plecîndu-se cu 
gingăşie sub apăsarea primilor stropi de ploaie ce porniră să picure domol. 

— A-nceput să plouă, boierule Boian! spuse domniţa Mara, trăgîndu- 
şi căciuliţa de samur mai pe urechi. 

— Era de-aşteptat, măria ta, după zăduful de azi. Bine, însă, că a venit 
o dată cu lăsarea nopţii. Tot trebuia să poposim undeva pentru hrană şi 
odihnă, răspunse spătarul. E prin apropiere, în Tîrgul Severin, un han bun, 
de-i zice Hanul lui Potroc, porecla hangiului, care face o ciorbă grozavă cu 
măruntaie de pasăre şi zeamă de varză murată sau de castraveţi, de te lingi 
pe degete, spuse Boian, plescăind cu poftă la amintirea minunatei ciorbe. 

— Poate vom gusta şi noi în această seară asemenea bunătăţi, rîse 
fata zglobiu. 

— Să-ndemnăm caii mai cu sîrg, spuse cu grijă Boian, că iată cerul şi- 
a desfăcut băierile şi apa vine acum de parcă ar turna cu găleata. 

Boierul Vlad, udat pînă la piele, fu cuprins de-un tremur scurt şi 
spuse înciudat către însoţitorii săi: 

— Afurisită ploaie,... ne-a încurcat de-a-binelea. 

— Aşa mă tem şi eu, măria ta! spuse cu năduf omul din dreapta sa, şi 
cred că o să ţină aşa toată noaptea. Ploaie păcătoasă de toamnă. 

— Trebuie să ne adăpostim undeva, Ghinea, vorbi Vlad. Altminteri e 
prăpăd. Că ne face ciuciulete n-ar fi nimica, dar cînd ne-o prinde răceala nu 
ne mai iese din oase. Drăguşin zace şi acuma de la ploaia de anţărţ. 

— Şi unde zici să mergem, boierule? Să tragem la han? 

— Ferit-a Sfîntul? sări ca ars Vlad. Dacă ne-ntîlnim acolo cu cine nu 
trebuie şi tocmai cînd nu trebuie. Parcă te lăudai că ai prieteni în Tîrgul 
Severin. 

— Eh, nu chiar prieteni, ci fini de cununie. E alde Brateţ, cojocarul. 
Om cu stare,... o să ne primească aşa cum se cuvine. 

— La el, atunci; însă fără multă zarvă; ia-o domnia ta înainte. Unde e 
Costea-armăşel? 

— Aci sînt, măria ta! zise un glas tineresc, oftînd. 

— De ce oftaşi, Costeo? întrebă boierul Vlad. 

— Mă cam luă cu frig în spate, stăpîne..., şi vorba măriei tale de- 
adineaori, mi-e să nu rămîn bolînd din potopul ăsta. 

— Las-că fierul rău nu piere, Costeo, rînji boierul Vlad. Scutură-te şi 
tu puţin, precum fac cîinii, şi-o să-ţi treacă. Brateţ va şti el să ne pună 
dinainte cîte-o bărdacă cu zeamă de prune. Dar pînă atunci, ca să nu-ţi 
pleznească cumva fierea de frig, ia-1 şi pe Manciu cu tine, daţi împreună o 
raită prin tîrg, pe la hanuri şi ospătarii, şi veniţi să-mi spuneţi ce-aţi oblicit. 
Şi boierul Vlad porni în trap după Ghinea şi ceilalţi, care se îndepărtaseră 
binişor. . 

Manciu îşi îndemnă calul către Costea şi spuse, strîmbîndu-şi buzele 
cu dispreţ: 

— După vorbele pe care le aruncă n-ai zice că-i boier de viţă 
domnească şi în aşa de mare cinste. 

— Fiecare cum îi e felul, Manciule, răspunse Costea amărît, şi ca să 
zic şi eu cu înţelepciunea românească din bătrîni: fiecare pasăre pe limba ei 
piere. 

— Numai de n-am pieri şi noi din pricina limbii şi ambiţiei lui 
nemăsurate. Că nu ştiu zău, ce-o ieşi din toată povestea asta. 

— Treaba lor, răspunse Costea cam în silă. Vorba e că acu trebuie să 
colindăm pe la toate cîrciumile, să prindem cîte ceva despre nuntaşii lui 
Mircea-Vodă. Şi de n-ar fi răpăiala asta, mai du-te-vino, dar aşa, parcă aş fi 
un dulău ciobănesc de pripas, uitat în ploaie la poarta unei stîne cu uluci 
înalte. 

Cucurigul prelung şi pătrunzător al cocoşilor din Tîrgul Severin 
vesteau ascuţit, ca din nişte trîmbiţe subţiri, că se crăpa de ziuă. 

Boierul Vlad sări din aşternut gata îmbrăcat, precum dormise, şi-şi 
sudui tovarăşii cu asprime: 

— Hai, mişcaţi-vă o dată, mai repede, treziţi-vă, şi pe cai! Nu e timp de 
odihnă acuma. Bine că s-a-ndreptat vremea. 

Ghinea căscă, se frecă la ochii cîrpiţi de somnul iepuresc, mai mult ca 
să se-ntindă, şi spuse întretăiat: 

— Ploaia te trage la somn, măria ta. 

— Las-c-o să tot dormiţi pe lumea ailaltă. Barem pe asta să faceţi cîte- 
o treabă mai de ispravă. Haidem, că-i zor mare. 

în cîteva clipe, oamenii lui Vlad ieşiră din casă şi se aruncară pe caii 
ce aşteptau la conovăţ, gata înşeuaţi. 

— Ieşim din tîrg, spuse în şoaptă Vlad, îi aşteptăm în dumbrava ce li- 
e-n drum, şi-apoi: văzînd şi făcînd. Iar acum, cu tine vorbesc, Costeo, grăi 
cu neaşteptată dulceaţă în glas boierul; dacă îndeplineşti întocmai tot ce ţi- 
am spus aseară, te fac om, să ştii! 

— Păi sînt gata făcut, măria ta! îşi îngădui să glumească Costea. 

— Eşti făcut aşa cum eşti, un fleac de boiernaş acolo, de către Mircea- 
Vodă, n-ar mai fi. Dar eu, cînd îmi va veni bine, şi-mi va veni odată şi odată, 
să ştii că te ridic în boierie şi..., ce să mai vorbim, ai să vezi! 

— Am înţeles stăpîne, şi-ţi răspund la cele spuse: „ai să vezi şi măria 
ta că voi şti să răspund cu prisosinţă acestor făgăduieli”, grăi cu tîlc Costea. 

— Atunci e bine! încuviinţă Vlad încrezător. După mine! 


Soarele începuse să urce uşor spre înaltul cerului, cînd călăreţii lui 
Boian dădură să ocolească dumbrava din marginea Tîrgului Severin, 
pornind pe un drum de cărare. 

Dar nici n-apucaseră să intre bine pe şleau, că dintre arborii ce 
musteau de ploaie, ţîşniră vreo zece călăreţi cu arcurile-ncordate şi se 
năpustiră asupra drumeţilor, zăpăciţi de-aşa vedenie neaşteptată şi 
nevenindu-le să-şi creadă ochilor. 

— Staţi pe loc! strigă căpetenia lor, înaintînd cu un rînjet înfiorător pe 
buze. N-are nici un rost să vă-mpotriviţi. Spadele voastre se odihnesc în 
teci, iar noi avem arcurile aţintite asupră-vă. 

Un freamăt de mînie se ridică din mijlocul cetei lui Boian. Marele 
spătar, înălţîndu-se în şa îşi ridică fruntea lată şi pletoasă ca de zimbru, 
dădu din cap şi grăi cu scîrbă: 

— De multe treburi urîte te-am ştiut în stare, boier Vlade, da'ca să fii 
şi tîlhar de codru, n-aş fi crezut-o. 

Şi năpristan slobozi un „ppttiu” şi aruncă cu dezgust un scuipat drept 
în fruntea calului lui Vlad, care tresări, scuturîndu-şi capul. Apoi, spătarul 
adaogă, fără să le dea răgaz vrăjmaşilor să se desmeticească: 

— Ce doreşti de la noi, că iată eu sînt nedumerit şi nu ştiu ce să cred?! 

— De ţi-e limba prea lungă, Boiane, ţipă mînios la culme cel înfruntat, 
vezi să nu ţi-o scurtez eu pe dată, mai înainte de a-ţi scurta trupul cu-n 
cap. Cată a vorbi şi a te purta cuviincios cu acela care în curînd va fi 
domnul tării! 

— Thii, sărmană ţară, că nu i-o fi dat să-ndure această pacoste şi 
ruşine. 

— Ajunge! îşi scîrşni dinţii Vlad, de mai să-i scuipe afară. Apoi urlă ca 
scos din minţi: Jos de pe cai, netrebnicilor! Şi domniţa Mara să binevoiască 
a veni în faţa noastră, s-o vedem şi noi cum arată. 

— Care domniţă Mara, Vlade? Mă uit la tine şi mă-ntreb dacă eşti 
teafăr? strigă Boian înfiorat de teamă. Ce vrei să spui? cătă el să mai 
lungească puţin vorba, nădăjduind să găsească în cele din urmă ceva, spre 
a ieşi din acest groaznic impas. 

— Lasă că ştii tu mai bine care, că doară n-ai fost la Niş numai pentru 
sare. Pe mine nu mă poate îmbrobodi nimeni. Descălecaţi cît mai de grabă. 

De astă dată, chiar că Boian nu mai ştia ce să facă. Nădejdea ce-i 
licărise în suflet cu cîteva clipe mai înainte se stinsese. Dacă n-ar fi fost 
călare, simţea că s-ar fi prăbuşit la picioarele tîlharilor. îşi amintea de ce-i 
spusese odată sfîntul părinte Nicodim de la Tismana: „Spătare, să nu-ţi 
pierzi niciodată nădejdea, în orice împrejurare, oricît ar fi de grea. 
întotdeauna se va găsi ceva care să te scoată la liman”. 

Deşi era în fruntea alor săi şi nu putea să-i vadă ce fac, simţea cum 
privirile lor îi sfredelesc ceafa, arzîndu-1 parcă şi cerîndu-i să-i scoată din 
această grozavă încurcătură. 

Şi atunci, marele spătar, cuprins de o frică fără margini, ce-i dădea 
puteri înzecite, îşi desprinse călcîiele din scări şi se înălţă în şa, aruncîndu- 
se asupra lui Vlad, pe care-1 răsturnă de pe cal. 

Oamenii lui Vlad, zăpăciţi, scăpară săgeţile din mîini, căci tovarăşii 
spătarului Boian săriseră pe ei cu aceeaşi învierşunare ca şi căpetenia lor, 
prăbuşindu-i la pămînt. 

Vlad abia avu timp să fugă, înspăimîntat de moarte, chiar în clipa 
cînd, dintre copaci, se ivea o ceată de oşteni în frunte cu Mircea-Vodă. 

Lupta a fost scurtă. Tîlharii, cîţi au mai scăpat cu viaţă, au fost legaţi 
fedeleş şi aruncaţi cu burţile pe cai. 

Domnul o căuta nerăbdător din ochi pe Mara, care sta rezemată de un 
stejar, tremurînd de spaimă şi mînie, cu ochii scăldaţi în lacrimi. Mircea 

Vodă o prinse-n braţele-i vînjoase şi-o strînse la pieptul său puternic, 
cuprins de o grijă nemărginită. Abia putu să rostească: 

— Iartă-mă, draga mea, de cele întîmplate. Dar se vede că aşa este: 
comorile de preţ se dobîndesc întotdeauna cu multă primejdie şi greutate! 

— Doamne, îi răspunse Mara, liniştindu-se ca prin farmec, dragostea 
ce se căleşte în mari primejdii este nepieritoare. Măria ta să mă ierţi pe 
mine că mă-nfăţişez în straie bărbăteşti, dar nu se putea altfel, la un 
asemenea drum. 

Mircea-Vodă o prinse de mijloc şi-o ridică cu gingăşie, aşezînd-o cu 
multă grijă ca pe un giuvaier rar, pe calul, care fără să-l fi chemat nimeni, 
venise agale lingă stăpîna-sa şi aştepta cuminte. 

Apoi, domnul grăi cu drag, către aceea ce avea să fie doamna Ţării 
Româneşti: 

— Măria ta Mara, de-aici înainte nimeni nu va mai cuteza să te supere 
cu nimic. Pentru aceasta pun chezăşie capul meu! 

Mara îi mîngîie mina, ce ţinea frîul de piele neagră bătută-n stele de 
aur, şi răspunse privindu-1 galeş: 

— Ştiam, măria ta. Din clipa aceasta, sfîntă pentru mine, asupra vieţii 
mele veghează, pentru totdeauna, domnul şi stăpînul meu Mircea-Voievod. 

Frămîntări înainte de marea vijelie 


N OAPTEA DE UNDREA se lăsase repede asupra cetăţii de Argeş; 
gerul se mai domolise, dar nori negri ameninţau dinspre 
miazăzi şi deodată începu să ningă cu fulgi mari şi deşi. Zăpada 
se prinse repede de pămîntul îngheţat şi strălucea cu sclipiri argintii ce-ţi 
luau ochii. 

La jupîn Roman Herăscu era sfat mare. Toţi boierii cei mai de nădejde 
ai ţării se aflau strînşi în jurul unei mese, cu bărdacele pline cu vin de 
Drăgăşani, şi-l ascultau pe măria sa Mircea-Vodă, care tocmai le grăia cu 
aprinde-re-n glas: 

— Acestea le veţi spune maiestăţii sale regelui Vladislav Iaghelonul, 
boier Manea şi boier Roman, nici mai mult, nici mai puţin. Şi numai dacă s- 
ar împotrivi, ceea ce n-aş crede, la vreuna din spusele voastre, adăugă dom¬ 
nul cu un zîmbet subţire, numai atunci scoateţi cele scrise de Filos-logofăt, 
la porunca mea, spre a-i întări că aceasta este voinţa mea şi alta nu, orice 
s-ar întîmpla! 

Boierul Manea mustăci puţin şi răspunse cu năduf: 

— Da'mai dă-1 focului de Jaghelon cu maiestatea lui cu tot, că doar 
pînă mai ieri era un sărman vînător de tron, păgîn fără de lege, umblînd 
besmetic prin Litvania. 

— Aşa e, măria ta, întări şi Roman Herescu burzuluit. 

Dacă nu era principesa Hedviga, să-l ia de bărbat, nu mai pupa el 
tronul Poloniei, cît îi lumea. E rege prin nevastă. Şi creştinat de ieri, de azi. 
Halal de-aşa rege! 

— De ce vorbiţi aşa, boieri dumneavoastră? se supără Mircea-Vodă. 

— S-ar cuveni mai curînd să te miri, slăvite stăpîne, de-am vorbi 
altminteri. Păi întru cît e legat Jaghelonul de pămîntul Poloniei? Au udat 

oare cu sîngele lor acest pămînt: tat-su, bunică-su, străbunică-su, precum 
în stirpea măriei tale sfinţii răposaţi întru domnul: Negru Vodă, Ni-colae- 
Alexandru Vodă şi bătrînul Basarab cel Mare? Aud? 

Mircea Vodă prinse a rîde şi grăi către ceilalţi boieri, în glumă: 

— Iată pe cine am ales eu spre a-i trimite să tocmească înţelegerea şi 
să apere ţara în faţa străinătăţii! Să mă duc eu însumi, spre a înfăptui 
această treabă? Nu! 

Şi-apoi, întorcîndu-se către cei doi boieri, spuse su-rîzînd: 

— Eu cam pricep încotro bate cuvîntul domniilor voastre. Ştiu că nu-1 
prea aveţi la inimă pe Vladislav Jaghelonul; e mai bine însă, a ni-1 avea 
prietin, decît vrăjmaş. 

— De bună seamă, aşa este, măria ta! — răspunseră toţi ceilalţi boieri 
chemaţi la sfat, afară de Manea şi Roman. 

Domnul continuă rar şi apăsat, oftînd din adine: 

— Eu, boieri dumneavoastră, multe nopţi de nesomn am avut şi 
îndelung am chibzuit cum e mai bine a tocmi liniştea şi paza ţării noastre, 
dinspre cele două ţări vecine: Polonia şi Ungaria. Şi iată că am luat această 
hotărîre, şi de veţi socoti cumva că am greşit în gîndul meu, carele pentru 
binele ţării este, sînt gata să-l las în locu-mi pe altul mai destoinic. 

— Măria ta, sări Manea supărat, nu la asta am vrut eu s-ajung. 

— Savai, Maneo, că tu n-ai vrut a ajunge, dar sînt alţii, precum Vlad 
fugitul, carele abia aşteaptă pe lingă Ilderim să mă piardă. Şi-acum 
ascultaţi. 

Boierii se foiră puţin în jilţuri, ca să se aşeze mai bine şi se făcură 
numai ochi şi urechi, de-ai fi zis că sînt o ceată de copii ce ascultă cu 
sfinţenie un basm din bătrîni, povestit de-un bunic sfătos. 

Mircea-Vodă sorbi cu nesaţ o înghiţitură de vin, îşi mîngîie uşor barba 
castanie ce-i încadra faţa smeadă, încruntîndu-se, parcă spre a cugeta mai 
adine la cele ce avea să le spună: 

— Pînă acum, turcii n-au călcat încă pămîntul românesc, dar bine 
ştim cu toţii că Baiazid nu va întîrzia să vină asupra noastră. Doar însuşi a 
spus-o. Să-l aşteptăm cu braţele încrucişate? 

— Ferit-a Sfîntul, măria ta, grăiră toţi boierii într-un glas. 

— Ca să ne pregătim pentru marea luptă ce se va da, cînd sultanul va 
socoti de cuviinţă, că noi n-am pornit şi nici nu vom porni vreodată 
împotriva nimănui, decît spre a ne apăra şi a ne păstra libertatea, trebuie 
să avem linişte din partea vecinilor. în Moldova, domneşte prea bunul meu 
prieten Petru Muşat, pe la care vor merge mai întîi trimişii noştri Manea şi 
Roman. în Polonia e rege de puţină vreme Vladislav Iaghelonul, iar în 
Ungaria, de asemenea, Sigismund de Luxemburg. 

— Care-i tot străin de ţara ce-o stăpîneşte, că e de neam nemţesc! sări 
Manea din nou. 

— E,... taman aci e clenciul, boieri dumneavoastră. Eu, ca să v-o spun 
curat, nu ştiu bine ce hram poartă nici unul din aceşti doi regi, în ce ne 
priveşte pe noi românii. Dar ştiu că ei doi nu se au prea bine, deşi sînt 
cumnaţi, că ţin amîndoi două surori pe Măria şi pe Hedviga, fiicele 
răposatului rege Ludovic cel Mare al Ungariei. 

Dar nici unul nu e sigur pe domnia lui, căci fiecare se teme că celălalt 
se gîndeşte să-i ia tronul, spre a fi rege şi-n Ungaria şi-n Polonia. Şi 
prietenia noastră cu unul, l-ar pune îndată pe gînduri pe celălalt, care va 
căuta să ne fie pe plac, spre a nu-1 primejdui cumva la vreo încercare. 

— Aşa e, măria ta, bine-ai chibzuit! 

— Şi cum Iaghelonul, de bine de rău, ne arată mai multă prietenie, 
poate unde ştie că şi Petru Muşat Vodă al Moldovei ţine mult la noi şi-i stă 
în coastă, m-am gîndit că deocamdată e bine să avem o legătură de 
prietenie şi ajutor cu Polonii, pentru orice împrejurare. Eu însă am cugetat 
ceva mai departe de aceasta... şi sînt încredinţat că toate se vor desfăşura 
după socotelile mele. Dar e mai bine să lăsăm lucrurile să-şi meargă cursul 
lor. Om trăi şi-om vedea. 

— Le-am înţeles pe toate cum nu se poate mai bine, măria ta, spuse 
Roman Herescu. Porunceşte şi le vom aduce la îndeplinire întocmai. 

— Vă aşteaptă două sănii, spuse Mircea-Vodă. în cea dintîi merg doi 
minatori, cu schimbul, şi doi oşteni. în a doua, domniile voastre: Manea şi 
Herescu. Vă opriţi la Suceava, unde-1 luaţi pe vornicul Drăgoi, omul măriei 
sale Petru Muşat, prea cinstitul şi iubitul nostru prieten, care ne-a înlesnit 
această înţelegere cu Polonia. De la Suceava vă opriţi la Radom, unde-i veţi 
întîlni pe împuterniciţii poloni. 

Mircea-Vodă întinse mîinile celor doi boieri care le sărutară şi le 
duseră la frunte, după obicei. 

— Abia v-aştept înapoi, boieri dumneavoastră, să-mi veniţi sănătoşi! 
spuse cu tremur în glas domnul. 

— Să te găsim sănătos şi voios, măria ta! Şi pe domniile voastre, 
aşijderea, boieri. Cu bine! 


Peste cîteva zile numai de la acest sfat, în frumosul palat regal de la 
Buda era zarvă mare. 

Sala tronului, de obicei întunecoasă din pricina ferestrelor cu sticle 
colorate, prin care razele soarelui pătrundeau greu, era luminată ca ziua de 
torţe îmbibate în răşină de brad. 

Magnaţii unguri cei mai de credinţă ai regelui Sigismund fuseseră 
chemaţi în grabă şi-acum aşteptau murmurînd neliniştiţi, curioşi să afle 
care e cauza acestei convocări la ora nepotrivită a prînzului. 

La intrarea lui Sigismund, ei îşi îndreptară trupurile vînjoase, pocnind 
cîlcîiele zgomotos; iar pintenii lor înstelaţi zornăiră de parcă s-ar fi 
încrucişat brusc patrusprezece spade deodată. 

Tînărul rege se urcă agale pe tron şi înainte de a se aşeza rosti cu voce 
stinsă: 

— Vă rog să staţi, domnilor mei, şi fără vreun preambul, să-mi 
acordaţi toată atenţia dumneavoastră de la început chiar. 

Zgomotul aşezării pe scaune dură cîteva clipite doar. Glasul rece al lui 
Sigismund se auzi din nou supărat: 

— Este vorba, domnilor, despre doi din vecinii noştri: Mircea-Vodă, 
domnul Ţării Româneşti, şi Vladislav, rege al Poloniei, prea bunul şi iubitul 
meu cumnat. 

Aici, regele, cu toată iritarea ce i se citea pe faţă, nu-şi putu stîpîni un 
zîmbet ironic, mai cu seamă că la aceste cuvinte, magnaţii murmurară, 
clătitîndu-şi capetele a nemulţumire. Apoi continuă pe acelaşi ton: 

— Şi chiar, nu ştiţi nimic, absolut nimic din ce s-a petrecut între 
aceşti doi prieteni? Nici chiar tînărul conte Forgâş, care-i întotdeauna atît 
de bine informat? 

Cel numit se ridică repede, arătîndu-şi statura-i zveltă, şi răspunse 
mirat de tonul folosit de suveranul său. 

— Nu, maiestate, iertaţi-mi ignoranţa de astă dată; apăsă el, folosind 
cuvintele regelui, absolut nimic. Poate că toate sînt atît de recente, încît n- 
au avut timp să sosească pînă la urechile mele! Şi aşteptă în picioare, întru- 
cît îşi dădea seama că regele nu sfîrşise tot ce avea de spus. 

— Mă surprinde, conte, continuă regele cu severitate. Dacă n-aţi fi fiul 
aceluia care şi-a sacrificat viaţa cu atîta dăruire pentru regina mamă 
Elisabeta şi pentru mult iubita mea soţie, regina Măria, aş avea toate 
motivele să mă îndoiesc de sinceritatea domniei voastre. Dar să cred totuşi 
că ştirea încă n-a avut timp să sosească şi aci! 

Fără să se poată stăpîni de astă dată, tînărul conte Forgâş se răsuci 
spre stînga şi-i privi înciudat pe cei doi prieteni ai săi: contele Gârai, al 
cărui tată pierise în aceleaşi împrejurări, ca şi părintele său, şi contele 
Teleki, unul dintre cei mai avuţi magnaţi, căutînd la ei parcă o explicaţie a 
celor insinuate de rege. 

Aci, însă, interveni bătrînul conte Lâczky, faimosul învingător al 
tătarilor, care era în mare stimă la curtea regală şi spuse molcom: 

— Maiestatea voastră trebuie să aibă în vedere faptul că omul nostru 
n-a putut ajunge cu vestea chiar atît de repede, oricît de straşnic i-ar fi fost 
calul, pe aşa vreme rea de iarnă. 

— Dar porumbeii noştri călători, care-s mai buni decît şoimii de 
vînătoare? 

— La hulubărie n-a sosit încă nici un porumbel, maiestate, cu nici o 
misivă. Nu-mi vine a crede că s-au rătăcit, întrucît le cunosc prea bine 
simţul de orientare, dar s-ar putea să fi fost prinşi, dacă nu cumva şi ei au 
fost împiedicaţi de aceeaşi vreme păcătoasă. Dar dacă mi-e permis să 
întreb, maiestatea voastră cum de-a aflat ceea ce spune acum? rosti neted 
bătrînul oştean întrebarea, descumpănindu-1 o clipă pe tînărul rege. 

— Printr-un trimis al lui Răcotzi,... cu o carte,... a schimbat trei cai, 
care i-au murit de oboseală pînă aci. 

— Atunci, maiestate, dacă aţi fost totuşi aşa de grabnic informat,... nu 
înţeleg... şi Lăczky se opri zîmbind cu îngăduinţă, ca unui copil răsfăţat. 

— Bine, bine, eu nu doresc decît să ştie la timp, chiar înaintea mea, şi 
cei cărora le-am încredinţat cele mai înalte secrete ale statului. Pe scurt, 
între Mircea şi VLadislav s-a încheiat un tratat de alianţă pus la cale de 
către Petru Muşat al Moldovei, sub a cărui oblăduire, de altfel, s-a şi făcut 
totul. Prin acest tratat, cei doi suverani au hotărît ca, în împrejurarea unui 
război din partea Ungariei, să se ajute unul pe altul, cu toată puterea, îm¬ 
potriva noastră... 

— Aha! făcu bătrînul Lăczky. Dar dacă vor fi atacaţi de altă ţară? 

— Au prevăzut şi asta, se încruntă Sigismund. Ei, ce ziceţi, domnilor 
conţi, de această abilitate diplomatică a prea iscusitului nostru vecin 
Mircea-Vodă, de la care sînt convins că a pornit totul? întrebă regele 
enervat. 

— Zic, maiestatea voastră, răspunse tărăgănat contele Lăczky că n-ar 
fi rău de loc să căutaţi a cădea la o înţelegere cît de cît asemănătoare cu 
Mircea-Vodă, care este într-adevăr şi un cap politic deosebit, nu numai un 
ostaş de nădejde. O alianţă puternică şi cinstită cu acest domn nu poate fi 
decît în folosul Ungariei, care este la fel de ameninţată de puhoiul otoman, 
ca şi celelalte trei ţări vecine. 


* 


Prevederile lui Mircea-Vodă se îndepliniră întocmai. La numai cîteva 
zile de la iscălirea tratatului de către boierii Manea şi Roman, la Curtea de 
Argeş, se înfăţişă un trimis al maiestăţii sale regale Sigismund al Ungariei, 
care ceru să fie de îndată primit. 

De bună seamă că domnul român îi îndeplini neîntîrziat rugămintea. 
Convorbirea nu dură mai mult de o jumătate de ceas, după care, slujitorii şi 

oştenii de strajă îl văzură pe solul maghiar, care nu era altul decît tînărul 
conte Forgăş, că ieşea cu faţa strălucitoare de mulţumire, împărţind fiorini 
de aur în dreapta şi-n stînga. 

Cînd puse piciorul pe scara caleştei, înainte de a se urca, se întoarse 
uşor spuse zîmbind cu neţărmurită admiraţie şi curtenie, către tălmaciul 
care-1 însoţise pînă acolo, împreună cu spătarul Boian: 

— Domnul Ţării Româneşti este într-adevăr un mare om de stat... şi 
noi sîntem foarte bucuroşi de a-1 avea aliat în orice împrejurare, fie aceasta 
bună sau rea. 


— E, acu să vedem pe unde scoatem cămaşa, măria ta, că asta-i 
cămaşe de zale pentru război, iar nu de in sau cînepă pentru munca 
timpului!? spuse spătarul Boian cu adîncă uimire şi îngrijorare. 

— Adică ce vrei a spune, măre Boiane, că iată nu pricep o iotă? îl opri 
Mircea-Vodă din turuiala. Grăieşte pe şleau, creştine, şi nu în pilde. Asta-i 
treaba popilor, iar nu a oştenilor! 

— Apăi de-i aşa, mărite doamne şi cinstiţi boieri, iată ce mă frămîntă: 
cum o s-o întoarcem cu Iaghelonul, că învoiala cu noi e ca şi făcută. Au 
iscălit la 20 de Ghenar, boierii noştri, alde Manea şi Roman Herăscul, 
înţelegerea de ajutor la un război cu Ungaria? Au iscălit! încuviinţă tot el, 
fără a mai aştepta răspunsul cuvenit la întrebare. Atunci? Se cheamă că 
sîntem legaţi de Polonia. Cum dară să facem aceeaşi învoială şi cu Ungaria? 
Asta voiesc eu a mă face să pricep. Adicătălea, cum o s-o aducem din 
condei, vorba prea învăţatului nostru prieten Filos-logofăt? 

Şi spătarul Boian răsuflă adînc uşurat şi îşi scutură coama-i pletoasă, 
oftînd. 

— Ai terminat, zimbrule? îl întrebă Mircea-Vodă, ori ţi-ai mai adus 
aminte de ceva? 

— Ba iacă, terminai şi-acu aştept! 

Domnul veni în faţa lui şi îi puse mîinile pe umerii laţi cu mare 
dragoste şi prietenie: 

— Mi-e drag de tine, Boiane, şi de toţi cei în felul tău. Savai, boierii 
dumneavoastră, că unii mă sapă şi că se va găsi o Iudă şi pentru mine, dar 
eu voi merge cu fruntea sus şi cu viaţa-mi în palmă pentru binele ţării. Şi- 
acum iată, Boiane, cum stau lucrurile, spre a nu mai fi neliniştit şi a avea 
cugetul împăcat. Iar ce spun eu acu, n-o spun numai pentru domnia ta, ci 
pentru toţi cei de faţă. Şi atît! Nu tuturor li-e dat a şti despre trebile ţării, ci 
numai celor aleşi şi tari de virtute. Dacă am purces, o, cinstiţilor şi 
înţelepţilor mei boieri, cu ajutorul lui Petru Muşat Vodă, la învoiala cu 
Vladislav Iaghelonul, a fost cu un scop mai îndepărtat, care iată-1 că s-a 
apropiat cum nu mă aşteptam mai curînd. Totul este că eu mi-am ochit 

bine ţinta ce-mi alesesem: l-am făcut pe regele Sigismund să cată a ajunge 
şi cu el la o învoială de ajutor cu noi şi, ca să vă spun cinstit, mai aproape 
şi mai de nădejde ni-i regele Sigismund, decît Iaghelonul. Dar atunci nu 
aveam cum face altfel, că Sigismund privea surd şi mut, rămînînd 
nepăsător la toate încercările noastre, cu toată strădania de a-1 face să- 
ncline la o înţelegere cu noi. Acum iacă o cere chiar el, întrucît marea 
primejdie ce se ridică mai ameninţătoare, pe zi ce trece, din partea oto¬ 
manilor, la fel e pentru toate ţările creştine. 

— Şi cum se va face, doamne, aceasta şi cu Sigismund? voi să ştie tot 
Boian. 

— Prea bine, şi iată cum: după ce va trece puţin timp, să zicem o lună, 
o lună şi jumătate de la iscălire, eu voi cere a se mai adăoga cîte ceva la 
această învoială, a se vorbi ceva mai pe larg despre cutare lucruri pe care 
eu le socotesc nu îndeajuns de lămurite. Şi-atunci voi grăi cam aşa,... şi-l 
rog pe domnia sa Filos-logofăt să însemne de pe acum cele spuse spre a 
avea răgaz să le rotunjească şi să le închege mai bine la timpul potrivit: 
„întrucît cel mai de folos lucru este a trăi în bună înţelegere cu toţi vecinii, e 
mai bine şi mai sănătos să ţinem seama şi de trebile Ungariei; aşadar, spre 
a nu da prilej de supărare, regele Poloniei să nu înceapă război cu Ungaria 
mai înainte de a ne vesti pe noi, precum şi noi, românii, de vom face război 
sau pace, sau vreo altă înţelegere de altfel, cu regele Ungariei, să-l vestim 
mai înainte, din timp, pe regele Poloniei”. 

în acest fel, toată lumea va fi mulţămită; iar noi, ceva mai tîrzior, vom 
încheia o înţelegere de prietenie şi cu regele Ungariei, care ne e mai aproape 
şi ne poate sări mai repede în ajutor la nevoie, decît cel al Poloniei, de care 
ne despart două ţări. 

— Bine chibzuit, măria ta, încuviinţă Boian. Acum sînt pe deplin 
liniştit şi pot răsufla în voie! 

Condeiele lui Mircea-Vodă 


I LDERIM SE ŢINUSE DE CUV1NT pînă acum. Chiar din primul ceas 
al domniei lui, în împrejurările crîncene de la Cîmpia Mierlei, le 
arătase tuturor că nu va fi de glumit cu el şi că acela, care va 
îndrăzni să crîcnească sau să şovăie în faţa unei porunci, va pieri. 

Era iubit la culme de către ienicerii săi, atît pentru marea-i vitejie şi 
îndrăzneală, cît şi pentru neasemuita-i iuţeală în hotărîri şi mişcări. De 
aceea, tinerii oşteni de sub conducerea lui îl supranumiseră „Fulgerul”. 

Toţi supuşii, care fuseseră de faţă, îşi aminteau cu groază de felul cum 
înţelesese noul sultan Baiazid să ia în mîinile sale puternice frînele 
împărăţiei otomane. 

Abia se dăduse semn de începerea luptei la Cîmpia Mierlei între turci 
şi sîrbi, cînd iată că, mînat de un nemaipomenit curaj, viteazul sîrb Milos 
Obilici pătrunde în cortul sultanului Murat şi-l loveşte de moarte cu un 
pumnal. 

La luptă luau parte în fruntea oştirii lor şi cei doi fii ai bătrînului 
sultan: Iacub, cel mai mare, deci moştenitorul tronului, şi Baiazid, cel mai 
mic. 

Dar cînd sultanul Murad îşi dădu ultima suflare, toţi conducătorii de 
oaste şi paşalele în frunte cu marele vizir trimiseră degrabă să fie chemat, 
în cortul padişahului, Baiazid. 












iot 


I 


43 

Sosind mai degrabă decît fusese chemat, adus ca de vînt, toţi i se 
prosternară, proclamîndu-1 sultan: pentru vitejia şi priceperea sa în lupte, 
cum şi pentru isteţimea şi învăţătura aleasă de care dăduse întotdeauna 
dovadă pînă atunci. 

La auzul unei asemenea neaşteptate veşti, Baiazid dădu cea dintîi 
poruncă a sa ca sultan: să fie adus de îndată Iacub, care şi veni, cuprins de 
mare emoţie, întrucît aflase că tatăl său nu mai e în viată. 

Dar nici nu sosise bine în faţa cortului, că Baiazid îi făcu semn gîdelui, 
ce aştepta lingă el, şi cu mîinile întinse, porni către Iacub care, înfiorat de 
această neaşteptată şi groaznică primire din partea fratelui său mai mic, se- 
ntoarse şi voi să fugă. Gealatul, însă, îl ajunse iar nefericitul principe, 
înainte de a fi gîtuit, mai avu putere să spună, horcăind, cu ochii holbaţi: 

— Fii blestemat, împreună cu toată stirpea ta, fiară sălbatecă! 

Povestea acestei groaznice întîmplări se răspîndi ca fulgerul 
pretutindeni, în toate ţările vecine şi chiar în cele mai îndepărtate. Din 
cumplita faptă se desprindeau: străşnicia, cruzimea şi răutatea de suflet a 
noului sultan. 

La toate acestea se gîndeau acum şi oştenii români ce-1 însoţeau pe 
Mircea-Vodă în călătoria ce pornise a o face prin cîteva locuri din ţară, spre 
a vedea cum mai merg treburile, ce mai spun oamenii, dar mai cu seamă 
spre a căuta şi alege cel mai bun şi mai potrivit loc pentru lupta cu Baiazid, 
aşteptată cu nerăbdare, dar şi încredere în izbîndă de întreg norodul 
românesc. 

Era o dimineaţă frumoasă de duminică şi pîlcul de călăreţi străbătuse 
de-a lungul lui judeţul Jaleş, mergînd acum la pas uşor pe un drumeag de 
munte ce ducea la mînăstirea Tismana, unde hotărîseră popas de noapte. 

Domnul călărea între Boian şi Petrovan, avîndu-i în faţă pe cei doi 
sîrbi Vasile şi Pavel, care o însoţiseră pe doamna Mara şi care nu mai 
voiseră în ruptul capului să se întoarcă în Serbia. Se gospodăriseră aci şi-l 
rugaseră pe Vodă să-i ia oşteni în plată, dacă socoteşte că-i pot fi de vreun 
folos. Măria sa, care auzise de la doamna Mara despre minunatele isprăvi 
ale celor doi uriaşi, se învoi pe dată şi-i luă chiar în slujba sa. 

în spatele lui Mircea-Vodă veneau oştenii săi cei mai de nădejde, de 
care nu se despărţea în nici o împrejurare, în fruntea lor aflîndu-se 
credinciosul său Costea Armăşel, care acum era mîna dreaptă a domnului, 
după încercarea de răpire pusă la cale de Vlad. 

Tăcerea se aşternuse apăsătoare. Nu se auzeau decît: tropotul 
căpiţelor, sforăitul cailor care, din cînd în cînd, strănutau puternic, 
împroşcînd pe cei din faţă cu stropi albi de spumă deasă, şi răsuflarea 
repede a celor săltaţi în şa. 

în cele din urmă, spătarul Boian sparse liniştea ce începuse parcă să-i 
obosească: 

— Grozavă treabă! 

— Care, Boiane? dori Mircea-Vodă să afle, aplecîndu-se spre dreapta, 
ca să audă mai bine ce va spune tovarăşul său de arme. 

— Apăi, ... asta cu vrăjmaşul nostru de moarte, Baiazid, măria ta. Mă 
gîndesc eu aşa: dacă a avut el inima să-i ia viaţa fratelui său mai mare, ce 
ne putem aştepta noi de la sufletul lui?! El nu cunoaşte mila,... e 
neînduplecat! 

— Aşa e, Boiane, încuviinţă vodă, oftînd. Şi cată a fi şi noi 
neînduplecaţi. 

— Dar mă-ntorc şi zic, măria ta, continuă Boian gîndul ce nu-i da 
pace, că tot cu o moarte de beizade s-ar fi sfîrşit toată povestea! Că, de nu-i 
făcea de petrecanie Baiazid lui Iacub, îl curăţa acesta pe el, mai devreme ori 
mai tîrziu. 

— Dar putea să-l închidă sau să-l surghiunească undeva sub pază 
straşnică, sări Petrovan. 

Mircea-Vodă dădu din cap îndoielnic şi răspunse molcom: 

— He, hei, Petrovane, nimic nu-i mai sigur ca mormîntul! Din 
surghiun şi temniţă mai poţi scăpa, dar... vorba noastră din străbuni: 
„Mortul de la groapă nu se mai întoarce.” 

— Mă gîndesc şi la cei doi vecini ai noştri de la miază-zi, grăi Boian 
mai departe, la alde Straţimir, moşul măriei tale, şi la avanul acela de 
Sişman, frate-său. în loc să fie uniţi, să vieţuiască în pace, au trăit 
dezbinaţi şi s-au duşmănit tot timpul. Şi Baiazid i-a luat frumos, la rînd, pe 
flecare. Acu, Bulgaria e paşalîc turcesc şi ţarul Sişman se află prins şi pus 
la păstru. 

— D-aia vezi, măre Boiane, socotesc eu că se apropie funia de steajer. 
Macedonia şi Serbia, supuse; Bulgaria, paşalîc; acu, venim noi la rînd, 
după făgăduiala lui Baiazid, care nu ne iartă că am trimis oaste la Cîmpia 
Mierlii. 

— Chiar dacă n-am fi trimis, el tot scornea vreo pricină ca să vină cu 
năpastă asupra noastră. Cînd vrei să găseşti noduri în papură, apăi găseşti! 
Oh, Doamne, făcu spătarul, înălţîndu-se în şa deodată, cu fulgere în priviri, 
de parcă s-ar fl aflat înaintea unei bătălii, abia aştept să mă ciocnesc cu 
otomanii! 

Mircea-Vodă rosti, clătinîndu-şi capul cu grijă şi oftînd: 

— Eh,... prietene,... teamă mi-e că aşteptarea ta nu va fi de prea lungă 
durată. 

La aceste din urmă cuvinte ale domnului, Petrovan scoase un oftat 
pătrunzător, care-i făcu pe toţi să-şi îndrepte privirile spre el. 

Foarte mirat, Mircea-Vodă îl întrebă: 

— De ce oftaşi aşa din greu, Petrovane?! 

— Doamne, zise cu sfială căpitanul de oaste, mă gîndeam şi eu la ai 
miei, la Muşata şi la fiu-miu Mirciu, finul măriei tale, oare după crîncenele 
lupte ce-or să vină, oi mai avea parte să mă-ntorc acasă? 

— Dumnezeu unul ştie asta, fătul meu, răspunse vodă posomorit, şi 
să nu crezi că pe noi nu ne frămîntă aceleaşi gînduri. Şi mie la fel îmi 
zboară gîndul la doamna Mara şi mai cu seamă la fecioraşul meu Mihail, 
căruia grozav aş dori să-i las o ţară puternică, temută de vecini şi paşnică. 

Şi tăcerea puse stăpînire din nou pe călăreţii care simţeau nevoia să 
stea flecare singur de taină cu gîndurile lui. 


Toamna se ivise abia de cîteva zile şi vremea era călduţă cu un soare 
dulce, mîngîietor. Puţinele frunze veştede se desprindeau la suflarea blîndă 
a vîntului ce n-avea de gînd să-şi arate încă tăria. 

Castanii îşi întindeau cu mîndrie parcă crengile pline de rod, iar 
roşcovii sălbateci, pripăşiţi printre ei, aduceau cu tecile lor roşii-vinete o 
schimbare plăcută vederii, în verdele palid al frunzişului bogat. în stînga 
drumului de deal, alerga sprinten şi voios, murmurînd parcă un cîntec de 
leagăn, rîuleţul Tismana pe pat îngust de bolovani mari şi mici, din care 
săreau jucăuşi lipani cenuşii şi păstrăvi argintii; stropiţi cu broboane mici, 
roşii ca de zmeură. 

— îi vezi, Boiane, cum se zbenguie la soarele dulce de toamnă? glumi 
domnul cu tovarăşul său din dreapta. 

Boian zîmbi şi răspunse tărăgănat, a lene: 

— îi văd, doamne, şi mă bucur de aşa privelişte înveselitoare, care-mi 
mîngîie sufletul; dar parcă mai mult m-aş bucura să-i văd prăjiţi în unt sau 
untdelemn şi să mă zbenguiesc eu cu ei. 

Un hohot de rîs acoperi ultimele cuvinte ale spătarului. Mai vesel, 
domnul adaogă apoi: 

— Cum, Boiane, şi i-ai primi aşa uscaţi de prăjeala untdelemnului? 

— Ba, măria ta, că doar nu i-aş mînca în inima pădurii, ci aş căta să-i 
ud cu sîngele Domnului, ca să nu-mi dea bătaie de cap vreun oscior mai 
afurisit. Dar aşa, numai să-i văd că sar prin apa repede şi limpede ca 
cleştarul, împroşcînd malul cu stropi, n-are nici un haz! 

— Lasă boierule, spuse Petrovan, că de n-om găsi la prea sfinţitul 
părinte Nicodim, păstrăvi sau lipani, nu ştiu ce să zic, zău aşa! 

— Ba eu ştiu ce să zic, Petrovane, îi întoarse vorba spătarul Boian, 
rîzînd cu şiretenie. Că de n-om găsi păstrăvi la mînăstire, precum spuseşi, 
apăi te trimit să prinzi tu cîţiva măcar acolo, de poftă! 

— Mă leg, boierule, să fac întocmai precum ai spus domnia ta. Doar 
mai marele meu se cheamă că eşti şi va să-ţi dau ascultare! încuviinţă 
Petrovan rîzînd. 

Dar iată că, pe nesimţite, ceata ajunse în satul Tismana, sat mare şi 
bogat, vestit prin hărnicia şi credinţa locuitorilor săi. Din depărtare se 
auzea glasul puternic al clopotelor de aramă de la mînăstire, vestind pe 
credincioşi să vină la sfînta slujbă de duminică. 

Trecînd prin faţa casei judeţului, Mircea Vodă nu fu mirat că nu i-a 
ieşit nimeni înainte cu pîine şi sare, după datină, întrucît oamenii n-aveau 
de unde şti că domnul ţării va veni în satul lor; dar se uimi cînd văzu că o 
sumedenie de bărbaţi tineri şi bătrîni lucrau de zor cu nişte cuţitoaie şi 
custuri, pe care le mînuiau cu multă repeziciune şi îndemînare, cioplind 
nişte lemne. 

De mînie, vodă nu-şi putu da seama cam ce lucrau oamenii. îşi struni 
calul şi-ntrebă cu stăpînire, dar străşnicie în glas: 

— Da' cum se poate, oameni buni, ca în sfînta zi de duminică, în loc să 
fiţi la biserică, să staţi şi să lucraţi ca nişte nelegiuţi? Unde-i judeţul 
satului? 

Oamenii se ridicară cu sfială şi smerenie, scoţîndu-şi căciulile cu 
stingă, dar păstrînd încă uneltele în mîini şi zîmbiră pe sub mustăţi. 

— Da? chiar judeţul ne-a chemat, măria ta! Iată-1 că se-ndreaptă 
încoace. Hai mai repejor, nea Bădilă, că măria sa vroieşte a-ţi grăi. 

Judeţul veni cu pas repede şi se descoperi, plecîndu-şi capul. Apoi, 
privind ţintă în ochii domnului, strigă: 

— Să trăieşti, măria ta, şi bine-ai venit în satul nostru că de mult n-ai 
mai fost! 

— De venit, bine-am venit, dar văd că rău te-am găsit, moş Bădilă, de- 
ai chemat oamenii să lucreze aci, în sfînta zi de duminică? Cum de-ai 
cutezat şi te-a îndemnat mintea să faci una ca asta? 

— Apăi, slăvite stăpîne, la biserică s-au dus babele şi fetele mari, că 
muierile au rămas acasă la plozi şi pirostrii. 

— Cum aşa? La ce lucraţi aci, de-i atîta grabă, încît nici într-o zi de 
sărbătoare nu vă găsiţi odihna?! 

— Apăi, în celelalte zile ale săptămînii, ne cheamă cîmpul, mărite 
doamne. Şi iată, în zi de duminică, ne-am gîndit să facem şi noi nişte 
condeie pentru măria ta. 

Vodă îşi ridică sprîncenele a mirare şi-ntrebă nedumerit: 

— Condeie pentru mine, ziseşi?! Ce noimă au aceste vorbe?! Ia să văd 
şi eu ce fel de condeie faceţi voi? 

Aci, judeţul se-ntoarse pe cîlcîie, smulse dintr-o grămadă ce nu era la 
vedere cîteva condeie, cum le spunea el, şi zîmbind le arătă lui Vodă şi 
însoţitorilor acestuia. 

— Iacă-le, măria ta, pohteşte şi le vezi. 

Vodă nu se mai putu stăpîni şi izbucni în rîs, deopotrivă cu oamenii 

săi. 

— Dar bine, moş Bădilă, pe acestea le numeşti domnia ta, condeie? Eu 
văd că sînt săgeţi ca toate săgeţile! De ce le botezarăţi condeie? 

— Păi, luminate stăpîne, nu cu asemenea condeie se scrie vrăjmaşului 
ca să fii bine înţeles? Şi dacă le-am făcut în zi de duminică ne-am gîndit că 
la război nu se ţine seamă de-i zi de lucru sau de sărbătoare, ci cată a 
lupta, c-altminteri e prăpăd! Şi iacă am hotărît să-ţi facem astfel de condeie, 
cu care vom putea scrie carte vrăjmaşului, chiar şi noi aceştia ce nu ştim 
boabă de-nvătătură. 

Domnul se înduioşa de-i veniră lacrimile în ochi la asemenea vorbe 
spuse din tot sufletul şi cu toată credinţa. îi întinse mîna judeţului, pe care 
acesta o prinse şi o sărută cu evlavie. Apoi Mircea-Vodă grăi: 

— Atunci se cade să vă mulţămesc, oameni buni, pentru strădania 
voastră în zi de odihnă. Şi-am să vă chem în curînd să scrieţi carte 
vrăjmaşilor noştri cu aceste condeie făcute cu atîta meşteşug. Iară pînă 
atunci, moş Bădilă, te rog să fii pe la vremea prînzului, la sfînta monastire, 
că am a-ţi mai grăi cîteva vorbe. Rămîneţi sănătoşi, oameni buni, şi nu 
uitaţi că ne vom vedea în curînd în alte împrejurări mai grele. 

— Să trăieşti, măria ta, şi izbîndă! îi grăiră oamenii cu însufleţire, 
întorcîndu-se de grabă la săgeţile lor. 


Mircea-Vodă ridică mîna dreaptă şi convoiul se opri în faţa unei 
privelişti de o măreţie neaşteptată, ca de basm. 

— Să adăstăm o clipă în faţa acestei minuni de frumuseţe, iubiţi 
prieteni. Eu, de cîte ori mă aflu aci, nu mă mai satur să privesc şi, dacă 
trebile mele, mult prea grabnice întotdeauna, nu mi-ar da ghies, aş sta o zi 
şi o noapte de veghe neclintit în acest loc plin de neasemuit farmec. 

într-adevăr că priveliştea era de o frumuseşe fără seamăn. în stînga 
drumului, pe o stîncă înaltă, se ridica falnică mînăstirea Tismana, 
dominînd cu turnurile ei întreg ţinutul sălbatec de castani, roşcovi şi fagi. 

Părea un castel ivit acolo la voinţa unui vrăjitor mîndru de a-şi arăta 
puterea-i neasemuită, spre a-i uimi pe cei ce-1 priveau şi cărora nu le venea 
să creadă că este în stare să facă asemenea minuni. 

De sub talpa mînăstirii izbucnea vijelios rîul Gurnia, ce se arunca 
îndrăzneţ, şuierînd asemenea unui balaur înfuriat în apa învolburată a 

Tismaniei ce pleca apoi în salturi la vale, liniştindu-se din ce înainta spre 
sat. 

Se auzi glasul molcom al domnului: 

— I-aş putea spune ctitoria sfîntului părinte Nicodim, care a ridicat-o 
la început dintr-un tis bătrîn şi tare ca piatra, de i-a şi zis Tismana, măcar 
că mai tîrziu au ctitorit-o răposaţii Radu Negru Vodă, tatăl meu, şi Dan 
Vodă fratele meu mai mare, odihnească-se în pace. Frumos loc a găsit şi 
îndelung s-a ostenit cucernicul părinte în vremea tinereţii sale, spre a dărui 
ţării acest cel dintîi sfînt lăcaş de închinăciune, odihnă şi cugetare. Dar să 
mergem, boieri, iată: caii noştri, neobişnuiţi cu şederea îndelungată, au 
început să dea semne de nelinişte. 


Costea sări de pe şargul său drept în picioare în faţa porţii mari de 
stejar prinsă în balamale grele şi ferecate ca o intrare de cetate. Bătu cu 
ciocanul de aramă de trei ori şi strigă, fără să aştepte răspuns: 

— Oameni de la domnie! 

Cheia mare să răsuci în broască şi poarta se deschise scîrţîind 
asurzitor, ca o cumpănă de fîntînă veche, prelung şi ascuţit, şi-n pragul ei 
se ivi un călugăr înalt şi bărbos cu privirile crunte ca de haiduc. Iar din 
spatele lui apăru un bătrîn într-o rasă lungă de şîac, avînd pe cap o tichiuţă 
neagră şi în mîini nişte mătănii din lemn de abanos legate cu fir galben. 

Cînd îl văzu, Mircea-Vodă porni repede către dînsul, îi luă mîna uscată 
şi tremurătoare, i-o sărută apăsat şi-i spuse cu mirare: 

— Nu mă gîndeam, tată, să-mi ieşi întru întîmpinare chiar sfinţia ta. 

Bătrînul răspunse cu multă dragoste, zîmbind: 

— Mi s-au făcut 
semne că ai să vii şi te- 
am aşteptat cu 

nerăbdare. Aşa că, 
fratele Paisie, ce sta de 
strajă în turla 

clopotniţei, văzînd 

alaiul, m-a vestit din 
timp. Cînd voi băteaţi în 
poartă, eu eram în 
dosul ei. 

Şi, luîndu-i mîna 
domnului, bătrînul 
călugăr vroi s-o ducă şi 
el la buze, dar Vodă îl 
opri ca ars, spunîndu-i: 

— Nu se cade, 
tată! Ştii că nu-mi place 
asta din partea sfinţiei 
tale. 

Dar bătrînul îi 
răspunse: 

— Mîna sfînta a 
voievodului tării, care 
este, după Dumnezeu, 
de-asupra noastră, a 
tuturor, se cade a fi 
sărutată chiar şi de 
către mitropolit. Aş 
spune că tu nu se cade, 

fiind domn, să-mi săruţi 

* •> 

mie mîna. 

— Dar, tată, mă 

ştii de pe cînd eram un ţînc şi-am crescut sub ochii tăi, şi doar tu m-ai 
învăţat atîtea şi atîtea de-a lungul vremii. Dacă ştiu limba greacă şi pe cea 
sîrbă, ţie ţi-o datorez. Şi alte şi alte învăţături, ce mi-au fost de mult folos în 
atîtea împrejurări, de multe ori grele. De aceea eşti în cea mai mare 
dragoste şi cinste în inima mea şi la curtea mea, şi de cîte ori mă aflu la 
vreun impas vin să mă sfătuiesc cu tine. 

— Acum, pohtiţi, să vă spălaţi, după drumul lung, şi să vă răcoriţi. 
Pohtiţi în arhondaric, masa e pregătită şi vă aşteaptă. 

Aci, Boian veni lingă domn şi grăi cu bătrînul călugăr: 

— Sărutăm dreapta, prea sfinte Nicodime, şi iartă-mă de 
îndrăzneală,... dar sfinţia ta aduseşi vorba de masă. S-or găsi şi ceva 
păstrăvi sau lipani, printre alte bunătăţi? 

Părintele Nicodim dădu să răspundă, dar Petrovan i-o luă înainte şi 
spuse grăbit: 

— Prea sfinte Nicodime, de nu e peşte, nu-i spune, ci la masă fă şi de 
astă dată o minune, cum ai mai făcut atîtea. 

Nicodim zîmbi cu îngăduinţă şi întrebă: 

— Şi ce minune ai dori să fac anume, căpitan Petrovane? 

— Să blagosloveşti, prea sfinte, mîncarea oricare ar fi ea, ca să i se 
pară boierului Boian că mănîncă păstrăvi sau lipani, că altminteri mă mină 
pe mine să-i pescuiesc şi tare greu se mai prind! 

— Nu-i nevoie de nici o minune, căpitane. Peştele dorit vă aşteaptă pe 
masă, iar alături de el se află mujdeiul şi mămăliguţa de mei, care ştiu că 
vă plac nespus de mult. 

— Da' ca udeală, prea sfinte? întrebă Boian grijuliu. 

— Apă de izvor, că-i cea mai bună, spătarule, răspunse Nicodim în 
glumă, zîmbind cu dragoste. 

Boian dădu din cap şi grăi: 

— De-i aşa, tare mă tem, sfinte Nicodime, că de-astă dată va trebui să 
mai faci o minune, nu chiar ca aceea de pe timpuri de la nunta din Cana 
Galileii, dar pe-aproape! Că eu apă, după peşte, nu beau, să ştiu că mor de 
sete! 


* 


Masa fu îmbelşugată, avînd în afară de peştele făgăduit, pastrama de 
căprior, ouă coapte în jar şi-o tocană sîrbească cu: carne de berbec, roşii, 
ardei gras, ceapă verde, cimbru din belşug şi piper, toate proaspete şi 
pregătite în aceeaşi zi, de-ţi lingeai degetele, nu alta. 

Cît a durat masa călugărească, nu s-a prea auzit vorbă. Hămesiţi de 
oboseala drumului, toţi, de la domn pînă la cel din urmă oştean, înfulecau 
pe întrecute. 

Dar cînd saţul puse stăpînire pe oaspeţi şi vinul stăruia în cupele de 
argint, dăruite de Mircea-Vodă mînăstirii pentru asemenea împrejurări, 
limbile începură să se deslege. Şi cel dinţii ce ridică cuvîntul fu chiar 
domnul Ţării Româneşti, care spuse, zîmbindu-i cu multă dragoste şi 
căldură, părintelui Nicodim ce i se afla în dreapta: 

— îţi mărturisesc, tată, că mi se făcuse tare dor de tine, şi cum tu nu 
mai poţi veni acum la curte,... iată-mă-s... 

Nicodim îi mîngîie mina cu drag şi-l întrerupse cu blîndeţe: 

— Fiul meu,... m-apropiu cu vîrsta de un veac. E o povară, să ştii! 

— Ştiu, tată, te-nţeleg... şi mă bucur că te văd totuşi în putere şi 
limpede la minte ca întotdeauna. 

— Slavă Domnului, nu mă pot plînge de asta, numai că nu mai pot 
merge la fel de sprinten ca acum cîţiva ani. 

— Cînd vei împlini veacul, să-mi spui, ca să te cinstim aci cu toţi, în 
sfînta casă a ta. De-ar avea toţi domnii, nepreţuiţi sfetnici ca tine, tată, 
fericite ar fi ţările de sub oblăduirea lor! 

Bătrînul monah dădu din cap cu îngăduinţă şi răspunse: 

— Eşti prea bun cu mine, Mirceo. Şi aceasta mă fericeşte nespus de 
mult! Iată, are ţara aceasta binecuvîntată parte de ce spuseşi. Ţara aceasta, 
ce mi-e mai dragă decît toate cele cutreierate în lunga mea viaţă, din care 
mai mult de jumătate aci mi-am petrecut-o! 

Auzindu-1 pe cuviosul stareţ că începe să vorbească, ceea ce rar i se 
întîrnpla, mai cu seamă la ospeţe, se făcu o linişte, de se auzea răsuflarea 
fiecăruia. Ochii lor erau aţintiţi asupra bătrînului, care grăia aidoma unui 
sfînt din poveşti: 

— Tată-meu a fost grec-macedonean de la Prilep; iar mumă-mea 
sîrboaică, Domnu-i odihnească cu drepţii. Şi de mic, fiind eu înclinat către 
învăţătură, am colindat pe unde am crezut că pot învăţa. Am făcut 
ascultare şi ucenicie la sfîntul munte Athos, unde am primit multe şi 
preţioase învăţături. Şi odată, pe cînd mă aflam în ţara grecească, într-o 
bună zi, fiind eu cu caprele mînăstirii la păşune, un păstor bătrîn mi-a 
povestit multe despre o ţară minunată, ce s-ar afla dincolo de munţii 
Balcani. Eu am ţinut minte şi gîndul de a veni în ţara aceea m-a urmărit 
toată viaţa mea şi mi l-am îndeplinit..., iar de aci n-am mai putut pleca, 
fiind eu astăzi mai român, socot, decît toţi românii laolaltă! sfîrşi bătrînul. 

— Eşti, tată, eşti cu prisosinţă, că ai făcut multe pentru binele ţării. 
Numai că ai ridicat cele dintîi monastiri ale noastre Vodiţa şi Tismana şi ar 
fi destul. Dar cîte n-ai mai înfăptuit tu pe lîngă acestea? 

Sfîntul Nicodim, cum îi spuneau toţi, adaogă zîmbind cu o bucurie 
copilărească: 

— După ce te vei odihni, am a-ţi arăta cu ce ne-am îndeletnicit şi noi, 
slujitorii acestui sfînt lăcaş de închinăciune şi reculegere, în răgazul de 
vreme ce ni-1 lăsau treburile, ca să nu crezi cumva că stăm aci numai de 
mătănii, cîntări, cetanii şi izvoade. 

— Nici nu mi-a trecut prin minte asemenea gînd, tată. Dar n-am 
răbdare şi nici vreme de odihnă nu-i. Arată-mi acum, ceru vodă. 

— Haidem, dar! Veniţi cu toţii împreună, să mergem spre hambare. 

— Ai făcut bucate frumoase în ăst an? 

— Frumoase, da; numai că nu de bucate e vorba. Ajungînd la 
hambare, Nicodim strigă cu un glas nebănuit de puternic pentru vîrsta lui: 

— Misaile! 

Şi atunci ieşi la iveală un călugăr tînăr, înalt, voinic, cu părul, barba şi 
pletele castanii şi cu un comanac verde pe cap. Li se păru tuturor o veche 
cunoştinţă, dar nimeni nu ştiu de unde să-l ia, cînd deodată Boian strigă 
străluminat: 

— Sfinte Nicodime, acest călugăr chemat de sfinţia ta pre nume Misail, 
nu este cumva chiar Mihailo sîrbul, adus de mine cîndva aci la ascultare? 

— Ba-i chiar el, spătare, răspunse bătrînul şi a făcut ascultare la mine 
chiar, la stăreţie; dar fiind tare voinic şi dovedind mare dîrzenie, i-am dat a 
îndeplini anumite treburi care mi s-au părut mie mai potrivite cu firea lui. 
Misaile, deschide, rogu-te hambarul. 

Tînărul călugăr porni, fîlfîindu-şi sutana neagră, de părea o mare 
pasăre de pradă, şi cu o mină repede şi sigură desfăcu ivărul, se opinti 
puţin şi deschise uşa grea de stejar, cu multă uşurinţă. Apoi aşteptă. 

Părintele Nicodim îi grăi din nou: 

— înlăuntru nu e o lumină prea bună. Fii bun şi adă-le aci! 

Misail intră grăbit în hambar, se întoarse, purtînd pe braţe un vraf de 
arcuri mari cu coardele bine întinse, şi se opri cu ele în faţa lui Mircea- 
Vodă. 

Domnul luă unul şi, încercîndu-i coarda ca pe o strună de alăută, grăi 
rîzînd: 

— La acestea ne-ar trebui săgeţile celor din vale, la care or fi lucrînd 
poate şi-acum! 

Părintele stareţ răspunse tot rîzînd: 

— Şi aceia, fiule, tot la îndemnul meu au început a făuri săgeţi, cadă 
păcatele lor asupra mea, că de cîtăva vreme nu mai ţin sărbătorile, pentru 
aceste unelte de luptă. 

— Aha, făcu domnul, m-am gîndit eu că aci trebuie să fie ceva mai 
deosebit la mijloc. 

— Cînd o cere ţara, Mirceo, nici Dumnezeu nu zice: „Ba!” Şi fiindcă 
pomenişi de acele săgeţi, gîndesc că poate voieşti a cerca arcurile, doamne? 

Vodă încuviinţă din cap, surîzînd. Nicodim îi grăi lui Misail: 

— Fiule, adă cîteva condeie tismănene, dar degrabă, te rog. 

Tînărul călugăr răspunse cu o blîndeţe ce nu se potrivea de loc cu 
fata-i fioroasă: 

— Le am gata pregătite, prea sfinte părinte, şi-i dete bătrînului stareţ 
trei săgeţi pe care acesta le luă cu o deosebită gingăşie, de parcă ar fi ţinut 
în mină nişte giuvaieruri rare. 

Mircea Vodă cercă una uşor, cu degetul cel mare la vîrf, o puse apoi în 
arc, întinse coarda, privi lung pînă hăt, în depărtare, pe deasupra 
castanilor, se încorda şi trase. Săgeata vijîi, şuierînd voios şi se pierdu în 
văzduhul albastru. 

— Sînt straşnic de bune amîndouă, tată! spuse vodă cu mulţămire, şi 
arcul şi condeiul său. 

— Şi-acum am a-ţi mai arăta ceva, spuse bătrînul Nicodim, ce-ţi 
pregătesc eu de vreme îndelungată. Misaile, du-te şi întoarce-te degrabă aci 
cu ciracii tăi. 

Tînărul călugăr se înclină cu smerenie şi porni spre o chilie ce se 
vedea singuratecă în stînga hambarului, strigînd: 

— Hai, că vă aşteptă sfîntul Nicodim! 

Şi-atunci, pe uşa scundă a încăperii, ieşiră pe rînd, aplecîndu-se cu 
grabă, de parcă erau alungaţi de cineva din lăuntru, şase matahale de 
călugări, cît şase brazi: drepţi voinici, înalţi şi cu bărbile neţesălate de 
vreme îndelungată. Veniră şi se aşezară cu smerenie repede lîngă stareţul 
mînăstirii, aşteptîndu-i porunca. 

Nicodim îşi ridică ochii înlăcrimaţi de bătrîneţe către Mircea-Vodă şi 
grăi cu multă căldură în glas: 

— Măria ta şi cinstiţi boieri, nu e pe lumea aceasta ceva care să nu 
aibă o poveste, oricît de mică ar fi ea. Şi aceşti fraţi întru ascultare la sfînta 
noastră monastire îşi au povestea lor, care, în cîteva cuvinte, e următoarea: 
au venit la mine, nu toţi odată, fireşte, ci pe rînd, dar cu acelaşi dureros 
ghimpe înfipt în suflet: tînjeau de dragoste: vezi că aceea ce le era dragă se 
dusese după altul. 

Un murmur de milă se ridică din mijlocul oştenilor. Dar stareţul, ca şi 
cum n-ar fi auzit nimic, spuse mai departe la fel de liniştit: 

— I-am lăsat o vreme, cît am socotit eu că trebuie, să se căineze, să se 
vaiete şi să bată mătănii; dar într-o bună zi i-am strîns pe toţi la arhondaric 
şi le-am ţinut un logos cam în felul acesta: „Bine, măi flăcăiaşi, nu vă e 
ruşine, oameni în toată firea şi zdraveni, de-aţi doborî boul cu pumnul, să 
vă bociţi ca nişte babe neputincioase?! Oameni ca bradul ca voi, tari de-aţi 
rupe o potcoavă nouă numai cu două degete, să vă pierdeţi vremea în 
scînceli? Nu mai sînt alte fete pe lumea asta,... în ţara asta? Sînt berechet şi 
vă aşteaptă, săracele, numai că voi nu le-aţi căutat. Şi-am să vă trimit la 
ele, cînd voi crede eu că a sosit timpul. Iar pînă atunci, să-mi daţi ascultare 
la ce vă spun şi să faceţi întocmai, că altmineri vă ajunge blestemul meu, şi 
taman în fundul iadului nimeriţi! 

Aci, cei şase flăcăi se priviră zîmbind încurcaţi unul pe celălalt şi apoi 
toţi se uitară la Misail, care-şi pusese arcurile de o parte şi stătea cu mîinile 
încrucişate fără să clipească. 

Nicodim urmă: 

— Şi cum Misail, în cea dintîi spovedanie a lui, mi-a mărturisit totul, 
fără a-mi ascunde un fir de adevăr măcar, şi ştiam că-i priceput foarte în 
mînuirea armelor, i-am dat în ascultare ostăşească, pe aceşti şase cîrlani 
nărăvaşi... şi-am făcut din ei şase oşteni, mai folositori ţării noastre în 
lupte, decît monastirii mele ca să cînte, să aprindă smirnă şi tîmîie şi să 
stingă luminările arse pe jumătate. Acum mai pot spune că de mult le-au 
trecut tuturor fiorii cei dintîi ai dragostei şi le vine a rîde de slăbiciunea 
minţii lor de atunci. Sînt bărbaţi în toată firea, căliţi cum trebuie şi ei înşişi 
chiar mi-au spus deunăzi că viaţa lor nu are preţ, decît dacă o închină ţării. 
Că frumoasă o fi ea dragostea pentru femeie, într-adevăr; dar dragostea de 
ţară e mai presus de orice pe lume, că femeia tot te mai trădează uneori, 
dar ţara, niciodată! Iar Misail, pe care-1 dezleg acum de cinul călugăresc, e 
căpetenia lor. 

O tăcere adîncă se aşternu după aceste vorbe. Mircea-Vodă rămase 
mult pe gînduri. Şi cei şapte călugări oşteni aşteptau cu sufletele la gură 
hotărîrea domnului, care întîrzia să se arate. Dar vodă nu se gîndea acum 
la ei, ci la marea înţelepciune şi străşnicie a bătrînului stareţ care vădea o 
adîncă înţelegere a celor lumeşti pe care ştia să le împletească cu atîta 
iscusinţă cu cele dumnezeeşti. într-un tîrziu, după ce privi o clipă în 
depărtare, pe de-asupra tuturor, se întoarse la ai săi şi răspunse: 

— Mihailo,... eu îţi spun aşa cum ştiu că te-a chemat dintr-un 
început, îţi cunosc povestea, pe de-a-ntregul, ei, de la Mara doamna. 

Şi văzînd că tînărul călugăr tresare dureros şi îngrijorat, îl linişti de 
îndată: 

— N-ai a te teme de nimic. Te-am înţeles şi te-am iertat de mult... şi eu 
şi doamna, mai cu seamă că ai dovedit căinţă şi vitejie la ciocnirea cu 
netrebnicul acela de Vlad. De aceea, în amintirea faptei tale de credinţă, i- 
am dat numele de Mihail mult iubitului meu fiu. 

La aceste cuvinte, Misail simţi că ochii îi sînt săgetaţi de o durere 
ascuţită şi cîteva lacrimi i se prelinseră fără de voie pe obraji-i supţi. Abia 
mai putu îngăima: 

— Măria ta! 

— Mihailo, din această clipă, avînd dezlegarea părintelui meu de 
suflet, prea sfîntul Nicodim, poţi veni cu ai tăi cu tot în slujba mea. 

Aici, Mihailo se lăsă în genunchi dinaintea domnului, îi prinse mîna şi 
i-o sărută, grăind cu sfială: 

— Cuvintele măriei tale, doamne, mi s-au săpat în suflet pentru 
totdeauna şi-ţi voi fî credincios toată viaţa, măcar că te-am urît de moarte 
cîndva. Dar dacă o dragoste puternică se poate preface în ură, de ce o ură 

puternică nu s-ar putea preface într-o dragoste asemănătoare? Sînt al 
măriei tale, poţi face cu viaţa mea ce vroieşti, oricînd vroieşti! 

— Şi cu viaţa noastră, aşijderea, mărite stăpîne! grăiră cei şase, 
îngenunchind şi ei în faţa domnului, după pilda lui Mihailo, mai marele lor. 

Mircea-Vodă îşi muşcă buzele cu mirare şi, întorcîndu-se către 
părintele Nicodim, spuse şăgalnic: 

— Tată, se vede că aceşti vrednici oşteni au fost ciracii sfinţiei tale. Că 
toţi, în cap cu Mihailo, au deprins felul de a vorbi ales al tău. îţi mulţumesc 
din suflet pentru toate nepreţuitele daruri ce mi le-ai făcut astăzi şi te în¬ 
credinţez că, de aci înainte, îi voi păstra pe cei şapte flăcăi, tovarăşi 
nedespărţiţi ai mei în toate împrejurările grele ce se vor ivi. 

Un groaznic jurămînt din vremi apuse. 


D UPĂ DOUA ZILE de binefăcătoare odihnă, convoiul domnesc 
porni la drum, tocmai în cealaltă parte a ţării, spre răsărit, în 
ţinutul judeţului Săcuieni. 

Ţinta le era de astă dată oraşul Buzău, unde locuia jupînul Staicu, 
fratele măriei sale, pe care domnul ţinea neapărat să-l vadă, înaintea grelei 
încercări de război ce o aştepta ţara cu adîncă îngrijorare, dar şi încredere 
în izbîndă. 

Trecuseră de-a lungul văii Buzăului, pe dreapta rîului, şi se opriseră în 
frumosul sat Ciuliniţa, al cărui stăpîn era chiar boierul Staicu, om cucernic, 
blajin şi din cale afară de darnic, care uneori părăsea oraşul şi se mai abă- 
tea prin aceste pline de farmec locuri, spre a lăsa slobod frîu gîndurilor, 
alungîndu-le uşor pe apa lină a Buzăului. 


Fierăria lui Ilie Răgălie, potcovarul satului, se afla chiar la intrarea 
dinspre miază-noapte a Ciuliniţei, avînd în faţă un şopron mare, bun 
pentru adăpost la vreme rea. La cîţiva paşi mai încolo se înălţa cumpăna 
unei fîntîni împodobite cu înflorituri de fier, cu mult meşteşug lucrate de 
către stăpînul fierăriei. 

Răgălie fierarul, om chibzuit, se gîndise că era nevoie de apă în 
apropiere, atît pentru el, ca să-şi călească potcoavele înroşite în foc, cît şi 
pentru adăpatul cailor însetaţi de drum. Că voinicii ce-i călăreau, de obicei, 
nu se prea îndesau la apă, mai cu seamă cînd aveau pusă la oblînc plosca 
plină cu vin ruginiu de Drăgăşani sau de Dealul Mare, dătător de viaţă şi 
veselie. 

Fierarul tocmai prinsese cu cleştele potcoava roşie, ce-o bătuse pînă 
atunci pe nicovala tocită şi ludoasă ca argintul, ca s-o stingă în căldarea cu 
apă, cînd în faţa fierăriei se opriră trei pilcuri mici de călăreţi, care, ca la o 
poruncă neaşteptată, săriră din şei jos toţi deodată. 

Potcovarul încremeni cu mina întinsă în aer şi nu-i veni să-şi creadă 
ochilor. 

— Ce-ai rămas aşa, cu ochii ţaglă la mine, Ilie? îl întrebă Mircea-Vodă, 
venind spre el cu paşi rari şi apăsaţi, de-i zornăiau pintenii de argint ai 
cizmelor ca nişte zurgălăi. 

— Sărutăm dreapta, slăvite stăpîne, dar iacă nu m-aşteptam să te văd 
astăzi şi pe măria ta, răspunse Răgălie. 

— Şi pe mine zici?! se miră Mircea. Dar pe cine ai mai văzut? 

— Pe jupîn Stai cu, fratele măriei tale. Mai adineaori a plecat de la 
mine spre sat. Cic-ar avea de făcut o judecată cu nişte ţărani de la noi care 
au o price cu boierul Căliman. 

— Ei, dar ştii că se brodi bine? spuse Mircea-Vodă cu multă bucurie. 
Taman ne îndreptam spre Buzău că voiam să dau cu ochii de dumnealui. 
Aşa-i mai bine, după ce-1 întîlnim, facem calea întoarsă spre Cetatea de 
Argeş. Acum, hai, vezi ce le trebuie cailor noştri: potcoave noi sau numai 
caiele, că ni-e degrabă. Crezi că ai potcoave cîte ne trebuie la atîţia cai? 

— Măria ta, răspunse cu vădită mîndrie fierarul, la mine stau gata 
întotdeauna cam la două sute de potcoave, că doar n-or fi tuspatru stricate 
la acelaşi cal. Mai baţi o caia - două, să ţie cît îi drumul, fără primejdie de 
şchiopătare. Mă Gheorghiţă, ia fă-te-ncoa' cu cleştele ăla de nări,... hai, hai, 
mişcă-te mai repejor! 

De după foaie ieşi sprinten un flăcăiandru plin de funingine cu un 
cleşte lung în mînă, strigînd: 

— Gata-s, tăicută! 

— Dă jos şirul ăla de potcoave şi vino sub şopron. Aşa, vezi! Acu 
prinde uşor armăsarul măriei sale de nări şi fii cu multă băgare de seamă, 
măi, că ăsta-i cal domnesc şi nu ştie multe. 


Cînd sosiră la casele boierului Staicu din Ciuliniţa, îl găsiră pe acesta 
stînd în pridvor şi scrutînd zarea, de parcă ar fi căutat acolo dezlegarea 
pricinei ce-o avea de judecat astăzi. Lîngă el se aflau Lazăr, stareţul 
monastirii Snagov, şi preotul din sat. 

Cînd alaiul lui Mircea-Vodă intră pe poartă, fratele domnului se şi afla 
în curte cu braţele întinse. îl îmbrăţişa pe domn cu toată căldura şi-apoi 
dete să-i sărute mîna, ceea ce Mircea nu-i îngădui. 

— Pesemne, făcu vodă, arătînd cu capul spre cei doi preoţi din privdor, 
care i se înclinaseră pînă la pămînt, văzînd că domnul îi priveşte, pesemne 
că vei face o judecată grea, Staicule! 

— Cam aşa, măria ta! spuse Stai cu rîzînd. Nu e chiar o judecată, e un 
jurămînt cu brazda în cap a ciuliniţenilor, pentru nişte pămînturi. Dar bine 
că te brodişi şi măria ta; în felul acesta toate se vor desfăşura cu mai multă 
străşnicie, evlavie şi grijă de a se respecta adevărul asupra celor jurate. 
Numai că de vrei să iei parte la ceremonie, va trebui să mergi cu noi 
dimpreună la faţa locului, la hotarul pămînturilor cu pricina şi mi-e teamă 
că eşti prea obosit. 

— Ba, frate Staicule, doresc nespus de mult a vedea un asemenea 
jurămînt, întrucît eu n-am mai avut prilejul pînă astăzi, ştiut fiind că 
pricinile acestea mărunte de hotărnicii le fac mai mult boierii şi slujitorii 
domneşti, iar nu însuşi domnul. 

— De-i aşa, atunci să pornim. Apoi, boierul Staicu porunci: 

— Calul meu;... iar pentru sfinţiile lor, caleaşca! 


La locul de judecată era adunată de cu zori mare mulţime de norod. 
Soarele se ridicase acum aproape de nămiezi şi oamenii aşteptau 
nerăbdători pe boierul Staicu, ce fusese stăruitor rugat să ia parte la acest 
vechi obicei al pămîntului, pe care bătrînii îl puneau în folosinţă numai în 
rara împrejurare, cînd nu se putea hotărî altfel dreptatea. 

Cînd Mircea-Vodă, jupînul Staicu, spătarul Boian şi toţi ceilalţi 
căpitani de oaste şi oşteni, dimpreună cu stareţul Lazăr şi părintele 
Dumitru sosiră la hotarul ocinei în jurămînt, ţăranii, strînşi grămadă în 
jurul unor tufani bătrîni, îşi scoaseră căciulile şi rostiră cu sfială: 

— Să trăiţi măriile voastre şi sfinţilor părinţi. 

Dar cînd văzură că în fruntea convoiului se află însuşi domnul ţării, pe 
care-1 cunoşteau bine, întrucît venise de nenumărate ori la fratele său, 
strigară de hăuli văzduhul: 

— Să trăieşti, măria ta, şi bine-ai venit! 

— Aşijderea şi voi, dragii mei, şi bine v-am găsit! le întoarse vodă 
urarea şi, sărind sprinten din şa, le grăi: Aflînd de la boierul Staicu precum 
că aveţi azi soroc pentru jurămînt cu brazda-n cap, am socotit că e bine să 
mă aflu şi eu de faţă. Şi-acum faceţi-vă treburile după datină. Eu nu am a 
mă amesteca întru nimic, ci, stau aici numai spre a privi. 

Atunci, Staicu veni în mijlocul oamenilor şi întrebă cu blîndeţea lui 
dintotdeauna: 

— Ce aveţi a spune? Să ne grăiască mai întîi judeţul satului. 

în fata oamenilor se afla un bărbat arătos între două vîrste, îmbrăcat 
cu multă îngrijire, cu strai de şiac castaniu şi cu cămaşe de cînepă albă ca 
floarea pe el. în mîna stîngă ţinea o căciulă fumurie de miel, cu care arăta 
în sus şi-n jos, trăgînd cu ea o brazdă închipuită dinaintea celor ce-1 
priveau în tăcere. 

— Măria ta, prea cinstite boierule Staicu şi prea sfinţi părinţi, pricina 
noastră aceasta este: ocina Ciulinitei a fost încălcată cu multe brazde la 
aratul de primăvară de către oamenii boierului Căliman. 

— Aşa,... şi? 

— Şi la dreapta noastră plîngere, boierul Căliman a spus că măria sa 
nu poate şti care e hotarul, că dumnealui n-a văzut răzoare între 
pămînturile celor două ocine, niciodată. Dar răzoare s-au pus tufe mărunte 
de măcieş,... numai că au fost scoase cu plugul şi li s-a pierdut urma. 

— Aşa?! făcu Staicu nemulţumit şi foarte mirat. E drept că nici eu n- 
aş putea spune astăzi, aşa după cum se vede locul, cam pe unde a fost 
răzorul. Şi ce vroiţi, oameni buni, să faceţi dară? 

— Măriile voastre, să se ţină datina din străbuni, dacă la mijloc e rea 
credinţă asupra hotarului din partea vreunuia, far noi avem în Ciuliniţa doi 
bătrîni, pe moş Zamfir şi pe moş Dănişor care au fost în copilărie depăraţi 
la hotarele ocinei şi ţin minte de-atunci. Ei spun că la şirul ăsta lung de 
tufani a fost tras hotarul pe vremuri şi sînt gata să jure sus şi să meargă 
de-alungul hotarului ştiut de ei, cu brazda-n cap, şi să se pună semne din 
nou şi aşa să rămînă în veci de veci, spre a nu mai fi pricină de gîlceavă şi 
judecată nicicînd. 

— Cine e de faţă din partea boierului Căliman, că pe dumnealui nu-1 
văd? întrebă cu bunăvoinţă jupîn Staicu. 

— Nimeni, măria ta. Nimeni! Cînd i-am spus boierului Căliman la 
vreme, că măria ta ai hotărît pentru astăzi soroc de jurămînt cu brazda-n 
cap, dumnealui m-a înjurat şi a pus argaţii să mă izgonească de la curte ca 
pe-un cîine de pripas. Şi-a spus că lui nu-i pasă de nimeni decît de 
Dumnezeu şi-a început a rîde batjocoritor. 

— Aşa a spus? se mînie de astădată Staicu. Bine dară,... vom vedea 
noi cine va mai rîde la urmă. Le vin eu de hac tuturor jecmănitorilor. Să se 
facă, Irimie, precum ai spus, încuviinţă cu tărie Staicu. Părintele Lazăr, 
stareţul sfintei monastiri Snagovul, va face citanie în faţa tuturor de 
blestemul groaznic ce va cădea asupra acelora ce vor mărturisi strîmb. Şi 
acest blestem să se ştie, va urmări neamul celor mincinoşi pînă-n veac. 

Stareţul Snagovului citi cu glas limpede şi cutremurător blestemul, iar 
cei doi unchieşi grăiră cu tărie, ridicînd dreapta: 

— Aşa să fie, dacă mărturia noastră va fi strîmbă şi aşa să ne ajute 
Dumnezeu nouă şi neamului nostru întreg! 

îndată după aceasta, un flăcău voinic cu mînecile suflecate, care 
aştepta cu plugul de-o parte strigă: 

— Hai, boulenii tatii, hi, hăis! şi se opinti cu putere în coarne, de se 
săltă aproape de-o şchiopă în sus, trăgînd o brazdă lată şi lucioasă. Apoi se 
opri. 

Alţi doi flăcăi se aplecară de-ndată cu două traiste de lînă albă şi le 
umplură cu pămîntul reavăn, ce răspîndea o mireasmă proaspătă şi 
plăcută. 

Apoi îi ajutară pe cei doi moşnegi jurători să şi le pună în cap. 
Unchieşii, ţinîndu-şi cu amîndouă mîinile traistele de pămînt deasupra 
capetelor, se-ntoarseră către cei de faţă şi rostiră cu glas tremurat, nu de 
teamă, ci de bătrînete: 

— Dacă mărturia noastră nu e cinstită, grea să ne fie ţărîna în 
mormînt şi să ne apese mai greu decît aceste brazde ce sînt acum de¬ 
asupra capetelor noastre! 

Un murmur de adîncă-nfiorare se ridică din mijlocul ţăranilor adunaţi 
la jurămînt şi se risipi în văzduhul toamnei timpurii. 

Cei doi bătrîni porniră aşa, cu brazda în cap, de-a lungul hotarului, pe 
care ei îl ştiau că este cel adevărat după semnele din copilărie, cînd 
fuseseră martori şi depăraţi, spre a ţine minte toată viaţa. 

După ei porni de îndată şi plugul cu cei doi boi, spre a trage brazdă 
nouă urmînd ca pe locul proaspăt arat să se facă noile semne de hotar, 
punîndu-se alţi puieţi de copaci trainici şi pietre. 

— Acu', oameni buni, grăi cu împăciuire Staicu, eu am îndeplinit ceea 
ce m-aţi rugat. Rămîn aci: judeţul Ciuliniţei şi cei doi sfinţi părinţi, precum 
şi logofătul domnesc, spre a întocmi zapisul şi a ni-1 aduce spre iscălire. Fiţi 
sănătoşi! 

— Să trăieşti, măria ta, şi Dumnezeu să te aibă în pază!! strigară 
ţăranii într-un glas şi porniră în goană după jurătorii care se îndepărtaseră 
binişor. 


— Staicule, spuse Mircea-Vodă, luîndu-1 pe după umăr cu dragoste pe 
fratele său, nu-mi pare rău că m-am nimerit la acest străvechi obicei al 
pămîntului. Sînt încredinţat că cei doi moşnegi au venit cu mărturie 
cinstită! 

— Şi eu, de asemenea! răspunse Staicu, mai cu seamă că îi cunosc 
bine apucăturile hrăpăreţe ale jupînului Căliman, care aruncă vina pe 
slujitorii săi. Dar ia spune, mult iubitul meu frate, ce vînt te-a abătut într- 
acoace? 

— Am a grăi cu tine despre vijelia ce se va stîrni în curînd asupra ţării. 
Ştii de unde venim noi acum? 

— Bănuiesc, surise Staicu, privindu-1 pe frate-său drept în ochi. Ştiu 
că, în afară de sfatul tău domnesc, mai ai doi sfetnici de mare credinţă, la 
care te duci întotdeauna pe rînd: sfîntul Nicodim de la Tismana... 

— Şi sfîntul Staicu de la Buzău! continuă Mircea, rîzînd cu poftă. 

— Ba nu chiar sfînt, fratele meu, că sfinţii nu obişnuiesc să facă 
moarte de om, iar eu, de data aceasta sînt hotărît să ies din bîrlog, 
dimpreună cu toţi urşii pădurilor mele, şi să fac prăpăd în vrăjmaşul care 
am auzit că se pregăteşte să ne calce glia. 

— Ai şi auzit? se miră domnul. 

— Şi m-am şi pregătit. Vreau să-ţi dovedesc că eu nu-s bun numai de 
sfaturi; cînd e ţara la grea cumpănă, aşa cum n-a mai fost pînă acuma, las 
totul la pămînt şi..., aci Staicu îşi scrîşni dinţii cu mare mînie, vai de maica 
ăluia ce mi-o ieşi în cale, mie şi alor mei! 

Lui Mircea-Vodă îi veniră lacrimile în ochi şi nu se sfii să şi le şteargă. 

— Vii cu mai mult decît mă aşteptam, Staicule. Ce să mai grăiesc cu 
tine, dară?! De n-aş fî frînt de oboseală atît eu, cît şi tovarăşii mei de drum, 
aş pleca pe dată. Dar aşa, cată să mă odihnesc în această noapte. Iar 
pentru mîine, prea vrednicul meu frate, aş mai avea o rugăminte la tine: să 
mă însoţeşti o bucată de drum, spre a-ţi arăta şi ţie locul pe care îl socotesc 
eu, drept cel mai potrivit, spre a-1 înfrunta pe Baiazid. 

în care viteazul sîrb Marcu Crăişorul îşi arata scîrba de a fi nevoit să 
lupte la Rovine în armia otomană, împotriva celor de-o lege cu el. 

D OAMNA MARA încremenise lîngă fereastra deschisă ce da în 
grădina palatului domnesc. Frumoşii săi ochi albaştri erau 
înlăcrimaţi. După clipirile repezi ale genelor dese şi negre şi 
tremurul buzelor, ce parcă şopteau într-una ceva de neînţeles, se vedea 
bine că abia îşi stăpîneşte hohotul ce-i potopea întreaga făptură. Spre a face 
totuşi ceva, strîngea mereu, în neştire, în mişcări repezi, mînuţa lui Mihail, 
care-şi întoarse capul către maică-sa şi întrebă nedumerit: 

— Ce ai, măicuţă? 

Alături, pe o laviţă se juca neştiutoare cu două miţe, rîzînd şi vorbind 
cu ele, ea ştia ce, Marina, fiica cea mică a lui Mircea-Vodă şi a Doamnei 
Mara, dobîndită de vreo trei ani. 

Doamna scoase o năframă subţire ca pînza de păianjen şi îşi şterse 
ochii; apoi îşi mîngîie feciorul cu dragoste şi, privindu-1 ţintă pe Mircea- 
Vodă, care se oprise în pragul uşii puţin încruntat, şopti: 

— Iartă, doamne, această mică slăbiciune femeiască. M-au năpădit 
prea multe gînduri deodată şi n-am putut să le alung, nici să mă 
împotrivesc lor. Presimţeam că va veni cîndva această grea clipă de acum, 
însă nu mă aşteptam să fie atît de curînd. 














I! 

— Sînteţi gata de plecare? întrebă Vodă, plimbîndu-şi ochii prin 
camera largă. Aţi luat tot ce era mai uşor şi mai de preţ? 

— Măria ta, am luat aşa ca să mai găsesc cele de trebuinţă la 
întoarcere, răspunse doamna Mara suspinînd. 

— Să fim sănătoşi şi să-ţi fie gura aurită, doamnă. S-ar putea să mă fi 
îngrijorat de-a surda, însă aşa socot eu că-i mai bine. în tot ce fac, iubita şi 
nepreţuita mea doamnă, obişnuiesc a mă conduce şi după cuvintele înţe¬ 
lepte rămase din bătrîni: „Paza bună trece primejdia rea”. După obiceiul 
pămîntului am dat poruncă să se facă pustiul dinaintea oştilor lui Baiazid, 
spre a nu avea vrăjmaşii nici ce mînca şi nici ce bea. Şi-am socotit că, pînă 
va trece furtuna, te vei afla la mai mare adăpost decît aici, în cetatea 
Făgăraşului, unde sînt domn şi stăpîn. Şi-ţi făgăduiesc că voi veni să te iau. 
far de vei avea cumva vreo nevoie peste cele prevăzute de mine, cere-i fără 
sfială regelui Sigismund, carele va fi bucuros să te ajute. Să ştii! 

Aci, micul principe Mihail ciripi nespus de fericit: 

— Mergem la Făgăraş?! Ce bine-mi pare! De mult voiesc a vedea 
această cetate frumoasă, după cîte mi s-au povestit despre dînsa. Dar o 
luăm şi pe Marina? 

Doamna îl strînse între poalele ei şi-l mîngîie din nou pe cap. Apoi grăi 
către Mircea-Vodă care aştepta nerăbdător: 

— Măria ta, sîntem gata cu toate. Să mergem la căleşti. 

Vodă îşi deschise larg puternicile-i braţe, strîngînd-o cu multă 
dragoste pe mîndra lui soţie. O simţi tremurînd de teamă şi cu pieptu-i 
zvîcnind de suspinele ce aproape o înăbuşeau. 

— Fii tare, draga mea, rosti Mircea-Vodă adine mişcat, aşa cum ai fost 
şi pană acum. Eşti soaţă şi mamă de domn! Să fii încredinţată că-mi voi 
ţine făgăduiala de a veni să te iau. îţi jur! 

Doamna îi sărută mina dreaptă, udîndu-i-o cu lacrimi, şi şopti 
întretăiat: 

— Din tot sufletul, izbîndă, măria ta! Rămîi sănătos ... şi te aşteptăm 
cu dragoste! 


* 


Cînd caleaşca domnească se pierdu în depărtare, lăsînd în urmă un 
nouraş de praf, ce se risipi uşor la suflarea lină a vîntului de toamnă, şi 
domnul nu mai auzi decît un uruit îndepărtat, oftă din greu şi cu podul 
palmei stingi, înciudat de slăbiciunea ce-o arăta, îşi şterse o lacrimă fugară 
ce, fără voie, i se prelingea pe obrajii arşi de soare şi bătuţi de ploi. 

Apoi, scuturîndu-şi pletele, ca spre a-şi alunga un gînd nedorit, rosti 
cu glasul puternic şi plin de limpezime: 

— Şi-acum să pornim pe drumul nostru cel mare, boieri. Ne aşteaptă 
oastea! 

* 


într-adevăr, la porunca lui Mircea-Vodă de mai înainte, oastea tăbărîse 
într-o luncă a rîului Argeş, la poalele unei păduri de deal. Oamenii se 
resfiraseră printre copacii înalţi şi groşi, aşteptînd liniştiţi cuvîntul 
domnului de a porni la luptă. 

Se lăsase o seară plăcută, luminoasă, şi luna lui Brumărel de cîteva 
zile se arăta mai răcoroasă. Toamna înaintase neaşteptat de repede, 
frunzele se îngălbeniseră, unele începură să se desprindă de crengi şi, 
căzînd în rotocoale lungi, zburau întocmai unor fluturi de primăvară, iar 
cele rămase erau înfiorate, cuprinse parcă de nelinişte din senin şi fremătau 
uşor la suflarea şăgalnică încă a vîntului. 

într-un luminiş al pădurii apărat de o perdea groasă de fagi, se aflau 
aşezate corturile, fără a purta nici unul din ele stema ţării sau steagul care 
să arate unde se adăposteşte voievodul. Toate erau asemenea şi-n faţa 
fiecăruia, la intrare, stăteau de straşnică strajă, cu lăncile în mîini, cîte doi 
oşteni zdraveni. 

Deodată la sunetul prelung şi tremurător al unui corn de vînătoare, 
începură să se ivească de după corturi şi dintre copaci, oşteni în zale de fier 
şi cu coifuri lucitoare de-ţi lua ochii, în ultimele străluciri ale soarelui ce 
răzbătea încă în luminişul pădurii. 

Mircea-Vodă după ce le dădu roată cu privirea, ridică mîna dreaptă, 
cerînd tăcere, spre a le grăi: 

— Iubiţilor mei: boieri, căpitani de oaste şi oşteni, nu mai e mult pînă 
la cea dintîi ciocnire a oştilor noastre cu armia otomană. Noi nu putem lăsa 
glia strămoşească să cadă sub stăpînirea lor, precum căzură pînă acum, 
una după alta, la rînd, ţările vecine nouă. Baiazid înaintează acum spre 
cetatea noastră de scaun, pe un drum hotărît de noi. în calea lor, de la 
Nicopole încoance, am făcut pustiul, şi am lăsat pilcuri de harţă, care-1 
lovesc tot timpul, fără pic de răgaz, atrăgîndu-1 fără să ştie încoace, spre a-1 
face să primească mai tîrziu lupta aci, la locurile acestea rovinoase ale 
Argeşului, pline de smîrcuri nevăzute, de mlaştini înşelătoare şi de şanţuri 
întărite, din care cu greu scapă acela ce a căzut odată în ele. 

Un murmur de admiraţie neţărmurită se ridică din mijlocul oştenilor, 
dar nimeni nu rupse liniştea deplină ce stăpînea luminişul, cu un cuvînt 
măcar. 

Domnul continuă: 

— Toţi dorim izbînda, dar, de nu vom putea ţine piept puhoiului 
otoman, va să ne retragem pe nesimţite şi să ne adăpostim în Cetatea de 
Argeş, de unde nu ne mai poate scoate nimeni fără voia noastră. 

Iată, de ce am ales pentru Baiazid această cale. Şi el, după ştirile ce le- 
am primit prin iscoade, o urmează cuminte şi neabătut. 

Aci, Costea armăşel nu se mai putu abţine şi întrebă: 

— Iartă, măria ta, pe un prea tînăr şi prea puţin priceput învăţăcel 
întru ale războiului. E cea dintîi a mea luptă de război şi-aş voi din tot 
sufletul să fac prăpăd printre osmanlîi. Sînt oare atît de dibaci oştenii de 
harţă, încît să-i atragă pe vrăjmaşi pînă în aceste rovine?! 

— Mă miră această întrebare, Costeo! răspunse Mircea-Vodă, zîmbind, 
cînd ştii bine că acolo se află trimis prea-bunul tău frate de cruce Mihailo, 
cu ceata lui de călugăraşi, iar conducătorul cetelor de harţă este însuşi 
căpitanul Petrovan. 

— Ah, doamne, suspină Costea, mă iartă că îndrăznesc a-ţi spune, dar 
rău îmi pare că nu mă trimeseşi şi pe mine cu ei. . 

— Cum aşa? sări vodă, prefăcîndu-se supărat, nu te bucuri că vei 
lupta în stînga mea? Sau voiai cumva să-i fi netezit calea lui Vlad care vine 
în alaiul lui Baiazid? 

Tînărul oştean îşi ridică ochii îndureraţi către voievodul său şi nu putu 
să rostească decît atîta cu lacrimile în ochi: 

— Doamne! 

Dar spătarul Boian prinse prilejul şi spuse îngrijorat: 

— Toate bune, măria ta, lasă-1 pe Vlad în plata dracului, nu a 
Domnului, că îi vom veni noi de hac; dar aflai una care mă cam puse pe 
gînduri: cică vin împreună cu oastea lui Baiazid, şi sîrbii supuşi lui, în 
frunte chiar cu regele Ştefan Lazarevici, cu iscusitul Constantin Dragaşevici 
şi cu cel mai viteaz şi puternic dintre oştenii sîrbi Marco Cralevici, carele, 
spune cine l-a văzut la luptă, se bate cu douăzeci odată şi-i răpune la fel de 
uşure ca pe nişte pui de găină! 

— Şi ţi-e teamă cumva de ei, Boiane? îl întrebă Vodă cu puţină 
amărăciune în glas. 

— Ba, mărite stăpîne, că nici eu nu mă dau aşa, cu una, cu două, 
măcar că n-am faima lui Marcu Crăişorul! Dar altceva face să mi se 
încrîncene carnea pe mine: cum se poate ca nişte rude ale domnului nostru 
să vină alăturea de urgia turcească împotriva noastră?! Iată, aceasta nu-mi 
intră în cap şi pace. 

— Aci ai dreptate, spătare. Şi nu numai domnia ta te miri de această 
faptă nelalocul ei, dar însăşi Mara Doamna, verişoara lui Marcu, este peste 
măsură de uimită de acest lucru! 

— Aşa-i? 

— N-aş dori să mă aflu în pielea lui, oftă Mircea-Vodă. Acest mare 
viteaz se bucură într-adevăr de o neobişnuită putere. Se spune că odată, 
într-o luptă, nemaiavînd cu ce da în vrăjmaşi, că i se frînsese pala, a smuls 
un copac din rădăcini şi l-a mînuit ca pe-o ghioagă, făcînd prăpăd. Putem 
noi şti ce e în sufletul lui de viteaz? Sau îi putem ghici gîndurile ce-1 
frămîntă? Că de bună voie nu-i însoţeşte el pe duşmanii ţării sale! 

— Om trăi şi-om vedea, măria ta! răspunse Boian. Dar Mircea-Vodă 
nu isprăvise ce avea de grăit: 

— Despre el sau mai bine zis despre mîndria ce-1 stăpînea în tinereţea 
lui, pe Marcu Crăişorul, Mara Doamna mi-a spus o poveste plină de adîncă 
învăţătură! 

— S-o auzim şi noi, măria ta! cerură oştenii. 

— V-o spun, pentru ca nici unul dintre voi să nu se-ngîmfe vreodată 
de puterea lui, care e bine s-o dovedească acolo unde trebuie şi mai cu 
seamă pe cîmpul de bătaie. Ascultaţi: Marcu Crăişorul pornise într-o bună 
zi călare pe o potecă de munte. Mergea fluierînd de mama focului, vesel că 
se-ntoarce acasă, la ai săi, de care-i era tare dor. Deşi foarte tînăr, făcuse 
pînă atunci multe isprăvi de vitejie, care-i duseseră faima în lumea întreagă. 
Şi era mîndru de puterea lui, nevoie mare. 

Dar cum mergea el aşa, fără să-i pese de nimic, iată că-i iese în cale 
un moşneag bătrîn,... bătrîn,... ca vremea de bătrîn, cu părul şi barba, 
colilie. Ducea cu mare greu o traistă în spate şi abia-şi tîrşîia picioarele-i 
vlăguite şi băgate-n nişte opinci rupte şi răscoapte. 

— Bună vremea, Marcule! grăi unchiaşul, ridicîndu-şi ochii-i tulburi 
spre voinic. 

Călăreţul tresări cu plăcere, îşi struni roibul şi întrebă plin de mîndrie: 

— Ce, mă cunoşti, moşule?! 

— Cine nu te cunoaşte pe tine, Marco Cralevici, fiul vestitului crai 
Vukaşin de la Prilep!? Şi cine n-a auzit de minunatele tale isprăvi?! 

— Aşa-i, aşa-i, moşule! Tăria mea e fără de seamăn! Nu ştiu ce n-aş fi 
în stare să fac cu marea mea putere! spuse Marcu Crăişorul peste măsură 
de îngîmfat. 

— Aşa-i, aşa-i! răspunse asemenea lui Marcu şi moşul, zîmbind cu 
şiretenie pe sub mustaţa-i albă. Dar în clipa aceea chiar, bătrînului îi 
alunecă traista din spate, căzîndu-i în praful drumului. 

— Aoleu, unchiule, nici o trăistuţă goală nu poţi ţine în spate?! 

Bătrînul oftă din adînc şi răspunse cu amărăciune: 

— E grea taică, e tare grea! 

— Ce spui? Aşa trăistuţă şi-un copil ar putea-o duce! 

— Se poate, voinicule, se poate, grăi moşneagul, zîmbind uşor; dar fii 
bun, rogu-te, şi dă-mi-o, că mie mi-e greu să mă-ncovoi spre a o lua. 

Marcu Crăişorul, de pe cal, îşi aplecă baltagul bine ascuţit, prinse cu 
unul din capete minerul traistei şi dete s-o ridice. 

Dar în clipa aceea, bătrînul, care era craiul munţilor şi-ntradins ieşise 
în calea voinicului, spre a-i mai tăia puţin din mîndrie, îi dădu traistei 
greutatea Pămîntului. Marcu Crăişorul abia putu s-o clintească puţin din 
loc, dar de ridicat, nici pomeneală, un deget de la pămînt măcar. 

Foc şi pară de supărare, voinicul sări de pe cal îndată şi prinse cu 
amîndouă mîinile traista, încercînd s-o ridice. Nimic! 

— Dar cum, flăcăule? spuse moşul zîmbind cu tîlc, parcă spuneai 
adineaori că şi un copil ar putea-o duce, darămite un voinic ca Marcu 
Crăişorul? 

Atunci Marcu, flăcări de ruşine, grăi: 

— Ce Dumnezeu să aibă, moşule, de n-o pot clinti măcar, tocmai eu, 
necum s-o ridic?! 

Dar în clipa aceea cît te-ai şterge la un ochi, bătrînul se făcu nevăzut 
cu traistă cu tot, iar Marcu rămase pe gînduri şi se-ntrebă cu teamă: 

— Oare am aţipit pe cal şi-am visat,... am avut o vedenie cumva... ori 
mi-a ieşit în cale vreun vrăjitor aievea? Şi a pornit mai departe la drum cam 
pe gînduri. 

De-atunci cică Marcu Crăişorul, cu toate minunatele isprăvi de vitejie, 
ce le-a mai făcut, n-a mai dat niciodată dovadă de mîndrie deşartă, sfîrşi 
Mircea-Vodă, cătînd cu dragoste la oştenii săi care oftară cu încîntare în 
priviri, asemenea unor nepoţi ce au ascultat o poveste plină de farmec. 

— Da, încuviinţă Boian, povestea e tare frumoasă, măria ta, şi cu mult 
tîlc, şi eu mă bucur că Marcu Crăişorul s-a dat pe brazdă, da’ vorba e de ce 
a venit el, rubedenie cu noi şi mai cu seamă de o lege cu noi, împotriva 
noastră, alături de duşmanii noştri de moarte? 

— Iată, spătare, la aceasta nu mai ştiu, zău, ce să-ţi răspund, decît ce- 
ţi spusei la început. Dar ceea ce ştiu bine e că aceştia doi: Marcu Crăişorul 
şi Constantin Dragaşevici sînt cei mai viteji oşteni de care am auzit eu pînă 
astăzi! 


* 


Dar abia se aşeză Mircea-Vodă pe un trunchi de paltin, ce se afla lingă 
cortu-i, că deodată, se-ncruntă şi îşi aţinti urechea spre miază-zi: prinsese 
tropot îndepărtat de copite. 

Se ridică de îndată, drept, ager, în picioare, şi spuse răguşit: 

— Ati auzit, boieri dumneavoastră? 

— Auzit, măria ta! răspunseră cei cîţiva boieri din preajmă-i. 

— Nu pot fi decît de-ai noştri şi numai vreo cîţiva. Ce să se fi întîmplat 
oare? Ieşiţi-le înainte cu făclii! 

Se vede, însă că cei ce goneau călări veniseră cu atîta iuţeală purtînd 
ei înşişi torţe aprinse în mîini, încît, în scurtă vreme, pătrunseră în luncă. 
Aruncînd torţele unor oşteni, ce le prinseră din zbor, noii veniţi se opriră în 
faţa domnului şi strigară într-un glas: 

— Să trăieşti, măria ta! 

— Dar ce s-a putut întîmpla, Petrovane? întrebă vodă cu uimire. Nu v- 
aşteptam în fapt de seară! 

— Măria ta, multe, c-altminteri n-am fi venit aşa, năpristan. Mihailo 
sîrbul a fost prins! spuse Petrovan cu glasul sugrumat. 

— Adicătelea, mai bine zis, adaose cu năduf, apăsînd pe cuvinte Mitu, 
unul dintre cei şase călugări de la Tismana, mai mult s-a dat el prins. 

— Cum aşa... vorbiţi mai lămurit? ceru Mircea-Vodă puţin tulburat 
Petrovan îşi clătină capul cu nedumerire, îşi ridică sprîncenele şi grăi 
întretăiat, abia stăpînindu-şi mînia: 

— Eu îl vedeam de cîtăva vreme cam neliniştit, cam abătut, cam cum 
să spun..., că nu i-s boii acasă. L-am lăsat în pace, nu l-am cercetat că ce 
mi-am zis? Treaba pe care o face el cu cei şase popi e grea,... de 
răspundere. Că ce-i drept, e drept, măria ta, i-a hărţuit pe otomani şi i-a 
ciopîrţit şi a băgat în ei o sută de draci, de-ţi era mai mare dragul..., îi 
asmuţea într-o parte şi cînd ăia dădeau buluc acolo, se trezeau cu ai noştri 
în spate. 

— Bine, lasă toate astea, îl cunosc eu ce poate. Spune cum a căzut 
prins... sau cum s-a lăsat prins, după spusa lui Mitu. 

— Măria ta,... ieri seară, aşa cam pe după scăpătatul soarelui Mihailo 
şi-a luat popii cu el şi a pornit tiptil, cu mare grijă, spre tabăra otomană. 
Corturile turceşti se află mai la adăpost ceva; în faţa lor sînt cele sîrbeşti şi 
macedonene. Asta a băgat-o de seamă de mult Mihailo şi ne-a spus-o chiar 
într-o zi: „Vedeţi, măi fraţilor, corturile cu semilună şi soare sînt în spate; 
iar în faţă sînt cele cu cruce ale sîrbilor noştri.” Şi ieri seară, cum stătea în 
adăpostul lui, din care nu l-ar fi putut zări nimeni, aruncîndu-şi ochii-i 
vultureşti în tabăra vrăjmaşă a zis: „Măi fraţilor, asta era vorba lui, iată că 
la intrarea cortului ăstuia cu cruce a ieşit viteazul vitejilor, Marco Cralevici 
şi priveşte spre cer îngîndurat. Trebuie să dau neapărat ochii cu el. Voi 
aşteptaţi-mă aci; de astă dată mă duc singur.” Zise şi ieşi din adăpost, 
mergînd mai uşor ca un rîs de munte; apoi, cînd i se păru lui că e timpul, 
se culcă pe burtă la pămînt şi-ncepu să se tîrîie ca un şarpe fără a fi simţit 
de nici unul din străjeri. Şi deodată, cînd îl pierdusem din ochi, îl văzurăm 
că răsare drept în faţa uriaşului care zicea el c-ar fi fost Marcu Crăişorul. 

Petrovan tăcu o clipă, dar vodă nu-i dete răgaz, întrebînd: 

— Ei,... şi-apoi? 

— Apoi, măria ta, Marcu tresări şi în aceeaşi clipită era cu spada 
ridicată, de mi s-a părut la lumina lunii că ţine un fulger în mina dreaptă. 
Şi-a ridicat privirea şi parcă l-a cunoscut pe Mihailo că şi-a coborît spada, 1- 
a luat de braţ şi-au intrat împreună în cort 

— Cînd a fost asta, zici? 

— Ieri seară, doamne, cam pe vremea d-acu. 

— Aşa,... şi? 

— Şi, luminate stăpîne, noi am tot aşteptat cu răbdare, crezînd că se 
va întoarce, că e numai o viclenie de-a lui; dar văzînd că a trecut o zi şi o 
noapte la mijloc şi că nu mai dă nici un semn de viaţă: ori el, ori prin vreun 
prepus al lui, am venit degrabă încoace, spre a şti ce trebuie să facem. 

— Bine aţi cugetat! spuse vodă fără să clipească. 

— Şi acu ce facem? întrebă Petrovan, neplăcîndu-i liniştea lui vodă. 

— Ce-aţi făcut şi pînă acum! 

— Şi-n locul lui Mihailo, doamne? 

— Ia-1 pe Costea armăşel. Tot îi părea lui rău că a rămas aci! 

— Atunci, facem calea-ntoarsă? 

— Şi-mi daţi de ştire, cînd oastea lui Baiazid se îndreaptă spre noi cu 
hotărîrea de a ne lovi! 


* 


în vremea aceasta, în tabăra otomană era mare fierbere. Nechezatul 
cailor cuprinşi de neastîmpăr, întrucît presimţeau apropierea ciocnirii, se 
amesteca cu zăngănitul iataganelor şi cu bolboroseala turcilor care căutau 
să-şi înăbuşe teama, vorbind tare şi repezit despre tot soiul de nimicuri, 
numai ca să nu-i copleşească tăcerea şi o dată cu ea să nu pună stăpînirea 
pe ei amorţirea. Erau obosiţi de aşteptarea, încordarea şi hărţuielile din 
primele zile; iar dorinţa-i aprigă de a se bate cu românii şi de a-i învinge le 
mai slăbise întrucîtva. 

Cînd Mihailo pătrunse în cortul lui Marcu Crăişorul, aci se mai afla un 
oştean foarte arătos, care-şi făcea de lucru la un junghi cu prăselele de 
argint încrustat cu nestemate ce străluceau în ape vii de diferite culori. 
Văzînd că un străin pătrunsese în cortul lor, îi spuse lui Marco în sîrbeşte: 

— Cine-i acesta şi ce vrea? 

La care, Mihailo îndrăzni să răspundă chiar el în limba ţării lor: 

— Sînt Mihailo Vucici, măria voastră, fost în slujba despotului 
Dobromir şi acum căpitan în oastea lui Mircea-Vodă. 

— Prin urmare, vrăjmaşul nostru! zîmbi cu tristeţe Dragaşevici. 

— Din nefericire, suspină fără să vrea Mihailo. 

— Şi în ce scop venişi? Ai cumva vreo solie din partea lui Mircea- 
Vodă? De ce nu ne spui şi nouă? întrebă Marcu Crăişorul cu blîndeţe. 

— Eşti de acelaşi sînge şi neam cu noi! adăugă Dragaşevici. 

— Crezi oare că noi ne simţim în apele noastre ca aliaţi ai lui Baiazid, 
care ne-a supus ţara şi ne-a căsăpit poporul? Şi ni l-a batjocorit cum a voit? 
Mi-e aşa de scîrbă de starea în care mă aflu, spuse cu adîncă mîhnire 
Marcu Crăişorul, încît, ţi-o spun cu mina pe cuget, doresc din tot sufletul 
să mor printre cei dinţii în lupta ce se va da cu românii, cărora le doresc 
izbîndă. Să ţii minte aceasta şi să-nţelegi mai mult decît pot eu a-ţi spune. 

— Acelaşi lucru să-l crezi şi din parte-mi! adaogă Dragaşevici. 

Mihailo rosti atunci cu glasul scăzut: 

— Acum, măriile voastre, vă pot spune de ce mi-am pus viaţa în 
primejdie, spre a ajunge în tabăra sîrbească; dar povestea ce trebuie s-o afle 
turcii despre mine este alta. 

Şi Mihailo le depănă celor doi viteji sîrbi o istorie de dragoste şi 
răzbunare, pe care aceştia o ascultară cu multă luare aminte, cînd 
încruntaţi, cînd zîmbitori şi plini de adîncă înţelegere. 


în a doua seară, de la această întîmplare, pe cînd Mircea-Vodă, în 
luminişul unde se aflau corturile armiei româneşti, sfîrşea de vorbit cu 
Petrovan şi cei şase călugări oşteni, iată că se auzi un nou tropot de copite, 
dar de astă dată al unui singur cal. 

— Cine să mai fie oare? se-ntrebă domnul încruntat. 

— Oricine-ar fi, măria ta, răspunse Boian, e fără de primejdie pentru 
noi. Chiar cel mai puternic duşman de-ar fi, ce să facă singur împotriva a 
mii de oameni? 

Tropotul era din ce în ce mai rar, pînă cînd se opri la marginea pădurii 
şi, printre copaci, se zări înaintînd cu greu, sprijinindu-se de ei şi 
clătinîndu-se ca bătut de vînt, un oştean înveşmîntat în straie sîrbeşti. O 
tăcere ca de moarte se aşternu peste pădure şi oşteni. Nu se auzea decît 
răsuflarea acestora întretăiată şi freamătul frunzelor în bătaia unui vînt ce 
atunci chiar începu să sufle ca la o poruncă din necunoscut. 

Istovit din cale-afară, oşteanul înainta ameţit, nesigur pe picioarele lui, 
şi, oprindu-se în faţa lui Mircea-Vodă, abia izbuti să-şi scoată coiful de pe 
cap, spunînd în şoaptă cu mare sforţare: 

— Să trăieşti, măria ta! 

— Mihailo! ţipă Mircea-Vodă uimit, şi abia putu să-l prindă în braţe, 
că oşteanul se clătină gata să cadă. Mihailo, credinciosul meu Mihailo, ce e 
cu tine, spune? 

Dîndu-şi seama că omul abia mai poate să vorbească, vodă îl aşeză 
uşor pe trunchi şi veni lîngă el, aplecîndu-şi urechea, spre a prinde mai 
bine ce i se spunea gîfîit şi întretăiat: 

— Măria ta ... totul... s-a făcut... după planul nostru. Am izbutit să 
ajung în tabăra lui Ilderim. Era şi Vlad acolo. 

— Lasă, Mihailo! Spune ce-i mai degrabă! îi ceru vodă. Oşteanul îşi 
duse mina la gît, cătînd să-şi desfacă veşmîntul. Simţea că se înnăbuşe. 
Spuse întretăiat şi din ce în ce mai stins: 

— Baiazid,... mîine,... în zori,... Fiţi gata! ... De Marco şi Dragaşevici... 
să ştiţi că... 

Dar flăcăul nu apucă să isprăvească ce mai avea de spus. Un val de 
sînge îi izvorî din gură. îşi duse mîna în stînga pieptului şi se întinse uşor 
pe iarbă, de-a lungul trunchiului, într-un oftat prelung şi dureros, dîndu-şi 
sufletul cu ochii măriţi şi luminoşi de bucuria datoriei împlinite. 

Mircea-Vodă căzu lîngă el în genunchi şi încet, uşor, ca o mîngîiere îşi 
trecu mîna-i stîngă peste pleoapele lui Mihailo, închizîndu-i ochii pentru 
totdeauna. 

— Cea dintîi jertfă a războiului acesta, ce se vesteşte cumplit. 
Dumnezeu să te odihnească cu vitejii şi drepţii laolaltă. Ai murit pentru 
libertatea ţării noastre româneşti şi te plîng, o, viteazule Mihailo, mai mult 
decît pe fratele meu. Fapta ta să fie pildă şi îndemn pentru toţi oştenii mei. 

După cîteva clipe de tăcere, domnul strigă, ridicîndu-se: 

— îngrijiţi de pogribania lui Mihailo. Retezaţi coroana acestui gorun, 
mai tăiaţi încă unul asemenea lui şi faceţi-i aci, pe locul acesta, unde-i veţi 
săpa şi groapa, cea mai mare cruce care s-a văzut vreodată. Iar acestui sfînt 
mormînt să-i poarte de grijă cei din satul de lîngă Rovine, făcîndu-i toate 
slujbele şi să nu fie în veci uitat. 


* 


Rovinele se cufundaseră într-o tăcere apăsătoare ce părea şi mai plină 
de flori în întunericul ce se lăsase pe neaşteptate, asemenea unei uriaşe 
pături de umbră. Nimic nu se mişca pe întinderea parcă fără de sfîrşit Nici 
vîntul nu se mai auzea. Şi această linişte desăvîrşită parcă nu prevestea 
nimic bun. 


Era a zecea zi din luna de toamnă numită cu gingăşie de români, 
Brumărel. 

Ostile otomane se apropiaseră de lunca Argeşului, în spatele căreia 
începea pădurea unde aşteptau românii. 

Dar tăcerea aceasta obositoare ce domnea peste fire, îi neliniştea la 
culme pe vrăjmaşi. 

Baiazid poruncise să intre în luptă cei dintîi sîrbii şi macedonenii. în 
fruntea acestor două puternice oştiri ale sîrbilor călăreau Marcu Crăişorul 

şi Constantin Dragaşevici. înainte de a-şi despărţi oamenii, Dragaşevici îşi 
luă rămas bun de la Marco şi-i spuse cu glasul sfîşiat de durere: 

— Fratele meu,... rămîi cu bine; n-aş fi crezut vreodată să ajung în 
asemenea stare de plîns. Pornesc la luptă cu inima strînsă... şi de m-ai tăia 
acum la un deget, un strop de sînge n-ar picura! 

Marcu îi răspunse la fel de întristat: 

— Frate Dragaşevici, eu mă rog Domnului pentru izbînda românilor, 
care-s de-o lege cu noi. în această luptă nu numai că n-am să scot spada 
din teacă şi n-am să lovesc pe nimeni, dar nici n-am să mă apăr în vreun 
fel! 

Atît a spus, înfigîndu-şi cu sete pintenii de argint în burta calului, 
care, ridicîndu-se în două picioare, a nechezat prelung şi dureros, şi a ţîşnit 
ca din arc într-o goană nebună, pe-ntinsul cîmpiei. 

Marcu călărea cu mîinile ridicate, gol de gînduri, cînd deodată simţi 
trei junghiuri năpraznice străbătîndu-i pieptul lat şi se prăbuşi fără suflare. 

Văzînd că le-a pierit viteazul prinţ, în care credeau ca într-un sfînt, 
oştenii sîrbi se risipiră care încotro şi-n spatele lor se iviră otomanii călări, 
înfuriaţi de trădarea sîrbilor. Erau faimoşii spahii, vestiţi în întreaga lume 
pentru neîntrecuţii lor cai iuţi, de sînge arăbesc. în aceeaşi clipă dinspre 
partea românilor, iviţi deodată în faţa oştirii otomane, se prăvăli ca un tunet 
năpraznic glasul bubuitor al lui Mircea-Vodă: 

— Arcaşi... un cal să nu cadă. Ţintiţi numai oamenii. Acolo-i 
primejdia. 

Un vuiet scurt, dar puternic, de parc-ar fi şuierat viscolul în miez de 
iarnă se auzi deodată şi călăreţii otomani din primul pîlc se rostogoliră de 
pe cai printre copitele acestora. Unii rămăseseră agăţaţi cu piciorul în scară 
şi erau tîrîţi aşa, în neştire, lovind cu capul pămîntul noroios. Cei din 
spatele lor avură aceeaşi soarta Nici nu apucară măcar să ajungă la şanţuri 
şi smîrcuri. Românii, care-i lăsaseră pe vrăjmaşi să înainteze, îi loveau 
acum din trei părţi, izvorînd necontenit din pădure şi luînd în cîteva clipite 
locul acelora care cădeau. 

Deodată se auzi un vuiet ca suflarea tăioasă a unui vînt pustiitor şi un 
tropot puternic de copite. în fruntea unui pilc de călăreţi români, pe 
armăsarul său roib, zbura Mircea-Vodă, învestmîntat în zale cu coif şi- 
nvîrtind cu nădejde pe deasupra capului sabia lui care strălucea de-ţi lua 
ochii. Cei ce-1 însoţeau: spătarul Boian, Staicu, Filos-logofătul, Roman 
Herăscu, Manea şi Costea strigau cuprinşi parcă de o grozavă furie ce-i 
pălise deodată: — Loc! Loc! 

Loc! 

Iar Mircea-Vodă, 
potrivindu-şi mai bine 
gleznele în scări, strigă 
înspăimîntător la vedere: 

— Acuma, copii! 

După mine! 

Şi se avîntă spre 
cetele ienicerilor ce 
veniseră degrabă în 
ajutorul spahiilor care 
erau pierduţi, zăpăciţi, 
căzuţi de pe cai. 

Strîngînd furios calul 
cu amîndoi genunchii, ca 
într-un cleşte de fier, 
domnul Ţării Româneşti îşi 
prinsese spada cu 
amîndouă mîinile şi începu 
a o învîrti ca pe o morişcă, 
aplecîndu-se uşor în 
dreapta şi în stînga şi 
răspîndind moartea în 
cotropitori. Şi nici o 
lovitură nu-şi greşea ţinta. 

Boierii, ce-1 însoţeau, 
îi urmară pilda şi văzură 
uimiţi şi îmbucuraţi că 
vrăjmaşii încep a da înapoi 

plini de spaimă, cutremuraţi de groaznica înfrîngere la care nu se aşteptau. 

— Unde e fulgerul vostru? se auzi glasul mînios al domnului. Unde-i 
faimosul Ilderim? De ce nu se arată aci pe cîmpul de bătaie? 

Dar n-avea cine să-i răspundă. Pe deasupra oştenilor români, cu o 
mare dibăcie, mii de arcaşi îşi trăgeau săgeţile ce întunecau văzduhul şi 
toate se întingeau în trupuri de duşmani. 

înnebuniţi de groază, spahii, rămaşi fără cai şi scăpaţi cu viaţă din 
luptă, începură să se risipească în fugă încotro vedeau cu ochii, dar 
nimereau în şanţuri sau se împotmoleau în mocirle şi în smîrcuri; iar 
locurile rovinoase ale luncii Argeşului îi înmormîntau acolo pentru 
totdeauna. 

Ienicerii, ce se aruncaseră cu vitejie în luptă, spre a lua locul spahiilor 
înfrînţi, la înspăimîntătorul iureş de nestăvilit al românilor, se clătinau 
îngroziţi în valuri, precum spicele unui lan de grîu, la suflarea puternică a 
unui vînt vrăjmaş. 

Şi deodată în faţa lor se iviră cei doi sîrbi uriaşi, însoţiţi de cei şase 
călugări de la Tismana, care, în strigăte de îndemn la luptă, ce te 
pătrundeau pînă la oase şi făceau să ţi se ridice părul măciucă în cap, îşi 
aruncaseră săbiile şi învîrteau acum cu o iuţeală nemaipomenită nişte 
ghioge ţintuite care mergeau ca la o poruncă, toate opt deodată, se auzeau 
opt pocnete îngrozitoare şi opt vrăjmaşi se prăbuşeau în ţărînă, pentru a nu 
se mai ridica niciodată. 


* 


în vremea aceasta, Baiazid se preumbla plin de furie, făcînd spume la 
gură şi blestemînd ca o babă neputincioasă. De pe înălţimea, unde stătea 
privind desfăşurarea luptei, vedea înfiorătorul prăpăd şi, muşcîndu-şi 
pumnii de groaznică mînie, urlă ca scos din minţi: 

— Nu pot pricepe cum de e cu putinţă asemenea înfrîngere?! Cum se 
poate să pierd o bătălie, eu, care n-am fost înfrînt de nimeni, niciodată?! 
Cum de s-a abătut asupra oştirii mele asemenea prăpăd? 

într-adevăr că priveliştea era înfiorătoare. Săgeţile românilor veneau ca 
o grindină dezlănţuită în cel mai groaznic potop; cerul se întunecase de 
mulţimea lor. Iar sîngele scurs făcuse băltoace roşii, în care copitele cailor 
intrau pînă în glezne. Urletele de îndemn la luptă şi strigătele deznădăjduite 
de durere şi moarte se ridicau în văzduh, cutremurător. 

Lui Baiazid i se făcu greaţă, o sudoare rece îi năpădi tot trupul, simţi 
că limba uscată îi amorţeşte în gură, se încovoie ca tăiat de iatagan şi ceru 
unui ienicer să-l ajute pînă la cort. Aci veni, îndată după el, Evreinos Bei, 
omul său de încredere, care-i spuse cu glasul piţigăit: 

— O, prea strălucite padişah al padişahilor, iartă pe robul tău că 
îndrăzneşte ... 

încruntat, Baiazid îşi ridică ochii întunecaţi spre el şi spuse slîrşit de 
durere: 

— Vorbeşte o dată şi lasă toate acestea... 

— Porunceşte retragerea, înalte stăpîne, că altminteri românii ne 
prăpădesc cu desăvîrşire. Şi-apoi om mai vedea. 

— Şi dacă se ţin după noi aceşti diavoli neobosiţi, aşa cum eu n-am 
mai văzut pînă acum? 

— Nu cred, luminăţia ta, sînt şi ei istoviţi de această luptă îngrozitoare 
şi vor căuta să se refacă. Pun capul meu chezăşie că aşa va fi. 

— Spune dară să sune buciumul de retragere în grabă! oftă Baiazid 
copleşit de durere şi dezgust. N-aş fi crezut vreodată că-mi va fi dat să 
trăiesc asemenea ruşinoasă înfrîngere. 

De unde să ştie marele sultan că-1 aştepta, nu peste multă vreme, o 
nenorocire şi mai groaznică decît aceasta? 


Cînd, după sfîrşitul luptei, în amurg, oştenii părăseau istoviţi cîmpul 
de bătaie, printre cei ce-şi jertfiseră viaţa, pe lingă Marcu Crăişorul, îl aflară 
şi pe celălalt mare viteaz sîrb Constantin Dragaşevici. 




Vedem cu mîhnire că pentru cei mici la suflet si duşmănoşi , viclenia 
şi deşarta dorinţă de îmbogăţire sînt mai presus de vitejie şi de 

dragostea de patrie. 
















I 

N ICI O GRIJĂ, BOIERI, v-am mai spus: nici o grijă; oamenii mei 
stau la pîndă şi la cel mai mic semn de primejdie, ne dau de 
veste, spuse boierul Căliman, oaspeţilor săi, care nu-şi mai 
găseau astîmpăr. Şi apoi, adaogă el, cu vădită mîndrie, pivniţa mea cu 
vinuri are o trapă care te duce tocmai în inima pădurii. Ce, adică, domniile 
voastre credeţi că eu vreau să-mi las pielea în mîinile lui Mircea-Vodă?! Nici 
gînd! îl aştept pe măria sa Vlad-Vodă! 

— Ca să-ţi laşi pielea în mîinile lui, boierule? glumi rîzînd jupîn Vlavic. 
— Ptiu, Doamne fereşte, muşcă-ţi limba, boierule! scuipă cu teamă 
Căliman. Am voit a spune că adică, vreau să-l slujesc pe Vlad-Vodă, care-i 
omul lui Baiazid sultan şi ne-aduce pacea. 

— De, oftă cu îndoială bătrînul Carapat, de, Dumnezeu ştie ce ne-o 
mai aduce. Cunoşti doar zicala din strămoşi: „Schimbarea domnilor, 
bucuria nebunilor”. 

— Dacă ţii cu Mircea-Vodă, la ce-ai mai venit la adunarea noastră, 
moş Carapat? grăi Buia nemulţumit. 

— Da'nu ţin cu el, păcatele mele, numai că aruncai şi eu aşa o vorbă. 
— Lăsaţi gîlceava, că nu pentru asta v-am chemat! căută să-i împace 
Căliman. Apoi spuse cu glasul scăzut, ca şi cum le-ar fi încredinţat o mare 
taină: Boieri, am veşti că Baiazid îl va pune domn pe Vlad, cum auzirăţi. E 
vorba de cîteva zile. Ţara e sătulă de lipsuri şi de război. Vlad-Vodă e un om 
înţelegător şi supus. Nu iubeşte războiul, îi place să agonisească şi să 
petreacă. 

— Şi ţara ce să facă în vremea asta? îl întrebă în batjocură boierul 
Carapat. Să strîngă haraciul pentru Ilderim, aşa-i? 

— Mai bine haraci, decît război! 

— Eu am auzit, că am şi eu oamenii mei, de ce n-aş spune-o, am auzit 
că aceasta ar fi învoiala: să plătim bir otomanilor, în schimbul libertăţii. Păi, 
cam ce fel de libertate ar mai fi asta? Şi ce nu pot pricepe eu, e de ce, 
Mircea-Vodă, care i-a spulberat pe turci la Rovine, s-a retras şi se tot 
retrage din faţa lor? Ce are de gînd? întrebă cu mirare neprefăcută Nanul. 

— Ehei, spuse Vlavic, ştie el ce face! Puhoiul otoman e copleşitor. 
Oastea lui Ilderim este de douăzeci de ori mai mare decît a noastră. La 
Rovine i-a zdrobit Mircea, că a fost şi locul cu dibăcie ales; dar vezi că în 
largul ţării e mai greu să le vii de hac. Şi atunci, se retrage pînă cînd i-o 
veni lui bine. Iar noi trebuie să ne folosim de impasul acesta greu, în care se 
găseşte Mircea-Vodă şi să-i facem de petrecanie, ca să scăpăm de el. 

— Uşor de zis, dar greu de înfăptuit! spuse Nanul. Mircea-Vodă nu e 
omul care să se piardă aşa, cu una, cu două. Că nu ne place nouă un domn 
ca el, e altceva, dar ... 

— Lasă-1, că m-am săturat de el şi de ai lui pînă peste cap! sări furios 
Căliman. El, cu frate-său, prefăcutul ăla de Staicu şi cu fariseul de popa 
Nicodim de la Tismana, ca să nu mai vorbesc de Boian şi de Filos-logofăt, 
ne duc ţara de rîpă. Păi, ştiţi domniile voastre cum se poartă de la un timp 
cu boierii? Să vă spun eu, ca să vă lămuriţi o dată pentru totdeauna. Fusei 
deunăzi la Tismana, pentru nişte pricini cu ţăranii, că am şi eu pe-acolo o 
ciozvîrtă de baştină. Ia citiţi aci ce carte le-a dat Mircea-Vodă, tismănenilor, 
înaintea bătăliei de la Rovine. E scrisă de diacul Mihail de la logofeţia 
domniei. 

— Citeşte domnia ta că eşti mai învăţat decît noi, spuseră boierii. 

— Ascultaţi dară, şi Căliman îşi drese glasul, tuşind asemenea unui 
dascăl care se pregăteşte să cînte şi apoi zise: le scrie Mircea-Vodă 
ţăranilor: „Să nu le credeţi nici decum celor ce s-ar ispiti să umble printre 
voi dintre boierii şi cnezii domniei mele, ca să vă ia ceva sau să vă tragă la 
alte munci, peste cele cuvenite; de se vor ivi din aceşti boieri, oricine ar fi 
să-i daţi la cap!” Ei, ce ziceţi? Adică, să vină ţăranul şi să-mi dea mie boier 
la cap, ai? 

— Numai dacă îi ceri mai mult peste ce se cuvine a-ţi da, doar scrie 
lămurit! îi răspunse Carapat batjocoritor. Că ştie el, săracul, Mircea-Vodă, 
cam cine se îndeletniceşte cu asemenea treburi şi cartea pentru aceia a fost 
ticluită! 

— Hm! mustăci Căliman, fără să-i vină bine la socoteală. în sfîrşit, să 
trecem la ale noastre, ale de-acum. Dacă n-ar fi fost Vlad la mijloc, Baiazid 
ar fi prădat şi pîrjolit întreaga ţară. Aşa, că fără să mai spun multe, trebuie 
să vă legaţi cu toţii să-i ieşim în cale lui Vlad, să-l primim precum se cuvine 
unui domn, cu pîine şi cu sare, că altminteri s-a isprăvit cu noi şi cu ocinile 
noastre. E sfîntă vorba din bătrîni: „Capul plecat, de sabie nu e tăiat!” 

— De, boieri, oftă Carapat, de multe ori e mai bine să-ţi fie tăiat, decît 
să trăieşti în robie! 

— Spui aşa, fiindcă domnia ta ţi-ai trăit traiul şi ţi-ai mîncat mălaiul, 
îi strigă cu duşmănie Căliman. Dar ia să fii mai tînăr cu treizeci de ani, să 
vedem ce-ai face? 

— Ţi-aş trînti pe obrajii ăştia rotofei ca nişte buci, două palme, aşa ca 
să auzi cîinii în Giurgiu, îi strigă Carapat mînios. Apoi ieşi mormăind şi 
trînti uşa, de se zgudui casa întreagă din temelii, vroind parcă să-i arate 
astfel lui Căliman că nu l-au părăsit încă toate puterile. 

Boierilor, vrăjmaşi lui Mircea-Vodă, nu le venea să creadă o asemenea 
izbucnire din partea bătrînului. O clipă se aşternu o tăcere apăsătoare 
asupra tuturor. Căliman, care se simţea vinovat de plecarea lui Carapat, 
deci şi de gazdă, nu îndrăzni să grăiască el cel dintîi şi aşteptă. Se auzi 
glasul mustrător al boierului Vlavic: 

— Nu trebuia să i-o torni chiar aşa, pe faţă. Boierul Carapat e în 
vîrstă, dar e încă verde, jupîne. 

— Verde? se oţărî Căliman. E de mult putregai. îmi pare rău că l-am 
poftit la această întîlnire. 

— Să-ţi pară rău într-adevăr... ziseşi că e putregai, dar eu, la viaţa 
mea, am văzut de multe ori putregaiuri care luminau la întuneric mai vîrtos 
decît o sută de licurici laolaltă. Noi numai de asta n-avem nevoie acum. 

— Ţi-e teamă de el cumva, boierule? La cin'să spună despre adunarea 
noastră? Mircea rătăceşte cu oastea-i spulberată prin codrii şi cată să-şi 
păzească pielea, răspunse Căliman nepăsător. 

— Dar mai are răspîndiţi destui prieteni în ţară. Şi-apoi Vlad, cel atît 
de mult aşteptat de către domnia ta, e un domn nedorit de popor. Trebuie 
să fim cît se poate mai chibzuiţi în toată treaba asta. Că eu, unul, deşi mă 
ştiţi potrivnic lui Mircea-Vodă pînă la moarte, nu pot crede în ruptul 
capului că acest om, care mai mult decît orice este înzestrat cu aleasă 
iscusinţă, se va lăsa înlăturat şi înlocuit cu unul ca Vlad. 



Regele Sigismund al Ungariei îi arată biruitorului de la Rovine cea 
mai mare cinste şi-i întinde , în restriştea în care se afla acesta , o 

frăţeasca mînă de ajutor. 

O ASTEA ROMANEASCA mergea în trapul domol al cailor către 
Ardeal, de-a lungul rîului Dîmboviţa, în susul apei, către 
izvoare. 

în depărtare se vedea frumoasa cetate numită Podul Dîmboviţei, vestit loc 
de vamă pentru Ardeal, unde se strîngeau sute de neguţători, mai cu seamă 
primăvara şi toamna, în drum spre Ţara Românească sau spre ţinuturile 
transilvane. 

Mircea-Vodă făcu semn de oprire şi grăi îngîndurat: 

— Iubiţii mei tovarăşi de luptă şi necazuri,... de aci, pentru unii dintre 
noi, drumurile ni se despart 

Un oftat prelung se ridică din mijlocul oştenilor pe feţele cărora se 
zugrăvea o adîncă întristare. 

— Eu, continuă domnul, cu bruma de oaste mică ce-o mai am, voi 
apuca în sus, spre Bran; iar spătarul Boian, cu oastea cea mare, multă, 
puţină, cită mai e, va rămîne în ţinuturile oltene de aci, spre a-i da, din 
cînd, în cînd, de lucru lui Vlad, omul lui Ilderim, pînă cînd, cu ajutorul 
Celui de sus, mă voi înapoia. 

— Măria ta, precum ai binevoit a porunci, aşa voi face, grăi spătarul 
Boian, înălţîndu-se în şa, parcă spre a-şi întări şi mai bine cele spuse, 
îngăduie-mi, numai, rogu-te, înainte de a face calea întoarsă, să mă abat pe 
la vama de la Genune, unde am ceva treburi cu anumiţi străjeri de la 
Turnul Roşu. 

— Din clipa în care ne despărţim, Boiane, eşti pe deplin stăpîn pe 
toate hotărîrile şi faptele domniei tale. Fă, dar, ce crezi, de cuviinţă că-i mai 
bine. 

— Atunci, aş trece mai tîrziu, mărite stăpîne, tot în acelaşi scop, şi pe 
la Viitoarea de peşti de la Porţile de Fier. 

— Bine te-ai gîndit, încuviinţă domnul. Aceasta nu ne poate fi decît de 

folos. 

— Iar înainte de a ne lua rămas bun, grăi mai departe Boian, cred că 
ar fi bine să ştim şi noi, la o nevoie, pentru vrun sfat ori vreo poruncă, sau 
pentru ce s-ar ivi pe neaşteptate,... pe unde te-am putea găsi, măria ta? 

Mircea stete o toană pe gînduri, alungîndu-şi privirile, după obicei, în 
zare, şi răspunse rar: 

— Iubiţilor mei prieteni, voi trece dincolo de cumpăna apelor, spre a 
mă opri în cîteva locuri de mare trebuinţă. Mîine mă găsiţi la Bran... apoi la 
Braşov, peste cîteva zile cred că voi face un scurt popas de odihnă la Şinca, 
după care mă opresc pentru mai multă vreme la Cetatea de Făgăraş, unde 
bine ştiţi că se află toţi ai mei. Şi, de voi avea a vă spune eu ceva, ce nu 
suferă întîrziere, fiţi încredinţaţi că mă voi face luntre şi punte şi voi găsi 
mijlocul de a vă ajunge la timp cu cuvîntul meu. 












80 

Socot că este bine să cunoaşteţi, iubiţii mei, că mă voi întîlni cu regele 
Sigismund. Şi acum, vă las sănătoşi, vitejii mei, şi vă doresc din tot sufletul 
tot binele ce se poate dori unor prieteni adevăraţi, cum v-aţi dovedit a fi voi 
întotdeauna. Să trăiti! 

Şi atunci, văile Dîmboviţei clocotiră la strigătul ce izbucni din mii de 
piepturi vitejeşti: 

— Să trăieşti, măria ta! 

în aceeaşi clipă chiar îşi struniră caii doi oameni deodată: Mircea-Vodă 
şi spătarul Boian. Domnului îi flutură pe buze un zîmbet de dragoste 
pentru cel mai dîrz oştean al său, iar acesta, ridicîndu-şi capul, spre a fi 
mai bine auzit, strigă cu glasul sugrumat de vădită emoţie: 

— Şi... izbîndă, măria ta! 

Domnul înclină din cap a mulţămire şi-i răspunse cu înţeles: 

— Pe curînd, Boiane! 

Ostile se despărţiră şi porniră care încotro spusese. Răpăitul copitelor 
pe pietrişul mare de munte se auzi la început lămurit; apoi din ce în ce 
tropotul se făcu tot mai slab, tot mai îndepărtat; zgomotul păru aidoma 
picăturilor grele de ploaie ce cad pe un frunziş uscat, pînă cînd se stinse cu 
totul şi nu se mai auzi nimic, decît suflarea uşoară a vîntului de toamnă. 


De cum pătrunse în Ţara Făgăraşului oastea cea mai mică alcătuită 
din boieri şi oşteni aleşi, Mircea-Vodă simţi că sîngele îi curge parcă mai 
repede în vine şi cugetul îi este mai voios, mai plin de linişte. Chipul îi era 
luminat de un dulce zîmbet de încredere şi nădejde. Nu se putu stăpîni de a 
întoarce capul şi a le spune însoţitorilor săi, bucuroşi că, în sfîrşit, cunosc 
şi ei această parte a pămîntului românesc: 

— Iată, iubiţi prieteni, şi ţara noastră a Oltului de peste munţi, 
frumoasă şi bogată ca tot ce e cuprins românesc... Acesta este drumul cel 
mai scurt ce ne duce spre Cetatea Făgăraşului, unde abia aştept să mă văd. 


în înserarea ce coborîse pe nesimţite, cetatea Făgăraşului părea 
pustie. Doar cîteva luminări licăreau şi îţi atrăgeau privirile către nişte 
ferestre înalte, largi şi ferecate în sticle felurit colorate, care parcă 
răsfrîngeau cele din urmă raze ale soarelui întîrziat, pentru a le spune 
şăgalnic şi pe-ndelete: bună seara! 

Turnurile înalte în opt colţuri păreau ele înşile nişte oşteni de strajă şi 
dominau cu neasemuita lor măreţie împrejurimea. 

în faţa porţii mari şi grele de stejar bătut în fier, te scotea o potecă 
străjuită de brazi înalţi. Ajunşi la şanţul plin ochi cu apă, oştenii noştri se 
opriră pe loc, la strigătele unor străjeri ce se înălţară deodată parcă din 
zidirea turnului: 

— Stati! 

Purtau platoşe şi coifuri, iar în mîini aveau lănci cu vîrful lung şi 
ascuţit asemenea unor spade lungi. 

— Cine sînteti? 

» 

Atunci se auzi în liniştea serii graiul limpede al domnului Ţării 
Româneşti: 

— Mircea-Vodă şi ai săi! 

La auzul acestei neaşteptate veşti, străjerii răspunseră într-un glas: 

— Să trăieşti, măria ta! Mintenaş! Dă de veste, măi Vasile, să se 
deschidă poarta mare! 

Văzduhul fu spintecat deodată de sunetul întretăiat şi ascuţit al unei 
trîmbiţe de alamă. Din castel se auziră paşi repezi, bocănind pe treptele de 
stejar, şi în scurtă vreme poarta grea scîrţîi prelung de parcă un balaur cu 
dinţii de fier ar fi scrîşnit mînios că i se tulbură liniştea. 

— Dar straşnic se mai vaită poarta voastră, măi Dinule! glumi vodă, 
cunoscîndu-1 pe vechiul portar al castelului. 

— N-am mai uns-o de cînd ai fost măria ta ultima oară. într-adins o 
lăsăm aşa, că, Doamne fereşte, de-ar pătrunde cineva aci pe negîndite, ceea 
ce nu s-a întîmplat să ne dea ea de veste mai întîi. 

— Să ştii că nu e rău! Doamnele? voi Mircea-Vodă să ştie mai întîi de 
toate. 

— Bine, măria ta. Şi s-ar putea spune că te aşteaptă chiar de cînd au 
sosit aci. 

— Mihail Voievod? Domnita Marina? 

— Au mai crescut ceva amîndoi, slăvite stăpîne, iar Mihail-Vodă e la 
învăţătura de arme a lui Barbălat, carele se ştie că a fost şi dascălul măriei 
sale Sigismund, cîndva. 

în această vreme, sala cea mare a castelului fu luminată ca ziua cu 
torţe de răşină ce răspîndiră o dată cu flăcările jucăuşe şi o mireasmă 
proaspătă şi ameţitoare de pădure de brad. 

— Dinule, spuse domnul prietenos, ai grijă de găzduire. Eu mă duc 

sus. 

— Am înţeles, măria ta, voi face întocmai! răspunse portarul şi, 
rămînînd singur cu oaspeţii, bătu puternic de trei ori din palme, semn la 
care o uşă nevăzută din fundul sălii se deschise şi pe ea intrară, aşteptînd 
poruncile, trei femei tinere şi frumos îmbrăcate. 

— Pregătiţi toate odăile de oaspeţi... şi,... se opri el, cuprinzînd cu 
privirea pe toţi cei intraţi în vasta încăpere, şi chiar pe ale noastre, iar noi 
vom găsi adăpost la vecini. Şi masa o puneţi la fel ca pentru cea din urmă 
vînătoare care a fost aci acum doi ani. Andrei, Daneş şi Miclăuş să aibă 
grijă de cai. Puteţi merge la treabă. 

Femeile făcură o plecăciune şi se-ntoarseră în grabă, bucuroase foarte 
de oaspeţi aşa de aleşi, precum şi de faptul că aveau prilejul să alunge 
măcar pentru cîteva zile amorţeala ce pusese stăpînire pe măreţul castel. 


Cînd uşa de la iatacul de sus se deschise şi în pragul ei se ivi Mircea- 
Vodă, doamna Mara desfăcînd braţele se îndreptă către falnicul bărbat ce 
înainta spre ea ca în vis: 

— Domnul meu,... grăi ea fericită. Fii binevenit. O,... de-ai ştii ce 
îngrijorată am fost şi cît te-am aşteptat. 

Mircea o îndepărtă puţin de la sine, ca s-o vadă mai bine, o mîngîie pe 
frumosul ei păr auriu, o cuprinse din nou în braţe şi îi spuse cu blîndeţă: 

— Doamnă,... iată,... mi-am ţinut făgăduiala: am venit la Făgăraş, dar 
nu spre a te lua la cetatea de Argeş, ci pentru a te ruga să mai rămîi încă 
puţin timp aci. 

— Am aflat cu nespusă bucurie că Baiazid a fost înfrînt şi că ostile i- 
au fost spulberate ca pleava de vînt! 

— Aşa a şi fost, mult iubita mea Mara, dar fiind otomanii de zece ori 
mai numeroşi decît noi, am fost nevoiţi să ne retragem. între timp, Ilderim a 
venit cu Vlad, cel de dezgustătoare amintire, şi l-a pus domn în locu-mi. 
Sînt cîţiva boieri care-1 sprijină, ca să-şi sporească bogăţiile. Vlad plăteşte, 
spre ruşinea ţării noastre, tribut. Savai că ţara nu-1 vrea şi că el domneşte 
numai într-o parte a pămîntului românesc, e socotit domn de către Baiazid. 

— Şi măria ta? îndrăzni să rostească în şoaptă cu sfială doamna Mara. 

— Măria mea? întrebă Mircea zîmbind îndurerat. Iată, am venit să mă 
sfătuiesc cu Sigismund, numai el şi cu mine, fără de nici un martor, asupra 
celor ce vor trebui să fie înfăptuite. Se urzesc lucruri mari, scumpa mea 
doamnă, şi aşa precum vor fi ţesute acum, aşa vor rămîne vreme 
îndelungată. Voi aştepta aci, pînă-mi va sosi cuvîntul lui Sigismund, carele, 
să ştii, n-aş fi crezut să-mi fie atît de binevoitor. 

— Dar cum oare veţi putea vorbi în doi, se miră doamna Mara, cînd 
măria ta nu cunoşti limba germană, iar Sigismund nu o rupe pe 
româneşte? 

Domnul dădu cu îngăduinţă din cap şi răspunse zîmbind: 

— De bună seamă că ne-ar trebui tălmaci. Numai că, din fericire, şi 
unul şi altul cunoaştem o limbă pe care, cînd am învăţat-o, nu ne-am gîndit 

că ne-ar putea fi de folos într-o împrejurare ca aceea ce va veni: limba 
latinească. El o ştie ca orice principe catolic; iar eu am învăţat-o în 
copilărie, la îndemnul doamnei Calinihia, de la popii papistaşi ce slujeau la 
biserica Sîn Nicoară din Curtea de Argeş. 

— Bine e să înveţe omul cît mai multe, cînd i se iveşte prilejul. De 
bună seamă că atunci cînd te dăscăleau, erai furios, că-ţi pierzi vremea de- 
a surda! rîse doamna Ţării Româneşti. 

— Chiar aşa! Dar cred eu că este cu neputinţă ca în decursul vieţii să 
nu-ţi fie de folos o dată măcar ceea ce ai deprins de la cineva cu sau fără 
voie, chiar socotind că faci aceasta de pomană! Şi-acum, draga mea, să 
rostesc şi vorbele ce-mi stăruie pe buze încă de la sosire: ce face iubitul 
meu fecioraş? 

în clipa aceea chiar, parcă ar fi aşteptat să audă întrebarea lui vodă, 
prin uşa larg deschisă se prăvăli în iatac Mihail, aruncîndu-se asupra 
domnului şi cuprinzîndu-i mjlocul bine strîns într-un cordon lat de piele 
bătut cu pietre nestemate şi argint. 

— Ei, bată-te norocul, flăcăiaşul tatii! rîse Mircea-Vodă cuprins de o 
mare bucurie. Adevărată vorbă din bătrîni că vorbeşti de lup şi... Mihail la 
uşă. 

Apoi, ridicîndu-1 în braţe, îl sărută cu foc pe amîndoi obrajii şi-l lăsă 
jos. Mihail îi prinse mina dreaptă, sărutîndu-i-o apăsat de mai multe ori 
nesăturat; apoi grăi: 

— Tăicuţule, maistrul Barbălat mi-a spus că cel mai mare vrăjmaş al 
românilor şi al ungurilor şi al polonilor este un fel de zmeu din poveşti pe 
care-1 chemă Ilderim! Aşa să fie? 

— Nu te-a minţit maistrul tău, spuse vodă, mîngîindu-1 cu căldură pe 
pletele-i negre. 

— Da’ măria ta ştii că acest foarte iscusit maistru al meu de arme mă 
învaţă multe şi mărunte, ca să-l înfrîng în luptă dreaptă pe Ilderim, aşa 
precum Făt-Frumos l-a biruit pe Zmeul zmeilor? 

— Bine face, dragul tatii, măcar că nu ţi-aş dori să te afli vreodată faţă 
în faţă cu acest proclet, ca să-ţi grăiesc şi eu ca-n basmele tale. Las-că-n 
cele din urmă i-o veni tot taică-tău de hac. Dar pînă atunci, hai, du-te la 
bunica şi spune-i c-am sosit şi că voi veni de îndată s-o văd şi să-i sărut 
mina. Şi-apoi caut-o pe Marina şi vino cu ea aci! 


Luna lui Mărţişor a anului 1395 sosise cu o vreme însorită şi călduţă, 
voind parcă să adeverească oamenilor că pe drept cuvînt este cea dinţii lună 
a primăverii. 

La casa sfatului din Braşov era forfotă mare. Tînărul rege Sigismund al 
Ungariei binevoise a se opri pentru două zile în frumoasa cetate a Coroanei, 
înainte de a lua parte la o vînătoare de cerbi carpatini ce fusese hotărîtă în 
munţii Făgăraşului. 

Era invitat, printre alţi oameni de seamă, şi Mircea-Vodă, domnul Ţării 
Româneşti, socotit de toţi un ales oaspete, sosit pentru cîtăva vreme în 
Ardeal, printre altele, pentru a-şi pune rînduială în anumite treburi în 
ducatele de Almaş şi Făgăraş, pe care le stăpînea aci voievodul român. 

în sala de primire, cu ferestrele spre răsărit, se afla o masă mare cu 
jilţuri de catifea de jur împrejur; iar pe masă, foi de pergament, cerneală, 
pene de scris şi două mici cupe de argint în care se găsea nisip fin, bine 
cernut. 

Mircea-Vodă şedea îngîndurat cu cotul drept răzimat de spătarul unui 
scaun înalt. Lingă el vorbeau în şoaptă boierii români: Roman Herăscu, 
Radu Berivoescu, Filos—logofăt, Dobîcescu şi Mogoş, cu conţii maghiari 
Forgaş, Nicolae de Gara, Bâlgay şi Emeric Bebek, aşteptînd sosirea regelui 
Sigismund şi a alteţei sale Ştibor, voievodul Ardealului. 

Deodată uşa din spre apus se dete de perete cu grabă; un pristav regal 
veni zorit şi voi să-l anunţe pe rege, dar acesta intră fără nici un fel de 
ceremonie, îl dete la o parte cu delicateţă şi spuse: 

— Lasă, lasă, nu e timpul acum pentru asemenea formalităţi. Bună 
ziua, domnilor, şi iertaţi-mi, vă rog, întîrzierea nedorită. Chiar începutul 
primăverii îţi poate da peste cap micile planuri. Zăpada stăruie încă în acest 
oraş de munte, iar drumurile lungi sînt mai greu de străbătut. 

Acestea zise, îşi scoase mînuşa de piele castanie şi se-ndreptă spre 
Mircea-Vodă care-i pornise şi el în întîmpinare. 

— Alteţea voastră fiţi bine venit! Şi însoţitorii voştri de-asemenea! 

— Maiestate, primiţi omagiile noastre pline de adine respect, precum şi 
bucuria de a vă cunoaşte în sfîrşit. 

— De-asemenea, de-asemenea, repetă regele, privindu-1 pe Mircea- 
Vodă cu vie curiozitate şi admiraţie. Statura lui înaltă, zveltă şi totuşi 
viguroasă, îl impresionase profund şi nu ascundea aceasta. Punîndu-i mina 
pe umărul drept, îi spuse cu multă prietenie: 

— Rog, respectuos pe alteţa voastră să se aşeze. Domnilor, fiţi buni şi 
daţi-ne voie să ne împărtăşim cîteva păreri, fără de nici un martor. Vă vom 
ruga să ne faceţi cinstea prezenţei domniilor voastre la timpul potrivit. 

Magnaţii unguri şi boierii români se retraseră repede în camerele 
alăturate, iar regele Sigismund veni lingă Mircea-Vodă, se aşeză pe scaunul 
alăturat şi, întocmai unui vechi şi bun prieten, îi spuse cu deosebită 
bunăvoinţă: 

— Cum vedeţi, am făcut toate după dorinţa alteţei voastre. Să intrăm 
de-a dreptul în miezul lucrurilor. Cunosc foarte bine starea în care vă aflaţi 
şi ţin, de la început chiar, să vă spun că, pentru mine, adevăratul suveran 
al Tării Româneşti sînteti alteta voastră. 

î O J J 

Mircea-Vodă, adine mişcat de vorbele lui Sigismund, răspunse cu 
multă căldură: 

— Vă mulţumesc pentru aceste bune cuvinte de început, maiestate, şi 
trebuie să vă asigur şi eu de toată stima şi preţuirea noastră a românilor. 
De altfel, Vlad, uzurpatorul meu, nu stăpîneşte decît o parte din ţară. 
Spătarul Boian cu oastea mea cea mare stă încă de pază şi ştie ce are de 
făcut în orice împrejurare s-ar ivi, oricît de neaşteptată ar fi aceasta. Dar nu 
de Vlad e vorba aci. Turcii sînt duşmanii cei mai de temut ai tuturor „et 
nostros spelcialissimos hostes sunt’. 

— într-adevăr, întări regele, „duşmanii dumneavoastră ai românilor, în 
special”. 

— De aceea, o alianţă între ţările noastre, cele dintîi în primejdie, e 
cum nu se poate mai bine venită. Dacă-mi îngăduie maiestatea voastră, am 
să vă înşir îndatoririle asupra cărora socotesc eu că e bine să discutăm. 

— Vă rog, alteţă! 

— Eu, cu toţi boierii mei credincioşi, şi mai sînt destui aceştia, vă 
asigur, mă oblig a lupta nu numai contra otomanilor, dar şi împotriva altor 
duşmani ai maiestăţii voastre. De veţi purta război, maiestatea voastră 
aflîndu-vă în fruntea oştirii, asemenea voi proceda şi eu, luptînd însumi în 
fruntea oştirii mele; de veţi trimite numai armia singură cu generalii săi, 
asemenea voi trimite şi eu. 

Ostaşii maiestăţii voastre regale vor avea liberă trecere prin Ţara 
Românească, în drumul lor împotriva duşmanilor; li se va da găzduire şi 
hrană bună, costul acestora privind pe maiestatea voastră, bineînţeles. 
Acelaşi lucru va fi şi cu armia românească în Ungaria. De vor merge oştile 
maghiare pe cursul Dunării, hrana va fi trimisă pe fluviu, de bună seamă. 

Cei ce, în urma rănilor căpătate în luptă, vor cădea, sau cei ce se vor 
îmbolnăvi pe drum, pot rămîne liniştiţi în Ţara Românească, unde vor fi 
bine îngrijiţi, ca nişte fraţi. 

La cetăţile şi oraşele cucerite sau asediate, pe lingă garda maghiară, se 
va pune de asemenea o gardă românească. 

Cred că am prevăzut aproape totul, maiestate! 

— Sînteţi fratele meu prea iubit, alteţă, şi vă voi dovedi-o aceasta. 
După Rovine, mi-am dat seama într-adevăr de ce leu domneşte în 
Muntenia; acuma văd şi mai bine că duşmanii voştri înşişi au avut dreptate 
cînd au spus despre alteţa voastră că: „Mircea Voievod e principe între 
creştini cel mai viteaz şi cel mai ager\” 

Mircea Vodă zîmbi cu modestie şi abia îngăimă: 

— O, maiestate, zău că e mult prea mult. N-am făcut într-adevăr decît 
ceea ce conştiinţa mea îmi poruncea să fac şi totul numai şi numai pentru 
binele ţării mele, pentru libertatea şi propăşirea ei. 

Tînărul rege oftă, îi prinse pumnul cu dreapta şi-i spuse: 

— Pentru mine unul, trebuie s-o mărturisesc, sînteţi pildă şi îndemn, 
model demn de urmat, şi mă simt fericit că sîntem aliaţi. Iar ceea ce v-am 
spus astăzi nu sînt vorbe goale, vă repet, vă voi dovedi-o cît de curînd. Şi 
acum să vină secretarul, spre a scrie tratatul. 

Zicînd acestea, apucă un clopoţel de pe masă şi-l agită în aer de cîteva 
ori. Apoi, îi spuse secretarului care aştepta în picioare: 

— Eşti gata, Andraş? 

— La ordinul maiestăţii voastre! răspunse acesta cu timiditate. 

Atunci, regele Sigismund se întoarse uşor către Mircea-Vodă şi grăi 
curtenitor şi cu multă bunăvoinţă în glas, spre mirarea tuturor celor de 

fată: 

» 

— Alteţă serenisimă, binevoiţi vă rog, a dicta clauzele tratatului de 
alianţă, în limba latină, aşa după cum am convenit! 

Mircea-Vodă înclină capul, se sprijini de masă cu palma dreaptă şi se 
ridică în toată zvelteţea înălţimii sale. îşi mîngîie fruntea cu două degete şi 
rosti apoi calm şi răspicat: 

— „Io, Mircea, Voievod muntean, duce de Făgăraş şi ban de Severin, 
declar că am următoarele îndatoriri faţă de prea luminatul prinţ şi domn, 
domnul Sigismund, cu mila lui Dumnezeu, rege strălucit al Ungariei, 
Dalmaţiei, Croaţiei şi marchiz de Brandenburg”... 

Aflăm cum Mircea-Vodă, uitînd de o străveche vorba înţeleaptă , trece 

prin nenumărate şi grele peripeţii. 


V ENISE DIN NOU VARA, dar de astă dată îl găsise pe Mircea- 
Vodă pe meleaguri ardelene, aşteptînd. Se afla la Sibiu şi nu-şi 
pierduse nădejdea o clipă că vor veni pentru el iarăşi zile bune, 
cu toate că în ultima vreme se petrecuseră întîmplări atît de multe şi de 
grele, incit ar fi putut umple un veac. 

Cu privirea pierdută pe fereastra deschisă spre parcul uriaş, domnul 
pribeag urmărea zborul neliniştit al unui fluture ce părea o frunză veştedă 
de toamnă, desprinsă de pe creanga-i tremurătoare, şi gîndul i se întoarse 
la ziua aceea de izbîndă, în care el însuşi dictase tratatul de alianţă cu 
regele Ungariei. îşi aminti cum îl întărise cu sigiliul său cel mic, căci marele 
sigiliu rămăsese la Curtea de Argeş. 

Sigismund se arătase un mare şi nepreţuit prieten. Ridicase pe picior 
de război o oaste aleasă, avînd în frunte floarea nobilimii maghiare, viteji tot 
unul şi unul care nu-şi precupeţiseră viaţa, spre a o pune în slujba voie¬ 
vodului Ţării Româneşti. Luptele împotriva uzurpatorului Vlad-Vodă 
fuseseră crîncene şi izbînda înclinase cînd de-o parte, cînd de cealaltă. 

Pieriseră în Ţara Românească atunci mulţi magnaţi unguri şi oşteni de 
gloată, care dovediseră o mare vitejie pe cîmpul de bătaie, şi banul Ştefan 
de Losoncz fusese printre cei dinţii. 

Şi Mircea-Vodă zîmbi la amintirea unei neaşteptate fapte de vitejie din 
partea alteţei sale Ştibor, voievodul Ardealului, pe care-1 cunoscuse şi 
schimbase cu el doar cîteva vorbe de curtenie, cu prilejul semnării 
tratatului de alianţă de la Braşov. 

Această scurtă întrevedere însă, precum şi aleasa stimă ce-o avea 
regele Sigismund pentru Mircea-Vodă, fuseseră de-ajuns ca principele 
Ardealului să-şi dea seama ce om deosebit este voievodul Ţării Româneşti. 
Şi-i arătase, de atunci chiar, o mare preţuire, ce nu se dezminţise niciodată. 

O văzuse aceasta Mircea-Vodă la puţină vreme după întîlnirea de la 
Braşov, cînd ostile ungureşti şi ale sale se aflau faţă în faţă cu ostile lui 
Vlad. 

Atunci, pe întinsa cîmpie dunăreană, Ştibor, zărindu-1 pe Vlad, îi 
spusese lui Mircea-Vodă, care-i stătea în dreapta: 

— îngăduiţi-mi, alteţă, să mă folosesc astăzi, înainte de ciocnirea 
oştilor noastre, de un vechi obicei al războinicilor — căpitani de oaste. 
Doresc să mă lupt cu Vlad, uzurpatorul măriei voastre. 

Mircea-Vodă, neaşteptîndu-se la asemenea propunere, fusese o clipă 
descumpănit şi răspunsese zîmbind oarecum stingherit: 

— Alteţă, ce se va spune atunci despre mine? Nu credeţi că mai 
nimerit ar fi să-l înfrunt eu pe Vlad? 

Mircea-Vodă avea dreptate şi Ştibor rămăsese puţin încurcat, neştiind 
ce cuvinte meşteşugite să folosească pentru a nu-1 jigni pe domn. 

— De bună seamă că da, răspunse el, însă riscul pentru mine este mai 
mic,... o rană mi s-ar vindeca mai uşor, sînt cu douăzeci de ani mai. . . 
tînăr,... ca şi Vlad de altfel, şi-apoi de ce n-aş recunoaşte-o, înţelepciunea 
măriei voastre ne este de mare folos tuturor acelora ce avem cinstea de a vă 
fi prieteni..., aşa că... Şi-apoi, ce vreţi, mi-a abătut mie să mă lupt cu el 
cavalereşte?! îmi îngăduiţi sau nu? 

Mircea îl privise surîzător şi-i strînsese mina: 

— Vă doresc izbîndă, alteţă! 

Auzind urarea, Ştibor îşi înfipsese pintenii înstelaţi de argint în burta 
armăsarului tretin, ce bătea pasul cu neastîmpăr, ieşise în faţa oastei sale 
şi, cumpănindu-şi lancea în mina dreaptă, îl privise ţintă pe Vlad şi-i stri¬ 
gase cu putere: 

— Alteţă, înainte de ciocnirea oştilor noastre, vă rog să-mi faceţi 
cinstea unei lupte cavalereşti în doi. 

Vlad-Vodă se făcuse feţe-feţe, privise stingherit în juru-i, căutînd parcă 
scăparea la boierii săi; apoi, neavînd încotro, îşi îndemnase calul şi ieşise în 
faţa lui Ştibor. 

Amîndoi călăreţii porniseră în pas domol, îndepărtîndu-se unul de 
celălalt, ca la o sută de paşi. Se opriseră, privindu-se scrutător, îşi 
potriviseră scuturile, strîngîndu-le cît mai aproape de piept, îşi cumpăniseră 
lungile lăncii şi porniseră într-o goană nebună unul împotriva altuia, în 
primejdioasa înfruntare. 

Ştibor venise cu lancea ridicată deasupra capului; Vlad, dimpotrivă, o 
ţinea aplecată, ţintindu-şi vrăjmaşul său în coapse, unde i se părea mai 
puţin apărat. 

La cea dinţii ciocnire, îşi loviseră scuturile, care zăngăniseră scurt. 
Vlad se clătinase puţin în şa, dar se reculesese repede şi, înfuriat, se 
năpustise asupra lui Ştibor, care îl aştepta zîmbind. în clipa în care Vlad 
era încredinţat că-1 va lovi de moarte şi va sfîrşi lupta ce n-o dorise, Ştibor 
îşi atinsese calul cu pintenul în stingă şi acesta sărise arc în lături, iar Vlad 
se dusese ca vîntul înainte, abia putîndu-se opri la o mare depărtare. 

Oştenii lui Mircea şi-ai lui Ştibor izbucniră în puternice hohote de rîs, 
care acoperiseră vaierul de amărăciune ce se ridicase dinspre oastea lui 
Vlad. 

Ştibor era prea îndîrjit ca să mai audă ceva. Strîngîndu-şi armăsarul 
cu putere între genunchi, îl repezise împotriva lui Vlad. Privindu-1 pe acesta 
crunt în ochi şi prefăcîndu-se că-i ţinteşte capul, Ştibor îl lovi cu sete în 
coapse de două ori, doborîndu-1. Apoi îşi întorsese calul către ai săi, în timp 
ce oştenii de credinţă ai lui Vlad îşi trăgeau stăpînul în grabă la adăpost, 
într-o pădure deasă. 


Dar Vlad rămăsese mai departe în tronul Ţării Româneşti. 


Iată însă că o nenorocire groaznică şi de neînlăturat se abătuse asupra 
căpeteniei aliaţilor. 

Tînăra regină Măria, iubita doamnă a lui Sigismund, căzuse de pe cal 
la 17 ani şi, din această pricină, născuse înainte de vreme, pierzîndu-şi 
viaţa, împreună cu pruncul. Cum era şi firesc, regele lăsase totul la pămînt 
şi alergase la Buda, cît mai grabnic, spre a îngriji de înmormîntarea 
frumoasei şi nefericitei regine şi a sărmanului său copil ce nu trăise nici o 
clipă. 

Şi acum, răul, ce stăruie şi stăpîneşte uneori multe clipe din viaţa 
omului, se potolise. Toate lucrurile se liniştiseră, afară de unul: regele 
Sigismund se găsea din nou la grea cumpănă şi-i venise de astă dată rîndul 
lui Mircea-Vodă să-i dea sfat de cinstită prietenie şi frăţesc ajutor. 

Perdelele grele de catifea roşie ca vişina putredă tremurară uşor în 
cadrul ferestrelor deschise, fiind boltite spre grădină; iar în încăperea 
singuratecă pătrunse o pală de vînt ca un fior. 

Mircea-Vodă simţi că cineva intrase în sală şi se-ntoarse repede către 
uşă. în înserarea tîrzie de vară văzu statura înaltă a unui bărbat 
înveşmîntat în straie cernite: părea o umbră neagră ce se desprinsese dintr- 
o perdea cenuşie şi înainta cu paşi răsunători spre ferestre: era regele 
Sigismund. 

— Bună seara, alteţă serenisimă, zise suveranul Ungariei, întinzînd 
mîna. 

— Bine aţi venit, maiestate, răspunse Mircea cu prietenie. Vă 
aşteptam cu multă nerăbdare. Nu ne-am văzut de timp îndelungat şi avem 
a ne spune atîtea. 

— O, bunul meu prieten, oftă Sigismund, sînt copleşit de durere; iată- 
mă purtînd doliu după două fiinţe scumpe deodată. Şi acum, după toată 
această amărăciune, prea iubitul meu cumnat, Vladislav, rîvneşte la 
coroana apostolică a regilor maghiari, pe temeiul că eu, fiind acum văduv, 
nu mai am nici un drept la tronul Ungariei, întrucît am fost un simplu 
consort al reginei Măria. 

— Mă aşteptam la această mîrşăvie din partea Iaghelonului, răspunse 
Mircea cu dezgust, dar fiţi liniştit, maiestate, vă asigur că aceasta nu se va 
întîmpla niciodată. 

— Vă rog să nu luaţi ceea ce vă voi spune acum drept o „captatio 
benevolentiae” din partea mea şi nici o linguşire deşartă. Ştiţi bine părerea 
sinceră ce o am despre alesele însuşiri cu care sînteţi înzestrat. Cunosc de 
mult deosebita voastră abilitate diplomatică şi vă consider drept cel mai 
luminat cap politic din părţile răsăritene ale Europei. Aşadar, vă rog să-mi 
spuneţi ce părere aveţi, ce mă sfătuiţi să fac în această grea împrejurare? 

Mircea îl privi cu multă dragoste şi răspunse cu o hotărîre de 
nestrămutat: 

— Mai întîi de toate, voi repezi, bineînţeles, cu îngăduinţa maiestăţii 
voastre, la Iaghelon, pe cei doi boieri ai mei: Roman Herescu şi Manea, pe 
care-i cunoaşteţi bine. 

— Cu ce misiune?! se miră regele. 

— Aceea de a-1 încunoştiinţa că, deşi sînt pribeag în Ardeal, oastea 
mea cea mare, avînd de căpetenie pe spătarul Boian, se află prin părţile 
oltene şi va fi gata să se mişte uşor şi repede pînă în Ardeal spre a se întîlni 
cu ostile polone, dacă vreo împrejurare oarecare va cere. Atît! Ba,... parcă li- 
aş mai spune ceva, adaogă Mircea după o clipă de gîndire. 

— Anume ce? fu curios Sigismund să afle mai curînd. 

— Că şi eu mai am aci o oaste mai mică, dar care s-ar putea mări şi pe 
care mă voi încăpăţîna a o conduce chiar eu, de va fi cumva nevoie. Şi cu 
asta... vă încredinţez că Iaghelonul va fi lămurit pe deplin asupra celor ce s- 
ar putea să urmeze şi se va domoli. 

— Da,... sînt convins de aceasta, rîse Sigismund, răsuflînd uşurat. 

— Şi îngăduiţi-mi, maiestate, să vă dau un sfat: faceţi în aşa fel ca să-i 
ajungă la urechi Iaghelonului, precum că se vîntură tot mai stăruitoare 
ştirea că s-ar putea foarte curînd să fiţi ales împărat al Germaniei, cel puţin 
eu aşa am auzit, şi că nu este în interesul unui rege mic să-l supere în nici 
un fel pe un viitor mare împărat. 

— într-adevăr, spuse încîntat Sigismund, şi aceasta ar putea contribui 
la succesul celei dintîi! 

— Acum, maiestate, trebuie să vă spun că şi eu mă găsesc într-o grea 
cumpănă,... alta decît aceea pe care o cunoaşteţi. Doamna Mara, bună rudă 
cu Ştefan Lazarevici, vasalul lui Baiazid, a primit de la regele Serbiei cîteva 
ştiri care m-au pus pe gînduri şi, printre altele, aceea că ţarul Straţimir al 
Bulgariei ar fi chemat la Adrianopol, ca să stea de vorbă cu sultanul 
însuşi... 

— Şi-ntrucît vă poate nelinişti pe alteţa voastră această ştire? se miră 
Sigismund. 

— Aceasta nu, însă următoarea, cu prisosinţă. Se mai zvoneşte că 
Ilderim doreşte să stea, în acelaşi timp, de vorbă şi cu mine, că ar fi 
nemulţumit de Vlad, cu tot tributul pe care i-1 dă acesta, şi că ar fi spus 
chiar către apropiaţii săi că „un vrăjmaş înţelept este mai bun decît un 
prieten fără minte\” 

— Că o mie de Vlazi laolaltă nu fac cît Mircea-Vodă singur, este foarte 
adevărat, grăi Sigismund îngîndurat. De asemenea, că ar fi putut spune 
maxima aceea Baiazid, sînt pe deplin convins. El însuşi e un bărbat înţelept 
şi foarte învăţat; dar, în acelaşi timp, mai ştiu şi că e deosebit de perfid şi de 
crud. A dat, de altfel, nenumărate dovezi Şi cea dinţii, ce m-a zguduit peste 
măsură de mult, este uciderea fratelui său mai mare. Ca să vă răspund, 
alteţă, folosind şi eu o maximă, pe care desigur că o cunoaşteţi, vă voi 
aminti că nu este bine să ai încredere în patru lucruri: în sultan, în 
dragoste, în avere şi în mare, prin sultan, înţelegîndu-se de bună seamă 
„orice cap încoronat’. 

Şî, zîmbind cu şiretenie, regele Ungariei adăugă: „O ştim aceasta noi 
doi perfect de bine, înaintea multora”. Dar acum sîntem buni prieteni şi 
sper că vom fi toată viaţa. Pe aceasta se bazează sfatul ce-mi permit să vi-1 
dau de a nu vă încrede în Baiazid şi, deci, de a nu vă duce la Adrianopol. 
Nu puteţi şti ce se ascunde în această apreciere făcută faţă de martori 
mulţi, de este într-adevăr aşa. Dacă vi se întinde o cursă? De Sişman, unul 
din cei doi ţari ai Bulgariei, a scăpat. Poate că vrea să scape acum şi de 
Straţimir şi-o dată cu el şi de alteţa voastră. Vă daţi seama la ce primejdie 
aţi expune ţara voastră şi ţările vecine, Ungaria chiar, de ce să n-o 
recunosc, prin îndepărtarea alteţei voastre din calea vijeliosului Ilderim? 

Mircea-Vodă rămase pe gînduri cîteva clipe. îşi scutură apoi capul 
pletos, ca spre a-şi alunga frămîntarea, ce simţea că îl apasă, şi spuse 
tărăgănat: 

— Şi totuşi, maiestate, grozav m-ar ispiti să dau ochii cu acest mare 
general, că-ntr-adevăr, trebuie s-o recunoaştem, este un mare conducător 
de oşti şi un mare cuceritor ... 

— Pe care, însă, l-a zdrobit la Rovine bunul şi iubitul meu frate de 
arme Mircea-Vodă al Ţării Româneşti! spuse cu admiraţie Sigismund. 

— O, vă mulţumesc, maiestate, mă copleşiţi cu aceste înalte aprecieri. 
Şi totuşi..., în ce stare nenorocită mă găsesc astăzi. 

— Nu mai nenorocită decît a mea. Situaţia altetei voastre este 
trecătoare şi se poate remedia, dar nenorocirea cumplită ce s-a abătut 
asupra familiei mele este definitivă. Aşa trebuie să priviţi lucrurile. Oricum, 
eu nu sînt de părere să vă hazardaţi; dar, de voiţi să plecaţi cu tot 
dinadinsul, aveţi din partea mea tot concursul. Doamna Mara ce zice? Dar 
boierii? 

— Sînt întru totul de aceeaşi părere ca şi maiestatea voastră. Nu cred 
în Ilderim, după cum nu cred în Mahomed, profetul osmanlîilor. 


Trandafiri de toate culorile curcubeului, bogat înfloriţi sau boboci ce 
abia surîdeau soarelui, se împleteau în ghirlande cu aleasă măiestrie 
răsucite în arcuri mari întretăiate. 

Sub bolta înaltă a unui colţ din imensul parc, într-un chioşc vopsit în 
verde, la adăpost de razele arzătoare ale soarelui de amiază, pe un jilţ cu 
perne de puf, şedea privind cu vădită încîntare belşugul de flori şi respira 
cu nesaţ mireasma îmbătătoare prea puternicul sultan Baiazid. Lingă el, în 
picioare, şedea Musa, cel mai tînăr fecior al lui şi cel mai iubit, bucuros că 
tatăl său îl alesese pe dînsul, dintre toţi ceilalţi fraţi, să-i ţină tovărăşie în 
această frumoasă dimineaţă. 

Din cînd în cînd, asupra sultanului şi a fiului său se revărsa o ploaie 
de petale viu colorate, unele căzînd de la sine, iar altele, cele mai multe, 
desprinse din floare de zburătăcitul păsărilor cîntătoare, ce se zbenguiau 
fericite şi ele de minunata zi pe care o trăiau. 

în faţa chioşcului, la o distanţă de cîţiva paşi, îşi susura apa un 
havuz, aruncînd-o în patru arcuri egale şi întrecînd înălţimea plopilor zvelţi 
ce se ridicau pe aleea singuratecă. în stropii împrăştiaţi în jur, întocmai 
unei ploi blînde şi jucăuşe, soarele îşi trimitea lumina, asemenea unor 
curcubeie în miniatură. 

Singurătatea celor două prea puternice feţe împărăteşti era numai 
aparentă, căci în spatele tuturor copacilor uriaşi din apropiere se găsea cîte 
un ienicer înarmat pînă în dinţi. 

Deodată, liniştea adormitoare, ce învăluia întreaga grădină, fu 
tulburată de nişte paşi puternici ce se auzeau scîrţîind supărător pe 
pietrişul colţuros de granit 

Era Ibrahim Bei, mareşalul seraiului şi omul de încredere al lui 
Baiazid. 

După temenelile cuvenite, făcute pînă la pămînt, Ibrahim îndrăzni să 
spună şoptit, de parcă ar fi rostit o taină, cu un zîmbet subţire de batjocură 
parcă în colţul gurii: 

— Prea strălucite stăpîne al credincioşilor, aleşii noştri oaspeţi au sosit 
şi aşteaptă înalta favoare a luminăţiei voastre de a fi primiţi. 

Baiazid se îndreptă în jilţ şi spuse repede, făcînd un gest grăbit cu 
mina: 

— Să poftească fără de nici o zăbavă. Iar tu, Musa, fiul meu, aşază-te! 
Nu se cuvine ca un principe turc de coroană să stea în picioare în faţa unor 
ghiauri, fie aceştia chiar cei mai de seamă suverani. 

Musa se aşeză supus în stînga tatălui său şi aşteptă cu nerăbdare. 
Aceasta nu-i fu pusă prea mult la încercare, căci pe aleea din faţa 
chioşcului verde se iviră doi bărbaţi înalţi şi bine legaţi, care înaintau fără 
grabă şi cu multă demnitate, avînd în părţi şi în spate şase ieniceri cu 
fesurile albe, înaintea cărora mergea cu paşi săltaţi Ibrahim Bei. 

— Să trăiţi, luminăţiile voastre! spuseră tare cei doi oaspeţi într-un 
glas, plecîndu-se adine şi dueîndu-şi dreapta la inimă şi la frunte. 

— Fiţi bine veniţi la Idrine, prea cinstiţi musafiri. Mă bucur că aţi sosit 
amîndoi odată. Vă rog binevoiţi a vă aşeza şi a mă ierta că vă primesc în 
acest chioşc, fără saltanatul cuvenit unor capete încoronate. 

Cel mai tînăr dintre cei doi, care era Mircea-Vodă, îşi ridică fruntea şi, 
cu privirea luminată de un zîmbet senin, spuse: 

— E mai curat aerul aci, înălţimea voastră... şi ne putem bucura în 
voie de mireasma ameţitoare a trandafirilor. 

Pe faţa sultanului nu se petrecu nici o schimbare; el se adresă lui 
Ibrahim molcom: 

— Garda se poate retrage! 

în cele cîteva clipe de tăcere, ce se lăsaseră asupra chioşcului, Mircea- 
Vodă îl privi cu multă luare aminte pe Baiazid. Sultanul avea într-adevăr 
înfăţişare maiestuoasă, care-i era mărită de îmbrăcămintea lui bogată, ce 
parcă-1 copleşea. Chipul îi era măsliniu, cu ochi negri şi aspri, şi cu un nas 
vulturesc, sub care parcă sta de strajă o mustaţă subţire şi neagră corb, 
lăsată pe oală. 

Cine l-ar fi văzut aşa, cum şedea pe jilţul acela de răchită, n-ar fi zis 
că se află în fata marelui războinic care într-adevăr era Ilderim. 

De la sultan, Mircea-Vodă îşi trecu repede privirea asupra tînărului 
Musa care se uita surîzător şi cu multă curiozitate la cei doi străini. 

Baiazid observă că Mircea-Vodă îl priveşte pe fiul său cu multă 
simpatie şi surprindere, şi-i grăi cu bunăvoinţă: 

— Ei, principe Mircea, îţi place tînărul ce-mi stă în stînga? 

— Nespus de mult! răspunse Mircea, şi încerc a ghici cam cine poate 
fi? 

— Cel mai tînăr dintre fiii mei: Musa, răspunse Baiazid. 

— Şi bănuiesc că şi cel mai drag, completă Mircea. 

— întocmai! Mă bucur să-l am în preajma-mi cît mai des... şi doresc 
să-l deprind din vreme cu cîteva din atît de numeroasele treburi ale unei 
mari împărăţii. 

— E un lucru într-adevăr înţelepţesc, luminăţia voastră! 

— Aşa socotesc! zîmbi Baiazid, pentru prima oară la această 
întrevedere, şi mă bucur că nu am şi eu patruzeci de flăcăi, aşa precum 
avea Attila. 

— Alt mare cuceritor al lumii! spuse Mircea îngîndurat. 

— Mă asemuieşti lui? întrebă sultanul cu plăcută surprindere şi 
satisfacţie. 

— Aveţi multe asemănări, înălţimea voastră, continuă Mircea-Vodă. Şi 
lui îi erau tare dragi copiii şi războaiele. 

— într-adevăr, am auzit că într-o zi, un ambasador, intrînd în cortul 
lui Attila, l-a găsit pe marele rege întins pe jos în patru labe şi călărit de cel 
mai mic fiu al său. Attila s-a ridicat zîmbind şi i-a spus solului, văzîndu-1 
foarte nedumerit: „Nu trebuie să vă mire! Pe cîmpul de luptă sînt ostaş; dar 
aci, în cortul meu, în familia mea, sînt mai înainte de orice un tată ca toţi 

tatii! 

» 

— Şi cred că această latură a sufletului său îi face cinste marelui rege, 
dinaintea căruia a tremurat acum o mie de ani Europa! sfîrşi Baiazid. 

— Aşa cum tremură acum, în faţa strălucirii voastre, adăugă Mircea 
cu două înţelesuri, zîmbind. 

Baiazid îl privi pătrunzător pe fostul domn al Ţării Româneşti, se 
încruntă şi dădu din cap. Apoi zise cu glasul stins, ca de o mare oboseală: 

— Ţi-am pătruns gîndul, principe Mircea. în clipa cînd spuneai că 
tremură Europa în faţa mea, te-ai gîndit că Attila a fost totuşi învins pe 
cîmpiile Catalaunice de către bizantini, nu? 

— Luminăţia voastră a spus-o! Eu n-am cutezat. Dar sînt de multe ori 
în decursul vremii înfrîngeri care-ţi fac mai multă cinste, decît o izbîndă. 

— Poate că ai dreptate, principe! adăugă Baiazid, căzînd pe gînduri. 

— Şi-apoi, continuă Mircea-Vodă, împrejurările acestei groaznice 
bătălii de la cîmpiile Catalaunice au fost luminate din plin de o mare 
frumuseţe istorică. 

— Ce vrei să spui? 

— Fapte care cred că e cu neputinţă să nu fie cunoscute de către 
luminăţia voastră, spuse simplu Mircea-Vodă. Mi-am amintit de faimosul 
răspuns pe care i l-a dat împăratul bizantin Marcian lui Attila, cînd acesta 
i-a cerut aur, spre a-1 lăsa în pace, aşa cum se obişnuise să primească de la 
Teodosie, fostul împărat: „Noi avem aur numai pentru prieteni, pentru 
duşmani, avem fier”, înţelegînd prin aceasta armele de luptă. Şi în bătălia 
cumplită, ce a urmat acestui schimb de cuvinte, Attila a fost înfrînt, după 
cum ştiţi, de către Aetius, marele general, supranumit „cel de pe urmă 
roman”. 

— Şi folosul acestei lupte? întrebă Baiazid. 

— Aparent, nici unul, răspunse Mircea. Ostile de strînsură, ce au 
luptat sub flamura bizantină, deşi biruitoare, s-au împrăştiat ca pleava 
spulberată de vînt. Dar învăţătura ce ne-o arată această luptă uriaşe e mare 
şi pilduitoare. Ea vrea să ne spună tuturor celor războinici, că şi un mare 

cuceritor poate fi învins, oricît ar fi el de viteaz şi oricît de numeroasă i-ar fi 
oastea. 

Baiazid îşi strînse buzele, stăpînindu-şi mînia ce simţea că îl cuprinde, 
şi spuse încruntat: 

— Povestindu-mi toate acestea, principe Mircea, mi-ai amintit de 
Rovine, unde totuşi m-ai învins. Oh, asta n-am să ţi-o pot ierta niciodată, 
să ştii! Un ostaş ca tine mi-ar fi plăcut să-mi fie aliat, iar nu vrăjmaş. De 
aceea te-am chemat acum aci, împreună cu ţarul Straţimir al Bulgarilor, 
care pare a fi mult mai înţelegător decît tine. 

— Totuşi l-aţi preferat pe Vlad, înălţimea voastră! 

— Care este supus şi face tot ce-i cer! 

— O alianţă, strălucirea voastră, înaintea oricărei alte clauze, cere 
egalitate. Ţara Românească doreşte cinstită prietenie cu Turcia, dar ca să 
fie călcată în picioare şi să plătească umilitor tribut, precum astăzi Vlad, eu 
n-aş putea primi niciodată. Sînt gata să vă dovedesc credinţa mea şi a ţării 
mele în orice împrejurare. Puneţi-mă la încercare şi nu vă voi dezamăgi. Dar 
să ne arătaţi aceeaşi cinste ţării mele şi mie, precum o arătăm noi Turciei şi 
înălţimii voastre. 

— Nu-mi cade bine ce-mi spui, principe Mircea, şi totuşi trebuie să 
recunosc că-mi place. Eşti într-adevăr un om dintr-o bucată şi cred că 
împreună am putea ajunge la mari înfăptuiri. Trebuie să înţelegi, însă, omul 
lui Alah, că eu, Ilderim, nu pot suferi pe nimeni lîngă mine, drept egalul 
meu şi nici să-l tratez ca atare. Eu sînt suzeran şi toţi ceilalţi, fie ei oricîte 
capete încoronate, nu pot fi decît vasalii mei, cum vă place vouă europenilor 
să spuneţi. Nu ştiu dacă mă înţelegi? 

— Vă înţeleg foarte bine, răspunse Mircea molcom, însă îngăduiţi-mi 
să o rog cu adînc respect pe luminăţia voastră să înţeleagă ce vreau să spun 
şi eu: în Ţara Românească, nu poate fi decît un singur suzeran şi acela e 
domnul ţării. Vlad nu poate fi socotit domn, ci un biet măscărici de bîlci! 

— Aş dori să mai stai de vorbă pe îndelete cu ţarul Straţimir, care ţi-e 
unchi, şi pe care l-am chemat într-adins, împreună cu tine, aici, ca să te 
mai domolească puţin. Acum puteţi pleca. Veţi mai zăbovi la noi cîtva 
timp..., poate că vom cădea la o înţelegere, în cele din urmă. Şi, cînd veţi 
avea gînduri bune, veniţi din nou la mine. Am să vă aştept, dar nu prea 
mult, că n-am răgaz, îmi stă Constantinopolul în gît. Cînd poporul nostru 
turc a pornit cuceririle, bunicul meu Orcan şi-a ales drept capitală Brusa..., 
oraş mare, vestit şi vechi din timpul lui Hanibal; tată-meu Murad a 
schimbat capitala aci, la Adrianopol. Ei bine eu doresc să-mi fac capitala la 
Constantinopol, oraş între oraşe, cetatea de scaun a marelui împărat 
Constantin. Pornind de pe meleagurile împărăţiei bizantine, eu vreau să fac 
o împărăţie care să cuprindă măcar jumătate din lume... şi am s-o fac! 

Mircea-Vodă băgase de seamă că în tot timpul cît vorbise atît de făţiş 
cu marele sultan Baiazid, fiul acestuia îl privise cu neascunsă admiraţie, îi 
sorbea cuvintele, surîzînd şi aprobîndu-i cu înclinări din cap tot ce spunea. 

Ochii negri ca tăciunele şi sclipitori ai tînărului principe vădeau un foc 
lăuntric, o deşteptăciune şi o îndrăzneală ce aşteptau să fie puse la treabă. 

La acestea se gîndea Mircea, cînd ţarul Straţimir, ieşind din seraiul 
sultanului, îi spuse: 

— Nu crezi că i-ai vorbit lui Ilderim cam prea deschis? 

— De loc! răspunse Mircea. Măria ta m-ai silit la aceasta, întrucît n-ai 
găsit de cuviinţă să rosteşti o vorbuliţă măcar; ai tăcut tot timpul ca un 
peşte, de parcă ţi-ai fi pierdut graiul pe neaşteptate. 

— Această fiară sălbatecă, măcar că e om cu aleasă învăţătură, mi-a 
făcut atîta rău şi mi-a adus atîta batjocură mie, familiei mele şi ţării mele, 
încît în faţa lui ura înverşunată ce i-o port mă amuţeşte... 

— Acum te sfătuiesc eu să vorbeşti mai puţin şi mai încet! spuse 
Mircea. S-ar putea ca vreunul din ienicerii ce ne conduc să ştie greceşte... şi 
atunci n-ar fi prea bine. 

— Nu cred eu că Baiazid se leagănă cu gîndul că-i iubit de noi. Te 
ascult totuşi. Dar de ce ne-am oprit aci? întrebă Straţimir pe unul din 
ostaşii cu fes alb ce-i era în dreapta. 

— Aici e hanul de unde veţi pleca mai departe cu caleaşca la Brusa, îi 
răspunse ienicerul. Acolo veţi fi găzduiţi şi veţi şedea pînă cînd prea 
strălucirea sa padişahul va binevoi să-şi amintească de măriile voastre. 

— Dar de ce nu rămînem la Adrianopol? se înciuda ţarul bulgarilor. 

Ienicerul, ce părea căpetenia gărzii, zîmbi subţire şi spuse cu 

subînţeles: 

» 

— De, pesemne că e mai frumos la Brusa, măria ta! La toate acestea, 
Mircea-Vodă tăcu molcom; însă o adîncă îngrijorare îl cuprinse şi căzu pe 
grele gînduri. 


* 


Se-mplinise o săptămînă, de cînd Mircea-Vodă şi ţarul Straţimir se 
aflau la Brusa şi se simţeau cu inima adine întristată, întocmai unor 
prizonieri. 

în palatul unde fuseseră duşi, aveau într-adevăr tot ce le era de 
trebuinţă şi nu se puteau plînge de nimic, decît de libertatea îngrădită. Nu li 
se îngăduia să părăsească palatul, nici măcar pentru a privi în uliţă. 

Mircea-Vodă, care văzuse faimosul şi marele oraş din caleaşca ce-i 
adusese de la Adrianopol, tare ar fî dorit să se plimbe şi să-i cunoască toate 
neasemuitele frumuseţi ce le întîlneai la fiecare pas. 

Dar porunca lui Baiazid era limpede: nici o privire măcar în afara 
seraiului, necum să iasă pe poartă. 

Erau străjuiţi de zece eunuci înfiorători la vedere, care nu scoteau nici 
o vorbă de-ai fi zis că sînt şi surzi şi muţi. Şi poate că erau într-adevăr, că 
cei doi principi nu le auziseră pînă acum niciodată glasul. 

Slujitorii şi bucătarul le vorbeau cu mult respect şi se purtau cum nu 
se poate mai îndatoritori, dar ce folos că nu de ei depindea ieşirea din palat, 
ci de straşnicii păzitori, cu care n-aveai cum să te înţelegi! 

Ca să nu se plictisească, celor doi musafiri li se dăduse o tablă de şah, 
dar şi jocul acesta ajunsese, ca, după şapte zile de şedere, să-i obosească şi 
să le fie nesuferit. Din toropeala în care căzuseră de la o vreme şi amorţeala 
ce-i copleşea, îi mai scotea, în revărsatul zorilor şi către seară, cîntecul 
păsărilor ce umpleau frunzişul des al copacilor. 

Nimeni şi nimic nu le tulbura liniştea apăsătoare de o săptămînă 
încheiată. Mircea-Vodă îşi frămînta mintea şi se plimba necontenit cu paşi 
rari pe aleile minunatei grădini, al cărei farmec însă, nu-i mai făcea nici o 
impresie. Ţarul Straţimir îl urmărea cu privirea tristă şi nu îndrăznea să-i 
spună nimic, spre a nu-1 supăra. într-un tîrziu, după ce ocolise de vreo zece 
ori havuzul ce-şi arunca apa, împrăştiind în jur stropi ca de ploaie, Mircea- 
Vodă îşi puse capul sub ţîşnitura rece. Apoi îşi scutură pletele-i castanii şi 
le apăsă cu palmele. Veni în faţa unchiului său şi spuse cu năduf: 

— Desigur că o ieşire trebuie să fie totuşi din această stare. 

— Care anume? întrebă Straţimir, lipsit de gînd. 

— Baiazid mă ţine aşa, spre a mă hotărî să merg la el. Dar dacă merg, 
trebuie să primesc tot ce-mi cere el, fără a cîrti. Şi aceasta nu-mi vine de loc 
la socoteală. 

— Şi atunci o să stăm aci astfel o veşnicie? Mircea-Vodă oftă şi-şi mai 
scutură o dată capul. 

— Acum îmi pare rău că nu l-am ascultat pe regele Sigismund. Dar nu 
se poate să nu se ivească în cele din urmă ceva,... să nu găsim o ieşire din 
acest impas,... nu se poate..., o simt asta cu cea mai mare tărie. 

în aceeaşi seară chiar, îndată după chemarea hogei de la geamia din 
apropiere, poarta se deschise şi pe ea intră principele Musa, însoţit de doi 
tineri. 

Cunoscîndu-1, eunucii se plecară pînă la pămînt şi-l poftiră prin 
semne înăuntru. Venind mai marele gărzii, Musa-i spuse că are să le 
comunice celor doi oaspeţi ceva din partea prea strălucitului sultan. 
Căpitanul eunucilor îi conduse de îndată în sala unde se aflau Mircea şi 













98 

Straţimir care, părăsind şahul cu dezgust, jucau acum ţintar, ca să-şi 
omoare vremea. 

Cînd îl văzură pe Musa, amîndoi săriră în picoare ca împinşi de un arc 
şi rămaseră aşa nedumeriţi. Un val de nelinişte le cuprinsese întreaga 
făptură. Se puteau aştepta la orice din partea lui Baiazid. Şi dacă acesta îl 
trimisese chiar pe fiul său favorit, însemna că la mijloc este ceva de seamă. 

Musa îi făcu semn cu capul căpitanului de gardă să părăsească 
încăperea şi acesta se supuse, făcînd adînci temenele şi ieşind de-a- 
ndaratelea. 

Tînărul principe se duse pe la toate uşile şi ferestrele, cercetînd de nu 
este ascuns vreun spion; apoi veni în faţa celor doi monarhi şi luîndu-i cu 
delicateţe de mînă, el fiind în mijloc, îi trase către un colţ, care i se păru lui 
mai sigur. Ţinîndu-i cu bunăvoinţă de după mijloc, îi întoarse cu faţa spre 
colţ şi grăi în şoaptă: 

— Rog respectuos pe măriile voastre să nu fie mirate de felul meu de a 
mă purta. Am toate motivele pentru aceasta şi cred că le înţelegeţi. Astăzi, 
aci în Brusa,... în Adrianopole,... şi în întreaga Turcie, nu poţi avea încre¬ 
dere în nimeni, decît în tine însuţi. Totuşi, am fost nevoit să cer ajutorul a 
doi prieteni pentru o anumită treabă. Ascultaţi-mă, acum, vă rog, şi nu mă 
întrerupeţi, pînă n-am să vă spun tot. 

Cei doi dădură din cap în semn de încuviinţare; apoi Musa, privindu-1 
pe Mircea-Vodă cu multă căldură, îi spuse: 

— Viaţa măriei voastre este în mare primejdie! Mircea se-ncruntă şi-l 
privi ţintă pe tînăr, fără să scoată o vorbă. Acesta urmă: 

— Prea strălucitul şi înţeleptul meu tată, cînd v-a chemat la dînsul, v- 
o spun cu mîna pe cuget, a avut cele mai bune gînduri, după cum aţi şi 
putut constata la întrevederea de acum o săptămînă. S-a lovit de dîrzenia 
voastră, pe care şi el şi eu am admirat-o totuşi. Iar eu trebuie să vă 
mărturisesc, alteţă, că am pentru vitejia, curajul, patriotismul şi înfăţişarea 
voastră o deosebită admiraţie. Iată acum de ce v-am spus că viaţa vă este în 
mare primejdie. Alaltăieri au sosit din Ţara Românească soli la înalta 
Poartă, cîtiva boieri munteni, dintre care am retinut următoarele nume: 
Vlavic, Stoian şi Stănilă, în fruntea lor, fiind un oarecare Căliman, toţi 
foarte îndîrjiţi împotriva măriei voastre şi venind din partea lui Vlad-Vodă, 
actualul domn. Aflînd că alteţea voastră se găseşte la Adrianopol, chemat 
chiar de către prea luminatul sultan, Vlad s-a simţit în primejdie şi atunci i- 
a trimis pe aceşti reprezentanţi ai săi, cu daruri de mare preţ şi cu tributul 
în pungi cu galbeni încă o dată peste cel cuvenit, dar şi cu rugămintea de a 
vă prinde şi a vă lua viaţa, isprăvind astfel o dată pentru totdeauna cu 
povestea aceasta. 

Văzîndu-1 însă pe sultan că stă în cumpănă, Căliman, crunt la 
înfăţişare şi cu o ură neîmpăcată, a adăugat: „Măria sa Vlad-Vodă vă mai 
aduce la cunoştinţă că în apus, la îndemnul regelui Sigismund al Ungariei, 
se pregăteşte o mare armată la care vor mai lua parte: francezi, englezi, 
germani, veneţieni, bizantini şi români, atîţia cîţi i-au mai rămas lui Mircea, 
în Ardeal şi în Oltenia. Iar Sigismund nu aşteaptă decît înapoierea lui 
Mircea-Vodă, care, spune el, cunoaşte felul de a lupta al turcilor şi e cel mai 
potrivit să-i ducă la izbîndă pe toţi cruciaţii strînşi spre a înfrunta 
Semiluna. Şi cînd îl aveţi în mină, a adăogat el, pe cel mai învierşunat 
vrăjmaş al împărăţiei otomane, să-l lăsaţi să vă scape printre degete?” 

Mircea-Vodă nu se mai putu stăpîni şi întrebă cu glas sugrumat de 
mînie: 

— Şi prea strălucitul sultan ce a răspuns la această mîrşăvie? E de 
părerea lor? Eu vă jur cu mina pe conştiinţă că nu ştiu nimic de nici o 
pregătire şi de planurile regelui Sigismund, cu toate că el este ultimul om 
cu care am vorbit, înainte de a veni la Adrianopol. Sultanul i-a crezut? 

— Fireşte că nu! răspunse Musa surîzînd. De aceea, un timp s-a lăsat 
greu! El este un mare viteaz, precum îl cunoaşteţi, dar nu un laş şi-un 
trădător. De faţă, însă, la această întrevedere au fost, din păcate, şi Ibrahim 
Bei, mareşalul seraiului, şi lucru şi mai grav, Evreinos Bei, omul de 
încredere al tatălui meu, care de cînd cu sfatul acestuia în lupta de la 
Rovine, de tristă amintire pentru noi, nu mai face un pas, fără să nu-1 
consulte. Ei, bine, aceşti doi sfetnici ai marelui Ilderim, cer cu stăruinţă să i 
se îndeplinească rugămintea lui Vlad-Vodă, care dovedeşte atîta credinţă şi 
care le-a adus atîtea daruri de preţ. Intre noi fie vorba, eu sînt convins că, 
pe lingă cele primite în faţa sultanului, cei doi ipochimeni au fost în¬ 
duplecaţi cu multe altele pe din afară, de către Vlad, spre a-1 susţine cu 
toată convingerea. Şi mi-e teamă să nu reuşească. 

Musa tăcu puţin obosit. Se simţea că este adine îngrijorat de soarta lui 
Mircea, ca de aceea a unui bun prieten. Domnul român căzu pe gînduri şi 
întrebă, privindu-1 pe tînărul principe drept în ochi: 

— Iertaţi-mă că îndrăznesc, alteţă, dar cum să-mi explic această mare 
bunăvoinţă ce mi-o arătaţi, căci, pe cîte înţeleg, doriţi să mă ajutaţi într-un 
fel oarecare? 

Musa, strîngîndu-1 prietenos de umeri pe Mircea, îi grăi cu blîndeţe: 

— O, măria voastră, sentimentele puternice şi adevărate nu au nevoie 
de cuvinte mari şi meşteşugite. Mi-aţi cîştigat de mult simpatia, dinainte 
chiar de a vă cunoaşte în carne şi oase. Cronicarii noştri vorbesc cu multă 
admiraţie despre alteţea voastră. Eu am auzit despre alesele fapte vitejeşti 
şi m-a impresionat în mod deosebit marea şi sincera dragoste de ţară ce aţi 
avut-o întotdeauna. Şi-apoi, eu sînt pe jumătate creştin; nu uitaţi că maică- 

mea, este principesa Olivera, fiica regelui Ştefan Lazarevici al sîrbilor. Vreau 
să vă ajut din toate puterile mele. E riscul mare, mare de tot! Cum o voi 
face, nu ştiu încă. Dar eu sînt şi un drept credincios al învăţăturilor pro¬ 
fetului nostru Mahomed, care, printre multe altele, ne spune în Coran: „Nu 
trebuie silnicie, ca să-ţi aduci cîştigul unei zile; soarta are însemnată pentru 
fiecare muritor partea sa de mulţumire” 

— Şi-atunci? întrebă Mircea, nerăbdător să audă cam ce planuri are 
totuşi salvatorul său. 

— Şi-atunci, deocamdată, am venit spre a vă pune la curent cu ce se 
petrece în palat şi a vă ruga să fiţi pregătiţi pentru orice, în fiecare noapte, 
începînd cu această noapte chiar. Sultanul se pare că înclină să asculte 
sfatul celor doi consilieri ai săi. Eu însă, voi afla totul la timp şi le-o voi lua 
înainte. 

— Şi ce veţi putea face, mă întreb? Nu vă primejduiţi viaţa alteţei 
voastre înşivă? 

— Am şi eu oamenii mei, principe Mircea, care cunosc sentimentele 
tatălui meu pentru mine, mă adulează şi mă urmează orbeşte, desigur la 
gîndul că le voi fi cîndva sultan. Dintre ei, n-am ales decît pe aceştia doi ce 
mă aşteaptă. Unul e grec, Alexios, şi celălalt, turc, Selim. Ei mă respectă şi 
mă iubesc din copilărie mai mult decît fraţii mei adevăraţi, care, de ce n-aş 
spune-o: nu mă văd de loc cu ochi buni şi tare mi-ar mai dori pieirea. Ce- 
am să fac încă nu ştiu, v-am mai spus-o, am să mă sfătuiesc îndelung cu ei 
şi-am să vă comunic la timp, spre a ne sfătui apoi şi împreună. De aceşti 
prieteni ai mei sînt sigur ca de mine însumi. Pentru alte greutăţi ce mi s-ar 
ivi în cale, un proverb de-al nostru spune că: „Sula de aur zidul pătrunde”. 
Banul convinge mai uşor şi mai repede ca orice alt argument din lume şi 
întotdeauna aurul a tăiat mai bine şi mai adine decît oţelul. Tot ce vă rog 
este să aveţi încredere în mine. Gîndul ce nu mă părăseşte şi-mi dă curaj şi 
îndemn este că ar fi un mare păcat, crimă de neiertat, ca un om ca alteţea 
voastră să-şi piardă viaţa din dorinţa unui alt om, dar acesta de nimic, ca 
Vlad, şi mai cu seamă în felul acesta prostesc. Nu admit moartea unui 
viteaz, decît pe cîmpul de luptă! 

Mircea continuă să tacă, adîncit în gîndurile ce nu-i dădeau pace o 
frîntură de clipă măcar. Fiul sultanului adăugă: 

— Fiţi, vă rog stăruitor, din suflet, cu mare băgare de seamă. Nu 
vorbiţi absolut nimic între măriile voastre şi nu comentaţi nimic. Cine a 
spus că zidurile au urechi, a avut mare dreptate. Aşteptaţi veşti de la mine 
şi fiţi gata. 

Mircea-Vodă întinse amîndouă mîinile şi-i cuprinse palmele lui Musa, 
strîngîndu-i-le mişcat, cu mare dragoste. Apoi spuse în şoaptă: 

— Cum voi putea vreodată, o, principe, să răspund acestei mari 
bunăvoinţe? în afară de primejdia la care îmi dau seama că vă expuneţi, 
veţi avea şi mari cheltuieli de făcut. Voi putea eu să vă arăt marea mea re¬ 
cunoştinţă, vreodată? 

Musa zîmbi şi spuse cu simplitate: 

— O, alteţa voastră, dacă cineva face un bine cu gîndul la răsplată, 
acela nu e om bun într-adevăr şi mai bine să nu-1 mai facă. Cu nimic în 
lume nu poate fi răsplătit binele ce-1 faci din curată convingere, decît cu 
imensa mulţumire, ce-ţi inundă sufletul, că te poţi bucura de bucuria 
aceluia pe care l-ai ajutat la nevoie. 


* 


Trecuse puţin de miezul nopţii. în aerul cald tremura încă vibraţiile 
glasului puternic al paznicului care vestea locuitorilor Brusei că 
pretutindeni e linişte şi pot dormi în pace. Paşii lui se auzeau pe caldarîmul 
de granit, îndepărtîndu-se uşor, fără grabă, de palatul unde Mircea-Vodă şi 
ţarul Straţimir stăteau întinşi pe sofale cu mîinile sub cap, privind fără 
somn, pe fereastra deschisă, luna şi stelele ce sclipeau în depărtarea 
albastră întunecată a cerului. 

— Ce ne mai aşteaptă oare? îşi rosti cu glas tare gîndul ce-1 frămînta 
ţarul Straţimir. Dacă totuşi, cu toată simpatia ce ne-o arată, Musa ne 
întinde vreo cursă? Se va spune că am încercat să fugim şi-atunci, în drum, 
am fost prinşi şi omorîţi. Şi toţi se vor spăla pe mîini de moartea noastră în 
felul acesta! 

Mircea-Vodă se săltă de pe sofa în capul oaselor şi spuse şoptit: 

— Iartă-mă, unchiule, că îndrăznesc, dar te rog vorbeşte cît mai puţin, 
iar dacă vorbeşti, fă-o în aşa fel, ca să nu fii înţeles decît de mine. Mie îmi 
spune un glas lăuntric că nu e ce crezi măria ta. Vom vedea care dintre noi 
a avut dreptate. 

Un cucurigu prelung şi apropiat, urmat de îndată de alte cucuriguri 
din ce în ce mai îndepărtate şi de lătrăturile puternice ale cîinilor, 
întrerupse convorbirea celor doi bărbaţi, cînd deodată, Mircea-Vodă văzu la 
lumina lunii, că în colţul dinspre apus a camerei se mişcă covorul şi se 
ridică uşor. Fără să spună o vorbă îi arătă lui Straţimir cu mîna, unduirile 
ca de şarpe ale covorului; apoi, amîndoi deodată puseră mîna pe cîte un 
sfeşnic în care ardeau mirodenii şi, astfel înarmaţi, înaintară în vîrful 
picioarelor, aşteptînd cu sufletul la gură să vadă ce se mai întîmplă. Mircea 
grăi în şoaptă: 

— Eu cunosc bine tertipurile turceşti. De-or veni să ne omoare în 
somn, să ne vindem viaţa scump! 

Ţinîndu-şi răsuflarea, cei doi principi aşteptau cuprinşi de firească 
emoţie şi nerăbdare. Covorul fu ridicat de un capac ce-1 dădu într-o parte şi 
din trapa descoperită se ivi capul unu tînăr cu o tichie albastră. Acesta privi 
cu grijă de jur împrejur şi zărindu-i pe Mircea şi Straţimir, ridică mina 
dreaptă şi le făcu semn cu degetul pe buze să tacă. Apoi, cu uşurinţa unei 
pisici, sări în odaie, îi trase pe prizonieri în colţul cel mai întunecos şi le 
spuse şoptit: 

— Sînt trimis de principele Musa. Vom merge pe unde am venit eu. 
Aveţi toată încrederea. Aci nu vă pot spune mai mult. Sîntem aşteptaţi. 

Abia acum Mircea-Vodă îl recunoscu pe tînăr; era grecul Alexios, 
despre care-i vorbise, în seara trecută chiar, Musa; iar cînd solul principelui 
le dădu cîte un stilet, drept o armă mai uşoară, căpătară în sfîrşit încredere 
în el. 

Trecură prin trapă şi pipăiră, în întuneric cu picioarele, o scară mică 
de şapte trepte. Alexios îi lăsă să-l aştepte, se-ntoarse, potrivi covorul pe 
capacul trapei, închise chepengul şi apoi coborî spunînd: 

— Să ne ţinem de mînă şi să mergem pe dibuite! înaintară aşa cam 
vreo treizeci de paşi, cînd deodată zăriră ca un tighel de aur o lumină 
pîlpîind în dreptunghiul unei uşi îndepărtate. Atunci tînărul şopti: 

— Intrăm acolo! 

Cînd ajunseră în dreptul uşii, aceasta se deschise trasă de cineva 
dinăuntru şi cei doi fugari se găsiră cu groază în faţa căpitanului de eunuci, 
care-i trase înăuntru, fără să spună o vorbă. Mircea-Vodă îi aruncă lui 
Alexios o privire întrebătoare, iar acesta îi răspunse din deprindere şoptit, 
deşi n-avea cine să-i audă: 

— Căpitanul e omul nostru, măria ta! Are să vă lămurească pe deplin 
luminatul principe, Musa, care vă aşteaptă în odaia de gardă. 

Mircea-Vodă abia apucă să se dumirească bine, cînd căpitanul, pe 
care-1 crezuseră surd şi mut, cum erau toţi ostaşii de sub conducerea lui, 
spuse zîmbind: 

— Rog pe măriile voastre să se aşeze pe aceste jilţuri şi să-mi îngăduie 
să-i bărbieresc, lăsîndu-le numai un fir de mustaţă. Apoi, îi mai rog să se 
îmbrace cu aceste straie de pescar şi să ia în spate năvoadele ce zac colo în 

colt. 

» 

Căpitanul Mustafa le rase repede barba celor doi fugari, îi mînji apoi 
pe obraz cu catran cu care se călăfătuiau corăbiile, ca să pară pescari 
adevăraţi, şi-i ajută să se îmbrace sub privirile zîmbitoare ale lui Alexios. 
Ţarul Straţimir cam strîmbă din nas, cînd îşi puse cămaşa pescărească 
soioasă, plină de solzi cleioşi, şi zise: 

— Dar ştiu că put straşnic a peşte aceste straie, căpitane! 

— Sînt straie îndelung purtate, măria ta. Altfel cum am putea fi crezuţi 
că sîntem pescari adevăraţi? Iată că şi eu mă îmbrac la fel cu măriile 
voastre, numai că în loc să-mi rad barba care-mi lipseşte, am să-mi lipesc o 
mustaţă pe oală spre a nu mai semăna de loc cu cel dinainte. Şi-acum, vă 
rog să binevoiţi a merge după mine. Dar luaţi şi plasele, vă rog. Aşa. 


Cînd îi văzu principele Musa, care-i aştepta împreună cu Selim, 
izbucni într-un rîs zgomotos şi spuse mulţumit: 

— Dacă v-aş fi întîlnit eu însumi pe uliţă, noaptea mai ales, nu cred că 
v-aş fi recunoscut. Nici nu se putea o mai bună preschimbare. Şi acum 
ascultaţi-mă, vă rog, cu cea mai mare luare aminte. Veţi pleca însoţiţi de 
către Mustafa şi cei doi buni prieteni ai mei Alexios şi Selim, în care puteţi 
avea toată încrederea. 

— Dar alteţea voastră nu vă primejduiţi, mărite principe? întrebă 
Mircea-Vodă cu vădită îngrijorare. Fuga noastră tot se va afla mai devreme 
sau mai tîrziu. Ce s-a făcut cu eunucii de pază şi ce se va întîmpla cu 
Mustafa? 

Musa surîse cu multă bunăvoinţă şi răspunse calm: 

— M-am gîndit mai înainte la toate îndelung şi nu cred să fi scăpat 
ceva. Toţi eunucii, care aţi băgat de seamă că sînt surzi şi muţi, au fost 
adormiţi şi vor visa plăcut pînă-n noaptea următoare. Nici n-a fost nevoie 
să-i mai legăm. Eu va trebui să pornesc chiar în noaptea aceasta la drum, 
înapoi la Adrianopol. Aci am făcut aşa, ca să fiu trimis de către prea 
strălucitul meu tată cu anumite treburi. Cînd se va afla de fuga măriilor 
voastre, eu voi fi ajuns de mult acasă. Cei doi prieteni ai mei, după ce-şi vor 
fi îndeplinit misiunea ce le-am încredinţat-o, de a vă petrece, pînă cînd veţi 
fi în deplină siguranţă, vor veni şi ei la Adrianopol. De altfel, nimeni n-are 
să simtă lipsa lor cîteva zile. 

— Şi Mustafa ce va face? întrebă ţarul Straţimir. 

— Cu Mustafa e ceva mai deosebit, spuse Musa zîmbind cu înţeles. 
Cunoaşteţi cred crudul obicei al multor suverani de a-şi omorî cu nepăsare 
şi fără mustrare de conştiinţă pe aceia pe care i-au folosit: fie omorînd, la 
rîndul lor, pe cineva indezirabil, fie zidind ascunzători pentru comori sau 
încăperi tainice, fie că deţin secrete prea mari. Eu nu pot proceda astfel. Pe 
cei care mă servesc sau mă ajută, în vreun fel oarecare, spre a-i împiedica 
totuşi să vorbească vreodată şi să mă trădeze poate, chiar, fără să vrea, îi 
ajut să-şi creeze o altă situaţie într-o parte a lumii cît mai îndepărtată de 
locul împricinat. Mustafa este un ostaş viteaz şi de nădejde, care, aflînd 
cam ce urma să se întîmple cu măriile voastre şi pe cine păzeşte, s-a 
revoltat el însuşi. Aşa că nu mi-a fost prea greu să-l conving. Asupra lui va 
cădea toată vina acestei evadări. Chiar el şi-a adormit oştenii şi, îl priveşte 

de ce, i-a ajutat să fugă pe cei doi prizonieri. Spre a nu avea de suferit 
consecinţele, a dispărut fără urmă. Ce se va întîmpla cu el? Eu mi-am 
permis să-i făgăduiesc în numele vostru, principe Mircea, că-1 veţi lua în 
Ţara Românească, şi-i veţi face acolo situaţia pe care socotesc că o merită 
cu prisosinţă. 

— Cuvîntul alteţei voastre, principe Musa, răspunse Mircea, punîndu- 
şi dreapta pe inimă, este sfînt pentru mine. Doresc din suflet să-mi ajute 
Dumnezeu să vă pot înapoia cu prisosinţă o cît de mică parte din marea 
recunoştinţă ce v-o datorez. 

— Atunci toate sînt bune! răspunse satisfăcut Musa. Să pornim, deci, 
şi Alah să fie cu noi! 


* 


Vîntul începu să se ascută şi să sufle tăios. Cei trei pescari, urmaţi la 
cale de zece paşi de către doi tineri, ce păreau, după îmbrăcăminte, a fi 
nişte calemgii, ce se duceau la slujbele lor, înfruntau cu greu tăria vîntului, 
care-i bătea în fată. 

Pînă să se facă ziuă mai era, iar întunericul stăruia încă pe străzile şi 
aşa umbrite de falnicii platani ai Brusei. Dar deodată, le ieşi în faţă unul 
din paznicii mahalalei, care tocmai îşi făcea rondul de dimineaţă. Mustafa 
se opri, răsuflă din greu, îşi potrivi mai bine năvodul pe umăr, şi spuse cu 
glasul răguşit, ca de băutură şi nesomn: 

— Bună dimineaţa, cinstite efendi! 

— Bună dimineaţa, prietene! răspunse paznicul, căscînd zgomotos. Aţi 
plecat cu noaptea-n cap, dar încotro, că pe aci nu prea aveţi unde prinde 
peşte? 

— Tocmai asta vroiam să te întrebăm, efendi, şi să te rugăm să ne 
îndrumezi, încotro s-o apucăm, spre a ajunge la Bilegic! 

— Ce să faceţi la Bilegic?! E un oraş sărac şi n-are fir de apă,...; de 
peşte ca să nu mai vorbim? 

— Acolo se află un staroste al nostru, al pescarilor, care ne va duce să 
pescuim în rîul Sakaria, care se zice că, spre vărsarea lui în Marea Neagră, 
are atîta peşte, de-ţi rupe năvoadele. 

— Aşa să fie? Atunci ştiu c-o să vă procopsiţi. Iată, o luaţi pe drumul 
acesta spre răsărit şi mai întrebaţi. Dar fără o caleaşca ceva, nu ştiu cînd 
veţi putea ajunge, că-i tare departe! 

— Mulţumim... şi Alah cu domnia ta, efendi! Cînd se îndepărtară 
puţin, Mircea-Vodă îi spuse: 

— Şi noi obişnuim să întrebuinţăm şiretlicurile acestea de a spune că 
mergem într-o parte şi o luăm cu totul dimpotrivă. Dar or mai prinde oare? 

— Şiretlicurile cele mai simple au prins întotdeauna de o sută de ori 
mai bine decît cele încurcate. Era cît pe-aici să greşesc şi să-ţi spun aşa 
cum nu e bine să se audă. Că tocmai despre acest lucru n-am vorbit. 
Domnia ta eşti de aci înainte Mehmet, iar tovarăşul domniei tale este 
Suleiman, ca să fim înţeleşi. Şi măcar că ştiţi turceşte, e mai bine să nu 
vorbiţi. Mă lăsaţi pe mine. 

— Şi, dacă nu ţi-e cu supărare, frate Mustafa, întrebă Mircea-Vodă, 
noi acum încotro mergem? 

Mustafa oftă din adînc şi răspunse: 

— încercăm, cu ajutorul lui Alah, să ajungem la Ismir, oraş la capătul 
lung şi cel mai îndepărtat al Mării Marmara. Şi-odată ajunşi acolo, vom mai 
vedea. Dar, cum ieşim din Brusa, în primul sat ce ni se va ivi în cale, 
trebuie neapărat să cumpărăm o căruţă cu doi cai, că altminteri e prăpăd şi 
ne prinde vremea rea pe drum. 


* 


După o noapte de frămîntare şi nesomn, în care hotărîrea îi stătuse în 
cumpănă, în zori, Baiazid cedase stăruinţelor celor doi sfetnici ai săi, care-1 
urau pe Mircea-Vodă mai mult decît sultanul însuşi, şi poruncise gealatului 
moartea fostului domn al Ţării Româneşti, ce se vădea a fi hain, chiar şi 
lipsit de tron. 

Capul viteazului şi marelui ostaş era aşteptat acum să-i fie adus 
padişahului într-un sac cu rumeguş de lemn, spre a se încredinţa că osînda 
a fost îndeplinită. în chioşcul, în care cu o săptămînă în urmă stătuse de 
vorbă cu Mircea-Vodă şi Straţimir, Ilderim se preumbla acum puţin 
neliniştit şi parcă mustrat de conştiinţă că se lăsase totuşi înduplecat prea 
uşor de intrigile lui Ibrahim şi ale lui Evreinos. Din cînd, în cînd, se oprea 
cu privirea asupra lui Musa, care-1 urmărea, silindu-se să pară cît mai 
nepăsător. Deodată, sultanul se opri şi spuse: 

— Dacă ai fi fost tu lîngă mine, Musa, nu m-ai fi lăsat, desigur, să 
rostesc atît de repede moartea acestui viteaz ghiaur. Cine m-a pus să te 
trimit la Brusa? Puteam trimite pe oricare altul dintre fraţii tăi, pentru 
fleacul de a transmite Marelui Hoge hotărîrile mele cu privire la geamia 
noastră. Dar parcă şi tu, Musa, ai cerut aceasta cu insistenţă?! 

— întocmai, preastrălucite stăpîne şi prea iubitul meu părinte, 
răspunse Musa, plecîndu-şi ochii cu sfială, întocmai, în dorinţa de a vedea 
Marele Hoge că mă preţuiţi şi că sînt fiul vostru preferat! 

— Da,... ai dreptate! 

Şi Baiazid, bătînd furios cu piciorul în podea, privi foarte atent la 
mozaicul alcătuit cu atîtea măiestrie din bucăţele de piatră: roşii, verzi, 

albastre şi sidefii, prăfuite cu aur, ca şi cum ar fi căutat printre pietricelele 
sclipitoare o dezlegare în ceasul acesta greu, şi spuse încruntat: 

— Hm! Şi-acum trebuie să aştept gealatul cu capul acestui nefericit 
principe, care, de fapt, are marea vină de a fi viteaz şi de a-şi iubi mai 
presus de orice pe lume, ţara. 

Dar sultanul se opri deodată, atras de zgomotul făcut pe pietrişul aleii 
din faţa chioşcului de către cei doi mari consilieri ai săi, după care venea 
spăşit şi cu fruntea plecată, gîdea, bălăbănind în mină un sac gol. 

Baiazid avu o presimţire care parcă-1 amuză. Ochii îi mijiră uşor şi i se 
încreţiră într-un zîmbet de nestăpînit. îi aşteptă răbdător pe cei trei să se 
apropie, pînă ajunseră la intrarea în chioşc, şi nu le spuse o vorbă, bucuros 
să-i joace puţin. 

Văzînd că tăcerea se lasă apăsătoare şi marele Ilderim nu le adresează 
un cuvînt, care să fie alcătuit măcar şi dintr-un singur sunet, aşa cum 
obişnuia el de multe ori să le spună: „E”, însemnînd „ce-aveţi de spus?”, 
Evreinos îndrăzni în cele din urmă: 

— Prea slăvite padişah al padişahilor ... nenorocire ... mare nenorocire 

— E! strigă deodată Baiazid mîniat, de Evreinos bei tremură ca apucat 
brusc de friguri, ce te văicăreşti aşa ca o babă neputincioasă? Spune! 

— Mircea şi Straţimir au scăpat, abia izbuti să îngaime cu spaimă 
sfetnicul. 

— Cum adică au scăpat? Ce cabazlîc prostesc mai e şi ăsta? 
Lămureşte-mă! 

— Au fugit, luminate stăpîne! Cînd au ajuns gealatul cu oamenii mei 
la palatul din Brusa, ei fugiseră de o zi, împreună cu căpitanul Mustafa, 
care, fără îndoială, le-a înlesnit evadarea. 

Şi atunci deodată din gîtlejul lui Baiazid izbucni ca o cascadă un rîs 
zgomotos, neaşteptat, de satisfacţie parcă, dar şi de scîrbă, faţă de isprava 
nevolnicilor săi oameni: 

— Ha! Ha! Ha! Ha! Ce mai treabă! De bicisnici,... de netoţi,... de 
hahalere... Şi hadîmbii lui Mustafa ce-au păzit? 

— Ei nu ştiu nimic! Au fost adormiţi, credem, chiar de Mustafa, care 
nu se află nicăieri! 

— Ptiu! scuipă sultanul dezgustat. Lipsiţi din ochii mei cît mai de 
grabă. îmi vine să poruncesc gealatului să umple sacul acela cu bostanii 
voştri seci. N-auziţi? Ce mai aşteptaţi, după o asemenea ispravă? îmi cereţi 
capul lui Mircea cu o drăcească stăruinţă,... vi-1 dau... şi voi îmi veniţi cu 
asemenea veste. Ce aşteptaţi, vă mai întreb o dată? Să fug eu după ei? Să 
mi-1 aduceţi aci: din pămînt, din iarbă verde, în palmă, să-i iau eu capul cu 
acest iatagan ce-mi atîrnă la brîu, că voi nu sînteţi în stare nici să păziţi un 

om ca ăsta, darămite să-l scăpaţi... Ah! Ah! Ah! ... Iată, fiul meu, pe cine se 
sprijină marea 

împărăţie otomană. Află şi bagă la cap: să n-ai încredere niciodată în 
nimeni, decît în tine însuţi. Dacă vrei să te scarpini bine, nu pune pe altul, 
ci scarpină-te singur. 

Şi Baiazid le întoarse spatele, dar, văzîndu-1 pe principele Musa 
încremenit şi palid la faţă, de spaimă, îi zîmbi uşor şi-i făcu cu ochiul ca de- 
o glumă bună. 


* 


înnebuniţi de furia nemaipomenită a lui Baiazid, cei doi bei, foarte 
îngrijoraţi acum de propria lor soartă, întrucît îl scăpaseră din mînă pe 
unul din cei mai aprigi vrăjmaşi ai sultanului, porniră de îndată sute de 
ieniceri şi spahii după cei trei fugari, cu porunca de a-i prinde şi de a-i 
aduce vii, nevătămaţi, spre a fi judecaţi chiar de către marele stăpînitor, 
care-şi arătase dorinţa de a-i ucide cu mîna lui. 

Fusese pusă în mişcare într-adevăr o întreagă armată; iar oamenii de 
credinţă ai celor doi prea puternici bei se împrăştiaseră prin locurile pe 
unde îşi închipuiau că ar putea da de fugari, care, după socotelile lor, nu 
puteau să fi ajuns prea departe şi, deci, era peste putinţă ca, mai devreme 
sau mai tîrziu, să nu le cadă în mînă. 


* 


în vremea aceasta: Mircea-Vodă, ţarul Straţimir şi Mustafa, rămaşi 
singuri, se găseau în apropiere de Gallipoli, unde se adăpostiseră la o 
rubedenie de-a fostului căpitan de eunuci, răsuflînd uşuraţi că pînă atunci 
nu-i supărase nimeni nici cu o întrebare măcar. 

Veniseră pînă acolo, schimbînd totuşi drumul, în cele din urmă, după 
ce Alexios şi Selim îi părăsiseră. Mustafa fusese de părere că nimeni nu 
trebuia să ştie încotro vor merge de aci înainte. Era mai sănătos, spunea el. 
Şi aşa, se ţinuseră de ţărmul Mării Marmara, trecuseră strîmtoarea 
Dardanele cu ajutorul unor pescari adevăraţi şi ajunseseră, în cele din 
urmă, la Gallipoli, unde se simţeau în siguranţă. 

Dar sfînta e vorba din bătrîni: „Să nu spui: «hop» pînă n-ai sărit şanţul” 
Kerim, rubedenia lui Mustafa, îi primise pe fugari, fără prea multă 
tragere de inimă şi cam strîmbînd din nas. 

Mustafa îşi scosese mustăţile de mult şi arăta aşa cum îl cunoscuse 
văru-său de ani de zile. Dar lui Kerim, neguţător de fructe, nu-i făcuse o 
impresie prea bună ceilalţi doi fugari. Şi-apoi nu se dumirea de ce Mustafa 
purta şi el straie de pescar? Simţea că nu e lucru curat la mijloc şi stătea ca 

pisica la pîndă, cu ochii în patru, curios să afle care-i adevărul în toate 
acestea. 

Trecuseră două zile de la sosirea pescarilor în Gallipoli, cînd, în seara 
următoare, în prăvălia lui Kerim veni să cumpere nişte rodii un vecin tare 
vorbăreţ, de la care află că pristavul cetăţii a dat de ştire că stăpînirea caută 
trei tîlhari fugiţi din închisoarea de la Brusa şi că cine va ajuta la prinderea 
lor vii şi nevătămaţi, va primi drept răsplată o sută de dinari. 

Aflînd de toate acestea, Kerim închise prăvălia mai devreme ca de 
obicei şi se grăbi spre casă. Aci îi găsi pe cei trei pescari, stînd la gura 
focului, unde fierbea cina, şi dregîndu-şi plasele care aveau cîteva ochiuri 
rupte. 

Fără a le mai da bună seara şi fără să-i bage de loc în seamă pe cei doi 
străini, gazda i se adresă lui Mustafa provocator: 

— Ai aflat marea veste care umblă prin oraş? Mustafa lăsă plasa şi se 
uită încruntat la Kerim: 

— De unde să ştiu eu ce veşti sînt în oraş, cînd n-am ieşit din casă de 
două zile? 

— Dar de ce n-ai ieşit din casă, bre, omule? Te-am împiedicat eu 
cumva sau poate că ai, adică mai bine zis aveţi toţi trei vreo pricină bine 
întemeiată, ca să vă feriţi de ochii lumii, ai? se răsti de astă dată Kerim. 

Mustafa se ridică în picioare cît era el de înalt şi-i aruncă vărului său o 
privire care-1 îngheţă. 

— Ce vrei să spui, jigodie, vorbeşte lămurit? 

— Nu cumva ştii tu poate cine sînt cei trei tîlhari fugiţi din temniţa de 
la Brusa şi pe capul cărora s-a pus preţ de o sută de dinari? Nu e o sumă 
de lepădat! 

Mustafa ridică pumnul şi voi să-l lase în capul lui Kerim, dar acesta, 
iute de picior, se strecură pe uşa ce rămăsese întredeschisă şi o luă la fugă 
spre centru oraşului, de-i sfîrîiau cîlcîiele pe caldarîmul de granit. 

— Nu-i o clipă de pierdut! strigă Mustafa neliniştit celor doi tovarăşi. 
De îndată să ne punem la adăpost şi să părăsim oraşul cît mai în grabă, că 
altfel nu dau nici o firfirică pe vieţile noastre. 

Mircea şi Straţimir voiră să ia plasele la care lucrau, dar Mustafa le 
spuse: 

— Lăsaţi plasele, că nu ne mai sînt de nici un folos. Veniţi după mine. 

Cei trei ieşiră în grabă din casa lui Kerim, în uliţa slab luminată, ca 
orice uliţă de mahala, de un fanar spart şi cîrpit cu cocă, ce-şi arunca 
razele-i tremurătoare numai la cîţiva paşi de el. 

— Rămîneţi în urma mea, le spuse Mustafa tare îngrijorat, şi ţineţi-vă 
după mine la zece paşi, fără să mă părăsiţi o clipă din ochi. Cînd mă opresc 
eu, vă opriţi şi voi şi vă faceţi de lucru, fără să se simtă că mă cunoaşteţi, 
că-i prăpăd! 

Apoi Mustafa o porni în grabă în susul uliţei. Deodată se opri lîngă 
calcanul unei case ce dădea într-un maidan dosnic. Aci, se dezbracă cu o 
iuţeală nemaipomenită, 
scoase din traista ce-o 
purta cu el straiele de 
căpitan de eunuci şi se 
îmbrăcă şi mai repede de 
cum se dezbrăcase. Le făcu 
semn celor doi fugari să se 
apropie şi le spuse în 
şoaptă: 

— Aşteptaţi-mă aci. 

Lungiţi-vă pe jos şi 
prefăceţi-vă că dormiţi. Fiţi 
fără grijă şi aveţi încredere 
în mine, că nu vă părăsesc. 

Viaţa mea-i în joc la fel cu a 
voastră. Trebuie să facem 
orice, ca să scăpăm cu 
bine, pînă ajungem în 
Bulgaria. Primejdia cea 
mare acum e îmbrăcă¬ 
mintea aceasta de pescari. 

Kerim fără îndoială că a 
spus tot la stăpînire. Eu mă 
duc să vă fac rost de alte 
straie, pînă nu se află de 
noi în tot oraşul. Cu bine! 

Mircea-Vodă şi ţarul 
Straţimir îşi stăpîniră cu 
greu oftatul şi se duseră în 


































110 


colţul cel mai îndepărtat al maidanului, aşezîndu-se pe jos, turceşte. 

— Mi se cade cu prisosinţă să trec prin toate aceste primejdii de 
moarte, spuse cel dinţii, întrucît m-am legat la cap, fără să mă doară. N-am 
ţinut seama de sfatul lui Sigismund şi m-am băgat în gura lupului de bună 
voie. Atunci la ce să mă mir şi să mă căinez că acesta sau haita lui vrea să 
mă mănînce? 

— Dar eu ce să mai zic? Pe mine m-a chemat Baiazid, chipurile, ca să 
te fac pe tine mai înţelegător. Ca şi cum era sigur că aş avea vreo putere 
asupra voinţei tale. Doamne, Doamne, cu ce ţi-am greşit, ca să mă 
pedepseşti astfel la bătrîneţe? De voi scăpa cu bine şi de astă dată, intru 
într-o monastire să-mi grijesc de păcatele pe care se vede că le-am făcut în 
viată, fără să-mi dau seama. 

Apoi tăcură amîndoi; nu li se mai auzea decît răsuflarea. Noaptea se 
lăsase călduţă. Un aer curat şi puternic venea dinspre strîmtoarea 
Dardanele, răcorindu-le puţin feţele înfierbîntate de teamă. 

Nu mai ştiau cît timp trecuse de cînd stăteau aşa, cînd auziră paşii lui 
Mustafa şi tresăriră. Acesta îi căută cu privirea prin întuneric, îi descoperi 
şi veni către ei cu braţele întinse pe care purta nişte haine mai acătării, 
vechi, dar curate şi mirosind a foi de paciulie. 

— Hai, schimbaţi-vă repede şi să plecăm de grabă. Noroc că am găsit 
un telal de haine vechi în apropiere şi n-am colindat prea mult prin oraş. 
Cînd m-a văzut că-s căpitan de eunuci mi-a adus îndată tot ce i-am cerut, 
fără să mă mai întrebe ceva. 


— Cît de scurt a fost drumul de la Adrianopole la Brusa şi cît de lung 
mi s-a părut de la Brusa la Adrianopole şi înapoi! spuse ţarul Straţimir, 
oprindu-se lîngă un cedru, ca să se mai odihnească. 

— E şi firesc, îi răspunse Mircea-Vodă, privindu-1 cu îngăduinţă ca pe 
un copil, doar acum am mers mai mult pe ocolite. Dar ce nu înţeleg eu, 
frate Mustafa, este de ce ne-am întors aci, la Adrianopole, cum s-ar spune 
în gura lupului? 

Mustafa le răspunse cu şiretenie: 

— M-am gîndit îndelung, înainte de a mă hotărî la asta şi mi-am zis că 
nimănuia nu-i va trece prin minte că vă veţi întoarce chiar în locul de unde 
aţi plecat şi unde se află duşmanii de moarte ai voştri. Cine credeţi voi că se 
gîndeşte să vă caute pe aci? Şi din Adrianopole în Bulgaria este numai un 
pas. Iar acum, ca să ne pierdem urma, hai să dăm o raită prin At-Maidan, 
unde e piaţa cea mai măre din oraş. Aveţi ce vedea şi de ce vă minima: e un 
vestit tîrg de cai, cum nu s-a mai pomenit prin alte părţi de lume, apoi mai 
e şi tîrg de vite şi de sclavi. Şi, de ne vom plictisi cumva în tîrg, deşi nu 
cred, că numai la bazarul cel mare îţi poţi pierde o zi întreagă, căscînd gura, 

mergem la hipodrom care e alături. Pînă se lasă seara, n-avem altceva mai 
bun de făcut şi sîntem în mai mare siguranţă în mijlocul mulţimii, decît 
plimbîndu-ne pe uliţe. 

Şi fără să mai aştepte încuviinţarea celor doi tovarăşi ai săi de drum, 
Mustafa o porni spre At-Maidan. 

Aci o lume neobişnuită şi împestriţată li se înfăţişe ochilor uimiţi şi 
încîntati ai celor doi străini de tara turcească. Tarabele erau întinse în fata 
unor dughene mari, unele lîngă altele, avînd de vînzare cele mai diferite 
lucruri ce se puteau închipui. 

într-un vacarm asurzitor, neguţătorii îi opreau pe cumpărători, 
lăudîndu-şi marfa cu cele mai alese şi meşteşugite cuvinte. 

Dar ce-i uimi şi-i incintă mai mult decît toate pe călătorii noştri fu un 
harap care îşi arăta într-un ţarc mare, din marginea maidanului, uriaşa lui 
putere şi nemaipomenita-i îndemînare. Lumea izbucni în urale şi laude pe 
deplin meritate, iar harapul, cu fesul în mînă, porni pe la fiecare din cei ce-1 
priviseră cu sufletul la gură, rugîndu-i să-i dea cît îi lasă inima. 

— Straşnic om! grăi Mircea-Vodă cu admiraţie. Asta singur cred că e 
în stare să se bată cu zece o dată. 

— Mai face şi alte isprăvi, afară de ce-aţi văzut aci! le spuse Mustafa. 
Dar acum, că s-a înserat, să ne potolim foamea la „Ancora de aur”, un han 
din apropiere, şi-apoi să mergem la o gazdă din miazănoaptea oraşului, de 
unde vom porni călări spre Bulgaria. Totul e pus în rînduială şi, dacă 
scăpăm şi de acest hop, ne putem socoti oameni liberi. 


La „Ancora de aur” era într-adevăr un han ferit, ascuns în spatele unei 
perdele de platani uriaşi, şi trebuia să ştii de el că se află la răscrucea 
acelor drumuri de margine, altminteri nu l-ai fi putut vedea. O şuviţă 
subţire de fum albăstrui şi plăcut mirositor se înălţa din mijlocul arborilor, 
vestind trecătorilor că acolo se frige faimosul kebap de berbec, cu pilaf, cu 
cimbru, piper şi alte mirodenii ce-i dădeau fripturii un gust deosebit. 

Drumeţii noştri se opriră în faţa a doi platani mai înalţi, care parcă 
străjuiau intrarea, şi privind în sus, zăriră cu uimire stelele sclipind 
puternic în întunericul ce se lăsase pe nesimţite. 

— Nici n-am băgat de seamă, cînd a căzut noaptea, spuse Mircea- 
Vodă. 

— Iar eu, adaogă Straţimir, am şi uitat că mai poate să-ţi fie şi foame 
din cînd, în cînd. Bun gînd a avut Mustafa, cînd ne-a adus să cinăm aci la 
han. 

— Să intrăm, că, de întîrziem, s-ar putea să nu mai avem loc. E un 
han cu multă căutare, mai cu seamă pentru kebapul lui, cum nu se găseşte 
altul în tot oraşul. 

încăperea, neobişnuit de mare în care se aflau mesele, era aproape 
plină cu oaspeţi de tot soiul, care înfulecau cu poftă. 

Cei trei nou sosiţi se aşezară la o masă lingă o uşă ce dădea în curtea 
din dos a hanului. Mustafa era bucuros că a găsit un loc atît de potrivit şi 
se lăsă pe scaun, oftînd uşurat, ca de o mare oboseală. Apoi îi făcu din 
depărtare un semn hangiului, care, fără să-i mai întrebe ce doresc, le aduse 
îndată trei porţii de kebap, pîine neagră şi trei stacane cu salep, la care 
Straţimir strîmbă din nas şi spuse cu obidă: 

— Dar ceva zeamă de struguri nu se pomeneşte prin aceste locuri de 
lume? 

Mustafa se încruntă şi spuse apăsat: 

— Ai uitat pesemne, preacinstite prietene, că legea noastră ne opreşte 
să bem vin şi să mîncăm carne de porc? 

Unui bun musulman nu-i este îngăduit să uite o clipă măcar 
învăţăturile profetului. 

— Aşa e,... Mă mir cum de-am putut uita. Pesemne, unde mi-e atît de 
sete, zîmbi Stratimir cu resemnare. 

într-adevăr că kebapul era grozav de gustos: carnea de berbec, bătută 
cu ciocanul de lemn şi stropită din belşug cu mirodenii, era fragedă de se 
topea în gură; iar orezul din pilaf, bob şi bob, avea un gust deosebit, aşa 
cum cei doi străini de locurile acelea nu-şi aminteau să mai fi mîncat 
vreodată pînă atunci. 

— Bun bucătar, hangiul! spuse Straţimir. 

— Aaaa,... Mehmet al nostru, făcu Mustafa, bun e puţin zis,... 
neîntrecut! 

Dar, către sfîrşitul cinei, iată că Mehmet veni grăbit la masa lor şi 
spuse în şoaptă: 

— Bre, Mustafa, o ceată de ieniceri caută de zor pe nişte, spun ei, 
tîlhari, fugiţi de la Brusa, şi pe tine. Eu nu ştiu ce-i adevărat din toate 
astea, dar cum nu vreau halima în prăvălia mea, ştergeţi-o uşurel pe uşa 
asta din spatele vostru. O să ieşiţi în curtea din dos,... şi acolo, în grădina 
de zarzavat, care dă la Ciamlidgia-Cişme, de unde vă puteţi împrăştia mai 
uşor şi fără zarvă, care încotro. Lasă, că-mi plătiţi altă dată. Mergeţi 
sănătoşi şi să auzim de bine. 

Cît vorbise Mehmet, cei trei se şi ridicaseră în picioare şi se 
strecuraseră uşor pe uşa deschisă de către hangiu, care o astupa acum cu 
trupul său vînjos, prefăcîndu-se că strînge de pe masă. 

Bune ar fi fost toate, dacă treburile s-ar fi desfăşurat aşa după cum 
spusese Mehmet; dar vezi că rar socoteala de acasă se potriveşte cu cea din 
tîrg. 

Curtea din spate era pustie la ceasul acela de seară. Doi zăvozi 
hămăiră scurt de cîteva ori şi, la fluieratul lui Mustafa, încetară, aşezîndu- 
se liniştiţi, cu botul pe labe, şi întorcînd numai capetele către cei ce se 
îndepărtau în grabă către grădina de zarzavat. 

Dar cum intrară în grădină, deodată săriră pe ei cu spăngile ridicate, 
gata de luptă, şase ieniceri. 

— Nici o mişcare, că-i prăpăd! strigă căpitanul oştenilor. 

Hamalii însă erau pregătiţi pentru orice împrejurare. Şi dacă n-aveau 
săbii cu ei, spre a nu da de bănuit, îşi ridicară cu o iuţeală nemaipomenită 
frînghiile soioase şi învîrtindu-le fulgerător pe deasupra capetelor celor ce se 
năpustiră asupra lor, îi biciuiră, ameţindu-i şi-i făcură să dea înapoi 
zăpăciţi. 

Dar ienicerii se reculeseră repede şi, văzînd cam ce fel de arme 
foloseau cei trei hamali, se dădură cîţiva paşi înapoi şi se năpustiră asupra 
lor, urlînd ca nişte fiare sălbatice. Insă hamalii se şi aruncaseră la pămînt şi 
ienicerii, împiedecîndu-se de trupurile acestora, căzură unii peste alţii, 
lovindu-se şi tăindu-se chiar în hangerele lor. Oştenii erau totuşi tineri şi 
nespus de ageri. Se ridicară repede în picioare şi săriră din nou pe hamali, 
care, oricît de puternici şi viteji ar fi fost, nu puteau lupta cu nişte frînghii, 
împotriva unor paloşe late şi ascuţite, ei fiind trei şi vrăjmaşii lor încă pe- 

atîtia. 

» 

Văzîndu-i că încep să dea înapoi, unul din oşteni strigă: 

— Nici o mişcare, v-am mai spus! Pînă aci v-a fost! înainte, şi nici o 
vorbă. Avem poruncă să vă ducem la luminăţia sa Evreinos-bei. 

Dar Mustafa nu degeaba fusese căpitan de eunuci atîţia ani de zile, ca 
să se lase aşa dus cu una, cu două. Le strigă cu îndrăzneală: 

— Aveţi poruncă spuneţi? De la cine aveţi poruncă? 

— N-ai auzit? De la strălucirea sa Evreinos-bei. 

— Dar pentru care pricină? 

— Las-că ştii tu destul de bine, îi răspunse ienicerul, ca să ţi-o mai 
spun şi eu. 

în aceeaşi clipă, poarta cea mare a curţii din dos se deschise în grabă 
şi un pîlc de zece spahii pătrunse în ogradă. 

— Nici o mişcare vă spun acum eu, tuturor! strigă cu putere căpitanul 
călăreţilor. Ce se întîmplă aci? 

Glasul li se păru cunoscut hamalilor, dar nu ştiau de unde să-l ia. 
înfăţişarea falnică a aceluia care vorbea nu le amintea în clipa aceea de 
nimeni. Totuşi Mustafa, tresări deodată , se învioră şi înaintînd cu mult 

curaj, se aruncă cu faţa la pămînt şi începu să strige, bătîndu-se cu 
pumnul în piept, ca un apucat: 

— înălţimea voastră, aceşti ieniceri nu ne-au lăsat să ne sfîrşim cina, 
ne-au ridicat, fără nici o pricină, de la masa noastră şi ne-au tîrît afară în 
ghionti; iar acum vor să ne ducă cu ei nu ştiu pentru ce! 

— Cine eşti tu, de te smiorcăi aşa? se-ncruntă căpitanul de spahii. 

— Sînt Osman, un biet hamal din Gallipoli, care-şi cîştigă pîinea 
cinstit şi care... 

Dar căpitanul nu-1 lăsă să-şi sfîrşească vorba şi-i strigă cutremurător, 
de se-ncreţi pielea pe bietul Mustafa, care acum chiar că nu mai ştia ce să 
creadă. 

— Ha, ha! Osman zici că eşti?! Un biet hamal, spui, şarpe veninos?! 
Eşti tu hamal, cum sînt eu marele hoge de la Brusa. Să-ţi spun eu cine eşti, 
de-i aşa, ca să afli şi tu, spurcăciune. Eşti netrebnicul Mustafa, fostul 
căpitan de eunuci al prea strălucitului nostru padişah. Ai înşelat buna 
credinţă a stăpînului tău şi, de n-ar trebui să te duc viu, ţi-aş crăpa capul 
aci, pe dată. 

Mustafa îl recunoscuse mai de mult, dar Mircea-Vodă şi ţarul 
Straţimir abia acum îşi dădură seama cine era straşnicul căpitan de spahii: 
Alexios, bunul prieten al principelui Musa; iar alături de el se afla Selim. 
încremeniţi, ei erau încredinţaţi că, de astă dată, soarta li-e pecetluită. 

Văzînd ce neaşteptată întorsătură au luat lucrurile, căpitanul 
ienicerilor, veni degrabă în faţa lui Alexios şi spuse hotărît: 

— Avem poruncă de la înălţimea sa Evreinos-bei să-i ducem pe aceşti 
trei oameni la strălucirea sa, vii şi nevătămaţi. 

— Hm, hm! mustăci Alexios. Ciudat! Şi eu am aceeaşi straşnică 
poruncă, numai că noi sîntem trimişi chiar de către luminăţia sa principele 
Musa. Aveţi carte la mînă în privinţa aceasta? 

— N-am nici un fel de carte, decît cuvîntul înălţimii sale şi atît. 

— Atunci, n-am ce vă face. lată cartea noastră, iscălită chiar de către 
fiul prea strălucitului nostru padişah. Aşa că ... 

— N-ar fi bine atunci să-i ducem împreună? propuse ienicerul. 

— împreună? strigă Alexios mîniat. Cum adică? Avem noi, aceşti 
spahii călări, nevoie să fim apăraţi sau păziţi cumva? Voi, ienicerii, sînteţi 
pedeştri. Să fac rost acum de cai şi pentru voi? N-am decît trei telegari 
pentru cei prinşi. Hai, hai! Faceţi calea întoarsă şi descurcaţi-vă cum puteţi, 
dar cu noi n-aveti ce căta. 

Cei şase ieniceri, de teamă să nu-1 supere pe prea puternicul căpitan 
de spahii ce venea, după cum glăsuia cartea, chiar din partea principelui 
Musa, se îndepărtară degrabă, amarnic de supăraţi. 

în clipa următoare, Alexios şi Selim săriră de pe şei drept în picioare în 
faţa prinşilor şi, spre marea uimire a acestora, îi luară în braţe cu nespusă 
bucurie. 

Şi-atunci se auziră puternicele hohote de rîs, ca nişte pocnete de bici, 
ale celor ce se simţeau deodată uşuraţi de groaznica pacoste ce crezuseră că 
a căzut peste dînşii. 

— Ce-a mai fost şi asta, prietene Alexios,? întrebă Mircea-Vodă. 

— Una de-a slăvitului nostru stăpîn, măria ta. Ştiţi doar care a fost 
porunca luminăţiei sale dintru început: să nu vă slăbim din ochi şi să nu vă 
părăsim, pînă ce nu vom socoti noi că sînteţi în deplină siguranţă. Asta am 
şi făcut. Tot timpul v-am urmărit şi am fost aproape de măriile voastre,... 
din depărtare, rîse Alexios, gata să vă sărim în ajutor la nevoie. Ştiind că cei 
doi mari dregători ai sultanului vă sînt duşmani de moarte şi au dat 
poruncă să fiţi prinşi, ne-am ţinut după oamenii lor, şi, mai ştiind şi cam 
încotro v-aţi îndreptat, iată că am dat de măriile voastre. Acum, avem 
poruncă aspră să nu vă lăsăm decît cînd veţi ajunge pe pămînt bulgăresc, 
unde luminăţia sa tarul Stratimir e la domnia sa acasă. Iar strălucitul meu 
stăpîn, măria ta, adăugă Alexios, adresîndu-se lui Mircea-Vodă, mi-a spus 
să vă rog să-i trimiteţi din cînd în cînd ştiri prin oameni de credinţă, la care 
vă va răspunde de asemenea. Şi acum, poftiţi pe cai şi să pornim, ca nu 
cumva să fim ajunşi din urmă de oamenii celor doi bei, care n-ar fi de 
mirare să fie loviţi de dambla, de gălbenare sau măcar de turbare. 

Ni se arată cum, nefiind luate în seama înţelepciunea şi priceperea în 
lupta a vitejilor şi încercaţilor Valahi cu Otomanii, marea cruciadă 
europeană, pornită împotriva acestora, este spulberata la Nicopole, 

precum pleava de vînt. 


N ICIODATĂ PÎNA ATUNCI, oraşul Orşova nu adăpostise atîta 
puhoi de oaste ca-n acel an de pomină 1396, la începutul lunii 
lui Gustar. 

Dar nici atîta de amestecată şi pestriţă. O sută de mii de oşteni, 
jumătate călăreţi şi jumătate pedestraşi, din cele mai felurite neamuri ale 
Europei, aşteptau nerăbdători şi plini de emoţie marea încleştare pentru 
care veniseră aci de peste ţări şi mări: înfruntarea Semilunei, care ajunsese 
să pună în primejdie acum şi părţile din spre apus ale continentului. 

La chemarea regelui Sigismund de Luxemburg al Ungariei, care acum 
era şi puternic vicar al împărăţiei germane şi se aştepta să fie ales în curînd 
împărat, răspunseră toţi cu multă însufleţire şi se găseau strînşi laolaltă în 
fruntea ofiţerilor: conţi şi mareşali din Francia, duci din Englitera, cavaleri 
din Germania, amirali veneţieni şi generali bizantini, la care se alăturase, 
cum era şi firesc, oastea ungară a regelui Sigismund, ce era şi căpetenia 
întregii oştiri. 

Dar regele Ungariei încă nu se hotărîse să pornească lupta şi o tot 
tărăgăna, invocînd diferite pricini, de care oştenii trebuiau să ţină seama. 
Pînă într-o zi, cînd palatinul Nicolae de Gara intră neanunţat în camera su¬ 
veranului său şi-i şopti cîteva vorbe, care-1 făcură pe Sigismund să sară de 
pe pat, unde se odihnea cu mîinile sub cap şi ochii în tavan, şi să-l urmeze 
de îndată pe palatin în port. Regele nu aşteptă mult, că trei bărci uşoare şi 
iuţi se opriră la mal şi din cea dintîi săriră sprinteni ca nişte flăcăi de 
douăzeci de ani Mircea-Vodă şi spătarul Boian. 

Cînd îl văzu pe acela pe care-1 socotise de mult pierdut pentru 
totdeauna, Sigismund mai întîi îşi potoli cu mîna bătăile repezi ale inimii; 
apoi îi ieşi înainte cu braţele deschise şi, fără să se mai stăpînească, îl 
sărută pe amîndoi obrajii, zicînd ca pentru sine: 

— în sfîrşit, acum putem începe lupta cea mare! Fii bine venit, măria 
ta, dar să-ţi spun drept, că de nu m-ar fî anunţat palatinul Nicolae de Gara 

cine trece Dunărea aci, la Orşova, nu te-aş fi recunoscut. Unde-ţi sînt 
părul, barba... şi mustaţa cea deasă? 

— S-au topit ca şi mine, maiestate! grăi Mircea-Vodă, rîzînd şi 
răspunse îmbrăţişării cu aceeaşi prietenie. 

— Nu speram să te mai revăd vreodată, şi totuşi, ciudat, te aşteptam. 
Oh,... mi-ai pricinuit multă supărare şi mi-ai dat mari emoţii. Acum mi-a 
venit inima la loc. E lingă mine omul cel mai preţios dintre toţi vitejii care se 
află acum în această Orşova. Comandanţii oştilor sînt la petrecere. Cam cu 
aceasta se îndeletnicesc cei mai mulţi, parcă ar fi venit aci ca să bea şi să 
mănînce în neştire, adevărat, cum se spune, ca de frica morţii. Să nu-i 
tulburăm, deci, şi să stăm puţin de vorbă, între patru ochi. 

Privindu-1 pe Boian, Mircea-Vodă adaogă surîzînd: 

— Cu îngăduinţa maiestăţii voastre, între şase ochi. Sigismund se 
grăbi să aprobe îndată: 

— De bună seamă, generalul Boian nu ne poate fi decît de folos. Dar 
nu vom fi nici între şase ochi, întrucît la acest sfat de taină al nostru va 
participa şi palatinul de Gara, comandantul suprem al armatei ungare. 


Cei patru bărbaţi se aşezaseră pe jilţuri faţă în faţă, în colţul cel mai 
îndepărtat de uşă al camerei lui Sigismund. Nicolae de Gara trăsese zăvorul 
la uşa grea de stejar şi spusese: 

— Măcar că nu ne va tulbura nimeni, cred, întrucît oaspeţii noştri, 
cînd au dinaintea lor mîncare aleasă şi vin bun, nu-i mai urneşti din loc 
nici cu o sută de boi. 

Sigismund oftă din greu şi spuse cu amărăciune: 

— Din nefericire, acesta este adevărul cel mai adevărat. Apoi, 
întorcîndu-se către Mircea-Vodă, grăi cu glasul scăzut: 

— Iată pe scurt cam ce aveam de spus. Despre primejdia turcilor 
pentru întreaga Europă nu mai are nici un rost să discutăm, este evidentă. 
Baiazid a cutezat să strige în gura mare către paşalele sale că în curînd va 
intra călare în biserica Sfîntului Petru din Roma şi-i va da calului său să 
mănînce ovăz pe masa altarului. Lăudăroşenia aceasta, plină de cea mai 
sfruntată obrăznicie, nu putea fi lăsată fără răspuns. Am trimis soli în 
multe ţări şi am primit frumoase răspunsuri. Oastea strînsă astfel se ridică 
la o sută de mii de oameni. Conducătorii acesteia sînt dintre cei mai aleşi, a 
căror bravură a fost dovedită în multe şi multe lupte. 

Aci, Sigismund se opri şi respiră adînc, prilej pentru Mircea-Vodă să 
spună: 

— Destui, maiestate, ca să facă faţă acestei mari lupte. De un singur 
lucru mi-e teamă însă, şi anume că nu vor lupta uniţi, ci fiecare oaste, 
după cum o va tăia capul. Şi aceasta ar putea să dăuneze. 

— întocmai aceeaşi grijă mă frămîntă şi pe mine, întări regele. Ceea ce 
doresc să mă sfătuiesc cu măria ta este cum şi de unde să pornim lupta? 
Am ţinut să vorbim mai întîi împreună, întrucît ştiu că le cunoşti bine toate 
aşezările întărite şi mai cu seamă felul de a lupta al turcilor, doar i-ai învins 
şi i-ai pus pe fugă! sfîrşi Sigismund zîmbind. 

— Şi cu ajutorul Celui de sus, nădăjduim, adăugă Mircea-Vodă, că-i 
vom mai învinge. Iată acum care e părerea mea. E bine, în mersul nostru 
către Adrianopol, să ne ţinem de malurile Dunării. Pe apă vor pluti în şir 
corăbiile cu arme şi provizii. Noi vom merge pe uscat şi ne vom opri la cele 
mai însemnate cetăţi turceşti întărite, spre a le cuceri şi a ne asigura că nu 
vom fi loviţi prin spate. Trei asemenea cetăţi ne stau deocamdată în faţă: 
Vidinul, Rahova şi Nicopole. La Vidin se află unchiul meu, ţarul bulgar 
Straţimir,... ţar cu numele, căci abia aşteaptă să scape de turci. La Rahova 
are să fie mai greu, întrucît aci sînt turcii foarte bine întăriţi. După acestea 
două, cetatea turcească cheie, care trebuie neapărat să cadă în mîinile 
noastre este Nicopolul, pe malul drept al Dunării, avînd în faţa ei, pe malul 
sting, cetatea românească Turnu. 

Mircea-Vodă se opri o clipă, ca spre a-şi aduna gîndurile. Nerăbdător, 
Sigismund îi spuse: 

— Te ascultăm mai departe, iubite prietene. 

— Am rămas aşa, îşi reluă firul Mircea, că mi-am întors gîndul cu 
veacuri înapoi, la vechimea acestei bătrîne cetăţi, care a fost durată hăt, pe 
vremea împăratului Traian... I se spunea pe atunci Nicopoli ad Istrum. 
împăraţilor bizantini le-a plăcut aşezarea şi au clădit pe ea cetate nouă, ca 
să le fie de alăpost şi apărare la nevoie. Iar acum a încăput pe mîna 
vrăjmaşilor noştri de moarte. 

— De la care o vom cuceri în drumul nostru spre Constantinopol, 
spuse cu convingere Sigismund. Şi sînt sigur de aceasta, dacă măria-ta ne 
vei da frăţeasca-ţi mină de ajutor. 

Aci, Mircea-Vodă îşi întinse amîndouă mîinile vînjoase şi arse de soare, 
spunînd cu sinceritate: 

— Pe amîndouă şi pe mine însumi, cu toţi ostaşii ce mi-au rămas 
credincioşi, maiestate! Şi am aci vreo trei mii, care fac însă cît nouă mii, o 
spun fără mîndrie deşartă. 

— Cunoşti bine locurile acestea? 

— Ca-n palmă,... vă pot duce şi cu ochii închişi, oriunde, şi nu numai 
eu, ci oricare dintre oamenii mei. 

— Atunci, spuse regele cu vădită mulţumire, să mergem la 
comandanţii de oşti să le spunem să fie pregătiţi; mîine, în zori, pornim la 
drum. 


* 


Oastea creştină sosi în faţa cetăţii Nicopole abia către jumătatea lunii 
septembrie. Zilele de toamnă erau călduţe şi frunza nu ruginise încă, iar 
drumurile erau uscate şi fără gloduri; rar dacă le stropea cîte o ploicică ce 
nici nu se simţea; pămîntul se zbicea îndată la razele dulci ale soarelui. 

Cetatea se înălţa mîndră, străjuind parcă Dunărea, pe un podiş, de 
unde domina întreaga cîmpie a marelui fluviu. 

De jur împrejur, avea ziduri groase şi turnuri de pază şi apărare, 
făcute de către turci care-şi dăduseră seama de marea însemnătate 
strategică a acestei vechi cetăţi. 

Privind cu admiraţie, regele Sigismund lăsă fără de voie să-i scape 
aceste cuvinte străbătute de oarecare îngrijorare: 

— Aci nu mai e Vidinul... 

— Şi nici Rahova! completă Ştibor, voievodul Ardealului, care era în 
preajma lui. 

— Şi totuşi, intră în vorbă Mircea-Vodă, ghicind parcă ce se petrecea 
în sufletul regelui Ungariei, dacă vom chibzui bine şi vom cădea cu toţi la o 
înţelegere, Nicopole va fi în cele din urmă în stăpînirea noastră, iar de aci, 
calea spre izbîndă ne este deschisă. 


* 


Două săptămîni încheiate au încercat oştenii creştini să cucerească 
Nicopole, dar în zadar; deşi asediată, cetatea rezista şi cu toate că o bătură 
cu tunurile, nu putură clinti din ea un zid măcar, necum să pătrundă 
înăuntru. 

încredinţaţi că, în cele din urmă, cetatea va cădea de la sine, lipsită de 
hrană şi apă, cruciaţii şi conducătorii lor mai ales, se puseră pe chefuri şi 
petreceri, de-ai fi zis că sînt la nuntă, iar nu la război. Cînd se saturau de 
mîncare şi băutură, porneau să joace zaruri sau alte jocuri de noroc, în care 
erau grozav de pricepuţi. 

Dar tocmai cînd se aşteptau mai puţin, ca un trăznet din senin căzu în 
faţa lor ştirea, adusă de iscoade, că Ilderim a sosit în fruntea unei mari 
oştiri la Nicopole şi este gata de luptă. înfioraţi de asemenea veste, toţi 
oştenii creştini avură acelaşi gînd dureros şi plin de ruşine pentru ei: „Nu 
degeaba acest mare sultan fusese supranumit „Fulgerul”. Cum şi cînd 

sosise, de nu-i aflase nimeni de ştire?! Dar nu mai era timp pentru astfel de 
întrebări ce nu-şi mai aveau acum nici un rost. 

Conducătorii cruciaţi se aflau asupra chefului, ameţiţi de băutură, iar 
unii abia se puteau ţine pe picioare, necum să se ridice de la masă, la 
chemarea regelui Sigismund, căpetenia întregii oştiri. 

Turcii însă nu se grăbeau. Ei se mişcau iavaş, iavaş, dar cu multă 
socoteală. Se urcară pe podişul cetăţii, avîndu-i în faţă ca în palmă pe 
vrăjmaşi. Mircea-Vodă se repezise, cu o mie din cei mai destoinici oşteni ai 
săi, spre a vedea din depărtare oastea turcească şi a-şi da seama cam la cîţi 
oameni se ridică. 

Pînă să vină înapoi din recunoaştere lui Sigismund şi lui Ştibor li se 
păru că a trecut un veac. Ceilalţi căpitani de oaste însă, se străduiau să 
pară cît mai nepăsători. 

în sfîrşit,... iată-1! 

Regele Ungariei i se repede înainte, ca dus de vînt, şi abia-1 lăsă să 
descalece. 

— Ei,... cum stăm, măria ta? 

Mircea-Vodă se aruncă din şa drept în mijlocul cavalerilor, de-ai fi zis 
că vrea să-nceapă o luptă cu toţi aceştia deodată, şi zice, scoţîndu-şi coiful 
şi ştergîndu-şi fruntea de sudoare: 

— Nu cred că sînt mult mai numeroşi decît noi. Am însă, a vă face o 
mare rugăminte, care este spre folosul luptei ce se va da! 

— S-o auzim, răspunseră comandanţii, strîngînd cercul în jurul lui 
Mircea-Vodă. 

— Vă rog să ne lăsaţi pe noi, românii, să pornim cei dintîi la luptă, 
întrucît îi cunoaştem bine pe turci, le ştim felul lor de a se bate precum şi 
toate şiretlicurile ce le folosesc în războaie! 

Cavalerii străini se-ncruntară şi, în cea dintîi clipă, nu rostiră nici o 
vorbă. în sprijinul lui Mircea, regele Sigismund spuse pe deplin încredinţat: 

— Eu cunosc foarte bine felul de a lupta al românilor şi sînt de aceeaşi 
părere: să înceapă lupta Mircea-Vodă şi oamenii săi, iar noi să venim îndată 
după dînşii, cînd ni se va face semn. 

Dar tocmai atunci, cînd vrăşmaşul de moarte le era în preajmă, în loc 
de prietenie şi înţelegere s-a iscat o hărmălaie şi o ceartă, de te-ai fi crezut 
la bîlci, în mijlocul unor neguţători zurbagii, care se tocmeau cu 
înverşunare, iar nu în faţa unor cavaleri ce urmau să pornească la o luptă 
măreaţă şi crîncenă, spre a înfrunta Semiluna. 

Seniorul de Coucy, care, de asemenea, îi cunoştea bine pe români, 
spuse: 

— Şi eu sînt de aceeaşi părere cu a maiestăţii sale regelui Sigismund: 
să pornească la atac cei dintîi românii cu voievodul lor. 

Dar chiar compatriotul său, nobilul Guy de Trimouille îi strigă 
duşmănos: 

— Cum poţi cere asemenea lucruri lipsite de judecată? Fără îndoială 
că frica ţi-a întunecat mintea-ţi slabă şi nu mai ştii ce vorbeşti. Cum te poţi 
teme oare să începem lupta noi, francezii, cînd cavalerii noştri sînt atît de 
tari, încît ar putea susţine bolta cerească cu suliţele lor? 

Aci, nobilul senior de Coucy, stăpînindu-şi din răsputeri mînia ce-1 
cuprinsese, răspunse apăsat: 

— Ceea ce ai spus este o blasfemie şi o sfidare la adresa cerului. Cît 
priveşte despre frica ce susţii că a pus stăpînire pe mine, nu-ţi răspund 
decît atît: în lupta teribilă ce va urma am să-ţi dovedesc, nu numai că nu 
mi-e frică de nimeni, dar te asigur că, în încăierare, botul calului tău nu va 
ajunge măcar nici la coada calului meu. 

Atunci se auzi deodată strigătul mînios al tînărului conte Jean de 
Nevers, care, în ciuda faptului 
că abia împlinise 22 de ani, era 
căpetenia oştilor franceze: 

— Doar n-am venit aci 
atîta cale, cu cei şase mii de 
cavaleri ai mei şi n-am cheltuit 
atîtia bani, ca să asist la atacul 
dat de către alţii, ori cît ar fi 
aceia de pricepuţi şi de viteji. 

Ce fac ei vom putea face şi noi, 
cu prisosinţă încă. După mine, 
cavaleri! 

Şi contele Jean, fără să 
mai aştepte măcar 

încuviinţarea cuiva, porni la 
atac urmat de Filip de Artois, 
mareşalul Boucicaut şi ceilalţi, 
într-adevăr, că acestui iureş 
năpraznic, turcii nu-i putură 
face fată. Ei fură zdrobiţi sau 
puşi pe fugă. 

îmbătaţi de neaşteptat de 
uşoara izbîndă, francezii 
porniră într-o goană nebună 
mai departe. Dar deodată, în 
faţa lor se ivi o pădure de pari 
înfipţi în pămînt. Caii, şi-aşa 

destul de obosiţi, mai mult de greutatea armurii, decît de a călăreţilor, se 
prăbuşiră, trăgîndu-i cu ei şi pe cavaleri, care încercau cu greu să lupte în 
picioare. 

Turcii ieşiră atunci ca din pămînt, mai mulţi de trei ori pe cît fuseseră, 
şi-i înconjurară pe sărmanii luptători care căzuseră ca într-o capcană bine 
chibzuită. 

Regele Sigismund, nemaivăzîndu-i pe tovarăşii săi de luptă pe întinsul 
cîmpiei, strigă îngrozit către Mircea-Vodă şi Ştibor: 

— Ce se petrece, oare, acolo, fraţii mei, căci eu sînt atît de tulburat, 
încît nu-mi mai pot da seama? 

— Ceea ce era de aşteptat, maiestate, răspunse Mircea-Vodă încruntat 
şi plin de adîncă mîhnire: francezii s-au lăsat înşelaţi de viclenia turcilor, 
care, prefăcîndu-se că fug înspăimîntaţi, i-au atras astfel în cursă şi acum îi 
măcelăresc. 

— E groaznic! se înflora Sigismund. Să-i salvăm cît mai e cu putinţă. 

Şi, îndemnîndu-şi calul, regele Ungariei porni vijelios însoţit de cele 
două căpetenii şi de oştenii unguri şi români, care abia aşteptau să intre în 
luptă. 

în faţa acestui iureş năpraznic, turcii, uimiţi, neştiind ce să creadă, 
statură pe loc cîteva clipite şi se clătinară ca bătuţi de vînt, sub paloşele 
noilor sosiţi. 

— înainte copii, nu vă lăsaţi! se auzi strigătul puternic de îndemn al 
lui Mircea-Vodă. Domnul român însuşi lovea cu sete în dreapta şi-n stînga, 
făcînd gol în juru-i. 

Ştibor se lupta cu mai multă înverşunare ca niciodată, iar Sigismund, 
fericit că va izbuti să-şi scoată tovarăşii de arme din impas şi să le arate că 
avusese dreptate, cînd sprijinise cererea lui Mircea-Vodă de a începe atacul 
cu ai săi, zîmbea cu bucurie copilărească acestui gînd. 

Dar izbînda lor, ce părea că prinsese aripi, le fu zădărnicită de oastea 
lui Ştefan Lazarevici, aliatul lui Baiazid. Sîrbii, proaspăt sosiţi pe cîmpul de 
luptă, la îndemnul regelui lor, se năpustiră din spate asupra celor de-o lege 
cu ei. 

Luaţi pe neaşteptate, românii şi ungurii trebuiră să ţină piept acum 
vrăjmaşilor din două părţi. Turcii, încurajaţi de ajutorul primit, îşi reveniră 
şi se năpustiră urlînd asupra acelora ce-i descumpăniseră pentru scurtă 
vreme. 

Văzînd primejdia de a împărtăşi soarta francezilor şi a burgunzilor, 
Mircea, Ştibor şi Sigismund, strînşi unul lîngă altul, îşi croiră drum printre 
şirurile de turci. Oamenii, care izbutiseră să iasă dim cumplita încleştare, 
se aruncară în Dunăre, spre a ajunge înot la corăbiile ce-i aşteptau să-i 
ducă învingători pînă la Constantinopol. 

Sigismund, istovit mai mult de cumplita înfrîngere, decît de oboseala 
luptei, spuse cu glasul sfîrşit de durere, urcîndu-se pe corabie: 

— Mult iubiţii mei prieteni, rămîneţi cu bine. Truda mea de a-i strînge 
pe cei de-o lege cu noi împotriva marii primejdii otomane s-a sfîrşit printr- 
un dezastru. Lupta aceasta putea fi cîştigată, dacă cei hotăriţi să învingă n- 
ar fî fost conduşi de ambiţie deşartă şi încăpăţînare prostească, cei mai răi 
sfătuitori ai oamenilor. 










124 




„Din Sfînta Monastire de la Nucet , citire” 


B ĂTĂILE ÎN UŞA GROASA DE STEJAR erau atît de uşoare, încît 
urechea lui Mircea-Vodă, aţintită în altă parte, abia le auzi. 

— Intră, Niţule, strigă domnul, venindu-i să rîdă. Uşa se 
deschise încet şi în pragul ei se ivi Niţu, vechiul copil de casă a lui Mircea- 
Vodă, acum flăcău în toată puterea. Făcu o plecăciune şi aşteptă. 

— Bine, măi Niţule, îi grăi domnul mustrător; se poate să baţi în uşă 
aşa, ca o fată mare? Cînd o să te părăsească sfiala asta nepotrivită cu un 
flăcău bun de horă? Doar ştii cît mi-eşti de drag? 

— Taman d-aia măria ta, nu cutez să... 

— Ba să cutezi, că mie oamenii cutezători îmi plac. Tu aşa de molatec 
cum eşti, ai fi în stare să laşi să pătrundă în iatacul meu pe oricine şi să mă 
omoare! glumi vodă. 

Aci, Niţu sări ca ars, îşi îndreptă trupu-i vînjos, îşi încruntă privirea şi 
grăi cu atîta dîrzenie, de parcă era altul, decît cel de pînă atunci. 

— Ba, măria ta, nimeni n-ar putea intra în iatacul luminăţiei tale, 
decît călcînd peste mine mort. Că ce-ai făcut măria ta pentru noi, nimeni pe 
lumea asta n-ar fi făcut. Fără mila măriei tale alde maică-mea ar fi rămas 
pe drumuri, cerşetoare şi eu, aşijderea, după bătălia de la Cîmpia Mierlei, în 
care şi-a lăsat bietul taică-meu, Domnu-1 odihnească, viaţa. 

— Şi de ce nu eşti, mă rog, întotdeauna, aşa cum fuseşi acum? 

— Cînd mă aflu în faţa măriei tale, nu ştiu cum, dar mă cuprinde o 
sfială şi mă zăpăcesc. 

— Să cauţi să nu te mai cuprindă şi să faci bine să nu te mai 
zăpăceşti. Că eu pentru tine am gînduri mari şi frumoase, măi. N-o să te ţin 
toată viaţa aci, copil de casă. Te vreau ostaş de nădejde al ţării, aşa precum 
a fost şi taică-tău. 

— Voi fi ce vei porunci măria ta! spuse Niţu, de astă dată mai cu 
îndrăzneală. 

— Aşa, vezi? Dar pentru asta mai e vreme. Acu spune ce ţii în mină..., 
un răvaş cumva? 

— întocmai, slăvite doamne. L-a trimis cu un călugăr cuviosul stareţ 
Sofronie de la sfînta monastire Cozia. 

— Aşa? Dă-1 încoace! Mulţămesc. Aşteaptă, nu pleca! Ţi-am spus eu să 
pleci? 

Niţu înghiţi un nod şi rămase pe loc, descumpănit, în mijlocul odăii. 

Mircea-Vodă desfăcu răvaşul şi citi cu glas tare cele scrise de 
egumenul monastirii Cozia: 

„Din sfînta monastire de la Nucet citire, către binecinstitorul şi de 
Christos Dumnezeu iubitorul, Io Mircea, Voievod şi Domn al Ţării Româneşti, 
de la robul lui Dumnezeu Sofronie, prea umilul stareţ al sfintei monastiri de la 
Nucet, ce-i mai zice şi Cozia, supuşenie, credinţă şi smerenie. Vei afla, prea 
luminate doamne, că lucrarea poruncită de către măria ta la sfîntul nostru 
lăcaş, a fost îndeplinită întocmai şi-l aşteptăm pe prea strălucitul şi iubitul 
nostru stăpîn să binevoiască a veni aci, spre a se bucura de frumuseţea şi de 
trăinicia ei, care credem că alta asemenea nu se află în Ţara Românească. Şi 
meşterii bizantini şi greci, precum şi Alexios şi Mustafa te aşteaptă cu 
nerăbdare, spre a le lăuda cum se cuvine această ispravă a lor, într-adevăr 
de minune şi mare îndrăzneală, aducînd la îndeplinire gîndul măriei tale întru 
totul, astfel că astăzi, ctitoria măriei tale nu este numai un sfînt lăcaş de 
odihnă şi închinare, ci şi puternică aşezare de retragere şi apărare la nevoie 
şi în restrişte. Şi mai îngăduie robului tău Sofronie, mărite doamne, să-ţi 
amintească faptul că ai făgăduit călimăneştenilor de a purcede cu ei la vînat 
în munţii Coziei, unde mişună sălbăticiunile de tot soiul, care s-au înmulţit, 
din cale-afară şi-i primejduiesc pe localnici, ce nu mai au linişte de ele. Şi să 
ştii, doamne, că, mergînd între oamenii din multe sate, am oblicit că mare este 
bucuria tuturor că l-ai biruit pe nevrednicul Vlad-Vodă şi l-ai alungat, dîndu-l 
în seama craiului Ştibor al Ardealului, care va şti el ce să-i facă; iar acuma 
este din nou stăpîn în ţară prea iubitul nostru părinte Mircea-Vodă, în veci fie 
lăudat şi cinstit, iar bicisnicul de Vlad-Vodă, de trei ori proclet şi afurisit. 

Şi sărutăm dreapta măriei tale toţi cei din partea locului şi te aşteptăm 
cu multă rîvnă, dragoste şi credinţă. Şi să vii curînd, măria ta, că te aşteptăm. 

Sofronie, stareţ al sfintei monastiri Cozia” 

Mircea-Vodă împături răvaşul, îl puse cu grijă la piept şi se duse la 
fereastră, privind cu nesaţ la frunzişul copacilor. Apoi spuse ca pentru sine: 

— Chiar că mă pălise un dor de ducă prin munţii Olteniei. 

Apoi, întorcîndu-se către Niţu, îl întrebă în glumă: 

— Ei, tu ce zici, măi Niţule, de scrisoarea popii Sofronie? 

Niţu se îndreptă de şale şi, privindu-1 ţintă în ochi pe vodă, îi grăi: 

— Măria ta, cutezător m-ai voit, iată cutezător încerc să fiu de astă 
dată. Zic că să mă iei şi pe mine la vînătoarea aceea, că poate ţi-oi fi şi eu 
de vreun folos cumva. 

Domnul izbucni în rîs şi spuse cu bunăvoinţă: 

— Ei, aşa da, tragi a oştean de ispravă, Niţule. Şi asta mă bucură! E 
cea dintîi rugăminte a ta către mine, aşa-i? S-ar putea oare să nu ţi-o 
îndeplinesc? 

Niţu dădu un chiot de bucurie şi, aruncîndu-se în genunchi la 
picioarele lui Vodă, îi prinse dreapta şi o sărută de cîteva ori apăsat. Mircea- 
Vodă adaogă: 

— Cel dintîi ce va şti cînd vom pleca spre Cozia vei fi tu şi cată a te 
pregăti de drum. Dar ascultă şi bagă bine la cap ce-ţi spun: îţi poruncesc cu 
străşnicie ca, din această clipă chiar, să uiţi cu totul de răvaşul popii 
Sofronie. M-ai înţeles? 

Niţu-şi ridică ochii castanii şi limpezi ca de căprior şi întrebă tare, plin 
de nevinovăţie: 

— De care răvaş e vorba, măria ta? 

Vodă zîmbi, îl mîngîie pe cap părinteşte şi-i spuse: 

— Aşa-mi placi! Acum fii bun şi roagă-1 pe Mihail-Vodă să vină la 
mine, că am ceva de taină cu măria sa. 


* 


Nuci falnici cu tulpini groase cît trunchiul unui om voinic şi cu 
coroanele bogate în crengi dese ce se împleteau unele cu altele, se revărsau 
din belşug la poalele muntelui Cozia, mergînd pînă aproape de albia Oltului. 

Şi din mijlocul lor răsări deodată mîndra aşezare a sfintei monastiri 
Cozia, cu ziduri mari, groase şi înalte, pe care cu greu le-ar fi trecut 
vrăjmaşii, necum să le clintească din loc. în curtea sfîntului lăcaş, pe lîngă 
nucii, care parcă îi stăteau de strajă, erau risipiţi şi cîţiva brazi înalţi şi 
drepţi ca nişte uriaşe luminări, înfipte asemenea unor sentinele tinere şi 
neînfricate. 

Porţile mari şi grele de stejar se aflau date de ziduri, iar forfota din 
jurul bisericii vădea că domnul era aşteptat. 

Cei trei călăreţi, urmaţi cam la zece paşi de alţi zece ostaşi tot călări, 
se opriră cîteva clipite, înainte de a pătrunde în curte, şi trebuiră să-şi 
întărească glasurile, spre a se putea auzi, întrucît clopotul cel mare de 
aramă al monastirii, vestit în toate ţările creştine din răsărit pentru 

frumuseţea dangătului său, începu să sune puternic, răspîndindu-şi cîntul 
în unde dese şi făcînd să tremure văzduhul cale de cîteva posti. 

— Privind ctitoria domniei mele, fără de voie mi se duce gîndul la 
Tismana, grăi cu blîndeţe Mircea-Vodă, şi cuget că aceea pare mai 
impunătoare, poate şi unde este aşezată pe o înălţime într-adevăr 
ameţitoare. 

— Dar şi Cozia, doamne, răspunse spătarul Boian, văzută de pe malul 
sting al Oltului, în întregul ei, este la fel de falnică şi chiar mai frumoasă 
decît Tismana. 

— Poate unde este şi mai tînără, Boiane, glumi domnul. 

— Şi-apoi măria ta, Tismana nu are ziduri aşa de puternice ca 
aceasta. Vorba e, cum-necum, ea s-a ridicat sub ochii noştri şi ne e cea mai 
scumpă tuturor. Cu pridvorul acesta în faţă, cînd pătrunzi în biserică, 
parcă ai intra nu numai în casa Domnului, ci puţin şi într-o casă de-a ta, 
de la ţară! adaogă Boian. 

— Aşa-i, spătare? întrebă Mircea-Vodă bucuros. Vezi, tocmai aci este 
marea ei frumuseţe. Dar hai să mergem că, iată, popa Sofronie dă semne de 
mare nerăbdare şi-l văd că se-ndreaptă el însuşi spre noi. 

— Sărutăm dreapta măriei tale, se auzi Sofronie, ieşind în faţa 
călăreţilor. Bună dimineaţa, prea cinstite spătare! 

— Blagosloveşte, părinte. 

— Domnul,... cu măria ta şi cu ţara. 

Ca din pămînt, ieşiră la vedere trei călugări, care apucară frîiele celor 
trei cai. Sofronie, văzînd cine era cel de-al treilea călăreţ, făcu ochii mari şi 
nu se putu abţine să nu spună: 

— Ce aleasă cinste şi mare bucurie pentru noi, slăvite stăpîne! L-ai 
adus, în sfîrşit, şi pe măria sa Mihăilaş-Vodă? 

— L-am adus, chir Sofronie! zîmbi vodă cu plăcere, ca întotdeauna 
cînd venea vorba despre feciorul său, la care ţinea mai mult ca la orice altă 
făptură pe lume. Cată de aci înainte a-1 deprinde, cît de cît, cu unele treburi 
ale domniei, ca mai tîrziu să-l am destoinic tovarăş şi ajutor, precum marele 
Basarab-Vodă pe bunicul nostru Nicolae Alexandru Vodă, de vrednică 
pomenire. 

— Aşa să te audă Dumnezeu, măria ta. 

Călăreţii dintîi descălecară, în timp ce următorii intrau pe poartă. 
Fiecare boier şi oştean fu dat în grija cîte unui călugăr, iar Mircea-Vodă cu 
Mihail-Vodă, tînărul său fecior, se urcară în foişorul anume clădit pe malul 
drept al Oltului, de unde rîul se vedea venind din Ardeal: mare, liniştit sau 
vijelios, cu unde mici sau valuri înspumate, în toată măreţia şi frumuseţea 
lui. 

Aci, îl chemă domnul ţării pe stareţul Coziei şi stătu îndelung de vorbă 
cu el. într-un tîrziu, Mircea-Vodă grăi cu glasul scăzut: 

— După o asemenea lucrare de taină, părinte Sofronie, mai toţi domnii 
şi regii obişnuiau să-i piardă pe cei ce-au făcut-o, spre a nu o putea spune 
nimănui. Dar cum aceşti meşteri sînt oameni de ispravă, nepreţuiţi şi tare 
pricepuţi, de care s-ar mai putea să ai nevoie în curgerea vremii, fiind, socot 
eu, şi un mare păcat să le iei viaţa, după sfatul bunului meu prieten, 
principele Musa, îi vei păstra. 

Stareţul Sofronie îşi ridică sprincenele cu adîncă uimire şi spuse: 

— Voinţa măriei tale e sfîntă, numai că... 

— Mai cu seamă, îi tăie vorba Mircea-Vodă că toţi aceştia mi-au 
dovedit credinţă şi m-au ajutat, punîndu-şi viaţa lor în primejdie, ca s-o 
salveze pe a mea. 

— E vorba de Alexios şi Mustafa? întrebă marele călugăr. 

— întocmai! De aceea m-am gîndit ca, în seara asta chiar, să-i legi cu 
puternic jurămînt de taină, fiind numai noi între noi, să nu mai ştie nici ei 
de ceea ce au meşterit în cuprinsul sfintei monastiri a Coziei. Şi tu, 
Sofronie, vei face apoi acelaşi jurămînt în faţa mea, domnul ţării, care sînt 
şi cap bisericii, că nu-i vei dezvălui taina, decît pe patul tău de moarte, o 
dată cu sfînta cuminecătură, aceluia pe care-1 vei socoti vrednic a-ţi fi 
urmaş la stăreţie. 

îl cunoaştem aci şi pe noul domn de la Moldova , pre nume Alexandru , 

fiul lui Roman Vodă Muşat. 


S FÎRŞITUL ANULUI 1399 şi începutul lui 1400, veniseră cu o 
iarnă uşoară, călduţă, fără zăpadă multă şi cu adieri şi miresme 
de primăvară. 

Mircea-Vodă, prea puternicul domn al Ţării Româneşti, se găsea în al 
patrusprezecelea an de domnie. Petrecuse sfintele sărbători ale Crăciunului 
la Tîrgovişte, al doilea oraş de seamă al ţării după Curtea de Argeş, şi 
primele zile ale noului an îl găsiră tot în această aşezare, gustînd dulcea 
pace a căminului, atît de mult rîvnită în ultima vreme. 

Ningea bogat, dar zăpada nu se prindea; ai li zis că se topeşte înainte 
de a atinge pămîntul. 

Domnul privea pe fereastră în grădină, dar gîndul îi colinda prin 
Moldova, unde aflase că iarăşi sînt frămîntări pentru tron, măcar că în 
scaun se afla acum Iuga Vodă Ologul. 

Doamna Mara îi respectă un timp liniştea: văzînd însă că tăcerea se 
prelungeşte mai mult decît se aşteptase, tuşi uşor şi spuse cu glas dulce şi 
învăluitor: 

— Ce griji îl tulbură pe mult iubitul meu soţ şi domn? 

— Mă gîndeam, scumpa mea doamnă, la Moldava, sora şi vecina 
noastră de la miazănoapte. 

— De bine, sau de rău? voi să ştie doamna Mara. 














I! 

— Nici de bine şi nici de rău; mă gîndeam că de la trecerea la cele 
veşnice a răposatului Petru Vodă Muşat, bunul meu prieten, adică din anul 
de tristă pomenire 1391, şi pînă astăzi, deci în numai nouă ani de zile, s-au 
perindat la tronul Moldovei trei domni, bune rubedenii între dînşi, dar nu la 
fel de buni şi ei ca domni: Roman Vodă Muşat, Ştefan Vodă Muşat şi acesta 
din urmă, de astăzi. Iuga Vodă, poreclit de ai săi „ologul”! 

— Dar dacă-i olog, se miră doamna Mara, atunci cum de este domn, 
că pre cîte ştiu, domnul ţării nu poate fi ales decît dintre cei zdraveni, el 
neputînd avea vreun beteşug, decît dacă l-a căpătat cumva în luptă?! 

— Aşa-i, dar vezi că acest Iuga nu este olog de-a binelea; e om întreg, 
numai că-1 chinuie durerea de picioare şi, din cînd în cînd, nu poate să 
meargă decît sprijinit sau foarte greu singur. Dar acest Iuga, ca şi ceilalţi 
dinaintea lui, îi cîntă în strună Iaghelonului şi-mi sînt potrivnici mie. Ba, 
Ştefan Vodă Muşat l-a ajutat chiar pe bicisnicul de Vlad-Vodă, uzurpatorul 
meu, şi l-a împrietenit cu Vladislav. 

— Dar nici Iaghelonul, se avîntă doamna Mara, pre cîte ştiu, nu mai 
stă prea bine pe tronul său, întrucît şi regina Hedviga a murit sărmana şi 
ea, la scurtă vreme după soră-sa, aşa că ... 

— într-adevăr că tristă soartă au avut aceste tinere regine surori! Întîi 
Maria, acum ea. Nimic nu s-a ales de moştenirea lui Ludovic cel Mare. 
Eh,... acest Iuga-Vodă al Moldovei este un domn nevolnic, însă, la rău, un 
prost se pricepe mai bine să ţi-1 facă decît un om deştept! 

Pe cînd vorbeau astfel, ca-n foarte multe împrejurări din viaţă, şi de 
astă dată, întîmplarea veni pe neaşteptate în sprijinul gîndurilor lui Mircea- 
Vodă. Auzind din depărtare tropote de cai la acea vreme de seară timpurie, 
domnul se întoarse la fereastră şi încercă să desluşească cine sînt călăreţii 
ce treceau cu atîta grabă pe lîngă palat. Caii se opriră sforăind, smucindu-şi 
zurgălăii şi bătînd copitele în caldarîm. Peste cîteva clipite, iată că uşa la 
iatacul domnesc se deschise şi intră căpetenia de straje, strigînd: 

— Să trăieşti, măria ta, au sosit soli de la Moldova! Mircea-Vodă îşi 
ridică sprîncenele a mirare şi spuse: 

— Acum? Aci? De la cine? 

— Nu spun decît că e de mare grabă şi că-i foc. 

— Să intre dară! 

Şi-ndată se aflară în faţa domnului Ţării Româneşti, trimişii din 
Moldova: boierul Drăgoi, tovarăşul de solie de pe timpuri al boierilor 
munteni Manea şi Herăscu, precum şi Petru Hudici şi Ivan Oană, pe care 
Mircea-Vodă îi cunoştea doar din auzite. 

— Să trăieşti, măria ta! strigară falnicii boieri moldoveni şi-şi puseră 
genunchiul drept la pămînt. 










131 


Domnul le întinse mîna pe care aceştia o sărutară cu adine respect, 
dueînd-o la frunte. Apoi, Drăgoi rosti răspicat: 

— Prea slăvite doamne, iartă-ne, te rugăm, îndrăzneala de a-ţi tulbura 
liniştea în fapt de seară şi mai cu seamă în sărbători, dar ni-i tare degrabă. 
Sîntem solii măriei sale Alexandru, fiul fostului domn Roman Vodă şi te 
roagă să-i vii în ajutor, spre a lua scaunul domniei de la Moldova, pe care 
acum stă un om slab de virtute, ce abia-şi tîrîie picioarele şi face umbră 
pămîntului de pomană. 

— Iuga Ologul? întrebă Mircea-Vodă, zîmbind cu dispreţ. 

— El, măria ta, căruia în loc de tron, i-ar şedea mult mai bine să 
gogească în pat laolaltă cu babele şi să toarcă lină. 

— Dar Alexandru Muşat, în numele căruia aţi venit, v-a dat cumva 
vreun răvaş către mine? 

Drăgoi stete o toană pe gînduri; apoi scoase din carîmbul cizmei un 
răvaş frumos împăturit şi spuse: 

— Slăvite doamne, în răvaşul acesta spune numai ca să dai crezare 
celor ce-ţi vom grăi noi; de teamă ca nu cumva să fim prinşi de oamenii 
Iugăi şi cercetaţi. Dar ne-a spus măria sa Alexandru că, de vei vroi a şti mai 
mult, să binevoieşti a vorbi cu mine. 

— Atunci, boier Drăgoi, hai să vorbim dară, spre a şti ce avem de 
făcut. Pohteşte, rogu-te, în această cămară, în timp ce tovarăşii domniei tale 
vor fi omeniţi, precum se cuvine unor oaspeţi aleşi, de către doamna Mara a 
Ţării Româneşti. 


* 


Boierul Drăgoi îşi sfîrşi astfel solia: 

— Şi eu stărui în ajutorul nepreţuit şi neprecupeţit al măriei tale 
pentru acest Alexandru Muşat, carele este un bărbat ales, cumpătat şi 
cumpănit, blînd şi nearţăgos, îndrăzneţ; şi mai cu seamă că măria ta eşti 
pentru el pildă şi îndemn, uitîndu-se la faptele-ţi ca la soare şi doreşte a 
ridica Moldova noastră în ochii lumii, aşa precum ai ridicat măria ta Ţara 
Românească. 

Mircea-Vodă zîmbi uşor şi spuse tărăgănat: 

— Eu am a-ţi pune o singură întrebare, boier Drăgoi ..., şi anume: ce 
face acum Roman Vodă, tatăl acestui Alexandru, pe care domnia ta îl susţii 
cu asemenea tărie? 

Drăgoi dădu din cap cu amărăciune şi spuse: 

— Măria ta,... bietul Roman Vodă, în urma bătăliei de la Cameniţa, 
după cum bine ştii, a fost prins de către Svidrighel, fratele Iaghelonului, şi 
şade şi acuma pus la păstru într-o cetate, vorba vine, că este la închisoare 
de-a binelea, Dumnezeu ştie unde! 

— Straşnic de bun paznic de domni mai e Iaghelonul! 

— E cît o mai fi şi el. Atunci, măria ta? ceru răspuns grabnic Drăgoi. 

— Atunci, boierule, mîine, în zori, pornim spre Moldova, spre a-1 
înscăuna pe fratele nostru Alexandru. Eşti mulţumit? 


Spătarul Boian, aflînd de hotărîrea lui Mircea-Vodă, după ce mustăci 
puţin, nehotărît încă, dacă să vorbească au ba, spuse totuşi, în cele din 
urmă, frămîntîndu-şi mîinile aspre şi bătătorite: 

— Măria ta,... mă cunoşti bine şi ştii, deci, că dacă-mi porunceşti să 
merg în iad, să mă bat cu dracii, mă duc fără zăbavă. Dar eu o vorbă vreau 
să te întreb: Ce folos să avem noi oare, dacă în scaunul Moldovei va sta 
acest nou Muşatin sau va rămîne tot Iuga Ologul? 

— Boiane, dragul meu, Iuga nu ne este prieten, ci dimpotrivă; dar 
Alexandru, chiar de nu ne va ajuta vreodată şi de nu ne va fi nici prieten, 
ceea ce n-aş crede, măcar să nu ne fie duşman şi tot e ceva. 


Oastea munteană, în frunte cu Mircea-Vodă şi spătarul Boian, avînd 
de călăuze pe cei trei boieri moldoveni, ieşi din Ţara Românească, o luă în 
susul Şiretului, trecu de Adjud, unde făcu scurt popas, lăsă Sascutul în 
urmă şi se opri la Bacău, pentru mai multă odihnă. Apoi poposi din nou la 
Roman, noua aşezare a fostului domn Roman Vodă Muşat, unde o 
întîmpină Alexandru Muşat cu puţina lui oaste de strînsură. 

Acela care, în numele stirpei şi a însuşirilor sale, cerea pe drept 
domnia Moldovei, era un bărbat în putere, tînăr încă, înalt şi lat în spate, 
cu capul mare şi pletos, obrajii bucălaţi şi roşii de sănătate, iar barba şi 
părul de pe acum încărunţite. Ochii-i erau albaştri, luminoşi ca cerul ţării 
sale, şi uitătura îi era din cale-afară de blîndă şi prietenoasă. 

Văzîndu-1 şi recunoscîndu-1 pe Mircea-Vodă, Alexandru sări în grabă 
de pe cal cu agerime, se opri cu smerenie la trei paşi de marele domn, 
privindu-1 pe acesta drept în ochi, îşi scoase cuşma de jder şi strigă cu o 
nebănuită putere, de răsună văzduhul curat de iarnă: 

— Să trăieşti, măria ta, şi bine-ai venit în Moldova! Atunci, însoţitorii 
lui Alexandru, aruncîndu-şi cuşmele în sus strigară de asemenea, de 
hăuliră văile: 

— Trăiască Mircea-Vodă! 

Domnul Ţării Româneşti răsuflă din adînc şi împrăştie în aerul rece al 
dimineţii o trîmbă de abur ce se ridică uşor în sus, asemenea fumului de la 
hornuri. Apoi, spuse încet, dar cu multă bunăvoinţă: 

— Bine te-am găsit, prietene Alexandre! 

îi întinse mina şi cînd moldoveanul i-o strînse cu putere, Mircea-Vodă 
îl trase la pieptu-i şi-l îmbrăţişa cu drag, ca pe un copil al său. După care 
adăugă simplu, cinstit, româneşte: 

— M-ai chemat, prietene. Iată-mă-s: am venit! Te ascult dară! 

— Măria ta, mai întîi de toate spun aiasta şi să ştii că nu-i o vorbă 
goală: n-am să uit niciodată că ai răspuns chemării mele; te vei încredinţa! 

— Tare o doresc, măria ta, răspunse Mircea-Vodă, apăsînd pe ultimele 
două cuvinte, ceea ce nu-i scăpă lui Alexandru, care se îmbujora şi mai 
mult de plăcere şi grăi: 

— Apăi de mi-ai spus, luminate doamne, aşa precum mi-ai spus, 
această vorbă a lui Mircea-Vodă grăieşte mai mult ca orice. 

— Atunci, ce mai aşteptăm dară? întrebă Mircea-Vodă, zîmbind pe sub 
lunga-i mustaţă. Să pornim spre Suceava. 

— Slăvitul meu prieten, îndrăzni Alexandru, îngădu-ie-mi a-ţi spune 
că iscoadele mi-au adus ştirea precum că la Tîrgul Neamţ şi la Baia ne 
aşteaptă oştile Iugăi, cu ajutor polon. 

— Ah, ce veste bună mi-ai dat! Atunci, cuviincios este a nu-i lăsa să 
ne aştepte prea mult şi să pornim de-ndată, după ce ne vom ospăta şi vom 
da trupurilor noastre odihna de trebuinţă ... 

într-adevăr că în apropierea Tîrgului Neamţ, se arătă în zare oastea 
moldovenească. Erau sumedenie de oameni călări cu suliţele la oblînc şi 
aşteptau plini de nelinişte. 

Cum se ivi pe un muncel din faţa lor oastea muntenească, avîndu-1 în 
frunte pe Mircea-Vodă între spătarul Boian şi Alexandru Muşat, toţi 
moldovenii îşi ridicară suliţele şi aşteptară porunca să pornească la atac. 
Mircea-Vodă le prinse frămîntarea, precum şi strălucirea obişnuită a 
ochilor. Atunci, ridică mîna dreaptă şi le grăi cu putere, de vîjîia văzduhul 
ca la răsunetul unei trîmbite: 

— Adăstaţi o clipită, feţii mei, şi-apoi porniţi împotriva noastră. Unde-i 
vestitul Iuga Vodă? De ce n-a venit şi el în fruntea voastră? O, mîndria 
voastră de ostaşi încercaţi nu vă spune nimic? Primiţi oare să fiţi sub 
ascultarea unui om care nu e în stare să vă ducă la nici o biruinţă,... pe voi, 
urmaşii lui Dragoş Vodă... şi ai lui Bogdan Vodă de slăvită amintire? 

Ca la un cuvînt pornit din tăriile cerului, moldovenii îşi plecară suliţele 
şi ascultară mai departe, cerînd din priviri să li se mai vorbească încă. 
Mircea nu aşteptă: 

— Iată pe cine-1 socotesc eu vrednic de a vă fi domn şi al cărui prieten 
sînt şi voi fi şi mai vîrtos de aci înainte: Alexandru Muşatin, fiul lui Roman 
Vodă, de care nu aţi avut a vă plînge. Vreţi voi oare să se verse sînge 
românesc pentru această faptă de dreptate? 

Şi atunci deodată, miile de călăreţi moldoveni îşi smulseră de la piept 
năframele albe şi înfigîndu-le în suliţe porniră către munteni strigînd de 
bubuia văzduhul ca de tunet: 

— Ura-aaa! Trăiască Mircea-Vodă,... Trăiască Alexandru Vodă Muşat, 
domnul Moldovei! 

Mircea-Vodă îl privi pe Alexandru Muşat zîmbind întrebător. Ochii 
acestuia erau scăldaţi în lacrimi de negrăită fericire. Abia izbuti să 
şoptească întretăiat: 

— Doamne Mirceo, astăzi am aflat cea dintîi învăţătură de la măria ta, 
că uneori limba poate cuceri mai bine decît sabia. îi simt pe toţi ai mei. 

— Şi pe mine lîngă dînşii, Alexandre! zîmbi cu drag Mircea-Vodă. Iar 
acum, să desăvîrşim treaba începută: să mergem la Suceava! 


Aflînd că Mircea-Vodă se îndreaptă spre cetatea de scaun a Moldovei 
cu noul domn Alexandru Vodă Muşat, poporul fu cuprins de o însufleţire 
fără de seamăn. La porţile Sucevei, date de ziduri, le ieşiră înainte boierii 
ţării şi mitropolitul cu pîine şi cu sare atît lui, cît şi noului domn. Iar cînd 
Mircea-Vodă întrebă în glumă: „Ce face Iuga Vodă, boieri dumneavoastră?”, 
asteptînd cu totul alt răspuns decît acela pe care-1 primi: „Vă aşteaptă 
liniştit la palatul domnesc, măria ta!”, domnul Ţării Româneşti întrebă din 
nou, mirat: 

— O spuneţi în glumă cred? 

— Ba nicidecum, măria ta. E într-adevăr aşa! Cînd a aflat de cele 
întîmplate, a spus împăcat în sine: „Atunci, la ce bun să mă mai obosesc să 
fug, că nici n-o pot face ca lumea... Să vină sănătoşi!” 

— Iată o purtare înţeleaptă, căreia socot că i se cuvine un răspuns 
asemănător. Să nu i se clintească un fir din părul lui Iuga Vodă. Pe acest 
om îl voi lua cu mine; i se cade a trăi în pace atîta cît mai are de trăit. 

îndată ce i se încredinţa domnia Moldovei de către întreaga suflare 
boierească şi bisericească ce se afla la Suceava, Alexandru Vodă, după ce 
coborî treptele tronului, se îndreptă către Mircea-Vodă, care-1 aştepta 
surîzător, sprijinit cu mîinile pe minerul în cruce al înaltei sale spade. 

Noul domn îşi deschise braţele spre a-1 cuprinde: Mircea-Vodă dădu 
drumul paloşului ce se plecă într-o parte, zornăind pe podeaua de 
marmoră, şi primi îmbrăţişarea lui Alexandru Vodă care-i şopti înfiorat: 

— Părintele meu, cum să-ţi mulţămesc? Domnul Ţării Româneşti 
spuse cu blîndeţe: 

— Măria ta Alexandre Vodă, tin din tot sufletul ca eu cel dintîi să-ti 
aduc urările cele mai pline de căldură ale sufletului meu: „întru mulţi şi 
mulţi ani să domneşti, cu: milă, înţelegere, înţelepciune, linişte şi 

bunăvoinţă către supuşi tăi, căci ei alcătuiesc Moldova şi pe ei te sprijini. 
Şi-acum ascultă un sfat de la un domn mai vîrstnic, mai vechi, şi mai 
încercat: înţelepciunea cea mai mare pentru acei ce poartă o coroană pe 
cap, este să asculte şi să aleagă şi din înţelepciunea acelora ce le stau în 
preajmă. Trăiască Măria sa Alexandru Vodă Muşatin al Moldovei întru mulţi 
si fericiţi ani!” 


Aflam aci cum lui Mircea-Vodă i se iveşte , în sfirşit, prilejul îndelung 
aşteptat de a-i arata principelui Musa al turcilor , marea sa 
recunoştinţă şi de a-şi întoarce datoria faţă de acesta. 

T RECUSERĂ CÎŢIVA ANI de la înscăunarea lui Alexandru Vodă 
Muşatin în Moldova şi noul domn se arătase un bun şi chibzuit 
gospodar. Luînd pildă de la marele său vecin Mircea-Vodă, 
împărţise şi el întreaga ţară în judeţe, făcuse drumuri de legătură între 
oraşe şi cetăţi şi le curăţise de noroaie şi de tîlharii ce mişunau pînă atunci, 
ca să poată trece neguţătorii moldoveni şi străini, fără de teamă dintr-o 
parte într-alta a ţării. Şi cîte altele pentru uşurarea traiului celor de sub 
oblăduirea sa nu făcuse? 

Iar poporul, după obiceiul lui dintotdeauna, nu întîrzie să-i dea şi lui o 
poreclă, care era mai mult un nume de laudă, spunîndu-i cu multă 
dragoste şi evlavie: Alexandru Vodă cel Bun. 

Domnul Ţării Româneşti era din cale-afară de mulţămit că acela pe 
care-1 ajutase să ia domnia este un bărbat ales, de ispravă şi nu contenea 
să spună, cînd venea vorba despre Alexandru-Vodă, în faţa boierilor săi: 

— Trebuie să recunoaşteţi, boieri dumneavoastră, că am avut mînă 
bună şi mă pot mîndri cu aceasta! 

într-una din zile se dădea la palatul domnesc din Tîrgovişte un mare 
ospăţ: domniţa Marina, fiica lui Mircea-Vodă şi a doamnei Mara, ce o 
dobîndiseră la cîţiva ani după Mihail, împlinea acum cincisprezece ani. 

Masa mare era întinsă chiar în sala tronului şi la ea luau parte toţi 
boierii de credinţă ai lui Mircea-Vodă, de astă dată, la dorinţa doamnei 

Mara, dimpreună cu jupînesele şi jupîniţele, spre a se veseli şi tînăra 

domnită de vederea lor. 

? 

Pe cînd petrecerea era în toi, iată că pe uşa larg deschisă ce dădea 
spre cuhnii, în loc să intre pivnicerul cu ajutoarele sale, se înfăţişară 
paharnicul Dragotă, doi copii de casă ce purtau fiecare în braţe cîte un 
polobocel greu de stejar pe care abia-1 duceau; iar după ei îndată, se arătă 
un boier moldovean ce făcu o plecăciune în faţa mesenilor şi rosti cu glas 
limpede şi răsunător: 

— Să trăiţi şi să benchetuiţi întru mulţi ani, măriile voastre, şi multă 
fericire tuturor, dar mai cu seamă măritei domniţe Marina, pe care dorim s- 
o vedem în curînd cinstită mireasă a celui mai strălucit principe din lume! 

Deodată se făcu o tăcere adîncă şi toate capetele se întoarseră către 
noul venit. După felul cum vorbea dulceag şi tărăgănat îşi dădură seama 
de-ndată că este de la Moldova; ceea ce nu puteai, însă, ghici era cam ce se 
afla în cele două butoiaşe. 

Mircea-Vodă, spre a-1 cinsti cum se cuvine pe noul sosit, care îşi 
închipuia din partea cui vine, se ridică în picioare şi răspunse: 

— Fii bine venit, boierule! Binevoieşte a pohti la masa noastră şi 
spune-ne, rogu-te, care ţi-e solia? 

— Măria ta, eu sînt stolnicul Drăgan şi m-a trimis chiar bunul meu 
stăpîn şi domn Alexandru Vodă de la Moldova, cu acest mic dar pentru ziua 
de naştere a prea frumoasei şi cinstitei domniţe Marina, căreia îi doreşte 
mulţi ani cu sănătate şi voie bună, ca şi tuturor celor de faţă! 

— Aşa să dea Domnul, precum ai grăit! Dar ce se află, cinstite stolnice 
Drăgane, în aceste două butoiaşe? întrebă Mircea-Vodă, zîmbind cu chef. 
Pentru vin, rîse el de astă dată subţire, ar fi cam mici; pentru vreo licoare 
scoasă din prune,... taman bune. 

— Eu zic, mărite doamne, că-i mai bine să le dau cep şi să gustaţi. în 
ele se află o băutură nouă şi nemaipomenită ... care şi nouă ne-a fost 
trimisă de la Polonia, cinci asemenea polobocele în dar, din care măria sa 
Alexandru Vodă s-a gîndit să vă trimită şi măriei voastre două, cu prilejul 
acestei mari sărbători. 

— Dă-le cep, deci, precum ai spus! ceru Mircea-Vodă, spre a gusta 
această rară şi straşnică băutură. 

Stolnicul Drăgan bătu din palme şi îndată i se înfăţişară trei slujitori: 
unul cu un ciocan, altul cu un tîlv, de scos băutura din butoaie, iar al 
treilea cu două carafe mari în mînă, şi se puseră pe lucru. Cel dintîi ciocăni 
bine dopul de lemn, apoi îl trase afară cu putere. îndată izbucni din butoi o 
spumă albă ce porni a se revărsa, prelingîndu-se pe doage. Dar cel cu tîlvul 
se repezi şi prinse licoarea în carafe. Era galbenă ca untdelemnul, iar la 
gura carafei se ridică îndată o spumă deasă de un lat de palmă. 

Drăgan porni cu carafa plină în mare grabă spre capul mesei, unde se 
afla Mircea-Vodă. Ajungînd, luă o cupă goală şi o umplu cu băutura 
galbenă, spumoasă. Apoi, turnă şi celorlalţi, care aşteptau cu adîncă mirare 
să guste minunata băutură. 

Mircea-Vodă luă cupa în mînă, o ridică în faţa ochilor şi privi în zare 
prin ea; apoi o duse la nas şi-i trase adînc mireasma pe nări, aşa precum 
obişnuia să facă cu vinul, înainte de a-1 bea. 

Acum sorbi cu nădejde o gură bună şi deodată se opri ca ars. Se 
încruntă o clipă, îşi ridică sprîncenele cu mare mirare şi înghiţi totuşi cu 
greu. Apoi îşi plesni limba de cerul gurii şi grăi dezgustat: 

— Uitai, măre stolnice, să-l pun pe paharnicul meu să ia credinţa la 
această ciudată băutură. Şi de n-aş ştii că mi-o trimite prea bunul meu 
prieten Alexandru Vodă, aş jura că am băut otravă. Dar din ce-i făcută oare 
şi cum îi zice? 

Stolnicul îşi îngădui să rîdă şi spuse: 

— Măria ta ai fost mai viteaz ca domnul nostru, carele, cînd a sorbit 
întîiaşi dată din ea, a scuipat-o pe pereţi! 

— îi dau dreptate, stolnice, pare a fi mai curînd un leac băbesc făcut 
din sabur. Lămureşte-mă, rogu-te. 

— Slăvite stăpîne, această băutură se numeşte cum nu se poate mai 
firesc: îi zice „bere”! 

— Bere?! se miră Mircea-Vodă şi o dată cu dînsul toţi mesenii. Bere 
ziseşi, stolnice? Păi bere se numeşte de-a-valma tot ceea ce bei. Nu spunem 
noi în graiul nostru românesc că pe cutare l-am ţinut pe bere şi pe 
mîncare? 

— E drept, măria ta, dar iată că aşa-i zice, bere! Şi e făcută din apă de 
la fîntînă, orz şi hamei, lăsate aşa să zacă, pînă încep să fiarbă singure. 
Apoi licoarea se limpezeşte şi iacă asta e. Dar să ştiţi, prea cinstiţi meseni, 
că numai la început pare rea la gust şi amară-fiere, dar după ce sorbi mai 
multe înghiţituri şi te obişnuieşti cu ea, începe să-ţi placă, mai ales că-ţi dă 
o dulce ameţeală, mai uşoară şi mai plăcută decît aceea a vinului. Dacă-mi 
îngăduiţi, am să beau o stacană eu însumi în faţa măriilor voastre, spre a 
vă da pildă. 

Şi fără să mai aştepte încuviinţarea, stolnicul Drăgan îşi umplu o cupă 
şi o dădu peste cap, în uimirea tuturor şi mai cu seamă a lui Mircea-Vodă, 
care se mira foarte cum de bea moldoveanul cu atîta poftă, fără să se 

otărască 

» 

şi să se scuture ca de friguri, asemenea licoare amară ca o otravă. 

Dar după pilda stolnicului, toţi prinseră curaj şi se porniră să bea pe 
întrecute, la început, e drept, strîngînd din ochi şi strîmbîndu-şi buzele, dar 

mai tîrziu, cu plăcere chiar, pînă cînd limbile li se dezlegară deodată ca prin 
farmec şi începură toţi a ciripi întocmai unor vrăbii gureşe şi neastîmpărate. 


Spre sfîrşitul ospăţului, Mircea-Vodă îi făcu un semn tainic lui Niţu, 
care uşor, pe nebăgate în seamă, trecu pe lingă cîţiva boieri şi le şopti ceva 
la ureche; iar cînd se sparse petrecerea şi toţi plecară pe la casele lor, în 
iatacul domnului se aflau strînşi laolaltă: boierul Staicu, fratele măriei sale, 
spătarul Boian, Filos-logofăt, spătarul Dan, Baldovin-logofăt, banul Radu 
Berivoiescu precum şi nelipsiţii boieri Manea şi Roman Herăscu, toţi 
bucuroşi că băuseră cu multă cumpătare şi erau cu mintea limpede, gata a 
răspunde cu aleasă cuviinţă lui Mircea-Vodă, care nu degeaba le spusese să 
rămînă la ceasul acela tîrziu din noapte. 

— Binevoiţi a şedea, cinstiţii şi iubiţii mei oaspeţi, grăi vodă, zîmbind 
cu bunăvoinţă. Doamna, domniţa, jupînesele şi jupîniţele noastre vor crede 
că, după obicei, ne-am strîns la o vorbă între noi, bărbaţii. Şi aceasta e într- 
adevăr aşa; însă ceea ce avem a vorbi în seara aceasta este de cea mai mare 
însemnătate pentru viaţa ţării noastre. Ba aş putea spune, boieri 
dumneavoastră, mai bine şi mai apăsat, că nu s-a ivit încă pînă acum în 
viaţa acestei ţări o împrejurare de atîta însemnătate. 

Boierii murmurară îngrijoraţi, fără a îndrăzni vreunul să ridice cuvînt. 
Numai spătarul Boian, gîndi, fără a-şi da seama tare, ca pentru sine: 

— Dar ce Dumnezeu ar putea fi? Domnul, prinzîndu-i şoapta, grăi 
înveselit: 

— De bine, Boiane, dragul meu şi boieri dumneavoastră. Adică de bine 
ar putea fi, de ne vom înţelege şi cred că ne vom înţelege. S-a ivit minunat 
acest prilej de a sta de vorbă la sfîrşitul ospăţului nostru... şi bine a fost că 
nu v-aţi prea pus mintea cu băutura, spre a vă păstra limpezimea. 

— Apăi că nici n-am prea avut cu ce, măria ta, îndrăzni Boian, în rîsul 
boierilor, mai ales cu poşirca aceea de la Alexandru Vodă. 

— Care nu e de loc rea, dacă-i deprinzi gustul, Boiane, zise domnul 
surîzînd. Aşa! Acum, fără îndoială că sînteţi nerăbdători să ştiţi despre ce e 
vorba Eu n-am să vă spun nimic. Vă rog să îngăduiţi însă a veni în mijlocul 
nostru căpitanul Costea Armaş, carele precum ştiţi, a fost trimis de mine de 
vreme îndelungată în Turcia, avînd poruncă a se întoarce în ţară numai 
atunci cînd va socoti că are a ne spune despre fapte de seamă petrecute 
acolo. Costea Armaş a sosit năpristan chiar în această dimineaţă, cu toţi 
oamenii săi. Aş putea să vă spun eu însumi ceea ce am aflat de la dînsul; 
am socotit însă că este mai bine şi mai cu tărie a-1 asculta chiar pe el, care 
a fost de fată la multe din cele ce le veţi auzi în seara aceasta. 

9 9 

— Prea bine-ai socotit, măria ta! răspunseră boierii într-un glas. îl 
aşteptăm dară pe Costea Armaş. 

Mircea-Vodă îl privi pe Niţu, care asemenea unei umbre se îndepărtă, 
spre a se reîntoarce de îndată cu cel aşteptat. 

— Să trăieşti, măria ta, şi domniile voastre boieri, aşijderea, zise 
tînărul căpitan de oaste... 

— Fii bine venit, Costeo! îi răspunseră boierii. 

— Aşează-te şi vorbeşte, fătul meu, spuse domnul, apăsîndu-1 cu 
blîndeţe de umăr spre un jilţ din apropiere. 

— Mărite doamne şi prea cinstiţi boieri, la osmanlîi s-au petrecut fapte 
ce au pus pe gînduri întreaga omenire. Cunoaşteţi cu toţi sfîrşitul 
îngrozitoarei bătălii de la Angora, aşa cum alta nu s-a mai pomenit pînă 
acum din veacuri, dintre sultanul turcilor Baiazid Ilderim, vajnicul nostru 
vrăjmaş dintotdeauna, şi prea vestitul han al mongolilor Timur-Şchiopul. 
Cei opt sute de mii de mongoli i-au înăbuşit şi i-au zdrobit cu desăvîrşire pe 
cei patru sute de mii de osmanlîi. 

— Am auzit despre aceasta, spuseră boierii, şi ne-am bucurat. 

— Dar ce n-aţi auzit poate şi deci nu ştiţi, adaose Costea, este cum a 
sfîrşit prea strălucitul şi viteazul sultan Ilderim. A fost prins de către Timur- 
Lenc pe cîmpul de bătaie şi, fapt nemaipomenit din partea unui stăpînitor 
de popoare, l-a închis pe Ilderim într-o cuşcă cu gratii de fier, punîndu-i 
cătuşe cu lanţuri la mîini şi la picioare, şi l-a plimbat astfel în văzul şi rîsul 
lumii, asemenea unei fiare sălbatice. 

Boierii murmurară cu groază, iar Filos-logofăt întrebă înfiorat: 

— Este adevărat ceea ce spui, Costeo, sau e numai o bolnavă 
închipuire a ta? 

— La fel de adevărat, cinstite logofete, precum este că mă aflu acum în 
faţa domniilor voastre. Cum aş cuteza oare să vă mint? se încruntă Costea. 
Dar focul mistuitor, iscat de această cruntă batjocoră, a prefăcut în scrum 
viteaza inimă a lui Baiazid. Ilderim nu mai este! 

Un vaier de milă se ridică din mijlociii boierilor. 

— A murit Baiazid? întrebă totuşi banul Radu Berivoiescu, ca şi cum 

n-ar fi auzit sau înţeles bine. 

» 

— S-a stins de adînca mîhnire a înfrîngerii... şi de cumplita batjocură. 

Aci, Mircea-Vodă, făcîndu-şi cucernic cruce, rosti oftînd: 

— Dumnezeu să-l ierte! 

— Că are de ce! spuse Boian, mustăcind. 

— Boiane, îl mustră domnul cu blîndeţe, bate-te peste gură. 

— De ce, măria ta? se oţărî Boian, încruntîndu-se. Au n-am dreptate? 
Pe cîţi i-a asuprit acest om crud şi nemilos? Cîte vieţi româneşti a supus şi 
a stins, pe cîţi i-a călcat în picioare şi i-a umilit mai aprig decît hanul 

Timur-Lenc pe dînsul? Ce a căutat, a găsit! ... şi vorba noastră din bătrîni: 
„Cine-o mai face ca el, ca el să păţească !” 

— Hai, să-l lăsăm pe Ilderim în plata lui Alah, spuse Mircea-Vodă 
împăciuitor, căci îşi dădea seama că spătarul Boian are dreptate totuşi. Alta 
este grija ce-mi apasă sufletul şi pe care vreau să v-o aduc la cunoştinţă: cei 
trei feciori ai lui Baiazid, moştenitorii săi, fraţi numai după tată: Soliman, 
Mohamed şi Musa se ceartă acum pentru tronul împărătesc. 

Auzind asemenea ştire, spătarul Boian se făcu tot numai urechi. Apoi, 
după obiceiul său, îşi aruncă vorba: 

— Fără-ndoială, măria ta şi boieri dumneavoastră, că este de mare 
însemnătate pentru ţara noastră cine va fi sultan în Turcia. 

Mircea-Vodă, încruntîndu-se, spuse: 

— Ei, aflaţi dară că s-au şi făcut doi sultani: Soliman şi Mohamed, 
rămînînd fără tron tocmai acela care ne-a arătat întotdeauna multă 
bunăvoinţă şi prietenie. .. prea luminatul principe Musa, fiul sultanei 
Olivera, care, după cum ştiţi, este fiica regelui Lazarevici al sîrbilor. Şi 
Musa, supranumit şi „Celebi”, pentru înfăţişarea şi purtarea lui aleasă, era 
cel mai iubit fiu al lui Baiazid. 

— Da' cum de s-a făcut asta, măria ta? nu se putu stăpîni Boian. Cum 
de a rămas tocmai principele Musa fără tron? 

Domnul răspunse adînc mîhnit: 

— V-am spus că Musa Celebi era fiul cel mai iubit al lui Ilderim. 
Acesta îl avea lîngă sine întotdeuna şi lui îi pregătea tronul. Cînd a fost 
prins Baiazid pe cîmpiile Angorei, aceeaşi soartă a avut-o şi Musa, care era 
cu tată-său dimpreună. După moartea lui Baiazid, Timur i-a dat drumul lui 
Musa, care a sosit în ţara sa prea tîrziu, căci între timp cel mai mare dintre 
fraţii săi, Soliman se şi făcuse sultan în părţile Europei; iar frate-său 
mijlociu, Mohamed, care era în Asia, de asemenea, în părţile asiatice. 

— Mare ticăloşie! murmurară boierii. 

— Domniile voastre ştiţi ce a făcut Musa pentru mine cîndva şi cred că 
vă daţi seama ce ar însemna pentru ţara noastră să se afle pe tronul Turciei 
un sultan prieten nouă. Pe ceilalţi doi fii ai lui Baiazid, Soliman şi 
Mohamed, îi ştim bine că ne sînt vrăjmaşi, ca şi tatăl lor, răposatul. Doreşti 
a grăi, logofete Baldovin? 

— Da, măria ta, spuse molcom Baldovin. Puţin, cum mi-e obiceiul. Pe 
noi nu ne priveşte cine e sultan în Asia. Rămînă sănătos acolo. Dar aci, în 
Europa, da! Fiind principele Musa sultan aci, noi am avea linişte şi pace în 
ţară şi am putea să ne vedem nestingheriţi de treburi. Socot, deci, că se 
cade a face tot ce e cu putinţă, pentru a-i veni în ajutor lui Musa. 

Spătarul Dan, vărul domnului, ridică dreapta şi apoi glăsui: 

— Aşijderea socotesc şi eu, măria ta şi iubiţi prieteni, numai că totul 
trebuie făcut fără vorbărie şi cu multă chibzuinţă, spre a nu da nimănuia 
de bănuit. 

Ceilalţi boieri spuseră şi ei într-un glas: 

— Sîntem de aceeaşi părere, măria ta! 

Domnul, văzîndu-1 pe spătarul Boian, că, împotriva obiceiului său, de 
astă dată tace, căzut pe gînduri, îl întrebă mirat: 

— Dar domnia-ta, Boiane, n-ai nimic a ne spune? Spătarul Boian sări 
de pe jilţ şi grăi cu glasul sugrumat de emoţie: 

— Da' cum să n-am, păcatele mele? Dar am amuţit de bucurie, numai 
la gîndul că s-ar putea să-l aducem pe tronul Turciei pe Musa, sultan. 

— Aşa da! încuviinţă vodă bucuros. Apoi grăi rar şi îngîndurat: 
Acestea au fost ştirile, boieri dumneavoastă. Şi aceasta este părerea şi 
dorinţa noastră în asemenea împrejurare ce ar putea fi norocoasă pentru 
noi. Dar mai întîi de toate, trebuie să avem şi încuviinţarea prea 
luminatului principe Musa, întrucît fără de voia sa noi nu putem 
întreprinde nimic. 

— De bună seamă, doamne! răspunseră boierii. 

— Acuma, grăi Mircea-Vodă, să-l rugăm din nou pe Costea-Armaş să 
ne spună mai departe ce se ştie despre principele Musa Celebi şi în ce stare 
se găseşte dînsul? 

— Mărite doamne şi cinstiţi boieri, iată cum stau lucrurile: strălucitul 
principe Musa se află acum oaspete la principele Isfendijar, care stăpîneşte 
porturile Sinope şi Castemuni de la Marea. Aci a fugit Musa de teama lui 
Soliman sultan, fratele său, care-1 caută pretutindeni şi vrea să-l piardă, ca 
să nu-i ia tronuL 

— De ce-i este frică nu va scăpa! zise Filos-logofăt. 

— Dar la Isfendijar nu e primejdie pentru principele Musa? voi să ştie 
spătarul Boian. 

— Nu, răspunse Costea, căci acest Isfendijar, principe musulman de 
sine stătător, este vrăjmaşul de moarte al sultanului Soliman. Aşa că Musa 
se află pe mîini bune. 

— Iar cu Isfendijar eu sînt bun prieten! spuse Mircea-Vodă. Iată ce 
vom face: spătarul Dan şi Filos-logofăt vor pleca în mare taină la Sinope, 
unde se găseşte prea luminatul Musa. Dacă el primeşte a-1 ajuta să ia 
tronul Turciei, îl poftim cu toată cinstea să vină aici, la Tîrgovişte, spre a sta 
de vorbă împreună pe îndelete şi cu de-a-mănuntul şi a pune la cale toate 
după cuviinţă. 

— Dar cum se va face aceasta, măria ta? întrebă spătarul Dan vărul 
domnului. Drumul e tare lung, foarte greu şi mai cu seamă primejdios. 

— M-am gîndit şi la asta, prea iubite vere Dane şi cinstite spătare. 
Fără nici o carte de la mine, prin viu grai îl rugaţi din parte-mi pe iubitul 
meu prieten, principele Isfendijar să vă dea cea mai bună corabie cu cei mai 
credincioşi şi pricepuţi corăbieri. Cu ea îl aduceţi pe înălţimea sa Musa 
Celebi pe Marea, pînă la Constanţa şi de acolo, aci la Tîrgoviştea. Şi-apoi 
„văzînd şi făcînd”. 

— Prea bine, măria ta, încuviinţă Dan. Cum l-ai aşezat în tron pe 
Alexandru Vodă Muşatin de la Moldova, tot asemenea va fi şi cu prea 
strălucitul Musa sultan. 

— Numai că de astă dată e o treabă mult mai grea şi mai încîlcită. Să 
nădăjduim însă, că o vom duce şi pe aceasta la bun sfîrşit. 

Filos-logofăt ridică mîna: 

— Mărite stăpîne, aş avea o rugăminte: să ne însoţească la Sinope şi 
cei doi buni prieteni ai principelui Musa, ce stau de vreme îndelungată la 
noi: Alexios şi Mustafa, care ne-ar putea fi de mare folos, în această 
împrejurare. 

— Să fie precum doreşti, logofete, zise domnul. Apoi rămase cîtva timp 
adîncit în gînduri. Se hotărî să vorbească, dar tot mai stete la îndoială o 
toană; în cele din urmă glăsui, arar, abia scoţînd cuvintele din gură: 

— Să-i spuneţi principelui Musa, spre a-1 încredinţa de marea mea 
bunăvoinţă şi preţuire, că sînt gata, cînd va fi sultan, să i-o dau de soţie pe 
mult iubita mea fiică, domniţa Marina, tot aşa precum tată-său Baiazid a 
avut-o de soţie pe Olivera, fiica regelui Ştefan Lazarevici; iar Murad, bunicul 
său, pe frumoasa Tamara, fiica ţarului Ion Alexandru al Bulgarilor, de la 
Tîrnova. 

Pe malul stîng al Oltului , o masă de piatra , tăiată de vremuri în 
stîncă , îl aşteaptă pe viteazul Mircea-Vodă şi ai săi să ospăteze. 

D E VREO CÎŢIVA ANI ÎNCOACE, frumoasa aşezare a Tîrgoviştei 
îl vedea tot mai des pe măria sa Mircea-Vodă în cuprinsul 
măreţelor sale ziduri. Viteazului domn i se părea că găseşte aci 
mai multă linişte, că aerul este mai puţin tare ca la Curtea de Argeş şi că-şi 
poate lăsa gîndurile mai slobode să colinde în trecutul său viforos şi să 
cugete la viitor. 

Aceasta nu însemna că părăsise vechea cetate de scaun a Argeşului. 
Poate că îl atrăgea Tîrgoviştea şi pentru că mult iubitului său fiu Mihail 
Vodă îi plăcea mult acest oraş liniştit şi se gospodărise aci. 

Era în toamna anului 1413. Frunzele se arămiseră şi, la suflarea 
vîntului, se scuturau uşor şi porneau în zbor fluturat, făcînd ocoluri largi şi 
căzînd în foşnet ca de mătase pe pămîntul uscat. 

La palatul domnesc din Tîrgovişte, ferestrele erau larg deschise şi 
aerul călduţ al serii pătrundea în marea sală a tronului, aducînd mireasma 
amară şi pătrunzătoare a frunzelor jilave de nuc. 

Mircea-Vodă, îmbrăcat în straie cernite, îşi aştepta boierii cu strîngere 
de inimă, ca niciodată. Avea de pus la cale treburi de mare însemnătate 
pentru ţară şi, pentru întîia oară, de cînd era domn, se simţea neliniştit în 
faţa unei întrevederi cu boierii săi. De astă dată, împotriva obiceiului, îi 
aştepta măria sa pe boieri în sala tronului, în loc să se lase dînsul, stăpînul 
ţării, aşteptat de către aceştia, aşa precum se cuvenea şi o cerea datina. 

Venise din timp, atît ca să-şi adune gîndurile aci, cît şi ca să-i vadă pe 
rînd, pe fiecare, şi să-i observe cu luare aminte: cum intră aceştia, cum se 
închină, ce priviri schimbă între ei şi să le citească, pe cît se va putea, 
gîndurile ascunse ce-i însufleţeau. 

Iată, însă, că înaintea boierilor păşi în sală tînăr, proaspăt, zvelt şi 
frumos, în floarea bărbăţiei, Mihail-Vodă, care, văzîndu-şi tatăl la fereastră, 
se grăbi să-i sărute mina cu iubire şi să-l întrebe: 

— Măria ta, primul, iubite tată? 

— Dară tu, Mihăilaş? întrebă domnul, surîzînd cu blîndeţe. 

— Eu am venit într-adins, ca să-i pot urmări pe boieri, aşa ca un fel de 
joacă... şi-apoi, eu nu-s domn... 

— Vei fi mai curînd de cît te aştepţi; mă bucur însă, că ai avut acelaşi 
gînd ca şi mine. Dar iată că sfetnicii tronului încep să vină,... şi cei dinţii, ca 
de obicei, sînt spătarul Boian şi Filos-logofăt. 

— Să trăiti, măriile voastre! se auziră cei doi boieri nou sosiţi. 

— Aşijderea şi domniile voastre, fiţi bine veniţi, boieri! Iată-1 şi pe 
Staicu, mult iubitul şi credinciosul meu frate,... Poftim, poftim, vere Dane! 
... Şi domnia ta, Maneo... Aşezaţi-vă! 

în scurtă vreme, toţi boierii din sfatul domnesc erau aşezaţi în jilţuri şi 
aşteptau cuvîntul domnului. 

Mircea-Vodă se sui pe tron şi rămase în picioare, privind nepăsător 
parcă pe fereastră. Perdelele uşoare de borangic unduiau uşor la suflarea 
molcomă a vîntului. Domnul îşi întoarse privirea spre boieri, le dădu roată 
cu ochii săi vultureşti, îşi mîngîie barba încărunţită cu mina dreaptă şi se 
sprijini puternic cu stingă pe lunga sa spadă. Tăcu un timp şi apoi grăi: 

— Frumoasă toamnă, boieri dumneavoastră! 

— Frumoasă, măria ta! încuviinţară boierii. 

— Dar tare tristă, iubiţii mei sfetnici! oftă domnul din adine. Iată-mă-s 
din nou în straie cernite, ca acum douăzeci şi şapte de ani, cînd m-am suit 
în scaunul domnesc şi m-am înveşmîntat în negru după sfînt-răposatul 
fratele meu Dan-Vodă, Domnu-1 odihnească cu drepţii; iar acum, după 
sărmanul meu ginere Musa Celebi sultan, care n-a avut parte să 
împărătească în Turcia mai mult de doi ani şi jumătate, că i-a luat viaţa 
acel destrăbălat de Mohamed ce, spre ruşinea omenirii, îi este frate. Nu mai 

vorbesc de soarta amară a mult iubitei mele fiice, care încă rătăceşte prin 
străini. 

Un suspin de milă şi mîhnire se ridică din mijlocul boierilor. Domnul 
urmă: 

— Iubiţii mei sfetnici, dintre care mulţi îmi sînteţi rude sau prieteni, 
cugetul m-a îndemnat să vă chem spre a vă face o mărturisire cinstită. Veţi 
auzi-o îndată. Iată, mă uit pe ferestrele deschise ce dau în grădină, privesc 
la nucul ce parcă străjuieşte palatul, şi, vai, ce mult mă aseamăn lui! 

Cu totii cei ce vă aflaţi acum de fată mi-ati încredinţat frîiele domniei 
acum douăzeci şi şapte de ani... şi bine ştiţi, boieri dumneavoastră, că m- 
am străduit din răsputeri să fiu un bun, credincios şi cinstit cîrmuitor al 
ţării, pe care-o iubesc mai presus de orice pe lume. Şi-am dovedit-o aceasta 
întotdeauna, că nu m-am dat în lături de la nimic pentru binele ei, pentru 
propăşirea ei, pentru libertatea ei, pentru ridicarea ei în fruntea altor ţări, şi 
de multe ori mi-am pus viaţa în primejdie, ca s-o apăr. 

— Aşa e, măria ta! răspunseră boierii cu duioşie. 

— Ştiţi că n-am lenevit niciodată, că am mîncat şi am băut 
întotdeauna ce au mîncat şi au băut oştenii mei şi niciodată n-am fugit din 
faţa unei primejdii, oricît de mare ar fi fost aceea, fără să mă gîndesc o 
clipită măcar că s-ar putea să nu mă mai întorc. 

— Şi aceasta este aşa, slăvite doamne! 

— Averi n-am dorit şi nici n-am strîns; m-am mulţămit întotdeauna cu 
puţin. Dreapta noastră credinţă am cinstit-o şi, precît mi-a stat în putinţă, 
am căutat să ajut sfintele lăcaşuri ale Domnului. 

Vă spuneam adinioară că privesc la nucul din grădină şi-l aseamăn cu 
viaţa mea,... cu domnia mea, dar se-ngemănează una cu cealaltă. Iată cum 
vîntul de toamnă suflă în frunzişul lui şi una cîte una se desprind frunzele, 
ca şi anii mei, peste care au bătut vînturi aspre şi ploi reci şi viscole 
orbitoare. Şi s-au spulberat anii mei, întocmai frunzelor acestui nuc bătrîn, 
care cad la pămînt veştede şi îngălbenite. 

— Dar mai are multe frunze nucul pînă să fie pe de-a-ntregul dezgolit, 
măria ta, sări Boian de la locu-i. 

— S-ar putea să aibă, măre Boiane, dar vezi că nucul e bătrîn! 

— O fi nucul, se supără Boian, dar nu şi măria ta. 

— Mă simt obosit, boieri dumneavoastră. Prea multe au trecut peste 
capul meu, care iată, a albit poate înainte de vreme. Cu îngăduinţa 
domniilor voastre aş dori să urmez şi eu pilda străbunului meu Basarab 
Vodă cel Mare... şi precum el şi-a luat ajutor la domnie pe Nicolae 
Alexandru-Vodă, asemenea şi eu să-mi împart domnia de azi înainte cu 
prea iubitul meu fiu Mihail-Vodă. 

Boierii se ridicară în picioare şi strigară într-un glas: 

— Voinţa măriei tale e sfîntă lege pentru noi. Trăiască măria sa Mihail- 
Vodă! 

Ochii bătrînului domn se umplură de lacrimi. Îndreptîndu-şi privirea 
spre fiul său, ce stătea lingă Filos-logofăt, spuse molcom cu glasul 
tremurat: 

— Măria ta, binevoieşte a veni lingă mine. Tînărul voievod veni cu paşi 
rari, fără grabă, în faţa tronului şi se opri puţin stingherit. Mircea-Vodă îi 
întinse mîna dreaptă, pe care fiul său voi s-o sărute, dar domnul şi-o trase 
în jos şi nu-1 lăsă; îl luă de umeri şi suindu-1 pe tron, îl aşeză în scaunul de 
alături, în care şedea de obicei la sărbători doamna Mara. Apoi spuse 
zîmbind cu căldură: 

— Vă mulţumesc, boieri dumneavoastră. Doreşti a grăi, spătare 
Boian? 

— Aş vrea să spun şi eu vreo două vorbe, măria ta, aşa după cum mă 
taie capul, că, precum se ştie, mai bine mă pricep a mînui spada, decît 
limba. 

— Pohtim, rogu-te! 

— Măria ta,... că ai nevoie de un ajutor tînăr la domnie, e de la sine 
înţeles şi nu poate fi decît spre binele ţării că vrei să-l deprinzi pe măria sa 
Mihail-Vodă cu trebile acesteia care-s într-adevăr tare multe şi grele. Măria 
sa Mihail-Vodă nu are de luat decît pilde bune de la măria ta, că pînă şi 
duşmanii te laudă şi te ridică în slavă, atît pentru vitejia măriei tale, cît şi 
pentru dibăcia cu care ştii să cîrmuieşti şi să ţii cumpăna trebilor în aşa fel, 
ca celelalte ţări să facă în cele din urmă cum vroieşti măria ta. Nu mai 
vorbesc că ai izbutit, prin agerimea minţii măriei tale, să pui domn în 
Moldova pe Alexandru-Vodă şi sultan în Turcia pe bietul Musa Celebi, care 
păcat că a domnit atît de puţin. E mare lucru că ostile noastre au pătruns 
în Adrianopol, şi dincolo de el, şi l-au suit în tron pe Musa sultan, savai că 
le-a dus la biruinţă spătarul Dan şi nu eu, că m-ai ţinut în ţară, măria ta, şi 
nu m-am supărat, dar mîhnit tot am fost că nu m-am dus şi eu cu ei. 

— Dar cu mine, aci, în ţară, cine voiai să rămînă, Boiane? Că nici eu 
n-am fost cu ei! îi răspunse domnul. 

— Eh, măria ta, acu s-o lăsăm moartă. Vorba e că timp de doi ani şi 
jumătate, cît a ţinut stăpînirea lui Musa, ţara noastră a fost liniştită şi a 
propăşit. Cu un lucru numai nu mă împac, măria ta. 

— Spune-1, Boiane, să-l auzim. 

— îl spun, măria ta, o dată ce mi-am dat drumul, acum e mai greu să 
mă opresc, mai cu seamă că pentru binele ţării îl spun. Nu-mi plăcu 
adinioară cînd te auzii că te simţi obosit. 

— Dacă-i aşa, Boiane, şi simt într-adevăr nevoia să mă odihnesc? Nu 
mai sînt tînăr. 

— Da' cum de poţi spune una ca asta, măria ta? Auziţi asemenea 
vorbe, boieri dumneavoastră, şi tăceţi? 

— Ba iacă eu n-am să tac! se ridică spătarul Dan. Că nu mai pot 
răbda. Vorbeşti de oboseală şi de bătrîneţe, măria ta? Dar se ţine în şa 
vreunul de douăzeci de ani ca măria ta? 

— Poartă oare vreunul tînăr atît de aprig spada, făcînd prăpăd în juru- 
i şi se află vreunul în toată Ţara Românească mai neînfricat şi mai iscusit la 
războaie ca măria ta? sări şi banul Radu Berivoiescu. 

— Are vreunul dintre noi judecata limpede şi poate lua hotărîri pline 
de adîncă înţelepciune, ca măria ta? spuse şi Filos-logofăt. Şi se mai află 
astăzi oare vreun domn atît de preţuit, respectat şi temut ca măria ta, care 
ţii cumpăna politicii între toate ţările din jurul nostru, făcînd ca ochii 
tuturor să fie atintiti cu admiraţie la Tara Românească? 

Mircea-Vodă se aşeză în sfîrşit în scaunul tronului şi grăi, surîzînd 
fericit: 

— Vă mulţămesc din nou, boieri dumneavoastră, pentru prea 
frumoasele cuvinte ce le-aţi rostit cu atîta dragoste şi căldură despre mine... 
şi iată vă mărturisesc cinstit că ele au izbutit să mă învioreze. 

Dar în acele clipe chiar, o, cum potriveşte uneori viaţa lucrurile şi te 
loveşte, cînd te aştepţi mai puţin, uşa fu dată de perete în lături şi în sală 
pătrunse Costea-Armaş, împreună cu Niţu, care acum era căpitan de oaste, 
şi strigară cu spaimă: 

— Măria ta, Mohamed sultan a venit cu urgie în ţară pe neaşteptate şi 
înaintează spre Tîrgoviştea, ca să se răzbune pe noi că l-am ajutat pe 
răposatul Musa sultan la tron. 

Un murmur de îndîrjire, asemenea unui freamăt al frunzelor uscate 
prin care şuieră viscolul, se auzi în sala tronului. Toţi boierii erau în 
picioare cu ochii ţintă la domn. Mircea-Vodă se ridică uşor şi se îndreptă în 
toată înălţimea sa. Aşa cum era cu mîna stîngă pe minerul spadei şi cu 
dreapta ridicată, cu părul şi barba încărunţite, pe care torţele aprinse 
trimiteau o lumină aurie, părea un bătrîn arhanghel al dreptăţii şi-al 
răzbunării. 

— Precît se mai poate, după obiceiul pămîntului, să se facă pustiul 
dinaintea oştilor musulmane. Să se aprindă focuri pe dealuri şi să se dea 
sfară în ţară de război. Pînă se va strînge oastea noastră şi pînă ne va sosi 
ajutor de la vecinii unguri şi poloni, spătarul Boian şi spătarul Dan să dea 
mereu, neîntrerupt, cu sîrg, lupte de hărţuială, care-i zăpăcesc şi, mai cu 
seamă, îi scot din fire pe vrăjmaşi. Iar cînd ne va veni bine, le vom ieşi în 
faţă cu puhoiul de oaste şi-i vom zdrobi ca-n atîtea rînduri. Mihail-Vodă să 
pornească cu oastea cea mică. Iar eu, cu oastea de apărare ce a mai rămas, 

îl voi aştepta pe acest nechibzuit sultan Mahomed, aci la Tîrgoviştea, dacă 
voi îl veţi lăsa să ajungă pînă aci. 

Spătarul Dan se împotrivi cu hotărîre: 

— Ba, doamne! 

— Ce vrei să spui, spătare Dane? se miră Mircea-Vodă. 

— Iartă-mi îndrăzneala, slăvite stăpîne. Pînă în această clipă grea, ţi- 
am ascultat toti cuvîntul cu sfinţenie şi l-am urmat neabătuţi întotdeauna. 
Ascultă-ne şi măria ta, măcar de astă dată, pentru binele ţării. Noi te iubim 
ca pe un bun şi vechi părinte al nostru şi dorim a te păstra cît mai mult 
lingă noi, pentru aleasa măriei tale înţelepciune, cum nu o au multe capete 
încoronate din Europa astăzi. Pentru lupte şi vitejii îl avem acum pe Mihail- 
Vodă, care cată a-şi face botezul războiului cu cinste în această 
împrejurare. 

— Iar pe măria ta, intră în vorbă din nou spătarul Boian, ,te rugăm cu 
stăruinţă şi dragoste să te abaţi numai pentru cîteva zile la sfînta monastire 
Cozia, spre a prinde noi puteri pentru lupta cea mare a ţării împotriva lui 
Mahomed sultan. 

Mircea-Vodă se încruntă şi spuse fără supărare: 

— Ba, spătare Boian! Şi, ţie, Dane, la fel îţi răspund. Eu cat a fi 
întotdeauna acolo unde să află vitejii mei, şi nu în mijlocul lor, ci în fruntea 
lor. 

— Dar cum vei putea face această oare, mărite doamne, de nu-ţi vei 
împrospăta puterile? Adineauri parcă ne spuneai că eşti obosit, se supără 
spătarul Dan. 

Vodă îşi înclină capul într-o parte şi alta şi răspunse în doi peri; 

— Spuneam...e adevărat,... că sînt obosit să stau şi să lîncezesc pe 
tron, aceasta am vrut eu a înţelege, dar cînd e vorba de luptă,... e altceva. 

Aci se amestecă în vorbă şi Mihail-Vodă, care, venind în faţa 
domnului, îi spuse cu adîncă îngrijorare: 

— Măria ta şi mult iubitul meu părinte, asemenea boierilor şi eu 
doresc a fi cît mai mult timp lingă mine. 

Pentru aceasta, cată a te păstra asemenea unui sfînt înţelept. Te rog şi 
eu din suflet,... du-te la Cozia, pentru cîteva zile numai şi vom veni să te 
luăm de acolo şi să pornim mai departe, la luptă, de va mai fi nevoie. 

Domnul Ţării Româneşti stete puţin pe gînduri. Apoi, îndreptîndu-se 
către boieri, grăi surîzînd cu şiretenie: 

— Atunci,... de-i aşa, e firesc să-mi ţineţi plăcută tovărăşie la... odihnă 
şi cîţiva dintre domniile voastre, care sînteţi la fel de tineri ca şi mine,... să 
vă-ntremaţi de asemenea, o dată cu mine, spre a da apoi lupta şi a izbîndi! 

Auzind acestea, spătarul Dan se grăbi a răspunde: 

— Alegeţi-i măria ta pe care-i doreşti a-ţi fi oaspeţi..în afară de mine. 

— Şi de mine, adăugă Boian. 

— Şi de noi, doamne! strigară toţi ceilalţi într-un glas. 

Mircea-Vodă prinse a rîde: 

— Aşadar, de se va ivi vreo primejdie pentru mine la Cozia, mă lăsaţi 
de izbelişte, să mă descurc numai cu sfinţii de pe pereţi şi cu călugării? A,... 
nu! Ori veniţi şi cîţiva din voi cu mine, ori vin eu cu voi, măcar că sînt cum 
vreţi să-mi daţi a înţelege... bătrîn! 

— Măria ta! se împotriviră boierii acestui cuvînt pe care-1 socoteau 
prea greu. 

— Măria mea, spuse Vodă cu hotărîre, vă porunceşte să vă alegeţi 
aceia care veţi rămîne cu mine la Cozia. 


* 


Era joi, către seară, cînd sosiră călăreţii domneşti la Cozia, iar porţile 
ferecate ale mănăstirii se aflau încuiate cu străşnicie. Linişte desăvîrşită; 
ţipenie de om nu se simţea în curte; ai fi zis că este o aşezare pustie, 
nelocuită. 

Mircea-Vodă îi spuse călăreţului din dreapta sa: 

— Ei, spătare Boiane, domnia ta, care m-ai îndemnat a veni aci, fii 
bun, rogu-te, ridică ciocanul de fier şi bate în poartă de patru ori. 

— îndată, doamne! zise Boian şi îndeplini de sîrg porunca lui vodă. 

Ca şi acum cîţiva ani, se auzi forfotă în dosul porţii grele de stejar şi de 
astă dată se înălţă răsunător chiar glasul părintelui Sofronie: 

— Cine-i acolo? 

— Oameni de la domnie! se auzi răspunsul. 

Dar stareţul nu se grăbi să deschidă, ci grăi din nou, apăsat: 

— Nu mă mulţămeşte numai acest răspuns. Spuneţi cuvîntul ce l-am 
hotărît dinainte ca semn de recunoaştere şi apoi vă dau drumul. 

— Halal, Sofroniei se auzi rîzînd Vodă. Aşa te vreau, dragul meu! 
Trăim vremuri grele şi paza bună trece primejdia rea. Ascultă dar cuvîntul 
fermecat ce deschide zăvoarele: „rozmarin”. 

Dar de la cea dintîi vorbă a domnului, Sofronie deschisese în grabă el 
însuşi poarta care scîrţîi prelung: 

— Ţi-am cunoscut glasul, stăpîne. Sărutăm dreapta şi bine-aţi sosit în 
sfînta noastră monastire. Binevoiţi a cinsti casa şi masa noastră. 

— Cuvioase Sofronie, de pe acum îţi spun: pregăteşte-te pentru 
şederea noastră pentru mai multe zile, fără a se şti însă de nimeni cine îţi 
sînt oaspeţii. S-au abătut iarăşi peste biata noastră ţară vremuri de 
restrişte. Am venit aci pentru adăpost şi odihnă, spre a porni apoi la luptă 
grea, atunci cînd va sosi ceasul. 

— Slăvite doamne, casa măriei tale este, iar eu voi căta a fi cea mai 
bună gazdă ce s-a aflat vreodată printre călugări. 


Luni era a cincea zi, de cînd oaspeţii noştri se aflau la Cozia şi nici o 
ştire nu le venise din afară, de la nimeni, de cum merg trebile în ţară. în 
foişorul lui Mircea-Vodă stăteau la sfat îngrijoraţi cei cîţiva boieri ce-1 
însoţiseră pe domn, dimpreună cu stareţul Sofronie. Domnul simţea că se 
înăbuşe mai mult de grijă şi de supărare, decît de aerul greu şi de fumul 
luminărilor ce ardeau în paraclis. Deschisese ferestrele şi privea apa repede 
a Oltului în care se răsfrîngeau razele aurii ale soarelui. închise ochii şi 
spuse îngîndurat ca pentru el însuşi: 

— Ai zice că se aude o ploaie năprasnică. 

Cei de faţă nu răspunseră. Mircea-Vodă vorbi mai departe, de astă 
dată cu glasul ceva mai întărit şi mai plin de îngrijorare: 

— Iată, boieri dumneavoastră, că sîntem în cea de-a cincea zi aci, la 
Cozia, şi nici o veste; iar cei doi ciobănaşi trimişi în iscoadă nu s-au 
înapoiat încă. Stau ca pe jăratec şi nu-mi mai găsesc locul de nelinişte. 

— Măria ta, dădu răspuns Sofronie, drumurile-s rele şi acum, după 
cele două zile de ploi mari, desfundate,... se merge tare anevoie; să mai 
adăstăm, că trebuie să sosească. 

— Of,... mi-e gîndul la banul Radu Berivoiescu şi la spătarul Dan,... 
cum s-or fi descurcat cu fărîma de oaste ce-au avut-o...? Şi dacă le-au sosit 
ajutoarele la timp ... 

Aci, spătarul Boian caută să-l liniştească pe domn: 

— Nu le purta de grijă, măria ta, că doar îi cunoşti de ce sînt în stare. 
Pun prinsoare că la plecarea noastră de aci îi vom întîlni, prin preajmă, 
biruitori şi veseli ca întotdeauna. Pesemne că de aceea nici nu ne-au trimis 
vreo ştire că sînt pe-aproape... şi vor sosi la noi, cînd ne vom aştepta mai 
puţin. 

— Să dea Dumnezeu, spătare! Şi mă mai gîndesc şi la Mihail-Vodă ... 
că e tînăr şi... 

— Măria ta, îi luă vorba tot Boian, e drept, e tînăr Mihail-Vodă, dar a 
învăţat a se bate cu dascălul Barbălat al lui Sigismund şi-apoi a mai 
deprins şi de la noi toţi cîte ceva. Şi lîngă el stau nedezlipiţi ca nişte cîini 
credincioşi: Costea-Armaş şi Pavel şi Vasile, cei doi sîrbi uriaşi, care-1 
iubesc ca pe copilul lor. 

— Totuşi, spuse cu îndoială Vodă, eu nu mă voi linişti de-a binelea, 
pînă cînd nu-mi va sosi o ştire cît de mică măcar de la ... 

Dar nu apucă să-şi sfîrşească vorba că deodată se auziră bătăi 
puternice de ciocan în poarta cea mare a mănăstirii, într-una, fără oprire, 
cu dîrzenie şi duşmănie chiar, de-ai fi zis că cineva loveşte o toacă uriaşă. 

— Ian ascultaţi, se opri Mircea-Vodă, încruntîndu-se. Să fie dintre ai 
noştri, oare? 

— Acestea nu-s bătăi obişnuite de drumeţi care cer găzduire, răspunse 
Sofronie neliniştit. 

Domnul strigă atunci: 

— Milco! 

— Poruncă, măria ta! 

— Tu eşti mai tînăr şi mai ager. Aleargă cît poţi de repede în clopotniţă 
şi vezi cine-s aceia care ne tulbură liniştea? 

— M-am dus, luminate stăpîne! 

Cît lipsi Milco, nimeni nu scoase o vorbă; toţi ascultau în tăcere ca 
vrăjiţi bătăile ce se făceau din ce în ce mai repezi şi mai puternice. Milco 
veni gîfîind de goană şi de spaimă: 

— Osmanlîii, măria ta! 

— Mulţi? 

— Pilcuri, pilcuri de spahii, poat-să fie o sută şi mai bine. 

— Oho,... Şi-auzi-i cum mai bat în poartă. Fără îndoială că au venit 
după noi. Cum de ne-or fi oblicit, nu-mi pot lămuri. Ne-a trădat cineva 
pesemne. E limpede, însă, că nu le vom putea ţine piept numai noi cîţiva 
oameni, oşteni sau călugări... şi jertfa noastră ar fi zadarnică, în cele din 

urmă tot am fi zdrobiţi. 

» 

Aci, boierii Boian, Manea, Herăscu şi Filos-logofăt căzură în genunchi 
înaintea domnului şi grăiră cu glasul sugrumat de mîhnire: 

— Măria ta,... iartă-ne, măria ,ta! 

— De ce să vă iert, boieri dumneavoastră? Boierii răspunseră, 
clătinîndu-şi capetele cu amărăciune: 

— Că te-am îndemnat şi am stăruit a veni aci, la Cozia. Iată că pierim 
prinşi ca nişte bieţi şoareci în cursă. Dar să ştii, doamne, că vom muri cu 
spada în mînă toţi, pînă la unul, spre a-ţi ţine zid de apărare. 

— Iar pînă la urmă aş muri şi eu, ucis de nişte otomani ca un sărman 
pui de găină, nu, boieri dumneavoastră? răspunse Mircea-Vodă rîzînd. 

Cei de faţă rămaseră încremeniţi, afară de stareţul Sofronie şi de 
căpitanul Niţu, omul lui Vodă, care ghiceau ce avea să urmeze. Deodată, 
domnul îşi ridică fruntea şi strigă: 

— Sofronie, trimite de-ndată pe un călugăr isteţ să stea de vorbă cu 
osmanlîii, să-i întrebe cu bună cuviinţă ce doresc şi să-i întîrzie cît va putea 
mai mult; apoi să deschidă şi să-i conducă chiar el, căutînd a-i rătăci cît 
mai mult prin curtea monastirii. După aceasta, vino degrabă în biserică. Ne 
vei găsi acolo. Aşa. Tu, Niţule, fugi la grajduri, ia caii, ieşi uşurel pe poarta 
tainică a monastirii, mergi cît mai departe prin luncă, şi-apoi treci Oltul înot 
cu ei. 

— Am înţeles, măria ta! Şi Niţu se făcu nevăzut. Cum boierii îl 
priveau pe domn cu nedumerire, neştiind ce să creadă, vodă le spuse 
zîmbind cu mustrare, asemenea unui părinte iubitor, feciorilor săi: 

— Ei, dragii mei, cînd am primit să mă opresc aci, la Cozia, m-am 
gîndit şi că s-ar putea întîmpla ceva neprevăzut şi de primejdie chiar. Şi iată 
că aşa a fost. Numai că eu m-am gîndit cu mult înainte, cu ani în urmă, la 
toate acestea. Dar bătăile în poartă au încetat; omul lui Sofronie stă acum 
de vorbă cu osmanlîii. N-avem deci o clipă de pierdut. Să mergem cît mai 
degrabă în biserică. Aşa. Acum, boieri dumneavoastră, a sosit ceasul cînd 
am să vă dezvălui taina monastirii Cozia, pe care, în afară de mine şi de 
stareţul Sofronie, nu o mai cunosc decît meşterul Petros bizantinul, Alexios, 
Mustafa şi zidarii lor. Zilele de închisoare de la Brusa mi-au deschis ochii 
să-nfăptuiesc la această sfîntă monastire ceea ce am înfăptuit. Milco, vino 
încoace te rog! Ajută-mă! 

— Porunceşte, măria ta, spuse Milco venind de-ndată lingă vodă. 

— Iată, iubiţii mei boieri, aceasta este strana în care stau eu de obicei 
la sfînta slujbă. Sub covor, în faţa stranei, e o dală mare de marmoră cu un 
miner de fier îngropat în ea. Milco, apleacă-te şi trage minerul! Mai cu 
putere. Aşa! Pune dala deoparte. Acum ridică aceste doua cîrlige. 

Milco făcu tot ce i se spusese şi, în faţa boierilor uimiţi, se ivi o hrubă 
din care ieşea un vuiet puternic ca de ploaie mare. 

— Ce vuieşte aşa, mărite stăpîne? întrebă Boian peste măsură de 
uimit. 

— E Oltul, Boiane. Bolta aceasta ce o vedeţi porneşte de aici de subt 
piatra stranei pe subt albia Oltului şi răspunde tocmai pe celălalt mal, într- 
o pădure deasă de stejari şi de nuci. 

Boierii rostiră uimiţi de-a binelea: 

— Phii! Phii! Minunată treabă, măria ta! 

— Minunată într-adevăr, mai ales că ne va scăpa viaţa tuturor. Şi 
acum, să.ne grăbim. Sofronie, torţele! Cîte sînt? 

— Şapte în cap, măria ta. Cîte una de român, răspunse stareţul ce 
venise şi el între timp în biserică. 

— Prea bine. Acum, cinstiţi boieri, luaţi fiecare cîte o torţă şi porniţi la 
drum după mine pe sub apa Oltului, fără de nici o grijă. Eu am mai făcut 
acest drum de cîteva ori, îndată după zidire, spre a-mi da seama de cum 
este. Iar sfinţia ta, părinte Sofronie, îngrijeşte de rest şi cată a-mi da de ştire 
totul la timp, cum vei crede mai bine de cuviinţă. 


Cînd şi ultimul oştean părăsi hruba, spătarul Boian trase adine în 
piept aerul proaspăt şi înmiresmat de toamnă şi grăi fericit: 

— Ah, bine e, Doamne, la lumina zilei! De n-ai şti ce ascunde, ai zice 
că ieşirea asta e o groapă ca oricare alta, acoperită de ierburi şi tufe de 
măcieş! 

Vodă încuviinţă din cap spusele spătarului Boian; stătu puţin pe 
gînduri, încruntat, şi-apoi grăi cu tărie: 

— Iubiţi prieteni, vă cunosc bine credinţa şi dragostea ce le aveţi 
pentru mine, c-altminteri n-aş fi primit să mă însoţiţi la Cozia. Iată ce am a 
vă cere cu cea mai mare stăruinţă: să juraţi aci, avînd dinaintea noastră 
sfînta mea ctitorie, că, din acesta clipă chiar, veţi uita tot ce aţi văzut şi aţi 
auzit. Nimeni pe lume nu trebuie să ştie cum am scăpat din primejdia de 
moarte în care ne-am aflat. 

Boierii îşi ridicară spadele cu minerul în chip de cruce şi rostiră, fără 
să clipească, într-un glas: 

— Jurăm, măria ta! 

Glasul domnului îşi recapătă mlădierea prietenoasă: 

— Şi-acum, dragii mei, să pornim în sus, prin lunca Oltului. Otomanii 
ne-or fi căutînd de mama focului şi-or fi turbaţi că... am intrat în pămînt, 
precum a şi fost. Să ne oprim aci şi să facem popas. 

Vodă le arătă o stîncă joasă, cam de jumătatea unui stat de om. Era 
retezată şi netezită de vînturi şi ploi, asemenea unei mese. în jurul ei se 
aflau spărturi de pietre şi trunchiuri de copaci, iar trei paltini mai bătrîni, 
ce-şi împreunaseră crengile, o apărau de arşiţa puternică a soarelui. 

— Iată, prieteni, această masă de piatră, ce ne-a ieşit în cale, ne îmbie 
parcă la odihnă. E aci o umbră tare plăcută. Stareţul Sofronie, bun popă, 
dar şi bun gospodar, a avut grijă să-i dea lui Milco, două traiste cu de-ale 
mîncării. Să cinstim, dar, această masă de piatră ce parcă a fost poruncită 
de noi aci într-adins. Pohtiţi, boieri, rogu-vă, asezaţi-vă pe steiuri sau trun¬ 
chiuri de copaci. Milco, fă pe gazda. Aşa, dragul meu. 

îndată se iviră pe netezimea pietrei două pîini mari albe, coapte la ţest, 
păstrăvi afumaţi în crengi de brad şi pastrama de căprior. Şi nu lipsiră nici 
ploştile cu vin ruginiu de Drăgăşani. 

Milco tocmai începuse să taie pîinea în felii, cînd se opri, aţintindu-şi 
urechea către crîng. 

— Ce-i, fătul meu? îl cercetă domnul. Ai auzit tropotul de cai? Şi eu. 
Cel ce vine e bine venit şi-acela e Niţu, cu armăsarii noştri. îl aşteptam. 

Şi Vodă încheie surîzînd: 

— De n-ar fi sosit la timp, aş fi fost îngrijorat. Acum ne putem înfrupta 
liniştiţi. Poftă bună, boieri dumneavoastră! 


* 

Soarele se ridica uşor, negrăbit pe bolta cerească şi acum îşi revărsa 
asupra Ţării Româneşti o căldură dulce şi mîngîietoare. 

Pilcul de călăreţi, în frunte cu Mircea-Vodă, făcuse drum de o zi de la 
mînăstirea Cozia, cînd fu ajuns din urmă de doi ciobănaşi şi ei călări tot pe 
cai domneşti. 

Vorbirea le fu scurtă: turcii răscoliseră monastirea pretutindeni şi 
plecaseră furioşi că-şi pierduseră vremea de-a surda. Ca să-i mai 
domolească, Sofronie, îi ospătase în lege şi le dăduse chiar să bea din 
sîngele Domnului, fapt de la care vrăjmaşii nu se dăduseră înapoi, ci se 
arătaseră bucuroşi foarte să arate alesei băuturi cinstea ce i se cuvenea. 

Dar ciobănaşii îi mai aduseseră o ştire, ce umpluse de bucurie sufletul 
măriei sale: oştenii lui Mohamed sultan începuseră a da înapoi. înnebuniţi 
de hărţuielile românilor, de foame şi de sete, cei mai mulţi se stingeau fără 
a lupta. Cei trei căpitani de oşti: Mihail-Vodă, banul Radu Berivoiescu şi 
spătarul Dan hotărîseră să-i lovească pe vrăjmaşi acum între Tîrgovişte şi 
Tîrgşor. Şi-l rugau cu toată căldura şi smerenia pe măria sa Mircea-Vodă să 
binevoiască a-i aştepta în linişte la Curtea de Argeş, unde s-ar fî aflat mai la 
adăpost. 

Această veste îl bucurase într-adevăr pe Mircea-Vodă, dar îl şi 
umpluse de adîncă îngrijorare. Pe cei doi boieri ai săi de nădejde îi cunoştea 
bine, doar îi văzuse luptînd alături de măria sa în atîtea rînduri; dar inima i 
se strîngea la gîndul că fragedul său vlăstar se află în focul bătăliei şi că i s- 
ar putea întîmpla vreun rău. 

Domnul se mustră cu asprime, spunîndu-şi: 

— N-am făcut bine că l-am lăsat singur. în cea dintîi luptă a lui 
trebuia să fiu lîngă el să-l văd,... să-l apăr,. .. să-l ajut. 

Apoi, gîndul domnului se-ntoarse către tinereţea sa de odinioară: 

— Dar oare eu la vîrsta lui, în cea dintîi bătălie a mea, avutu-l-am pe 
Negru-Vodă lîngă mine? 

Şi iarăşi îl cuprinse duioşia: 

— Eh,... Mihail e mai puţin legat la trup,. .. mai gingaş,... mai... Nu! ... 
N-am făcut bine! Datoria mea era să fiu alături de el, măcar acum, la 
început. 

Şi Mircea-Vodă nu-şi mai găsea tihna. 


Oastea otomană se îndrepta istovită de foame şi de sete către 
Tîrgovişte, cu gîndul că acolo va găsi de toate cu îndestulare. 

Dar în apropiere de Tîrgşor, oraş de curînd ridicat de Mircea-Vodă, 
fuseră loviţi de românii ce ieşiseră dintr-o vîlcea şi-i luaseră pe vrăjmaşi ca 
din oală. 

Otomanii se zăpăciră la început, cu toate că se afla cu ei sultanul 
Mohamed, care voia să-l pedepsească pe Mircea-Vodă că-1 ajutase pe Musa 
să se urce pe tronul Turciei. Şi era învierşunat. 

Românii luptau despărţiţi în trei oşti, atacînd repede şi puternic din 
trei părţi o dată, şi avîndu-i în frunte pe: Mihail-Vodă, banul Radu 
Berivoiescu şi spătarul Dan. 

Turcii dădeau înapoi, îngroziţi de tăria celor trei căpitani, cînd, pe un 
cal roib, apăru neaşteptat în faţa lor sultanul însuşi, strigînd: 

— încotro fugiţi, fricoşilor? Nu vedeţi oare cine-s în faţa voastră? Doi 
boieri şi un copilandru. Mircea-Vodă a îmbătrînit şi se odihneşte, iar pe voi 
vă conduce fiul marelui Ilderim. De cine vă e teamă atunci? 

Şi iată că la acest cuvînt de îmbărbătare otomanii se întoarseră cu o 
furie de nestăvilit împotriva românilor, într-adevăr, cugetau ei, nici unul din 
cei trei căpitani români nu putea fi vestitul Mircea-Vodă. 

Uimiţi de avîntul neaşteptat al turcilor, românii rămaseră 
descumpăniţi. Oboseala îi copleşi dintr-o dată şi abia se mai apărau acum, 
necum să sară asupra vrăjmaşilor. 

Cei trei căpitani ai românilor se băteau ca nişte zmei, făcînd prăpăd; 
însă totul se vădea în zadar; oştenii lor slăbeau din ce în ce şi dădeau 
înapoi, retrăgîndu-se spre Tîrgşor. 

Şi-atunei, deodată, se auzi din senin un răcnet ca de leu rănit şi pe un 
cal negru corb se arătă pe cîmpul de luptă un bărbat cărunt cu pletele-n 
vînt şi cu o spadă uriaşă în mînă, rotind-o ca pe o morişcă pe de-asupra 
capului. După el veneau trei pilcuri de călăreţi la fel de iuţi şi de îndîrjiţi. 
Pătrunse vijelios printre oştenii români şi îi înfiora întocmai ca suflarea 
unui vînt răcoritor, după o arşiţă cumplită: 

— Ce faceţi, copiii mei?! Voi daţi înapoi?! Voi, cei care l-aţi înfrînt la 
Rovine pe Ilderim, cel neînvins de nimeni pînă atunci?! Şi din faţa cui daţi 
înapoi? Din faţa lui Mohamed, care l-a ucis pe Musa, prietenul nostru? 
înainte, dragii mei, după mine, la izbîndă! 

Şi Mircea-Vodă, însîngerîndu-şi falnicu-i armăsar cu pintenii de 
argint, porni fără să se mai uite înapoi, încredinţat pe deplin că este urmat 
de toţi oştenii săi. 

Văzîndu-1 pe Mircea-Vodă, tocmai cînd se aşteptau mai puţin la 
aceasta, nu numai otomanii, dar însuşi Mohamed tresări şi toţi se traseră 
înapoi cu spaimă. 

Românii se simţiră deodată învioraţi, de parcă ar fi sorbit apa vie din 
poveşti, adusă la timp de o zînă binefăcătoare. Oboseala li se topise ca prin 
farmec şi se aruncară pe duşman, strigînd cît îi lua gura: 

— Pe ei, fraţilor. Nu vă lăsaţi! 

Mircea-Vodă îşi ridică mina dreaptă, cu paloşul de pe care se 
prelingeau picături de sînge, şi grăi: 

— Acum ajunge cît i-am petrecut. Restul drumului înapoi să-l facă şi 
singuri. Pe cei răniţi, oblojiţi-i; pe cei morţi, îndropaţi-i cît mai repede. Să 
nădăjduim că această luptă le-a fost învăţătură de minte şi că ne vor lăsa în 
pace multă vreme de aci înainte. 


La palatul din Tîrgovişte, unde locuia Mihail-Voievod, era mare ospăţ, 
dat de către tînărul domn în cinstea tatălui său şi a boierilor ce luptaseră 
împreună cu el la alungarea cotropitorilor de pe pămîntul Ţării Româneşti. 

Era o zi frumoasă de duminică, la prînz. Această cea dinţii masă, la 
care îi poftise pe boieri Mihail-Voievod, se afla către sfîrşit. Oaspeţii, 
bucuroşi de izbînda oştilor româneşti, îşi arătau veselia rîzînd şi vorbind 
tare. 

Mircea-Vodă încerca să pară la fel de voios ca toţi ceilalţi; dar, din cînd 
în cînd, zîmbetul ce-i flutura cîteva clipe i se stingea uşor pe buze, la 
amintirea unui gînd ce-1 frămînta continuu, răpindu-i tihna. 

Filos-logofăt, care-i stătea în dreapta, îi luase seama, dar nu îndrăznea 
să-l întrebe ceva, spre a nu-1 mîhni şi mai tare. Mai ales că bănuia ce-1 
frămînta pe domn şi nu găsea deocamdată nimic care să-i aline durerea ce-i 
potopea sufletul, necum să-i dea vreun sfat care să i-o înlăture cu totul. 

Gîndul bătrînului domn era la singura lui fiică Marina, care-şi trăia 
restriştea pe meleagurile turceşti, văduvă tînără, oropsită şi fără putinţă de 
scăpare din starea nenorocită în care se afla, asemenea unei roabe 
înveştmîntate în aur. 

De multe ori vodă îşi mai ogoise aleanul vorbind cu Filos despre 
sultana Marina şi acesta îl încurajase întotdeauna, spunîndu-i aceleaşi şi 
aceleaşi vorbe: 

— Măria ta,... eu alta n-am a-ţi spune din filozofeştile gînduri ce le 
cunosc, decît atîta: „totul se va limpezi de la sine, atunci cînd ai să te 
aştepţi mai puţin la aceasta”. 

— Ei, Filos, îi răspunse domnul, dînd din cap cu neîncredere,... să-ţi 
fie gura aurită,... dar tare mi-e teamă că am să plec lingă strămoşii mei, 
fără a-mi mai vedea copila... şi, vezi, asta mă topeşte. 

Dar tocmai cînd petrecerea era în toi şi vorbele, deşi rostite de meseni 
cu destulă putere, abia se înţelegeau, în curtea palatului se auzi larmă 
neobişnuită. 

Ca la o poruncă, în sală se făcu linişte şi în cadrul uşii şi se ivi 
căpitanul Niţu, tulburat ca niciodată. 

— Măriile voastre, soli de la Mohamed-sultan. 

Mircea-Vodă îşi lăsă palma-i grea cu un pocnet răsunător pe masă, de 
zăngăniră pocalele de argint, se ridică repede şi fără a spune o vorbă îl privi 
cu înţeles pe Mihail-Vodă care se afla la celălalt capăt; acesta sări zvelt în 
picioare şi grăi: 

— Să ne facă cinstea de a veni chiar aci. 

— Bine chibzuit, încuviinţă bătrînul voievod, mai cu seamă că multora 
le plac obiceiurile de la ospeţele noastre. 

Pe uşa larg deschisă de 
căpitanul Niţu intrară trei soli 
printre care Ferid-Paşa, omul de 
încredere al lui Mohamed-Sultan, 
şi în ciuda acestui fapt, unul din 
marii dregători turci ce-1 preţuiau 
mult pe Mircea-Vodă. 

La intrarea lor, toti mesenii 
se ridicară în picioare. Glasul lui 
Ferid-paşa se auzi prietenos: 

— Bun găsit, măriile voastre 
I 

— Fiţi bine veniţi, înalţi 
oaspeţi şi binevoiţi, vă rugăm, a 
ne cinsti masa, răspunse Mircea- 
Vodă, făcîndu-le semn cu mina 
dreaptă către jilţurile de lingă el. 

— Şi iertaţi-ne, că ne-am 
îngăduit să vă primim aci, adăugă 
Mihail-Vodă, dar n-am dorit să 
aşteptaţi pînă mîine pentru 
aceasta. 

Ferid-paşa, cuprinzîndu-i cu 
privirea-i ageră pe toţi, grăi 
molcom: 

— Ştirile ce vii le aducem din 
partea strălucitului nostru sultan 
Mohamed, prea fericitul fiu al marelui Baiazid Ilderim, sînt atît de 
însemnate, încît chiar măriile voastre v-aţi fi supărat, dacă nu vi le 
spuneam de cum am sosit. Aşadar, prealuminatul sultan a cugetat că este 
mai înţelepţesc lucru să alungăm vrajba dintre Turcia şi Ţara Românească, 
dorind să fie linişte şi înţelegere între popoarele noastre. 

— Aceasta şi noi am dorit-o întotdeauna, grăi Mircea-Vodă cu blîndeţe, 
şi am dovedit-o chiar în multe împrejurări, care, uneori, ne-au fost 

potrivnice. Solia prea strălucitului sultan Mohamed găseşte la noi cea mai 
mare înţelegere. 

— Prea bunul şi luminatul nostru padişah, spuse mai departe Ferid- 
paşa, zîmbind cu înţeles şi privindu-1 ţintă pe Mircea-Vodă, vă face, cu 
acest prilej, spre a vă încredinţa de sincera sa prietenie, cel mai mare dar pe 
care putea să vi-1 facă. 

Bătrînul domn îi susţinu nemişcat privirea solului şi fu cuprins de 
înfiorare. Ferid-paşa bătu din palme şi în marea încăpere intră cu sfială o 
femeie cu faţa acoperită de văluri albastre. Ea îl căută cu ochii înlăcrimaţi 
pe Mircea-Vodă şi se repezi ca dusă de vînt spre el cu braţele deschise. 

— Marina,... fetiţa tatii, strigă ameţit de neaşteptata bucurie, domnul, 
în sfîrşit,... acum,.. . acum, . . . dar nu putu să-şi sfîrşească gîndul. 

Ochii tuturor erau scăldaţi în lacrimi. Mircea-Vodă, după ce-şi strînse 
fiica la piept şi o sărută cu foc, o prinse de umeri şi-i spuse cu blîndeţe: 

— Fugi degrabă la maică-ta, care nu mai are zi bună de cînd ai plecat. 
Niţule, rogu-te, arată-i drumul. 

— Am înţeles, măria ta! şi Niţu îi făcu loc degrabă fostei domniţe a 
Ţării Româneşti, care, cu paşi mărunţi, ieşi în fugă pe uşa ce rămăsese 
deschisă. 

Bătrînul domn îl privi zîmbind pe solul lui Mohamed şi rosti 
cutremurat de atîta fericire: 

— Prea cinstite şi luminate Ferid-paşa, m-am încredinţat acum pentru 
totdeauna de aleasa înţelepciune şi prietenie a marelui vostru sultan, 
căruia îi voi răspunde la fel. Despre pacea care trebuie să domnească între 
popoarele noastre, vom sta de vorbă în linişte mîine de dimineaţă. Acum vă 
rugăm încă o dată a ne cinsti mîncarea şi băutura ce se află pe această 
masă şi fiţi bine veniţi, prea iubiţi oaspeţi. 

O linişte adîncă pusese stăpînire pe întreaga fiinţă a marelui voievod. 
Se simţea atît de uşor, de parcă plutea pe deasupra tuturor, purtat de o 
adiere prietenă. Privindu-1 pe Filos cu culdură, îi şopti zîmbind: 

— O, înţeleptul meu sfetnic, cîtă dreptate ai avut: într-adevăr, bucuria 
împlinirii marilor gînduri, îndelung şi aprig dorite, vine atunci cînd o aştepţi 
mai puţin sau de loc, şi e negrăit de dulce. 

